


Vrelo odporúčame tým, čo majú radi historické romance z regentského obdobia, tým, čo vyhľadávajú výnimočné ľúbostné príbehy, ale aj všetkým ostatným, čo si jednoducho chcú prečítať skvelo napísanú knihu.
Romance Reviews Today

Mimoriadne pútavý, dojímavý príbeh dvoch osudom skúšaných ľudských bytostí, ktoré v hĺbke duše túžia po láske... Sľubný začiatok novej pozoruhodnej série!
Romantic Times

S Gwendoline Graysonovou, lady Muirovou, sa život nemaznal: jej krátke manželstvo, počas ktorého prišla o nenarodené dieťa, bolo pomerne búrlivé a skončilo sa manželovou tragickou smrťou. Mladá vdova žije pokojným, utiahnutým životom so svojou rodinou a priateľmi, až kým jej náhoda nepošle do cesty Huga Emesa, lorda Trenthama, ktorý v nej prebudí dlho potláčané pocity a túžby. Hugo spočiatku vidí v krásnej Gwen rozmaznanú a povrchnú aristokratku. On sám pochádza z rodiny obchodníka a šľachtický titul získal za vojnové hrdinstvo. Podobne ako Gwen, aj on si zvykol na osamelý život, no jeho nové postavenie vyžaduje, aby si našiel manželku. A hoci nemal v úmysle dvoriť lady Muirovej ani nijakej inej predstaviteľke londýnskej smotánky, postupne si uvedomuje, že ešte nikdy po žiadnej žene netúžil tak ako po Gwen....

PROLÓG

Klub tých, čo prežili

POČASIE MOHLO BYŤ AJ LEPŠIE. Nízko po oblohe plávali oblaky, hnal ich silný vietor, a dážď, ktorý celý deň hrozil, sa teraz naozaj spustil. More bolo rozbúrené, oceľovosivé. Mrazivá vlhkosť prenikala aj do koča a osamelý pocestný bol rád, že má teplý plášť.
Náladu mu to nepokazilo, hoci by bol radšej, keby sa ukázalo slnko. Cestoval do Penderris Hallu v Cornwalle, vidieckeho sídla Georgea Crabba, vojvodu zo Stanbrooku. Jeho milosť patrila medzi šiestich ľudí, ktorých mal najradšej na svete, čo možno pokladať za zvláštne priznanie, keďže piati z nich boli muži. Týmto šiestim ľuďom najväčšmi dôveroval, hoci slovo dôvera znelo dosť neosobne a jeho vzťahy s priateľmi sa vôbec neniesli v neosobnom tóne.
Táto skupina ľudí prežila napoleonské vojny, piati bývalí vojenskí dôstojníci utrpeli rozličné zranenia a poslali ich domov, aby sa zotavili. O všetkých sa postaral vojvoda Stanbrook - vzal ich k sebe do Penderris Hallu, kde sa liečili, oddychovali a zotavovali sa. Vojvoda už prekročil vek vhodný na vojenskú službu, ale jeho jediný syn bojoval a padol na Pyrenejskom polostrove ešte na začiatku vojny. Siedmou členkou ich klubu bola vdova po dôstojníkovi výzvednej služby - jej manžela nepriateľ zajal na polostrove a bol umučený na smrť, a to mučenie prebiehalo sčasti pred očami jeho manželky. Vojvoda bol jej vzdialený príbuzný a po návrate do Anglicka sa jej ujal.
Týchto siedmich ľudí spájalo tesné puto a počas dlhého zotavovania sa ešte väčšmi zblížili. A keďže každý z nich si ponesie stopy po zraneniach a vojnové skúsenosti celý život, dohodli sa, že aj keď sa vrátia do svojho života, každý rok na pár týždňov zavítajú do Penderrisu, aby si oddýchli a obnovili priateľské zväzky, porozprávali sa, aké urobili pokroky, a poskytli si navzájom pomoc, keby mal niekto z nich ťažkosti.
Všetci vojnu prežili a boli dosť silní, aby žili nezávisle. Ale zároveň boli natrvalo zjazvení tým či oným spôsobom, a keď boli spolu, nemuseli to skrývať.
Jeden z nich raz nazval túto skupinu Klubom tých, čo prežili, a to meno im prischlo, i keď ho používali len medzi sebou.
Hugo Emes, lord Trentham, žmúril cez dážď šľahajúci do okien na koči. Neďaleko sa vynímali vysoké útesy a za nimi spenené more sivšie než obloha. Už vošli na pozemky Penderrisu. O pár minút bude pri dome.
Keď odtiaľto pred tromi rokmi odchádzali, bolo to ťažké, asi najťažšie, čo museli podstúpiť. Hugo by tam bol celkom rád žil do konca života, ale, samozrejme, život sa stále menil a nastal čas odísť.
A teraz prišiel znova čas, keď treba niečo zmeniť...
Nie, na to teraz nebude myslieť.
Toto bolo ich tretie stretnutie. Hugo vlaňajšie stretnutie musel vynechať, takže priateľov nevidel celé dva roky.
Koč zastal na upätí schodišťa vedúceho k masívnym dverám Penderris Hallu a chvíľu sa kolísal na pérovaní. Hugovi prebleslo mysľou, či už prišiel aj niekto iný. Cítim sa ako malé dieťa, ktoré ide na večierok, pomyslel si trochu znechutene. Žalúdok mu zvieralo od nervozity a nedočkavosti.
Dvere na dome sa otvorili a vyšiel z nich sám vojvoda. Hoci pršalo, zostúpil po schodoch a dostal sa na terasu vo chvíli, keď kočiš otváral dvierka na koči a Hugo vyskočil, ani nečakal, kým spustí schodíky.
 „George!“ zvolal.
Nepatril k ľuďom, ktorí radi objímajú iných, dokonca sa ich ani nedotýkal, pokiaľ to nebolo nevyhnutné. Ale ľahko možné, že to on inicioval mocné objatie, v ktorom sa teraz ocitli.
„Bože dobrý!“ Vojvoda sa po chvíli vyslobodil zo zovretia, o krok ustúpil a premeral si Huga od hlavy po päty. „Tuším ste sa za tie dva roky ani trochu nezmenšili, však, Hugo? Ani do výšky, ani do šírky. Ste jedným z mála mužov, pri ktorých sa cítim malý. Poďte dnu, nech tu nemoknete, a ja zatiaľ porátam, koľko rebier ste mi dolámali.“
Len čo boli vo veľkej hale, Hugo veľmi rýchlo zistil, že tam nie je prvý. Prišiel ho privítať Flavian Arnott, vikomt Ponsonby. A bol tam aj Ralph Stockwood, gróf Berwick.
„Hugo,“ Flavian zdvihol lorňon k oku a tváril sa znudene, „ty medvedisko jeden š-škaredý. Vieš, že ma p-prekvapuje, ako r-rád ťa vidím?“
„Flavian, ty krásny krehký chlapec,“ Hugo podišiel k nemu, podpätky čižiem mu dupotali na dlažbe, „aj ja ťa rád vidím a vôbec ma to neprekvapuje.“
Vyobjímali sa a potľapkávali sa po chrbte.
„Hugo,“ prihovoril sa mu Ralph, „mám pocit, akoby som ťa videl včera. Vôbec si sa nezmenil. Ešte aj vlasy máš stále rovnaké - ako čerstvo ostrihaný baran.“
„A keď ti vidím tú jazvu na tvári, Ralph, vždy mám pocit, že by som sa s tebou nerád stretol v tmavej uličke,“ povedal Hugo a objali sa. „Ostatní ešte neprišli?“
Už keď vyslovil tú otázku, zbadal ponad Ralphovo plece, že po schodoch schádza Imogen Hayesová, lady Barclayová.
„Hugo,“ náhlivo podišla k nemu s vystretými rukami, „ach, Hugo!“
Bola vysoká, štíhla a pôvabná. Tmavé blond vlasy mala stiahnuté do uzla, ale ten prísny účes len zvýrazňoval dokonalú krásu jej nordickej tváre s vysoko posadenými lícnymi kosťami, plnými perami a veľkými modrozelenými očami. A zvýrazňoval aj takmer mramorovú apatickosť tej tváre. To sa za tie dva roky nezmenilo.
„Imogen!“ Stisol jej ruky, a keď ju objal, zacítil známu vôňu. Pobozkal ju na líce a pozrel na ňu.
Zdvihla ruku a prechádzala špičkou prsta po vráske medzi jeho obočím.
„Stále sa mračíte,“ poznamenala.
„Stále zazerá,“ spresnil Ralph. „Dofrasa, minulý rok si nám tu veľmi chýbal, Hugo. Flavian nemal komu nadávať do škaredých chlapov. Raz to skúsil povedať mne, ale presvedčil som ho, aby ten pokus viac neopakoval.“
„S-strašne ma v-vydesil, Hugo,“ bránil sa Flavian. „Ľutoval som, že si tu n-nebol, aby som sa mohol za teba skryť. A tak som sa skryl za Imogen.“
„Aby som vám odpovedal na predchádzajúcu otázku, Hugo,“ ozval sa vojvoda a plesol mu dlaňou po pleci, „prišli ste posledný a všetci sme už boli netrpezliví. Ben by vás takisto prišiel pozdraviť, ale trvalo by mu pridlho, kým by zišiel po schodoch len preto, aby znova vyšiel hore. Vincent zostal v salóne s ním. Tak poďte hore. Do svojej izby môžete ísť neskôr.“
„Len čo Vincent začul prichádzať koč, objednala som čaj,“ oznámila Imogen. „Ale zrejme budem jediná, čo bude popíjať čaj. To mám za to, že sa stýkam s hordou barbarov.“
„Náhodou by som si celkom rád dal šálku horúceho čaju, Imogen,“ namietol Hugo. „Dúfam, že ste na zajtra a na najbližšie týždne objednali lepšie počasie, George.“
„Ešte je len marec,“ podotkol vojvoda, keď kráčali hore schodmi, „ale ak na tom trváte, Hugo, do konca vášho pobytu bude svietiť slnko. Niektorí ľudia vyzerajú ako z ocele, no v skutočnosti sú to skleníkové rastlinky.“
Keď vošli do salóna, sir Benedict Harper už bol na nohách. Opieral sa o paličky, ale nie celou váhou. K Hugovi prešiel po vlastných. Tým poprel tvrdenie odborníkov, ktorí mu hovorili, že je blázon, ak si nedá amputovať obe nohy po páde, keď pod ním zastrelili jeho koňa. Zaprisahal sa, že raz bude znova chodiť, a práve svoj sľub splnil.
„Hugo,“ zvolal, „ty si priam potešením pre oko! Narástol si, alebo sa mi to len zdá, lebo máš na sebe ten hrubý plášť?“
„Z pohľadu naňho až bolia oči,“ vzdychol si Flavian. „A Hugovi zrejme nikto nepovedal, že tých viac vrstiev plášťa slúži na to, aby dodali mužný vzhľad tým, čo nemajú široké plecia.“
„Ben,“ Hugo opatrne objal priateľa, „vidím, že stojíš na vlastných. Ty si ten najtvrdohlavejší chlap, akého poznám.“
„Mám dojem, že v tom smere mám v tebe vážneho protivníka,“ poznamenal Ben.
Vtedy sa Hugo obrátil k siedmemu, najmladšiemu členovi ich klubu. Stál pri okne, svetlé kučery mal dlhšie, než bolo v móde, neposlušne sa mu vlnili, na tvári sa mu zračil dobrosrdečný, priam anjelský výraz. Teraz sa usmieval.
„Vince,“ Hugo vykročil cez miestnosť.
Vincent Hunt, lord Darleigh, pozrel priamo naňho veľkými očami, stále rovnako modrými, ako si ich Hugo pamätal - Flavian ich raz označil za oči lámača ženských sŕdc, aby z chlapca vymámil úsmev. Hugo vždy bol trochu nesvoj z jeho priameho pohľadu.
Pretože Vincent bol slepý.
„Hugo,“ povedal, keď sa objali, „teší ma, že znova počujem tvoj hlas. A že si tento rok opäť medzi nami. Keby si tu bol vlani, nedopustil by si, aby si všetci robili posmech z mojej hry na husliach, však? Teda, všetci okrem Imogen.“
Spoza nich sa ozval kolektívny vzdych.
„Ty hráš na husliach?“ začudoval sa Hugo.
„Áno. A viem, že ty by si nedopustil, aby si zo mňa robili žarty,“ Vincent sa uškrnul. „Hovorili mi, že vyzeráš ako statný silný bojovník, Hugo, ale ak je to naozaj tak, potom je to len maska, lebo v tvojom drsnom hlase vždy počujem nehu. Keď ma tento rok budeš počuť hrať, iste sa nebudeš smiať.“
„Skôr zaplače, Vince,“ ozval sa Ralph.
„Je o mne známe, že tak pôsobím na svojich poslucháčov,“ zasmial sa Vince.
Hugo si odložil plášť, prehodil ho cez operadlo stoličky, potom sa usadil k ostatným. Všetci popíjali čaj, hoci vojvoda im ponúkol niečo silnejšie.
„Bolo nám veľmi ľúto, že sme vás vlani nevideli, Hugo,“ nadhodil vojvoda. „A ešte väčšmi nás mrzel dôvod, pre ktorý ste neprišli.“
„Už som sa chystal na cestu sem,“ odvetil Hugo, „keď som sa dozvedel, že otec dostal srdcový záchvat. A tak som bol pripravený okamžite vyraziť a prišiel som, prv než dokonal. Ba stihol som sa s ním aj porozprávať. Mal som to urobiť skôr. Nebol dôvod, aby sme sa tak odcudzili, hoci viem, že ho zranilo, keď som trval na tom, aby mi kúpil dôstojnícku hodnosť. Celý život čakal, že pôjdem v jeho stopách a budem sa venovať rodinnému podnikaniu. Viete, mal ma rád až do samého konca. Budem nadosmrti vďačný osudu, že sa mi podarilo prísť včas, aby som mu povedal, že aj ja ho mám rád, hoci sa mu mohlo zdať, že sú to len prázdne slová.“
Imogen sedela vedľa neho na dvoj sedačke a teraz ho potľapkala po ruke. „Bol by to pochopil,“ povedala. „Viete, ľudia chápu reč srdca, aj keď hlava jej vždy nerozumie.“
Všetci - vrátane Vincenta - na ňu chvíľu bez slova hľadeli.
„Zanechal mojej nevlastnej matke Fione malý majetok,“ pokračoval Hugo, „a mojej nevlastnej sestre Constance veľké veno. Ale takmer celé obchodné impérium odkázal mne. Som hriešne bohatý.“
Zamračil sa. Niekedy mal pocit, ani čo by ho bohatstvo ťažilo na krku ako mlynský kameň. A povinnosti, ktoré prinášalo so sebou, boli ešte horšie.
„Chudáčik Hugo,“ Flavian vytiahol vreckovku a osušil si oči. „Až mi srdce krváca nad tebou.“
„Rátal s tým, že sa ujmem vedenia podniku,“ dodal Hugo. „Nežiadal to odo mňa. Čakal, že to budem sám chcieť, a hoci zomieral, v tvári sa mu pri tej vidine zračila radosť. A povedal, že keď príde čas, všetko po mne zdedí môj syn.“
Imogen ho znova potľapkala po ruke a doliala mu čaj.
„Ide o to,“ pokračoval Hugo, „že ja som bol šťastný a spokojný so svojím tichým životom na vidieku. Dva roky som si nažíval vo svojom dome a posledný rok v Crosslands Parku - hoci, samozrejme, kúpil som ho sčasti zo zdedených peňazí. Ospravedlňoval som zaháľanie tým, že držím smútok za otcom a bolo by nevhodné vrhnúť sa do obchodovania, akoby som nikdy netúžil po ničom inom, len po jeho majetku. Ale zajtra je výročie jeho smrti, a už sa teda nemám na čo vyhovárať.“
„Vždy sme ti hovorili, Hugo,“ ozval sa Vincent, „že život v ústraní nie je nič pre teba.“
„Lepšie povedané, Hugo, prirovnávali sme ťa k nevybuchnutému ohňostroju, ktorý len čaká na iskru, čo ho roznieti.“
Hugo si vzdychol. „Mne sa páči žiť tak ako doteraz.“
„Dostal si titul ako odmenu za mimoriadnu odvahu, a pre teba nič neznamená?“ spýtal sa Ralph. „Plánuješ sa vrátiť ku koreňom strednej triedy, Hugo?“
Hugo sa znova zamračil. „Nikdy som sa z nich nevytrhol. Nikdy som netúžil stať sa členom vyššej triedy. Kolektívne by som ňou opovrhoval ako môj otec, nebyť vás šiestich. Kúpa Crosslands možno bola do istej miery prejav snobstva, ale túžil som mať vlastný kúsok zeme, kde by som mohol žiť v pokoji. To je všetko.“
„A vždy ho budete mať,“ podotkol vojvoda. „Bude to pre vás skvelé útočisko, keď budete zničený z podnikania.“
„Mňa ničí skôr tá požiadavka splodiť syna,“ podotkol Hugo. „Zrejme by mal byť legitímny, však? To znamená, že budem musieť mať manželku, aby som ho splodil. To ma čaká, keď odtiaľto odídem. Už som sa rozhodol. Musím si nájsť manželku, dočerta. Pardon, Imogen, nemám nič proti ženám, len nechcem, aby sa niektorá z nich stala trvalou súčasťou môjho života. Alebo mojej domácnosti.“
„Takže nehľadáš romantickú lásku, však, Hugo?“ spýtal sa Flavian. „To je od teba veľmi múdre, sstarec. Láska je diabolská z-záležitosť a treba sa jej vyhýbať ako moru.“
Dáma, s ktorou bol Flavian zasnúbený v čase, keď odchádzal na vojnu, zrušila zasnúbenie, lebo sa nevedela vyrovnať so zraneniami, ktoré si priniesol z polostrova. O dva mesiace sa vydala za iného, a to za muža, ktorého kedysi považoval za svojho najlepšieho priateľa.
„Máte na mysli niekoho konkrétneho, Hugo?“ spýtal sa vojvoda.
„Ani nie,“ vzdychol si Hugo. „Mám celú armádu sesterníc a tetušiek, ktoré by len uvítali, keby mi mohli predstaviť všetky nádejné nevesty. Hoci som ich celé roky hanebne zanedbával, stačí povedať slovo... Ale mal by som pocit, že sa mi to vymklo z rúk, a to by bolo naozaj nepríjemné. Vlastne som dúfal, že mi poradí niekto z vás. Teda, pokiaľ ide o to, ako si nájsť manželku.“
Tie slová všetkých umlčali.
„V skutočnosti je to veľmi jednoduché,“ ozval sa napokon Ralph. „Pristúpiš k prvej čo len trochu sympatickej dáme, ktorú stretneš, povieš jej, že si nechutne bohatý lord, a spýtaš sa jej, či sa za teba nechce vydať. Potom odstúpiš a budeš sa dívať, ako sa zajakáva od samej dychtivosti povedať áno.“
Ostatní sa zasmiali.
„Je to naozaj také ľahké?“ spýtal sa Hugo. „To mi odľahlo. Tak teda ak to zajtra počasie dovolí, zájdem na pláž a budem čakať na sympatické ženy. A prv než odídem z Penderrisu, problém bude vyriešený.“
„Pozor na to množné číslo, Hugo,“ upozornil ho Ben. „Ženy by sa o teba pobili, lebo je o čo bojovať. Choď na pláž a nájdi tam jednu ženu. Uľahčíme ti to a celý deň sa budeme pláži vyhýbať. Pre mňa to bude jednoduché, lebo nemám nohy, ktoré by ma tam zaniesli.“
„A keď sme už úspešne vyriešili vašu budúcnosť, Hugo,“ povedal vojvoda a vstal, „dovolíme vám, aby ste sa zašli osviežiť do svojej izby, prezliecť sa a možno si aj trochu oddýchnuť pred večerou. Ale v priebehu nadchádzajúcich dní sa budeme tejto otázke vážnejšie venovať. Možno vám budeme vedieť navrhnúť praktické riešenie. Ale zatiaľ dovoľte, aby som vám všetkým povedal, ako veľmi ma teší, že klub tých, čo prežili, sa tento rok znova stretol. Dlho som čakal na túto chvíľu.“
Hugo si vzal plášť a odišiel z izby s vojvodom. Tešilo ho, že je znova v spoločnosti šiestich ľudí, ktorí preňho znamenali najviac na svete.
Ešte aj dážď klopkajúci na okná znásoboval pocit útulnosti. 

GWENDOLINE GRAYSONOVÁ, LADY MUIROVÁ, zhrbila plecia a tesnejšie si pritiahla plášť. Bol vetristý marcový deň, o to nepríjemnejší, že stála v rybárskom prístave kúsok od dediny, v ktorej bývala. Bol odliv a na mokrom piesku ležalo na boku množstvo člnov čakajúcich na príliv.
Mala by sa vrátiť domov. Bola vonku viac ako hodinu a v kútiku duše túžila po teple kozuba a šálke horúceho čaju. Žiaľ, dom nepatril jej, ale Vere Parkinsonovej, ku ktorej prišla na mesiac na návštevu. A práve sa s Verou pohádali - alebo skôr Vera sa pohádala s ňou a ona z toho bola nešťastná. Nebola pripravená vrátiť sa. Radšej zostane vonku, vydaná napospas živlom.
Doľava ísť nemohla, tam jej bránilo v ceste predhorie. Zato doprava sa pod vysokými útesmi do diaľky rozkladala kamienková pláž. Potrvá ešte niekoľko hodín, kým príde príliv a zakryje ju.
Gwen sa zvyčajne vyhýbala prechádzkam pri vode, hoci vdovský dom v Newbury Abbey v Dorsetshire, kde bývala, sa nachádzal pri mori. Ale pláže sa jej zdali priveľmi široké, útesy hrozivé, more živelné... Mala by radšej menší, usporiadanejší svet, o ktorom by mala aspoň do istej miery lepší prehľad - napríklad starostlivo pestovanú záhradku.
Dnes však túžila byť ešte chvíľu čo najďalej od Very aj od dediny a vidieckych uličiek, kde by mohla natrafiť na Veriných susedov a musela by s nimi veselo konverzovať, hoci sa jej nežiadalo s nikým rozprávať. Potrebovala byť sama a na kamienkovej pláži nebolo nikoho, pokiaľ oko dovidelo - a tak vykročila tým smerom.
Ale po pár minútach pochopila, prečo tam nikto nie je. Hoci väčšina kamienkov bola stará a vyhladená odvekými prílivmi, bolo tam dosť aj nových kameňov - väčších, drsnejších a ostrejších. Nebolo ľahké po nich chodiť, a to ani vtedy, keby mala obe nohy zdravé. Lenže jej sa noha nikdy celkom nezahojila - pred ôsmimi rokmi ju vyhodil zo sedla kôň a zlomila si nohu. Aj na rovnej ceste krívala.
Ale neobrátila sa naspäť. Tvrdošijne kráčala vpred, no dávala veľký pozor, kam stúpa. Koniec koncov nikam sa neponáhľala.
Bol to najhroznejší deň z hrozných dvoch týždňov. Impulzívne sem prišla na mesiac na návštevu, keď jej Vera napísala, že jej pred pár mesiacmi zomrel manžel, ktorý bol už niekoľko rokov chorý. Vera sa jej posťažovala, že nikto z manželovej ani jej rodiny nevenuje vôbec pozornosť jej utrpeniu, a ona je nesmierne skormútená a unavená z toho, čo sa oňho celé roky starala. Manžel jej veľmi chýba. Nechcelo by sa Gwen prísť?
Kedysi sa spriatelili počas svojho debutu v Londýne a po tom, čo sa Vera vydala za pána Parkinsona, mladšieho brata sira Rogera Parkinsona, a Gwen za vikomta Muira, občas si vymenili listy. Po Vernonovej smrti jej Vera napísala dlhý, precítený list a pozvala ju, aby u nich pobudla, koľko len bude chcieť, lebo Veru takmer všetci zanedbávali vrátane pána Parkinsona, takže privíta jej spoločnosť. Vtedy Gwen jej pozvanie odmietla, ale teraz vyhovela Verinej prosbe, hoci mala isté obavy. Vedela však, aký žiaľ, vyčerpanosť a pocit osamelosti doľahne na ženu po manželovej smrti.
Hneď v prvý deň svoje rozhodnutie oľutovala. Ako vedela už podľa listov, Vera bola ufňukaná, a hoci Gwen ju ospravedlňovala tým, že sa niekoľko rokov starala o chorého manžela a práve ho stratila, veľmi rýchlo dospela k záveru, že za tie roky od ich debutu Vera zatrpkla a je mimoriadne nepríjemná. Väčšina susied sa jej vyhýbala, keď mohla. Jedinými jej priateľkami boli dámy s dosť podobnou povahou. Keď Gwen sedela s nimi a počúvala ich rozhovory, cítila sa, akoby ju vsali do čiernej diery, kde nie je vzduch. Akoby nevedeli nič iné, len nariekať nad všetkým, čo sa im nepáčilo v ich živote, nikdy sa netešili z toho, čo bolo príjemné.
A presne to teraz robím aj ja, pomyslela si Gwen a pokrútila hlavou. Fesimizmus vie byť desivo nákazlivý.
Prečo som len sľúbila, že zostanem tak dlho? vyčítala si v duchu. Bohato by boli stačili dva týždne - a teraz by sa už mohla vrátiť domov. Ale sľúbila, že zostane mesiac, tak musí vydržať. No dnes ráno podstúpila jej stoická nátura zaťažkávaciu skúšku.
Dostala list od svojej matky, ktorá s ňou žila vo vdovskom dome, a opísala jej zopár zábavných príhod, čo sa týkali Sylvie a Lea, starších detí Nevilla a Lily. Neville, gróf Kilbourne, bol Gwenin brat a žil v Newbury Abbey. Gwen prečítala pri raňajkách časť listu nahlas v nádeji, že na Verinej tvári vyčarí úsmev. Namiesto toho si musela vypočuť nepríjemnú tirádu o tom, že Gwen sa ľahko smeje a nadľahčuje jej utrpenie, keď Gwenin manžel zomrel pred rokmi a po jeho smrti bola dobre zabezpečená, okrem toho jej brat i matka boli ochotní prijať ju znova do svojej rodiny - navyše nebola práve citlivá duša. A vraj je ľahké byť krutá, keď sa vydala pre peniaze a postavenie, a nie z lásky. Keď pred rokmi debutovala v spoločnosti, všetci to o nej vedeli, tak ako vedeli aj to, že Vera sa vydala pod svoje možnosti, lebo sa s pánom Parkinsonom veľmi ľúbili a na ničom inom im nezáležalo.
Gwen len bez slova hľadela na priateľku, a keď Vera konečne zmĺkla a už len vzlykala do vreckovky, neodvážila sa ani otvoriť ústa. Možno by jej opätovala tú tirádu a znížila by sa na Verinu úroveň, ale nemienila sa dať zatiahnuť do takého nízkeho hašterenia. No až ju triaslo od zlosti. A hlboko sa jej to dotklo.
„Idem na prechádzku, Vera,“ povedala napokon, vstala a odtisla stoličku. „Keď sa vrátim, mohla by si mi oznámiť, či chceš, aby som tu zostala ešte ďalšie dva týždne, ako sme plánovali, alebo budeš radšej, ak sa bez meškania vrátim do Newbury.“
Musela by ísť poštovým alebo verejným dostavníkom. Trvalo by takmer týždeň, kým by dorazil Nevillov koč po tom, čo by bratovi oznámila, že sa chce vrátiť skôr, než plánovala.
Vera sa ešte väčšmi rozplakala a prosila ju, aby nebola taká krutá, ale Gwen napriek tomu aspoň odišla na prechádzku.
Najradšej by som sa do Verinho domu už nikdy nevrátila, pomyslela si teraz. Urobila veľkú chybu, že sem prišla, a to na celý mesiac, hoci s Verou sa spoznala veľmi dávno a bola to len krátka známosť.
Nakoniec zabočila okolo výbežku, ktorý videla od prístavu, a zistila, že pláž je tam širšia, ťahá sa donekonečna a už nie je kamienková, ale piesková, takže sa jej bude ľahšie kráčať. Ale nemala by zájsť veľmi ďaleko. Hoci bol ešte odliv, videla, že čoskoro nastane príliv a niektoré rovné miesta môže voda zaplaviť rýchlejšie, než pôvodne predpokladala. Žila pri mori dosť dlho, už o ňom vedela svoje. Okrem toho nemohla zostať vonku večne, hoci by to najradšej urobila. Čoskoro sa musí vrátiť za Verou.
Kúsok odtiaľ bola štrbina v útese a zdalo sa, že keby bola ochotná vyliezť hore po kamenistom chodníčku a potom po tráve, mohla by sa vrátiť do dediny vrchom, a nie po klzkých kameňoch.
Uvedomila si, že zlomená noha ju pobolieva. Bola od nej pochabosť, že zašla tak ďaleko.
Chvíľu len stála a hľadela na more, ktoré bolo ešte vždy dosť ďaleko. A zrazu ju zasiahla prívalová vlna, no nebola to morská vlna, ale príval osamelosti. Až jej to vyrazilo dych.
Osamelosť?
Nikdy sa jej nezdalo, že je osamelá. Prežila búrlivé manželstvo, ale keď sa spamätala zo žiaľu nad Vernonovou smrťou, žila v pokoji a mieri so svojou rodinou. Nikdy necítila potrebu znova sa vydať, hoci sa nevyjadrovala o manželstve cynicky. Jej brat Neville bol šťastne ženatý. Aj Lauren, ktorá jej bola ako sestra, lebo spolu vyrástli v Newbury Abbey, bola takisto šťastne vydatá. Gwen bola spokojná so svojím vdovským životom a tešilo ju, že môže byť dcérou, sestrou, nevestou, sesternicou a tetou. Mala aj množstvo iných príbuzných aj priateľov. Vo vdovskom dome, ktorý stál kúsok od opátstva, kde bola vždy vítaná, sa cítila príjemne. Často navštevovala Lauren a Kita v Hampshire a niekedy aj iných príbuzných. Jedendva mesiace zvyčajne strávila v Londýne a vychutnávala si spoločenskú sezónu.
Vždy si myslela, že má šťastný život.
Kde sa zrazu vzal ten pocit osamelosti? A to taký silný, až sa jej podlomili kolená a vyrazilo jej dych. Prečo cíti v hrdle hrču?
Osamelosť?
Nie je osamelá, iba zničená z toho, že tu trčí s Verou. Priateľkine slová sa jej dotkli, a tak sa teraz ľutuje, to je všetko. Ale doteraz sa nikdy neľutovala. Teda, takmer nikdy. Keď to na ňu predsa len niekedy prišlo, rýchlo sa usilovala ten pocit zahnať. Život je priveľmi krátky, aby ho celý preplakala. Vždy bolo dosť vecí, z ktorých sa mohla tešiť.
Ale osamelosť? Ako dlho na ňu číhala a čakala, kedy udrie? Skutočne je jej život taký prázdny, ako sa jej zdá v tejto chvíli desivého premknutia? Prázdny ako táto šíra pochmúrna pláž?
Ach, nenávidela pláže.
Znova v duchu pokrútila hlavou a pozrela najprv dozadu, odkiaľ prišla, potom na strmú cestičku pomedzi útesy. Kadiaľ sa má vybrať? Chvíľu váhala, potom sa rozhodla vyliezť hore. Ten chodník sa jej nezdal taký strmý, aby bol nebezpečný, a keď bude hore, iste nájde cestu do dediny.
Kamene na chodníku však boli ešte zradnej šie než na pláži - šmýkali sa jej pod nohami. Keď bola na polceste, už ľutovala, že nezostala dolu, ale teraz by už bolo ťažké vrátiť sa, rovnako ako pokračovať nahor. A trávnatá plocha bola na dohľad. Morila sa teda ďalej.
A vtedy nastala pohroma.
Pravú nohu položila na kameň, vyzeral, že je umiestnený pevne, lenže v skutočnosti iba voľne ležal na kameňoch pod ním, noha sa jej teda pošmykla a ona bolestne pristála na kolene, iba čo sa rukami zachytila svahu. Na zlomok sekundy sa jej uľavilo, že sa jej podarilo zachrániť a nezletela až dolu na pláž, ale potom pocítila v členku bodavú bolesť.
Opatrne sa postavila na ľavú nohu a pokúsila sa položiť pravú nohu vedľa nej. No keď na ňu chcela preniesť váhu, zmocnila sa jej bolesť - a cítila ju, hoci sa o ňu neopierala. Iba nešťastne vzdychla: „Au!“ Opatrne sa obrátila, aby si mohla sadnúť na kamene s pohľadom na pláž. Zhora vyzeral svah oveľa strmší. Ach, urobila hlúposť... Prečo sa vlastne rozhodla vyjsť hore?
Zdvihla kolená, ľavou nohou sa z celej sily zaprela a pravý členok chytila do oboch rúk. Pokúsila sa pomaly ním točiť, čelo si pritom oprela o zdvihnuté koleno. Je len trochu podvrtnutý, hovorila si, o chvíľu to prejde. Netreba sa hneď ľakať.
Ale nemusela znova položiť nohu na zem, aby vedela, že sama seba len klame. Členok bol poriadne vyvrtnutý. Ba možno horšie! Veď nemôže chodiť!
A hoci sa usilovala zachovať pokoj, zmocnila sa jej panika. Ako sa dostane do dediny? Nikto o nej nevie, kde je. Pláž pod ňou aj výbežok hore boli pusté.
Zhlboka dýchala, aby sa upokojila. Nemalo zmysel podľahnúť panike. Ona to zvládne. Samozrejme, že to zvládne. Nemá na výber, alebo áno?
V tej chvíli sa ozval mužský hlas - a dosť blízko.
„Podľa môjho skromného názoru ten členok je prinajmenej vyvrtnutý, ak nie zlomený,“ povedal. „V každom prípade by bolo veľmi nerozumné, keby ste naň preniesli váhu.“
Gwen prudko zdvihla hlavu a obzerala sa okolo seba, odkiaľ ten hlas prichádza. Napravo od nej sa týčil muž - už schádzal po kameňoch k nej, akoby sa vôbec nebál, že sa pošmykne.
Bol to hotový širokoplecí obor s mohutnou hruďou a pevnými stehnami. Niekoľkovrstvový plášť ho robil ešte statnejším - pôsobil až zlovestne obrovsky. A nemal klobúk. Hnedé vlasy mal nakrátko ostrihané, črty drsné, výrazné, oči tmavé, prenikavé, ústa stisnuté do prísnej čiary, sánku zaťatú. Jeho výraz veru nezjemnil jeho celkový výzor. Mračil sa - alebo skôr gánil.
Na obrovských rukách nemal rukavice.
Gwen sa zmocnil taký strach, až na chvíľu zabudla na bolesť.
To musí byť vojvoda Stanbrook. Zrejme sa dostala na jeho pozemky a Vera ju varovala, aby sa jeho majetku vyhla širokým oblúkom. Podľa Very to bol krutý netvor, ktorý pred mnohými rokmi zhodil svoju ženu z vysokého útesu na svojom pozemku a potom tvrdil, že sama skočila dolu. Ktorá žena by si zvolila takú hroznú smrť? pýtala sa Vera rétoricky. Najmä ak to bola vojvodkyňa a mala všetko, čo si mohla želať.
Žena, ktorej jediné dieťa práve zahynulo v Portugalsku, pomyslela si vtedy Gwen, ale nepovedala to nahlas, pretože presne to sa stalo krátko pred smrťou vojvodkyne. Ale Vera s dámami, s ktorými sa stretávala, sa rozhodli uveriť vzrušujúcejšej teórii o vražde, hoci ani jedna z nich nemala jediný dôkaz, ktorý by to tvrdenie podporil.
Hoci Gwen o pravdivosti tých rečí pochybovala, teraz si tým nebola istá. Tento človek vyzeral ako muž, ktorý vie byť surový a krutý.
Dokonca ako muž schopný vraždy.
Vkročila na jeho pôdu. Opustenú pôdu.
A nemohla utiecť.

Dážď v noci ustal a Hugo šiel po raňajkách sám na piesčitú pláž pod Penderrisom. Všetci si ho doberali. Flavian mu povedal, aby rozhodne priviedol svoju budúcu nevestu do domu, nech sa s ňou môžu zoznámiť a zvážiť, či schvaľujú jeho výber.
Všetci si z neho uťahovali.
Hugo oznámil Flavianovi, kam môže ísť a ako sa tam dostane, hoci bol nútený okamžite sa ospravedlniť, že použil v Imogeninej prítomnosti vojenský žargón.
Pláž mal vždy z celého majetku najradšej. Keď tam bol prvý raz, more ho upokojovalo, nikde inde nenachádzal pokoj. A už vtedy tam chodil najradšej sám. Hoci všetci členovia Klubu tých, čo prežili, si boli blízki a správali sa k sebe priateľsky, kým sa tu liečili a zotavovali, neboli na seba nalepení, práve naopak - väčšina z nich bojovala proti svojim démonom sama, a to aj teraz, jednou z najväčších predností Penderrisu bolo práve to, že tam všetci mali dosť osobného priestoru.
Hugo sa zotavil zo zranení - do takej miery, ako to bolo možné.
Ak mal porátať, za čo všetko bol vďačný, potreboval by prinajmenej prsty na oboch rukách. Prežil vojnu, povýšili ho na majora, po čom vždy túžil, a vďaka úspechu jeho poslednej misie nečakane získal aj šľachtický titul. Vlani zdedil obrovský majetok a veľmi výnosný podnik. Mal rodinu - strýkov, tety, bratancov a sesternice, čo ho ľúbili, hoci počas uplynulých rokov ich viacmenej ignoroval. Ale čo bolo dôležitejšie, mal nevlastnú sestru, devätnásťročnú Constance, ktorá ho zbožňovala, hoci bola ešte batoľa, keď odchádzal do vojny. Na vidieku mal vlastný dom, ktorý mu poskytoval súkromie a pokoj, keď po ňom túžil. Mal šesť blízkych ľudí, členov Klubu tých, čo prežili, ktorí sa mu niekedy zdali bližší než vlastné srdce. Zdravie mu slúžilo. A mohol by pokračovať vo vyratúvaní.
Ale vždy keď si v duchu premietal, za čo môže byť vďačný, bola to dvojsečná zbraň. Prečo mal on také šťastie, keď iní zomreli? Ba čo viac, nespôsobila jeho ctižiadosť, ktorá mu priniesla osobné úspechy a odmeny, smrť iných ľudí? Nadporučík Carstairs by na tú otázku určite odpovedal súhlasne.
Po pláži sa neprechádzali nijaké príjemné dámy, ale ani nepríjemné. Bude si musieť nejaké dámy vymyslieť na pobavenie svojich priateľov, možno do toho zapletie aj nejakú morskú vílu. Neponáhľal sa vrátiť do domu, hoci bolo mrazivo a fúkal ostrý vietor.
Keď sa Hugo vrátil na kamienkovú časť pláže a k úpätiu útesov, kadiaľ sa dalo dostať hore do penderriského parku, na chvíľu postál a hľadel na more, vietor mu rozvieval krátke vlasy, uši mu pritom omŕzali. Nevzal si klobúk, bolo by to zbytočné, iba čo by ho musel celý časť naháňať po pláži.
V myšlienkach sa vrátil k otcovi. Ako chlapec ho zbožňoval a sledoval ho, kam sa len pohol, dokonca aj do práce, najmä po smrti matky (tá zomrela na nejaké ženské ťažkosti, keď mal sedem rokov - presnú príčinu jej smrti sa nikdy nedozvedel). Otec ho vždy láskavo predstavoval ako svoju pravú ruku a dediča. Ostatní hovorili, že je otcov tieň.
Ale potom sa otec druhý raz oženil a Hugo (mal vtedy trinásť rokov a bol v ťažkom veku dospievania) sa cítil ukrivdený. Bol veľmi mladý, preto ho šokovalo, že otec čo len pomyslel na to, že nahradí jeho matku, ktorá bola vždy takým stredobodom ich života a šťastia, že sa mu jednoducho zdala nenahraditeľná. Začal byť nepokojný, búril sa a bol rozhodnutý získať nezávislosť, čo najskôr sa osamostatniť.
Teraz spätne videl, že otec ho neľúbil o nič menej - ani nepoškvrnil pamiatku jeho matky -, keď sa oženil s peknou a náročnou mladou ženou a tá mu zakrátko porodila dieťa, ktoré zbožňoval. Ale dospievajúci mladí chlapci často nevnímajú svet racionálne - dôkazom toho bolo, že Hugo svoju sestru Constance takmer od narodenia zbožňoval, hoci by sa dalo čakať, že ju bude nenávidieť.
Bolo to štádium života pomerne typické pre chlapcov v jeho veku, z ktorého mohol vyrásť a neublížiť pritom nikomu blízkemu, keby niečo nenarušilo rovnováhu, keď nemal ani osemnásť rokov.
Vtedy sa náhle rozhodol, že sa stane vojakom. Nikto ho od toho nedokázal odhovoriť, dokonca ani argumentom, že nemá povahu na taký tvrdý život. Ten argument ho len väčšmi utvrdil v túžbe byť úspešný. Jeho otec, sklamaný a smutný, napokon svojmu jedinému synovi kúpil vojenskú hodnosť v pechotnom regimente, ale nič viac mu nedal. To mu jasne vysvetlil. Hugo sa odvtedy musel o seba starať sám. Povýšenie si musel zaslúžiť, vedel, že mu ho nekúpi bohatý otec ako väčšine iných dôstojníkov. Hugov otec vždy tak trochu opovrhoval vyššími vrstvami, u ktorých išli výsady ruka v ruke s lenivosťou.
Hugovi sa podarilo vyslúžiť si povýšenie. V skutočnosti sa mu páčilo, že je odkázaný sám na seba. Odhodlane, nadšene a energicky sa venoval kariére, ktorú si vybral, ambiciózne sa prepracúval na samý vrchol. A aj by sa tam bol dostal, keby po jeho triumfe nenasledovalo poníženie, takže skončil tu v Penderrise.
Jeho otec ho celý čas ľúbil, ale Hugo sa mu obrátil chrbtom, akoby za všetky jeho krivdy mohol otec. Alebo sa len hanbil. Možno iba nevedel, ako sa vrátiť domov.
A ako sa mu otec odplatil za zanedbávanie? Zanechal mu takmer všetko, hoci to mohol odkázať Fione alebo Constance. Veril, že syn sa postará, aby jeho podnik prosperoval, a že neskôr, keď príde čas, ho odovzdá vlastnému synovi. Veril, že sa postará, aby Constance mala zabezpečenú dobrú budúcnosť. Zrejme vedel, že by to tak nebolo, keby to nechal na jej matku. A tak sa Hugo stal jej poručníkom.
Práve teraz sa končil rok, čo držal smútok za otcom, a teda mal výhovorku na svoju nečinnosť.
Asi v polovici svahu zastal. Ešte nebol pripravený vrátiť sa do domu. Vyšiel na skalnatý výčnelok chránený vetrom, ktorý objavil pred rokmi, a hoci odtiaľ nemal výhľad na piesčitú pláž na západe, videl na náprotivný útes, kamienkovú pláž a more. Pôsobilo to pusto, ale napriek tomu sa v tom skrývala krása. Pred očami mu preleteli dve čajky, škriekali si svoje tajomstvá.
Trochu si tu oddýchne, potom sa opäť vráti k priateľom.
Vzal do ruky zopár kamienkov a veľkým oblúkom ich hodil na vodu. Počul, ako dopadli a raz nadskočili. Zrazu zmeravel - kútikom oka zahliadol farbu.
Útes na druhej strane svahu bol obrátený k moru - príliv tam dorazí skôr než k útesu, na ktorom sedel. Popri základni vytŕčajúceho útesu viedla cestička do dediny, ale mohla byť zradná, ak si človek neuvedomoval, že sa blíži príliv.
A niekto teraz prechádzal po tom úseku kamienkovej pláže - žena v červenom plášti. Vynorila sa spoza výbežku, hoci ešte bola dosť ďaleko. Hlavu v čepci mala sklonenú, akoby sa dívala pod nohy. Zastala a hľadela na more. Ešte bolo dosť ďaleko a nepredstavovalo pre ňu bezprostrednú hrozbu. Ale ak prišla z dediny, mala by sa čím skôr vrátiť. Jedinou druhou možnosťou bolo prejsť po výbežku, ale to by znamenalo vstúpiť na pozemky Penderrisu.
Obrátila hlavu a pozrela na strmý svah, akoby mu čítala myšlienky. Našťastie ho nevidela. Bol v tieni, ani sa nepohol. Nechcel, aby ho zazrela, radšej nech sa vráti, kadiaľ prišla.
Ale ona sa neobrátila. Vybrala sa k svahu a stúpala nahor, plášť aj strieška čepca jej trepotali vo vetre. Vyzerala drobná - a mladá. Nevedel jej odhadnúť vek, lebo jej nevidel do tváre, a nevidel ani, či je pekná, škaredá alebo jednoducho obyčajná.
Keby sa o tomto dozvedeli jeho priatelia, doberali by si ho celý týždeň. V duchu sa videl, ako zoskočí z výčnelku, rázne prejde k nej po kameňoch, oznámi jej, že má titul a závratné bohatstvo, a spýta sa jej, či sa zaňho nechce vydať.
Hoci to nebola veľmi zábavná predstava, musel potlačiť nutkanie zachechtať sa a prezradiť svoju prítomnosť.
A tak sa ani nepohol a dúfal, že tá žena sa obráti naspäť. Nepáčilo sa mu, že jeho samotu narušila neznáma osoba, ktorá vstúpila na cudzí pozemok. Nespomínal si, že by sa také čosi už niekedy stalo. Nechodilo tadiaľ veľa ľudí. Vidiečania sa vojvodu Stanbrooka báli. Po smrti vojvodkyne sa rozšírili klebety, že ju sotil z útesu. No ona z neho sama skočila... A hoci nikto nemal nijaké dôkazy, také reči neutíchnu len tak ľahko. Dokonca aj tí, čo sa ho nebáli, si pred ním dávali pozor. A jeho rezervované správanie nepomohlo vyvrátiť podozrenie.
Možno tá žena v červenom je v týchto končinách cudzia. Možno si neuvedomila, že sa štverala rovno do dračieho pelecha.
Hugo rozmýšľal, prečo je sama v takom bezútešnom prostredí.
Ako liezla nahor, kamene sa jej uvoľňovali pod nohami. Z vlastnej skúsenosti vedel, že to nie je ľahký výstup. A vo chvíli, keď si už myslel, že prejde popri ňom bez povšimnutia, pravou nohou spustila lavínu kamienkov a skĺzla dolu. Dopadla na koleno a na obe ruky, pravá noha jej zostala vzadu. Na chvíľu zazrel medzi krajom topánky a lemom plášťa štíhlu holú nohu.
A počul bolestný výkrik.
Čakal, skutočne nechcel odhaliť svoju prítomnosť. No čoskoro sa ukázalo, že si vážne zranila nohu alebo členok a nebude schopná ísť svojou cestou. Videl, že je naozaj mladá, drobná a štíhla. Spod čepca jej vytŕčali plavé vlasy a povievali jej vo vetre. Ešte vždy jej nezazrel tvár.
Bolo by chrapúnstvo, keby ďalej mlčal.
„Podľa môjho skromného názoru ten členok je prinajmenej vyvrtnutý, ak nie zlomený,“ ozval sa. „V každom prípade by bolo veľmi nerozumné, keby ste naň preniesli váhu.“
Keď schádzal k nej po kamenistom chodníčku, prudko zdvihla hlavu. Oči akoby sa jej rozšírili skôr od strachu než od úľavy, že prichádza pomoc. Tie veľké modré oči boli zasadené v nevšedne krásnej tvári, hoci to už nebolo mladé dievča - odhadoval, že môže mať okolo tridsaťtri rokov, ako on.
Jej výraz ho podráždil. Neznášal, keď sa ho ľudia báli, no stávalo sa to často. Báli sa ho dokonca i muži. Ale najmä ženy.
Mohol si uvedomiť, že keď zazerá, nevzbudzuje dôveru, najmä na takom osamelom mieste. Ale nezišlo mu to na um. Zazeral na ňu z výšky. 

„ACH!“ ZVOLALA. „Kto ste? Ste vojvoda Stanbrook?“ Skutočne je tu cudzia...
„Trentham,“ odvetil. „Vy ste sem prišli peši z dediny?“
„Áno. Pomyslela som si, že sa vrátim chodníkom povyše,“ vysvetlila. „Ale tie kamene sú tu oveľa väčšie a ťažšie sa po nich chodí, než som čakala.“
Bezpochyby je to urodzená dáma. Oblečenie mala elegantné, podľa všetkého drahé. A hovorila kultivovane so správnym prízvukom. Správala sa ako dobre vychovaná dáma, to jej nemohol uprieť.
„Radšej sa vám pozriem na ten členok,“ ponúkol sa.
„Ach nie!“ Zdesene sa odtiahla. „Ďakujem, pán Trentham, ale to naozaj nie je potrebné. Členok ma bolí iba trochu, o chvíľu to prejde a budem môcť ísť ďalej.“
Ach, tie dámy, ten ich pocit dôstojnosti! Popieranie nepríjemnej reality!
„Aj tak sa vám naň pozriem.“ Čupol si a nastavil obrovskú labu. Pozrela na ňu, zahryzla si do pery a viac sa nehádala.
Vyložil si jej nohu v topánke na dlaň, druhou rukou jej prehmatal členok - opatrne, aby jej nespôsobil bolesť. Nie, asi nie je zlomený, no radšej jej nevyzul topánku, aby ho prezrel dôkladnejšie. Keby ho predsa len mala zlomený, topánka je istou oporou. Ale ten členok už opúchal. Dnes veru sama nezájde do dediny ani nikde inde, dokonca ani keby ju podopieral.
Veľká škoda.
Keď na ňu znova pozrel, stále si hrýzla pery. Tvár mala popolavú, zvraštenú od bolesti - a možno aj od rozpakov. Odkryl jej nohu až pod koleno. Videl, že pančuchu má deravú, koleno oškreté a trochu krvavé. Siahol do vrecka na plášti, kam si dnes ráno vložil čistú vreckovku. Potriasol ňou, zložil ju na troje a obviazal jej koleno, potom jej spustil plášť a vstal.
Líca jej mierne zružoveli.
Prečo, dopekla, nezostala na pláži, ako sa na dámu patrí? jedoval sa v duchu. A prečo si pri výstupe nedávala pozor? Jedno mu bolo jasné - nemôže ju tu nechať.
„Budete musieť ísť do Penderrisu,“ vyhlásil neveľmi prívetivo. „Čo najskôr by sa na ten členok mal pozrieť lekár a obviazať vám aj koleno, ako sa patrí. Ja nie som lekár.“
„Ach nie!“ zvolala rozladené. „Len nie do Penderrisu! Je tu nablízku? To som si neuvedomila. Radili mi, aby som sa mu vyhla širokým oblúkom. Poznáte vojvodu Stanbrooka?“
„Som hosťom v jeho dome,“ odsekol stroho. „Môžeme to urobiť dvoma spôsobmi - ten ťažší by spočíval v tom, že by som vás podpieral a vy by ste vedľa mňa hopkali na jednej nohe. Ale varujem vás, dom je dosť ďaleko. Alebo to môžeme urobiť jednoduchšie a odnesiem vás tam na rukách.“
„Ach nie!“ zvolala znova, tentoraz dôraznejšie, a odtiahla sa od neho. „Vážim aj metrák. Okrem toho...“
„Pochybujem, madam,“ skočil jej do reči, „verím, že vás dokážem odniesť a nevypadnete mi z rúk ani si nezničím chrbticu.“
Sklonil sa k nej, jednou rukou ju objal okolo pliec, druhú položil pod kolená a vystrel sa. Rýchlo ho chytila okolo krku. Ale bolo vidieť, že je ohromená, vyplašená - ba pobúrená.
Pravda, dal jej na výber, ale nepočkal na jej rozhodnutie.
V skutočnosti nemala na výber. Iba hlúpa žena by sa rozhodla hopkať vedľa neho, len aby si zachovala ženskú dôstojnosť.
Kráčal s ňou dohora čo najopatrnejšie, dával pozor, aby sa aj on nešmykol na kameňoch.
„Vždy si robíte, čo chcete, pán Trentham?“ spýtala sa povýšene. „Aj keď predstierate, že dávate svojim obetiam na výber?“
Obetiam?
„Okrem toho,“ nedala mu šancu odpovedať na otázku, „ja by som si nezvolila ani jednu z tých možností, pane. Radšej by som sa vrátila domov na vlastných nohách.“
„To by ste urobili veľkú hlúposť,“ ani sa nenamáhal skryť opovrhnutie. „Ten členok nevyzerá dobre.“
Krásne voňala. Nebol to parfum, ktorým sa polieva priveľa žien a ktorý tak agresívne pôsobí na dýchacie cesty, až sa z neho človek vždy rozkýcha. Mal podozrenie, že používa veľmi drahý parfum - vznášal sa okolo nej, ale neprebil jeho vôňu. Šaty mala svetlohnedé, podľa všetkého ušité z kvalitnej vlny. Drahej vlny. Toto nie je nijaká schudobnená šľachtičná, iba ľahkovážna a pochabá žena, to áno.
Nemali by dámy vlastne chodiť v sprievode svojich slúžok a gardedám, ktoré by sa od nich nemali pohnúť ani na krok? Kde sú jej sprievodkyne? Keby mala niekoho so sebou, nemusel by sa do toho vôbec miešať.
„S tým členkom mám večne trampoty,“ nadhodila. „Už som zvyknutá na to, že krívam. Pred mnohými rokmi som spadla z koňa, zlomila som si členok a nezrástol sa dobre. Skutočne vás žiadam, aby ste ma postavili na nohy a dovolili mi ísť si svojou cestou.“
„Máte ho nepekne opuchnutý,“ namietol. „Ak ste prišli z dediny, museli by ste ísť pol druha kilometra. Ako dlho by podľa vás trvalo, kým by ste tam dohopkali alebo doplazili sa?“
„To je moja starosť, pán Trentham, nie vaša,“ ohradila sa chladným, pohŕdavým tónom. „Ale mám dojem, že patríte k mužom, ktorí vždy musia mať pravdu, zatiaľ čo všetci ostatní sa mýlia - aspoň podľa vašich predstáv.“
Dofrasa! Skutočne si myslí, že sa mu páči hrať na sira Galahada?
Stúpali nahor, no kamienky vystriedala ostrá tráva. Zrazu zastal, položil ju na nohy a o krok odstúpil. Založil si ruky za chrbát a uprene na ňu hľadel pohľadom, akým si premeriaval vojakov, keď chcel, aby poslúchali rozkazy.
Začínalo sa mu to páčiť.
„Ďakujem,“ povedala povznesene, no mala dosť slušnosti, aby sa zatvárila ospravedlňujúco. „Ďakujem, že ste mi pomohli, pane. Pokojne ste sa tomu mohli vyhnúť. Nevidela som vás, ako zrejme dobre viete. Som lady Muirová.“
Aha, takže naozaj je dáma. Pravdepodobne čakala, že sa jej ukloní a bude sa pred ňou plaziť.
Odstúpila od neho - a nedôstojne sa zosypala na zem.
Hľadel na ňu s našpúlenými perami. Tak toto sa jej iste nebude páčiť.
Zdvihla sa na kolená, oprela sa rukami o zem a... rozosmiala sa. A jej smiech znel veselo, hoci sa napokon skončil bolestným vzdychom.
„Pán Trentham,“ zamrmlala, „teraz mi pokojne môžete povedať, že ste mi to hovorili.“
„Hovoril som vám to,“ muž nesmie odporovať dáme. „A som lord Trentham.“
Možno bolo od neho pochabé, že trval na titule, ale podráždila ho.
Obrátila sa a sadla si na zem. Zrejme je ešte vždy mokrá od včerajšieho dažďa, prebleslo mu hlavou. Tak jej treba. Uprel na ňu tvrdý pohľad a zaťal sánku.
Vzdychla, pozrela naňho. Stavil by sa, že členok ju pekelne bolí. Možno ešte väčšmi ako predtým, keďže naň preniesla váhu.
„Pred chvíľou ste mi dali na výber,“ teraz už nehovorila povýšene, zato v hlase jej ešte vždy znel smiech. „A keďže nie som hlúpa, alebo aspoň nechcem vyzerať hlúpo, rozhodla som sa pre druhú možnosť. Teda, ak ste ešte vždy ochotný... Máte úplné právo odmietnuť mi to, ale bola by som vám veľmi zaviazaná, keby ste ma odniesli do Penderrisu, lord Trentham, hoci ma neteší predstava, že sa tam votriem. Možno budete taký láskavý a poskytnete mi koč, keď tam prídeme, aby som nemusela ísť dnu a...“
Sklonil sa a znova ju vzal na ruky. Prejavila dostatok pokory.
Vykročil k domu. Neusiloval sa nadviazať rozhovor. Vedel si predstaviť, ako ho tam prijmú a do konca pobytu v Penderrise si ho budú doberať.
„Vy ste - alebo ste kedysi boli - vojenský dôstojník, lord Trentham,“ prerušila ticho po pár minútach. „Je to tak, však?“
„Prečo si to myslíte?“ spýtal sa, ani na ňu nepozrel.
„Máte vojenské držanie tela,“ odvetila, „intenzívny pohľad muža zvyknutého rozkazovať.“
Krátko na ňu pozrel. Neodpovedal.
„Ach, to bude strašne trápne,“ vzdychla si po pár minútach, keď sa blížili k domu.
„Dovolím si tvrdiť, že vždy lepšie než ležať na svahu vystavená napospas dažďu a vetru a čakať, kedy vám čajky vyďobú oči.“
Bezcitne si želal, aby tam naozaj zostala, hoci s tými čajkami to prehnal.
„Ach,“ zvraštila tvár, „keď ste to postavili takto, musím priznať, že máte pravdu.“
„Niekedy mám pravdu,“ zahundral.
Bože dobrý! Dnes ráno jeho priatelia žartovali, že by mal ísť na pláž a nájsť si tam príjemnú ženu, s ktorou by sa oženil. A on ako na rozkaz nesie na rukách ozajstnú dámu, navyše pekelne peknú.
Ale možno nie je slobodná. Vlastne určite nie je. Predstavila sa ako lady Muirová. To naznačovalo, že kdesi, možno v dedine vzdialenej pol druha kilometra, je lord Muir. To však ešte neznamená, že bude ušetrený od vtipkovania, v skutočnosti ho utŕži ešte viac - obvinia ho, že sa naivne prerátal.
Zrejme potrvá dosť dlho, kým jeho priateľov prestanú baviť žartíky na jeho účet.

Gwen by sa asi cítila nesmierne trápne, keby ju ten členok nebolel. Napriek tomu bola v rozpakoch.
Nielenže ju tento muž nesie do cudzieho domu, ktorého majiteľ má zlú povesť a nečaká ju, ale tento mohutný morózny muž, čo ju nesie, navyše vôbec neskrýva, že ňou opovrhuje. V skutočnosti sa mu ani nečudovala. Správala sa naozaj nevhodne - a urobila zo seba hlupaňu.
Pritláčal si ju na svalnatú hruď a pôsobil na ňu znepokojujúco mužne. Aj cez oblečenie cítila horúčosť jeho tela, ale aj kolínsku či mydlo a príjemnú vôňu muža. Počula, ako dýcha, hoci nefučal od námahy. Ani čo by preňho bola ľahká ako pierko.
Členok ju ozaj veľmi bolel. Zbytočne by ďalej predstierala, že by vedela zájsť peši do Verinho domu.
Bože dobrý, ten chlap sa tváril naozaj morózne. A mlčal. Dokonca ani nepotvrdil, či bol alebo nebol vojenský dôstojník. Ani sa nepokúsil nadpriasť rozhovor - pravdepodobne len zbytočne nechcel strácať dych, aby ju uniesol.
Tak na toto bude spomínať ešte poriadne dlho, určite bude mať nočné mory.
Videla, že zamieril rovno k hlavnému vchodu do Penderrisu, ktorý vskutku vyzeral veľkolepo. Ako sa dalo čakať, nevšímal si jej prosby, aby ju zaniesol do prístrešku pre koče - chcela sa vyhnúť domu. Len dúfala, že keď ju prinesie, vojvoda nebude nablízku. Možno niektorý z jeho sluhov dá pristaviť koč a odvezú ju k Vere. Stačila by aj brička.
Lord Trentham vyšiel hore po schodoch, obrátil sa bokom, lakťom otvoril dvere. Takmer vzápätí mu ich podržal muž v čiernom, ktorý vyzeral presne ako všetci majordómovia na celom svete. Bez slova odstúpil a lord Trentham s ňou vošiel do veľkej haly s čiernobielou šachovnicovou dlažbou.
„Máme tu zranenú vojačku, Lambert,“ oznámil lord Trentham bez náznaku humoru. „Vynesiem ju do salóna.“
„Ach nie, prosím vás...“ namietla Gwen.
„Mám poslať po doktora Jonesa, mylord?“ spýtal sa majordómus.
Prv ako lord Trentham stihol odpovedať a prv ako Gwen stihla vzniesť ďalšie námietky, zjavil sa na scéne ktosi iný, vysoký, štíhly, plavovlasý, mimoriadne pekný džentlmen s posmešným pohľadom v zelených očiach, so zdvihnutým obočím. Vojvoda Stanbrook, pomyslela si Gwen a srdce jej zamrelo. Aj keby chcela, nevedela si predstaviť ponižujúcejší výjav.
„Hugo, to sa ti ako podarilo, kamarát?“ Džentlmen lenivo zaťahoval. „T-ty si neuveriteľný! T-tuším si našiel túto dámu na pláži a doslova si ju oslnil svojím šarmom, ani nehovoriac o titule a majetku? M-musím povedať, že je to veľmi pôsobivý výjav. Keby som bol m-maliar, okamžite by som b-bežal po plátno a š-štetec, aby som to zachytil pre pobavenie tvojich potomkov do štvrtého kolena.“
Pri tých slovách si priložil k očiam lorňon.
Gwen naňho zagánila. „Vyvrtla som si členok,“ oznámila čo najdôstojnejšie, „a lord Trentham bol taký láskavý a priniesol ma sem. Nemienim zneužívať vašu pohostinnosť dlhšie, než to bude nevyhnutne potrebné, vaša milosť. Rada by som vás požiadala o nejaký dopravný prostriedok, ktorý by ma odviezol do dediny, kde som ubytovaná. Predpokladám, že vy ste vojvoda Stanbrook...?“
Plavovlasý džentlmen spustil lorňon a znova zdvihol obočie.
„P-povýšili ste ma, madam,“ odvetil. „Lichotí mi to, ale, žiaľ, nie som Stanbrook. Ak na tom trváte, predpokladám, že L-lambert vám dá pristaviť bričku, hoci mám dojem, že H-hugo by na vás rád zapôsobil, vybehol s vami po schodoch a priniesol do salóna, pričom by sa ani trochu n-nezadychčal.“
„Ešte šťastie, že vy nie ste ja, Flavian,“ ozval sa starší džentlmen, ktorý sa vynoril zozadu. „Tuším nemáte ani potuchy o pohostinnosti. Madam, úplne súhlasím s Hugom aj so svojím dobrým majordómom. Treba vás vyniesť do salónu, vyložiť vám nohu na pohovku a ja zatiaľ pošlem po doktora, aby vás vyšetril. Mimochodom, volám sa Stanbrook a som k vašim službám. Ale musíte mi povedať, koho sem mám zavolať, aby vás trochu potešil. Možno manžela?“
Ach bože, je to čoraz horšie. Keby bola uprostred haly tmavá diera, bola by najradšej, keby ju tam lord Trentham hodil. Vojvoda vyzeral celkom tak, ako si ho pôvodne predstavovala - vysoký, štíhly, elegantný, jemne cizelované črty, tmavé vlasy na sluchách postriebrené. Správal sa veľmi zdvorilo, no sivé oči mal chladné a hlas mrazivý. Hovoril o pohostinnosti, ale ona sa cítila ako najhoršia votrelkyňa.
„Som vdova po vikomtovi Muirovi,“ odvetila Gwen vojvodovi. „Som na návšteve u pani Parkinsonovej, ktorá býva v dedine.“
„Aha,“ povedal vojvoda, „ak si správne spomínam, nedávno jej zomrel manžel, ktorý bol dlho vážne chorý. Ale choďte hore, Hugo. Bude mi potešením, keď sa s vami budem môcť neskôr pozhovárať, lady Muirová, no najprv sa vám lekár musí pozrieť na členok.“
Vyslovil to však tak, akoby mu to vôbec nebolo potešením. No možno k nemu bola nespravodlivá len preto, lebo ju noha veľmi bolela. Koniec koncov ponúkal jej pohostinnosť aj lekára.
Môže vyvrtnutý členok takto bolieť? Čo keď ho má zlomený?
Lord Trentham sa obrátil a vykročil k širokému schodišťu, ktoré sa elegantne stáčalo doprava. Počula, ako vojvoda Stanbrook vydáva príkazy, aby okamžite zavolali lekára aj Veru. Džentlmen s lorňonom, ktorý afektovane vzdychal a jachtal, sa podujal, že osobne vybaví tú záležitosť.
Salón bol prázdny, aspoňže to. Bola to veľká štvorcová miestnosť so stenami pokrytými bordovým brokátom, ovešanými portrétmi v hrubých pozlátených rámoch. Rovno oproti dverám sa vypínal ozdobne tesaný mramorový kozub. Klenutý strop zdobili mytologické výjavy, vlys pod ním bol pozlátený, zariadenie prepychové a elegantné. Z vysokých okien bol výhľad na trávniky obkolesené živými plotmi, napriek tomu sa dalo dovidieť až k útesom a moru. V kozube praskal oheň a v teple izby sa zdalo, akoby vonku ani nebolo tak mrazivo.
Gwen prebehla miestnosť jedným pohľadom, cítila sa trápne, že sa stala nepozvanou - a nevítanou - návštevou v takom dome. V tej chvíli však nemalo zmysel domáhať sa, aby jej poskytli koč, čo by ju zaviezol k Vere.
Lord Trentham ju uložil na brokátovú pohovku a pod zranený členok jej podložil vankúš.
„Ach, tými topánkami zašpiním pohovku!“ zvolala. To by už bolo priveľa.
Ale nedovolil jej, aby si položila nohy na dlážku, ani aby si vyzula topánky. Trval na tom, že jej ich vyzuje sám. Niežeby jej to prikázal, ale bolo ťažké odbiť také veľké ruky a mohutné ramená.
Neochotne priznala, že jej urobil láskavosť, ale prečo sa musí správať tak nevľúdne?
Rozviazal jej šnúrky na ľavej topánke a bez problémov jej ju vyzul, potom ju položil na dlážku. Druhú topánku vyzúval oveľa opatrnejšie. Gwen si rozviazala šnúrky na čepci, strhla si ho z hlavy a prehodila ho cez pohovku, aby si mohla položiť hlavu na opierku. Zatvorila oči - a potom zatlačila hlavu ešte silnejšie a pevnejšie zažmúrila oči, lebo ju zaplavila nová vlna bolesti. Lord Trentham mal prekvapujúco jemné ruky, ale nešlo mu ľahko vyzuť jej topánku, a keď už bola dolu, nemalo čo brániť opuchu. Cítila, ako jej nohu položil na vankúš.
Ale bolesť niekedy utlmí citlivosť, pomyslela si, keď o chvíľu cítila jeho ruky pod sukňou - najprv odstránil vreckovku, ktorou jej obviazal koleno, potom jej stiahol roztrhnutú pančuchu z nohy. Hrejivými prstami prehmatal opuch.
„Myslím, že nič nie je zlomené,“ povedal lord Trentham. „Ale nemôžem si byť istý. Musíte mať nohu vyloženú, kým nepríde lekár. Rana na kolene je povrchová a za pár dní sa zahojí.“
Otvorila oči a bytostne si uvedomovala, že má holú nohu vyloženú na vankúši. Lord Trentham stál vystretý s rukami za chrbtom, nohy v čižmách mierne rozkročené - typický vojak. Tmavé oči upieral priamo do jej očí, sánku mal zaťatú.
Hnevá sa, že som tu, pomyslela si. Ale veď sa usilovala zabrániť, aby ju sem priniesol. Nemala rada, keď sa na ňu niekto hneval.
„Väčšina žien ťažko znáša bolesť, ale vy nie,“ poznamenal.
Urážal ženské pokolenie, jej osobne však lichotil. Má teraz prekypovať vďačnosťou?
„Zabúdate, lord Trentham, že ženy rodia deti,“ podotkla. „Všetci sa zhodujú v názore, že pôrod je najväčšia bolesť.“
„Vy máte deti?“ spýtal sa.
„Nie.“ Znova zatvorila oči a z neznámeho dôvodu pokračovala - na tému, o ktorej takmer nikdy nehovorila, dokonca ani so svojimi najbližšími. „Stratila som jediné dieťa, ktoré som počala. Stalo sa to po páde z koňa, keď som si zlomila nohu.“
„Čo vám napadlo jazdiť na koni, keď ste boli ťarchavá?“ zvolal.
Dobrá otázka, i keď nevhodná.
„Skákali sme cez prekážky,“ odvetila, „vrátane jednej, cez ktorú sme - ani Vernon, teda môj manžel, ani ja - nikdy neskákali. Jeho kôň prekážku preskočil. Môj nie a vyhodil ma zo sedla.“
Na chvíľu zavládlo ticho. Prečo mu to vlastne povedala, dofrasa?
„Vedel váš manžel, že ste ťarchavá?“ zaujímal sa. Bola to neospravedlniteľné intímna otázka. Ale ona s tým začala.
„Samozrejme,“ odvetila, „bola som v šiestom mesiaci.“
A teraz si bude myslieť o Vernonovi všeličo nelichotivé a nebude to vôbec chápať. Prečo to povedala? Bolo to od nej nespravodlivé, keď nebola pripravená vysvetľovať to obšírnejšie. Od prvej chvíle, čo sa s ním spoznala, sa pred ním ukazuje v zlom svetle.
„A chceli ste to dieťa?“ spýtal sa.
Prudko otvorila oči a bez slova naňho zagánila. Ako si to trúfol?
V očiach sa mu zračil tvrdý, odsudzujúci pohľad. Čo čakala? Jej vinou vyzerali aj ona, aj jej manžel neospravedlniteľne nezodpovední. Najvyšší čas zmeniť tému.
„Ten plavovlasý džentlmen, ktorého som videla na prízemí, je takisto hosťom v Penderrise?“ spýtala sa. „Vyrušila som vás z nejakej oslavy?“
„Je to vikomt Ponsonby,“ odvetil. „Je tu šesť hostí plus vojvoda Stanbrook. Každý rok sa tu zídeme na pár týždňov. Stanbrook nám otvoril svoj dom pred niekoľkými rokmi, keď sme sa počas vojny i po nej zotavovali zo zranení.“
Gwen naňho ohromene hľadela. Nevidela nijakú známku zranenia, po ktorom by zostal tak dlho neschopný. Ale mala pravdu, skutočne bol vojak.
„Všetci ste boli alebo stále ste dôstojníci?“
„Boli sme,“ odvetil. „Piati sme bojovali v poslednej vojne, Stanbrook v tých predchádzajúcich. Jeho syn takisto bojoval v napoleonských vojnách, ale, žiaľ, padol.“
Aha, áno, krátko predtým, ako vojvodkyňa skočila z útesu.
„A tá siedma osoba?“ zaujímala sa.
„To je žena,“ odvetil, „vdova po dôstojníkovi výzvednej služby, ktorého chytili a umučili na smrť. Bola pri tom, keď ho zastrelili.“
„Ach!“ Gwen zvraštila tvár.
Teraz sa cítila ešte nepríjemnejšie. Toto bolo oveľa horšie než vyrušiť ľudí počas rodinnej oslavy. Vyvrtnutý členok je ozaj čosi trápne a celkom bezvýznamné v porovnaní s tým, čo museli prežiť vojvoda a jeho šesť hostí.
Lord Trentham zdvihol štólu z neďalekej stoličky a zakryl jej zranenú nohu. V tej chvíli sa dvere na salóne otvorili a vošla žena s podnosom s čajom. Bola to dáma, nie slúžka. Vysoká, vystretá. Tmavé blond vlasy mala vzadu stiahnuté do uzla, ale ten prísny účes len zvýrazňoval dokonalú oválnu tvár s jemne rezanými lícnymi kosťami, rovným nosom a modrozelenými očami lemovanými mihalnicami o odtieň tmavšími než vlasy. Bola krásna, hoci jej tvár vyzerala ako vytesaná z mramoru. Nielenže sa zdalo, že sa nikdy neusmieva, ale vyzeralo to, akoby ani nebola schopná usmiať sa, aj keby chcela. Oči mala veľké a až neprirodzene pokojné.
Podišla k pohovke a bola by položila podnos na stolík vedľa Gwen, keby jej ho lord Trentham nebol vzal z rúk.
„Ja sa o to postarám, Imogen,“ povedal.
„George usúdil, že sa budete cítiť nesvoja, keď budete v miestnosti sama s neznámym mužom, lady Muirová,“ povedala dáma. „Hoci on vás zachránil a priniesol do domu, ustanovil ma za vašu gardedámu.“
Hlas mala chladný, no nie mrazivý.
„Toto je Imogen, lady Barclayová,“ predstavil ju lord Trentham, „ktorej sa nezdá nevhodné, že je v Penderrise sama so šiestimi mužmi, dokonca bez gardedámy.“
„Pokojne by som zverila svoj život do rúk ktoréhokoľvek z tých šiestich mužov,“ lady Barclayová naklonila hlavu ku Gwen. „V skutočnosti som to už urobila. Ale zdá sa, že vy ste v rozpakoch. Nemusíte byť. Ako ste si vyvrtli ten členok?“
Kým naliala čaj do troch šálok, Gwen jej porozprávala, čo sa stalo. Teda toto je dáma, ktorá bola pri svojom manželovi, keď ho jeho mučitelia zastrelili. Gwen tak trochu tušila, aké muky musí odvtedy každý deň prežívať. Zrejme si stále dookola kladie otázku, či tej katastrofe mohla nejako zabrániť. Tak ako si Gwen kládla tú otázku, pokiaľ išlo o Vernona.
„Cítim sa veľmi hlúpo,“ uzavrela.
„Prirodzene,“ odvetila lady Barclayová, „ale mohlo sa to stať komukoľvek z nás. Večne chodíme na pláž a z pláže a ten svah je dosť zradný aj bez kameňov, čo sa hocikedy zošuchnú.“
Gwen pozrela na lorda Trenthama. Ten bez slova popíjal čaj a upieral na ňu tmavé oči.
Prekvapene si uvedomila, že je to mimoriadne príťažlivý muž. Zachvela sa. Nemal by sa jej zdať príťažlivý. Je priveľmi mohutný, nepôsobí elegantne alebo pôvabne. Vlasy má veľmi krátke, nezjemňujú mu tvrdú líniu sánky. Ústa má priveľmi rovné a stisnuté, nepôsobia ani trochu zmyselne. Oči má až veľmi tmavé a prenikavé, žena by netúžila ponoriť sa do nich. Nepôsobí vôbec šarmantne, zábavne ani srdečne.
A predsa...
A predsa ho obklopovala aura nezdolateľnej telesnosti. Aura mužnosti.
Bol by to nádherný zážitok ísť s ním do postele, prebleslo jej hlavou.
Tá myšlienka ju načisto ohromila. Za sedem rokov od manželovej smrti ani nepomyslela na dvorenie a manželstvo. A v živote nemyslela na nijakého muža v inej súvislosti.
Súvisí táto nečakaná, zvláštna príťažlivosť s rovnako nečakanou vlnou osamelosti, ktorú pocítila dolu na pláži ešte pred stretnutím s ním?
Kým sa rozprávala s lady Barclayovou, chodili jej po rozume takéto zvláštne myšlienky. Ale ťažko sa sústreďovala na slová. Ešte z čias, keď mala zlomenú nohu, si spomínala, že bolesť sa neobmedzuje len na zranenú časť tela, ale na celú bytosť, až človek nevie, čo robiť.
Len čo dopila čaj, lord Trentham vstal, vzal z podnosu nepoužitý plátenný obrúsok a prešiel k príručnému stolíku, kde zrejme medzi karafami s alkoholom našiel aj nádobu s vodou. Vrátil sa s mokrým obrúskom, vyžmýkal z neho vodu, rozprestrel ho Gwen na čelo a jednou rukou pridržal. Znova si položila hlavu na vankúš a zatvorila oči.
Ten chlad, ba i tlak jeho ruky pôsobil tak príjemne...
Kam sa podel ten necitlivý surovec, za akého ho považovala?
„Dúfala som, že ju rozptýlim rozhovorom,“ poznamenala lady Barclayová. „Je bledá ako stena, chuderka. Ale za celý čas sa ani raz neposťažovala. Obdivujem ju.“
„Jonesovi to nejako trvá,“ nadhodil lord Trentham.
„Príde, len čo bude môcť,“ ubezpečila ho lady Barclayová. „Vždy príde, Hugo. A je to najlepší doktor na svete.“
„Lady Muirová mala tú istú nohu zranenú už aj predtým,“ povedal lord Trentham. „Stavím sa, že to pekelne bolí.“
Rozprávajú sa o mne, akoby som tu nebola, pomyslela si Gwen. V tej chvíli jej to však bolo jedno. Usilovala sa nevšímať si bolesť.
A vybadala, že v ich hlasoch znie srdečnosť. Akoby si o ňu úprimne robili obavy.
Napriek tomu dúfala, že lekár príde čím skôr, potom požiada vojvodu Stanbrooka o koč, ktorý ju zavezie k Vere.
Ach, veľmi nerada bola niekomu zaviazaná.

KEĎ SA FLAVIAN VRÁTIL S LEKÁROM, priviedl so sebou aj pani Parkinsonovú. Tá dáma hneď aj náhlivo vošla do salóna. Hlboko sa uklonila Imogen a Hugovi a ubezpečila ich, že jeho milosť je stelesnená láskavosť, že oni sú stelesnená láskavosť a že do konca života bude lordovi Ponsonbymu zaviazaná za správu o tom, že jej najdrahšej priateľke sa stala nehoda, a trval na tom, že ju odvezie v koči jeho milosti, hoci by rada prešla aj desať ráz tú diaľku, keby to bolo treba.
„Kvôli lady Muirovej by som prešla hoci aj päť - nie, desať - kilometrov,“ ubezpečovala ich, „i keď bolo od nej veľmi ľahkovážne, že vstúpila na pôdu jeho milosti, pritom som ju výslovne upozornila, aby sa vyhla takému priestupku a neurazila takého vznešeného pána. Jeho milosť by jej právom mohla zabrániť vkročiť do Penderrisu, hoci predpokladám, že ho od toho odradilo, keď sa dozvedel, že ide o lady Muirovú. Zrejme práve tomu vďačím za ponuku odviezť sa v koči, pretože nikdy predtým sa mi nenaskytla podobná príležitosť, hoci pán Parkinson bol mladší brat sira Rogera Parkinsona a po troch synoch svojho brata bol štvrtý v poradí na titul.“
Až po tomto siahodlhom prejave, pri ktorom pozerala z Huga na Imogen, sa tá dáma obrátila na svoju priateľku a pritisla si dlaň na prsia.
Hugo a Imogen na seba pozreli s kamennou tvárou - ten pohľad hovoril sám za seba. Flavian len bez slova stál vo dverách, očividne znudený.
„Gwen!“ zvolala pani Parkinsonová. „Ach, chúďa moje malé, čo si si to urobila? Bola som celá bez seba od strachu, keď si sa po hodine nevrátila z prechádzky. Bála som sa najhoršieho a veľmi som si vyčítala, že som bola skľúčená a nešla som s tebou von. Čo by som robila, keby sa ti stalo niečo osudné? Čo by som povedala tvojmu drahému bratovi grófovi Kilbournovi? Bolo to od teba naozaj nepekné, že si mi spôsobila také starosti, ktoré sa ma, samozrejme, zmocnili preto, lebo ťa mám veľmi rada.“
„Len som si vyvrtla členok, Vera, to je všetko,“ vysvetlila jej lady Muirová. „Žiaľ, nemôžem chodiť, aspoň nateraz. Ale dúfam, že už dlhšie nebudem zneužívať vojvodovu pohostinnosť. Iste bude taký láskavý a len čo sa mi pán doktor pozrie na členok a obviaže ho, dovolí, aby sme sa obe odviezli jeho kočom domov.“
Pani Parkinsonová pozrela na priateľku s hrôzou v očiach, zhíkla a ešte silnejšie si pritlačila dlaň na prsia.
„Nesmieš ani len pomyslieť na to, že by si v tomto stave niekam chodila,“ vyhlásila. „Ach, chuderka Gwen, keby si urobila čosi také ľahkovážne, mohla by si si nenapraviteľne ublížiť. Už beztak krívaš po tej predchádzajúcej nehode a dovolím si tvrdiť, že to odradilo džentlmenov od toho, aby ti dvorili po smrti drahého lorda Muira. Nemôžeš riskovať, že budeš celkom chromá. Som si istá, že jeho milosť ťa bude rovnako ako ja presviedčať, aby si zostala pod jeho strechou, kým sa ti členok nevylieči. Neboj sa, nebudem ťa zanedbávať. Budem sem chodiť každý deň a robiť ti spoločnosť. Koniec koncov si moja najdrahšia priateľka na svete. Som si istá, že aj táto dáma a tento džentlmen, ako aj vikomt Ponsonby na teba budú naliehať, aby si tu zostala.“
Pôvabne sa usmiala najprv na Imogen, potom na Huga a Flavian ich znudene predstavil.
Hugo odhadoval, že pani Parkinsonová je pravdepodobne rovnako stará ako lady Muirová, ale čas k nej bol menej milosrdný. Kým lady Muirová bola ešte vždy krásna, hoci už mala vyše tridsať, ak pani Parkinsonová kedysi bola pekná, z jej krásy už veľa nezostalo. Hnedé vlasy už dávno stratili lesk, okrem toho trpela nadváhou a sadlo sa jej usadilo nielen na bokoch, ale aj pod bradou a na prsiach.
Lady Muirová otvorila ústa, že niečo povie. Očividne ju rozladil návrh, aby zostala v Penderrise. Ale nestihla vyjadriť svoje pocity, lebo dvere sa znova otvorili a dnu vošiel George s doktorom Jonesom - toho pred rokmi prilákal z Londýna, keď prichýlil pod svoju strechu ich šiestich, ale aj zopár iných bývalých vojakov, ktorí uňho pobudli kratšie. Lekár tam odvtedy zostal a staral sa bezplatne o ľudí, ktorí mu nemohli zaplatiť, ale aj o bohatých, ktorí zaplatiť mohli.
„Toto je doktor Jones, lady Muirová,“ oznámil George. „Ubezpečujem vás, že je to mimoriadne skúsený lekár. Pokojne sa môžete zveriť do jeho starostlivosti. Imogen, boli by ste taká láskavá a zostali by ste tu s lady Muirovou? My ostatní sa zatiaľ uchýlime do knižnice. Pani Parkinsonová, smiem vám ponúknuť čaj a koláče? Bolo od vás veľmi milé, že ste sem bez meškania prišli s Flavianom a doktorom.“
„Ja by som mala zostať pri lady Muirovej,“ namietla pani Parkinsonová, ale dala sa odviesť ku dverám. „Priznávam, že po tom, čo som sa tak dlho starala o svojho úbohého drahého manžela, som ešte vždy vynervovaná. Doktor Jones vám môže potvrdiť, že po jeho smrti som bola na pokraji nervového zrútenia. Naozaj neviem, či dokážem vo svojom dome poskytnúť lady Muirovej starostlivosť, akú potrebuje, hoci by som ju naozaj rada previezla ku mne domov. Cítim sa zodpovedná za to, čo sa stalo. Keby som bola s ňou, akože by som aj bola, keby som dnes ráno nebola taká skľúčená, udržala by som ju v bezpečnej vzdialenosti od Penderrisu. Mrzí ma, že vkročila na vašu pôdu, predpokladám však, že to bolo skôr z ľahkovážnosti než úmyselne.“
George v tej chvíli zatvoril dvere na salóne a kráčal dolu schodmi s pani Parkinsonovou pod pazuchou. Hugo a Flavian šli za nimi.
„S radosťou lady Muirovej dovolím zostať pod svojou strechou, madam, kým nebude môcť znova chodiť,“ povedal George. „Doktor mi už spomínal, že ste zničená po tom, čo ste sa dlho oddane starali o svojho manžela počas jeho choroby.“
„To bolo od neho naozaj milé,“ odvetila pani Parkinsonová. „Samozrejme, budem lady Muirovú denne navštevovať.“
„To rád počujem, madam,“ George naznačil lokajovi, aby otvoril dvere na knižnici. „Môj koč vám bude celý čas k dispozícii.“
Flavian a Hugo na seba veľavýznamne pozreli, Flavian len zdvihol obočie. Zmizneme, kým sa dá? naznačoval jeho pohľad.
Hugo stisol pery. Ale nasledoval Georgea a návštevu do knižnice. Flavian len pohodil plecom a šiel za nimi.
„Skutočne ľutujem, že zneužívame vašu pohostinnosť, vaša milosť,“ ubezpečovala pani Parkinsonová Georgea, „ale nemám v povahe opustiť priateľku v núdzi. A tak prijmem vašu ponuku voziť sa každý deň vaším kočom, hoci by som pokojne prišla aj peši. Nebudem vám ani vašim hosťom na ťarchu, keď prídem za lady Muirovou. Rozhodne nebudem čakať, že mi každý deň ponúknete čaj.“
Práve vošla do miestnosti slúžka a položila podnos na veľký dubový stôl pri okne.
Vôbec ma neprekvapuje, pomyslel si Hugo, že pani Parkinsonová pestovala priateľstvo s lady Muirovou. Koniec koncov bola to vdova po lordovi a sestra grófa a pani Parkinsonová bola až príliš servilná. Zato mu nebolo jasné, prečo sa s ňou priatelí lady Muirová. Hugovi sa zdala dosť povýšená a vysokopostavená. Hoci bola bezpochyby krásna, nebola mu práve sympatická. No je pravda, že sa smiala zo svojho nešťastia, keď chcela, aby ju položil, a on jej vyhovel. Napokon ho predsa len požiadala, aby ju odniesol na rukách. Ale prišla o nenarodené dieťa pre svoju i manželovu neuveriteľnú ľahkovážnosť. Patrila k tým urodzeným ženám, ktoré nemohol vystáť. Zdalo sa mu, že je zahľadená do seba. A predsa bola priateľkou pani Parkinsonovej. Možno sa jej páčilo, že ju uctieva a obdivuje.
Chudák George musel sám niesť bremeno konverzácie, pretože on, Hugo, len morózne a bez slova stál a ľutoval, že vyliezol na ten skalný výčnelok - mal sa radšej vrátiť rovno domov. Flavian stál pri knižnici, listoval v knihe a tváril sa znechutene. A Flavian vedel veľmi presvedčivo dať najavo znechutenie - nemusel povedať ani pol slova.
To bolo voči Georgeovi veľmi nespravodlivé.
„Poznáte lady Muirovú dlho, pani Parkinsonová?“ spýtal sa Hugo.
„Ach, mylord,“ postavila šálku na tanierik a znova si priložila dlane na prsia, „poznáme sa odnepamäti. Keď sme boli dievčatá, spolu sme debutovali v Londýne, v ten istý deň sme sa poklonili kráľovnej a tancovali sme na bále, na ktorom nás uviedli do spoločnosti. Ľudia k nám boli milí a hovorili, že sme dve najočarujúcejšie krásavice spomedzi debutantiek, hoci ja som to nebrala celkom vážne. No mala som dosť nápadníkov, to je pravda. V skutočnosti viac než Gwen, i keď predpokladám, že len preto, lebo jej stačilo pozrieť na lorda Muira a usúdila, že jeho titul a majetok jej k šťastiu stačí. Keby som bola chcela, aj ja som sa mohla vydať za markíza alebo vikomta, či niektorého z početných barónov. Ale po uši som sa zaľúbila do pána Parkinsona a nikdy som ani chvíľu neľutovala, že pri titulovanom manželovi by som mala vzrušujúcejší život. Podľa mňa je najdôležitejšia láska, aj keď predmet tej lásky je iba mladší brat baroneta.“
Ktovie, ako zomrel Muir, rozmýšľal Hugo. Ale nespýtal sa na to.
Lekára uviedli do miestnosti a potvrdil Hugovo podozrenie, že členok je vyvrtnutý, nie zlomený ani prasknutý. Bolo však bezpodmienečne nevyhnutné, aby pacientka mala nohu v pokoji a aspoň týždeň ju nezaťažovala.
Zdalo sa, že Klub tých, čo prežili, sa rozšíri o novú členku, aj keď len dočasne. George dovolil pani Parkinsonovej, aby presadila svoje a v nadchádzajúcich dňoch sa votrela do ich spoločnosti. Lady Muirová mala zostať.
Pani Parkinsonová bola jediná zo zúčastnených, ktorú to rozhodnutie potešilo, hoci si pritom osúšala oči vreckovkou a precítene si vzdychla.
Bolo by lepšie, keby som dnes vôbec nebol šiel na pláž, znova uvažoval Hugo. Včerajšie vtipkovanie ho mohlo varovať. Boh si s človekom niekedy rád zažartuje po svojom.
Hojenie vyvrtnutého členku bude o to ťažšie, že kosť už raz bola zlomená. Veľmi rád by som sa porozprával s lekárom, ktorý členok naprával, vyhlásil doktor Jones prísne, keď vysvetlil Gwen situáciu. Prikázal jej, aby celý týždeň nohu ani nepoložila na zem - celý čas ju má mať vyloženú, nie však na nízkom stolčeku, ale podľa možnosti vo výške srdca.
Za každých okolností by to bolo dosť nepríjemné oznámenie. Aj doma by ju hnevala predstava, že sa tak dlho nemôže ani pohnúť. A keby bola u Very, prežiť celý týždeň iba v spoločnosti svojej hostiteľky a jej priateliek by jej pripadalo, akoby ju odsúdili do očistca. A to by bol raj v porovnaní so skutočnosťou... Musí vydržať týždeň - prinajmenej týždeň - v Penderris Halle u vojvodu Stanbrooka a bude musieť tráviť čas v spoločnosti mužov - a jednej ženy —, ktorí spolu prežili celé mesiace, keď sa zotavovali zo zranení, čo utrpeli počas vojny. Určite je to zomknutá skupina. Nikto z nich zrejme netúži po prítomnosti ženy, ktorú nepoznajú a ktorá nemá nijaké vážnejšie zranenie, iba vyvrtnutý členok.
Bože dobrý, to bude nočná mora.
Gwen sa cítila ponížená, ubolená a čnelo sa jej za domovom. Ale predovšetkým bola nahnevaná. A to všetko iba preto, lebo som pokračovala v prechádzke po pláži, aj keď som videla, ako ťažko sa po nej chodí, vyčítala si, navyše sa začala štverať po zradnom svahu. Členok mala už aj predtým slabý. Poznala svoje obmedzenia a väčšinou mala dosť rozumu, aby si dovolila robiť iba to, čo bolo v rámci jej možností.
Ale predovšetkým sa hnevala - či skôr zúrila - na Veru. Ktorá dáma zatvorí svoj domov pred priateľkou, keď ju predtým sama požiadala, aby k nej prišla a robila jej spoločnosť v žiali a samote, a to len preto, lebo tej priateľke sa pritrafila malá nehoda? Nemala reagovať práve opačne? Vera trápne využívala túto skutočnosť vo svoj prospech!
Hoci do dnešného dňa nadávala na vojvodu Stanbrooka, očividne bola nevýslovne vzrušená, že dnes mohla prísť do Penderrisu, a to v koči s erbom, celá uveličená, že to určite videla celá dedina. A využila príležitosť predĺžiť to vzrušenie a celý týždeň bude sem každý deň chodiť na návštevu bez ohľadu na to, čo cíti ku Gwen.
Gwen ponížene, nahnevane, ubolene ležala na posteli v hosťovskej izbe, ktorú jej pridelili. Lord Trentham ju vyniesol hore, uložil ju na posteľ a odišiel takmer bez slova. Spýtal sa jej iba, či jej má niečo priniesť, ale tváril sa pritom bezvýrazne a očividne nečakal, že povie áno.
Ach, nesmie podľahnúť pokušeniu zvaliť vinu za svoje nepríjemné položenie na obyvateľov Penderris Hallu. Prijali ju medzi seba a boli k nej pozoruhodne láskaví. Lord Trentham ju sem priniesol takmer z pláže. A keď jej vyzúval topánku, robil to mimoriadne jemne. Priložil jej na čelo studený obklad vo chvíli, keď hrozilo, že bolesť ju úplne premôže.
Nesmie k nemu cítiť nevraživosť...
Len by bola rada, keby si pri ňom nepripadala ako rozmaznaná odutá školáčka.
Po chvíli ju rozptýlila slúžka. Priniesla jej čerstvo uvarený čaj a správu, že z dediny už priviezli batožinu jej jasnosti a teraz je zložená v obliekarni vedľa jej izby.
Tá istá slúžka jej pomohla pri umývaní a prezliekaní do šiat vhodnejších na večer. Učesala ju a potom odišla. Čo bude ďalej? Gwen zúfalo túžila zostať vo svojej izbe, bola by najradšej, keby jej slúžka priniesla večeru na podnose.
Jej nádeje sa však veľmi rýchlo rozplynuli.
Ozvalo sa klopanie na dvere a vzápätí vstúpil lord Trentham, statný a veľmi elegantný vo fraku, ktorý mu sedel ako uliaty. Všimla si, že zazerá. Nie, nesmie k nemu byť nespravodlivá - vyzeral skôr ako udatný bojovník, ktorý považuje zdvorilosti civilizovaného sveta za zbytočné.
„Ste pripravená zísť dolu?“ spýtal sa.
„Ach, radšej by som zostala tu, lord Trentham,“ odvetila. „Nerada by som vám pridávala starosti navyše. Ak vás to veľmi neobťažuje, mohli by ste požiadať slúžku, aby mi sem priniesla jedlo na podnose?“ Usmiala sa naňho.
„Veľmi ma to obťažuje, madam,“ vyhlásil. „Poslali ma, aby som vás zniesol dolu.“
Gwen až horeli líca. Taká hanba! A aká nespôsobná odpoveď! Nemohol to sformulovať inak? Mohol povedať, že jej spoločnosť nebude nikoho obťažovať. Dokonca mohol zájsť ešte ďalej a povedať, že vojvoda a jeho hostia sa tešia na jej spoločnosť.
Mohol sa aspoň usmiať...
Podišiel k jej posteli, sklonil sa a vzal ju na ruky.
Gwen ho jednou rukou objala okolo krku a pozrela mu do tváre, hoci bola až znepokojujúco blízko. Ona si zachová slušné spôsoby, aj keď on ich nemá.
„Čo vlastne robievate počas vašich stretnutí?“ spýtala sa zdvorilo. „Spomínate na vojnu?“
„To by bolo hlúpe.“
Vždy sa správa tak hrubo? Alebo je to len tým, že ju nenávidí a nedokáže sa k nej správať slušne? Ale mohol ju odniesť do dediny, a nie sem. Očividne je taký silák, že jej váha preňho nič neznamená.
„Takže sa cielene vyhýbate zmienke o bojoch?“ spýtala sa, kým ju niesol dolu.
„Na tomto mieste sme trpeli,“ odvetil. „A tu sa naše rany zahojili. Tu sme si navzájom obnažili dušu. To, že sme odtiaľto napokon museli odísť, bola jedna z najťažších povinností v celom živote. Ale museli sme to urobiť, ak náš život mal znova nadobudnúť zmysel. No raz do roka sa sem vraciame, aby sme sa zase cítili úplní, alebo si aspoň nahovárame, že sme úplní.“
Na lorda Trenthama to bola dlhá reč. Ale keď hovoril, nedíval sa na ňu. Jeho hlas znel drsne, ba nenávistne. Akoby naznačoval, že je fajnová rozmaznaná dáma a nemôže pochopiť, aké utrpenie prekonali on a jeho priatelia. Alebo skutočnosť, že utrpenie sa nikdy neskončí, že trpiaci je navždy zjazvený. Lenže ona to chápala.
Keď sa rany zacelia, človek by mal byť uzdravený, mal by byť znova úplný. To znelo rozumne. Ale ona sa necítila uzdravená, ani keď sa jej zlomená noha zrástla. Zle jej ju napravili. No ani keby sa jej noha dobre zrástla, necítila by sa uzdravená. Pri páde z koňa prišla o dieťatko. A Vernon už potom nikdy nebol rovnaký, hoci sa vynorila otázka - rovnaký ako čo?
Keď človek v minulosti trpel, vždy zostane zraniteľný, hoci predtým bol zdravý, silný - a nevinný.
Ach, veru to chápala.
Lord Trentham ju odniesol do salóna a položil ju na tú istú pohovku ako predtým. Ale tentoraz miestnosť nebola prázdna. Okrem nich dvoch tam bolo šesť ďalších ľudí. Vojvoda Stanbrook, lady Barclayová, vikomt Ponsonby... Gwen prebleslo hlavou, aké zranenie utrpel on. Pôsobil očarujúco príťažlivo a telesne dokonale, tak ako lord Trentham pôsobil obrovsky a telesne bezchybne.
Na prvý pohľad jej bolo jasné, aký problém má ďalší džentlmen. Keď Gwen priniesli do miestnosti, pozviechal sa na nohy pomocou dvoch paličiek. Nohy mal neprirodzene vykrútené, všetku váhu akoby prenášal na ramená.
„Lady Muirová,“ povedal vojvoda od kozuba, „cením si, že ste si dali námahu a pridali sa k nám. Viem si predstaviť, že to bolo naozaj namáhavé. Teší ma, že vás môžem hostiť vo svojom dome, hoci je mrzuté, že sa to deje za takých nepríjemných okolností. Už sa neviem dočkať, ako sa v priebehu budúceho týždňa budeme spoznávať. Dúfam, že keď budete niečo potrebovať, bez váhania o to požiadate.“
„Ďakujem, vaša milosť,“ začervenala sa, „ste veľmi láskavý.“
Hovoril zdvorilo, ale správal sa odmerane, prísne. Aspoňže bol zdvorilý... Na rozdiel od lorda Trenthama to bol džentlmen do špiku kostí. A mimoriadne elegantný džentlmen.
„S Imogen, lady Barclayovou, a s Flavianom, vikomtom Ponsonbym, ste sa už zoznámili,“ pokračoval, prešiel cez celú miestnosť, nalial jej víno a priniesol jej ho. „Dovoľte, aby som vám predstavil sira Benedicta Harpera.“
Ukázal na muža s vykrivenými nohami. Bol vysoký, štíhly, chudá tvár a hranaté črty kedysi možno pôsobili príťažlivo, no teraz sa v nich zračili dlhodobé utrpenie a bolesť.
„Lady Muirová.“
„Sir Benedict.“ Gwen hlavou naznačila úklon.
„A Ralph, gróf Berwick,“ vojvoda ukázal na muža, ktorý vyzeral príťažlivo, ak si človek odmyslel dlhú jazvu na jednej strane tváre. Kývol jej hlavou, ale nič nepovedal ani sa neusmial.
Ďalší kyslý chlap.
„Mylord,“ povedala.
„A Vincent, lord Darleigh,“ pokračovala jeho milosť.
Bol to štíhly mladý muž s vlnitými plavými vlasmi. Mal veselú, usmievavú tvár a najkrajšie veľké modré oči, aké Gwen videla. Tento muž je predurčený, aby sa stal lámačom ženských sŕdc, pomyslela si. Nevidela nijakú známku zranenia tela či duše. A bol taký mladý! Ak bol počas vojny skutočne dôstojníkom, musel byť ešte chlapec...
Zdalo sa jej, akoby ani nepatril do tejto skupiny. Vyzeral priveľmi mladý a priveľmi bezstarostný, asi netrpel.
„Mylord,“ povedala Gwen.
„Máte hlas krásnej ženy, lady Muirová,“ prehovoril, „a vraveli mi, že váš výzor sa k nemu dokonale hodí. Teší ma, že vás spoznávam. Imogen hovorí, vraj ste v rozpakoch, že ste sa ocitli tu, ale nemusíte byť. My sme úmyselne poslali Huga na pláž, aby vás našiel. Vyslúžil si povesť, že vždy splní úlohu, ktorou je poverený, a ani tentoraz nesklamal. Priviedol vzácnu krásavicu.“
Gwen zachvátilo ohromenie, ktoré nijako nesúviselo s poslednými slovami. Zrazu si uvedomila, že hoci ten mladý muž má krásne oči a zdá sa, že hľadí rovno na ňu, lord Darleigh je slepý.
Má asi najhoršie zranenie zo všetkých, pomyslela si. Nevedela si predstaviť nič horšie než stratiť zrak. A predsa sa usmieva a správa sa šarmantne. Ale usmieva sa aj vo svojom vnútri? Keď teraz chápala, ako jeho život poznačili vojny, jeho veselé správanie sa jej zdalo trochu znepokojujúce.
„Keby Hugo priviedol obludu, Vincent,“ ozval sa gróf Berwick, „tebe by to bolo jedno, nie?“
„Ach,“ lord Darleigh veľmi presne obrátil zrak na grófa a milo sa usmial, „mne by to naozaj bolo jedno, pokiaľ by mala dušu anjela.“
„Teraz si to dostal, Ralph,“ poznamenal vikomt Ponsonby.
A vtedy Gwen začula ozvenu slov, čo jej povedal vikomt Darleigh: My sme úmyselne poslali Huga na pláž, aby vás našiel. Priviedol vzácnu krásavicu.
„Lord Trentham ma hľadal?“ spýtala sa. „Ale ako vedel, že tam budem? Nenaplánovala som si tú prechádzku vopred.“
„Neškodilo by, keby si si zahryzol do jazyka, Vincent,“ napomenul ho lord Trentham.
„N-neskoro,“ ozval sa vikomt Ponsonby. „T-tvoje tajomstvo je vonku, Hugo. Lady Muirová, z viacerých dôvodov, ktoré sa Hugovi zdajú rozumné, sa n-náš priateľ rozhodol, že si t-tento rok nájde nevestu. Len mal problém s výberom. Bezpochyby je to najlepší vojak, akého britská armáda za posledné roky mala. Žiaľ, nie je rovnako známy ako úspešný m-milovník a ctiteľ nežného pohlavia. Keď nám včera večer vysvetlil svoju s-situáciu a dodal, že nehľadá veľkú lásku, poradili sme mu, aby si našiel p-prívetivú ženu, vysvetlil jej, že je lord, dokonca závratne b-bohatý, a navrhol jej, aby sa zaňho vydala. Súhlasil, že dnes pôjde na pláž a nájde takú ženu. A tu ste!“
Keby mi bolo čo len trochu horúcejšie, asi by som vzbĺkla, pomyslela si Gwen. Všetky predchádzajúce rozpaky a hnev sa vrátili. Pozrela na lorda Trenthama - stál meravý a vystretý ako vojak v pohove, ale nebol v pohove - vtedy vystrčila bradu a z očí jej sršali iskry.
„Možno budete taký láskavý, lord Trentham,“ vyhlásila, „a poinformujete ma v prítomnosti svojich priateľov o svojom postavení a bohatstve. A požiadate ma o ruku.“
Pozrel priamo na ňu a nič nepovedal.
„Madam,“ ozval sa lord Darleigh a znova uprel na ňu modré oči, hoci teraz pôsobili rovnako ustarostene, ako znel jeho hlas, „povedal som to len preto, aby som ostatných pobavil. Až keď som vyriekol tie slová, uvedomil som si, že som vás neospravedlniteľne uvrhol do veľkých rozpakov. Samozrejme, včera večer sme len žartovali a bola to iba náhoda, že ste boli na pláži, ublížili ste si a Hugo vám mohol ponúknuť pomoc. Prosím vás, odpustite mne aj Hugovi. On za nič nemôže, je to len a len moja vina.“
Gwen preniesla pohľad naňho. A zasmiala sa. „Ospravedlňujem sa. Teraz už aj ja vidím, že to bola zábavná zhoda okolností.“
Ale nebola si istá, či je to naozaj pravda.
„Ďakujem, madam.“ Mladému lordovi sa očividne uľavilo.
„Je načase, aby sme túto tému uzavreli,“ ozval sa sir Benedict. „Kde bývate, lady Muirová? Teda, keď nie ste u... pani Parkinsonovej, ak sa nemýlim?“
„V Newbury Abbey v Dorsetshire,“ odvetila Gwen. „Alebo skôr vo vdovskom dome v parku. Tam žijem so svojou matkou. V opátstve býva môj brat s rodinou - teda gróf Kilbourne.“
„Stretol som sa s ním na polostrove,“ poznamenal lord Trentham, „vtedy bol vikomt. Ak si dobre spomínam, poslali ho domov po tom, čo ho s prieskumnou skupinou chytili v portugalských horách a takmer pri tom zahynul. Takže sa zotavil?“
„Má sa dobre,“ odvetila Gwen.
„To Kilbournova manželka bola dávno stratenou dcérou vojvodu z Portfrey, však?“ zaujímal sa vojvoda.
„Áno,“ pritakala Gwen, „je to moja švagriná Lily.“
„Kedysi v mladosti sme boli s Portfreym blízki priatelia,“ dodal vojvoda Stanbrook.
„Oženil sa s mojou tetou,“ odvetila. „Tie rodinné vzťahy sú prinajmenej trochu komplikované.“
Vojvoda prikývol. „Lady Muirová, myslím, že pre vás bude najlepšie, ak vás ospravedlníme a nebudete s nami sedieť pri jedálenskom stole. Hoci by som vám mohol poskytnúť stolček na podloženie nohy, nestačilo by to. Náš dobrý pán doktor trval na tom, že celý týždeň musíte mať nohu vysoko vyloženú. Preto budete večerať tu. Ale nenecháme vás tu úplne samu. Poveril som Huga, aby vám robil spoločnosť. Ubezpečujem vás, že vás nebude otravovať rečami o svojom bohatstve ani návrhmi, aby ste sa zaňho vydali, a tak si uchmatli kúsok z toho bohatstva pre seba.“
Meravo sa usmiala.
„Ja tuším neprežijem to faux pas,“ vzdychol ľútostivo lord Darleigh.
Vojvoda nastavil rameno lady Barclayovej a odviedol ju z izby. Ostatní ich nasledovali. Gwen si všimla, že sir Benedict Harper sa neopiera o palice ako o barly, hoci vyzerali dosť pevne, aby uniesli jeho váhu. Používal ich skôr pri pomalej chôdzi na udržanie rovnováhy.
Ticho, ktoré zavládlo v salóne po ich odchode, bolo neznesiteľne prenikavé.

ON ZA TO NEMÔŽE, že si z neho vystrelili a že práve dnes som bola na pláži, pomyslela si Gwen. To len ja mám pocit, že je to jeho vina. Napriek tomu sa naňho zlostila. Dostal ju do hrozných rozpakov.
A lord Trentham vyzeral, akoby sa aj on na ňu zlostil. Pravdepodobne preto, lebo aj on sa dostal do hrozných rozpakov.
Upieral oči na dvere, akoby aj cez drevo videl svojich priateľov a túžil byť s nimi. Ona takisto túžila, aby bol s nimi.
„Bude sir Benedict niekedy chodiť aj bez palíc?“ spýtala sa.
Zošpúlil pery a chvíľu si myslela, že jej neodpovie.
„Celý svet za týmito múrmi by povedal jednoznačne nie,“ odvetil napokon a ešte vždy upieral pohľad na dvere. „Celý svet ho označil za blázna, keď odmietol, aby mu amputovali nohy, a keď sa nezmieril s realitou a nerozhodol sa prežiť zvyšok života na posteli alebo v kresle. Ale my šiesti by sme stavili aj celý majetok na to, že raz bude chodiť. Prisahal, že jedného dňa bude tancovať, a jediné, čím si nie sme istí, je, kto bude jeho partnerkou.“
Ach bože, toto bude náročné, pomyslela si, keď znova zavládlo ticho.
„Často stretávate na pláži ľudí?“ spýtala sa.
Pozrel na ňu. „Nikdy,“ odvetil. „Za celý čas, čo som tu, som nestretol živú dušu, ktorá by nebola z tohto domu. Až do dnešného dňa.“
V hlase mu znel náznak výčitky.
„Teda predpokladám, že sa vám zdalo bezpečné povedať priateľom, ktorí si vás doberali, že si na pláži nájdete ženu, ktorú požiadate o ruku.“
„Áno,“ prikývol.
Ticho sa zasmiala. Pozrel na ňu, ale na tvári sa mu nezračilo pobavenie.
„Tak to je naozaj zábavné,“ vyhlásila. „Ibaže teraz si vás zrejme budú donekonečna doberať. A ja tu budem uväznená aspoň týždeň s vyvrtnutým členkom.“ Po chvíli dodala, hoci ešte vždy sa neusmial: „My dvaja zrejme budeme vo vzájomnej spoločnosti stále v hrozných rozpakoch, kým odtiaľto konečne neodídem.“
„Keby som mohol zaškrtiť Darleigha a nespáchať pritom vraždu, najradšej by som to urobil,“ vyhlásil.
Gwen sa znova zasmiala.
Vzápätí zavládlo ticho.
„Lord Trentham,“ oslovila ho po chvíli, „skutočne nemusíte tráviť čas so mnou. Prišli ste do Penderrisu, aby ste sa tešili zo spoločnosti vojvodu Stanbrooka a ostatných hostí. Predpokladám, že keď ste tu spolu prežívali ťažké chvíle zotavovania, zrejme ste sa veľmi zblížili. A ja som teraz narušila tú dôvernú atmosféru. Všetci ste ku mne veľmi láskaví a zdvorilí, ale skutočne by som vám nechcela byť na ťarchu. Prosím, pokojne choďte za ostatnými do jedálne.“
Ešte vždy len stál s rukami za chrbtom a uprene hľadel na ňu.
„Vy chcete, aby som nesplnil želanie svojho hostiteľa?“ spýtal sa. „Tak to teda nie, madam. Zostanem tu.“
Lord Trentham, premýšľala Gwen. Môže mať akýkoľvek titul, od baróna až po markíza, hoci až do dnešného dňa o ňom nepočula. A ak vikomt Ponsonby hovoril pravdu, je aj nesmierne bohatý.
Naklonila hlavu a rozhodla sa, že nepovie ani slovo, kým on neprehovorí, hoci sa tým zníži na jeho úroveň. Tak nech!
Ale prv než by nastalo neznesiteľné ticho, dvere sa znova otvorili a vošli dvaja sluhovia. Prisunuli stolík bližšie k pohovke a prestreli ho. A prv než tí sluhovia stihli odísť, vošli dve slúžky s podnosmi naloženými jedlom. Jeden podnos položili Gwen na kolená, druhý dali na stolík pre lorda Trenthama.
Sluhovia vyšli z miestnosti rovnako ticho, ako vošli. Gwen pozrela na polievku a vzala do ruky lyžicu, lord Trentham si sadol k stolíku.
„Ospravedlňujem sa, že vás neškodný žartík mojich priateľov dostal do rozpakov, lady Muirová,“ ozval sa lord Trentham. „Ak si človeka doberajú jeho priatelia, je to predsa len iné, než keď ho ponižujú neznámi ľudia.“
Prekvapene naňho pozrela. „Myslím, že to prežijem.“
Pozrel na ňu, videl, že sa usmieva, a tak len stroho kývol hlavou a sadol si k večeri.
Vojvoda Stanbrook má vynikajúceho kuchára, pomyslela si Gwen, ak mala súdiť podľa polievky z hovädzieho chvosta.
„Teda si hľadáte manželku, lord Trentham?“ spýtala sa. „Máte už nejakú dámu vyhliadnutú?“
„Nie, ale chcem niekoho ako ja,“ odvetil. „Praktickú, šikovnú ženu.“
Pozrela naňho. Niekoho ako ja.
„Nie som rodený šľachtic,“ vysvetľoval. „Titul mi udelili za zásluhy počas vojny. Môj otec patril pravdepodobne k najbohatším ľuďom v Anglicku. Bol to mimoriadne úspešný podnikateľ. Ale nebol šľachtic a ani ním netúžil byť. A nemal ambície, aby sa jeho deti stali šľachticmi. Vyššími vrstvami pohŕdal, ak mám byť úprimný, považoval ich za lenivú chásku. Chcel, aby sme sa držali tam, kam patríme. Nie vždy som plnil jeho želania, ale v tomto konkrétnom prípade som s ním zajedno. Bolo by najlepšie, keby som si našiel manželku z mojej spoločenskej vrstvy.“
To všetko vysvetľuje, pomyslela si Gwen.
„A čo ste urobili?“ spýtala sa, keď odtisla prázdnu misku nabok a pritiahla si tanier s pečeným mäsom a so zeleninou.
Pozrel na ňu so zdvihnutým obočím.
„Muselo to byť niečo výnimočné, ak vám za to udelili titul,“ poznamenala.
Pokrčil plecami. „Viedol som oddiel poverený nebezpečnou úlohou.“
„Nebezpečnou úlohou?“ Príbor jej zavisol nad tanierom. „A prežili ste to?“
„Ako vidíte.“
Obdivne naňho pozrela. Nebezpečná úloha bola takmer samovražedná misia a väčšinou sa skončila nezdarom. Ale jemu sa ju zrejme podarilo splniť, keď ho odmenili. Bože dobrý, a pritom ani nie je džentlmen. Nebolo veľa takých dôstojníkov, ktorí by nepatrili medzi šľachtu.
„Nerád o tom rozprávam,“ dodal a začal krájať mäso.
Gwen naňho ešte chvíľu hľadela, potom sa aj ona pustila do jedenia. Boli jeho spomienky až také bolestné, že ich nezmiernila ani odmena? Že by pri tej misii utrpel vážne zranenie, z ktorého sa dlho zotavoval?
Ale uvedomila si, že je zo svojho titulu dosť nesvoj.
„Ako dlho ste vdova?“ spýtal sa, zrejme aby zmenil tému.
„Sedem rokov.“
„Nikdy ste netúžili znova sa vydať?“ „Nikdy,“ odvetila - a spomenula si na ten zvláštny pocit osamelosti, ktorý na ňu doľahol na pláži. „Teda ste manžela ľúbili?“
„Áno.“ Bola to pravda. Napriek všetkému Vernona milovala. „Áno, ľúbila som ho.“ „Ako zomrel?“ zaujímal sa.
Džentlmen by nikdy nepoložil takú otázku.
„Spadol cez zábradlie na galérii nad mramorovou halou v našom dome,“ vysvetlila. „Dopadol na hlavu a na mieste zomrel.“
Až potom si uvedomila, že mohla odpovedať tak ako on pred chvíľou - nerada o tom hovorím.
Prehltol mäso, ale prv ako sa ozval, vedela, na čo sa spýta.
„Ako dlho to bolo po tom, čo ste spadli z koňa a stratili dieťa?“
„Rok,“ odvetila, „ani nie celý rok.“ „Vaše manželstvo bolo poznačené nezvyčajne násilnými udalosťami.“
Nemusel komentovať jej odpoveď. A už vôbec nie takto. S hrmotom odložila príbor na nedojedené jedlo.
„Ste impertinentný, lord Trentham,“ vyhlásila.
Ale bola to jej vina. Už jeho prvá otázka bola impertinentná. Malo mu to povedať vtedy.
„Máte pravdu,“ odvetil. „Tak sa džentlmen nespráva, však? Ani muž, ktorý nie je džentlmen, ale rozpráva sa s lady. Neviem sa zbaviť toho zlozvyku, že keď ma niečo zaujíma, jednoducho sa na to spýtam. Počul som, že to nie je veľmi zdvorilé.“
Dojedla jedlo, položila tanier na podnos a pritiahla si dezert. Potom vzala do ruky pohár s vínom a odpila si. Napokon odložila pohár a vzdychla si.
„Moja najbližšia rodina vždy verila,“ povedala, „že v našom vzťahu s Vernonom vládne láska, hoci poznačená nehodou a tragédiou. Iní ľudia radšej mlčia, pokiaľ ide o moje manželstvo a manželovu smrť, no niekedy takmer počujem, ako rozmýšľajú a predpokladajú, že to bolo manželstvo poznačené násilím.“
„A bolo?“ spýtal sa.
Na chvíľu privrela oči. „Niekedy je život priveľmi zložitý, aby sa dalo jednoducho odpovedať na jednoduchú otázku. Skutočne som ho ľúbila a on ľúbil mňa. Často sme boli šťastní. Ale... z času na čas sa mi zdalo, akoby Vernon mal dve tváre. Často - vlastne takmer stále - bol veselý, šarmantný, inteligentný a láskavý, a preto som ho mala veľmi rada. Ale inokedy, hoci zostal rovnaký, akoby bolo v jeho veselosti... čosi zúfalé. V takých chvíľach som si myslela, že medzi šťastím a zúfalstvom je jemná hranica - a on na nej balansoval. Najhoršie bolo, že nikdy nezostal na strane šťastia. Vždy prešiel na druhú stranu. Potom upadol na dlhé dni, niekedy týždne, do najčernejšej nálady a nič, čo som povedala alebo urobila, ho z nej nemohlo vytrhnúť - až kým jedného dňa bez varovania nebol znova sám sebou. Postupne som sa naučila spoznať tú chvíľu, keď začal byť prehnane veselý. Bála som sa tých chvíľ, lebo nebolo možné zachrániť ho pred čiernou náladou. Hoci v priebehu toho posledného roka väčšinou upadal z čiernej nálady do ešte černejšej. Vy ste jediný človek, lord Trentham, ktorému som sa s tým zdôverila. Netuším, prečo som také čosi povedala takmer neznámemu človeku.“
Do istej miery bola zdesená, ale zároveň sa jej uľavilo, že odhalila svoje tajomstvo mužovi, ktorý jej ani nebol veľmi sympatický. Pravda, ešte vždy toho bolo dosť, čo mu nepovedala.
„Tak na ľudí pôsobí toto miesto,“ odvetil. „Za tie roky sa tu vyrozprávali ľudia zo všeličoho, čo ich ťažilo na duši, a často to boli neuveriteľné záležitosti. V tomto dome vládne ovzdušie dôvery. Všetci si tu navzájom veríme a nikdy tu nikto nesklamal dôveru iných. Podujali ste sa na tú bláznivú jazdu na koni vtedy, keď mal lord Muir pochmúrnu náladu?“
„V tom čase som ešte verila,“ odvetila, „že dokážem zahnať jeho čiernu náladu, ak vyhoviem jeho bláznivým nápadom. V ten deň veľmi chcel, aby som si s ním išla zajazdiť, a odbil všetky moje námietky. A tak som šla, kam chcel. Bála som sa, že si ublíži. Neviem, prečo som si myslela, že keď budem pri ňom, nič zlé sa mu nestane.“
„Nakoniec sa nestalo niečo jemu, ale vám,“ poznamenal.
Hoci z mnohých stránok ho to zranilo rovnako ako ju. Ale najhoršie na to doplatilo ich dieťa.
„Veru.“ Znova privrela oči. V ruke zvierala lyžičku.
„No v ten večer, keď zomrel, si predsa len ublížil on,“ dodal.
Otvorila oči a chladno naňho pozrela. Čo to má byť? Je inkvizítor?
„Stačilo,“ povedala. „Netýral ma, lord Trentham. Nikdy na mňa ani ruku nezdvihol, nezvýšil hlas, nesprával sa ku mne neúctivo, neurážal ma... Predpokladám, že bol chorý, hoci jeho choroba sa nedá pomenovať. Nebol šialený. Nepatril ani na nemocničné lôžko. A predsa bol chorý. Ľudia, ktorí s ním nežili deň čo deň ako ja, to ťažko pochopia. Ale je to tak. Ľúbila som ho. Sľúbila som mu, že ho budem milovať v dobrom i v zlom, kým nás smrť nerozdelí, a aj som ho milovala až do samého konca. No nebolo to ľahké. Po jeho smrti som dlho žialila, ale z manželstva som bola nesmierne unavená. To manželstvo mi prinieslo veľa radosti, no aj utrpenia, ktoré bolo takmer nad moje sily. Chcela som mať pokoj do konca života. A aj som ho tých sedem rokov mala a s radosťou zostanem ďalej bez manžela.“
„Nijaký muž vás nepresvedčí, aby ste zmenili názor?“ spýtal sa.
Ešte včera by bola bez váhania povedala áno. Dokonca aj dnes ráno ešte popierala prázdnotu a osamelosť svojho života. A možno ten krátky okamih na pláži vyvolala iba hádka s Verou a pochmúrne prostredie.
„Musel by to byť dokonalý muž,“ vyhlásila, „a nikto nie je dokonalý, však? Musel by byť vyrovnaný, veselý, príjemný spoločník, ktorý nemá nijaké problémy. Musel by mi ponúknuť vzťah, v ktorom by som mala pokoj, stabilitu a... Ach, jednoduchý život bez výrazných zmien nálad.“
Áno, pomyslela si, to by bolo príjemné manželstvo. Ale pochybovala, že existuje taký dokonalý muž, ktorý by vyhovel jej potrebám. A aj keby bol na svete niekto, kto by sa zdal dokonalý a túžil by sa s ňou oženiť, ako by si mohla byť istá, aký je, kým by sa zaňho nevydala a nežila s ním - a vtedy by už bolo neskoro zmeniť rozhodnutie.
Ako by mohla byť hodna šťastia?
„A čo vášeň?“ spýtal sa. „Nemusel by byť dobrý v posteli?“
Prudko pozrela naňho. Vyvalila oči, líca sa jej zapálili.
„Vy ste skutočne veľmi otvorený človek, lord Trentham,“ podotkla. „Alebo skôr mimoriadne impertinentný. Potešenie v manželskej posteli si nevyžaduje vášeň, ako to nazývate. Stačí vzájomné uspokojenie. Keby som si hľadala manžela, stačilo by mi aj to. A ak hľadáte manželku, ktorá je praktická a šikovná, zrejme ani pre vás vášeň neznamená tak veľa, nie?“ spýtala sa indiskrétne.
„Žena môže byť praktická a šikovná, a pritom aj žiadostivá,“ namietol. „Keby som sa s ňou oženil, musela by byť žiadostivá. Keď sa ožením, budem sa musieť vzdať iných žien. Nebolo by správne, keby som hľadal potešenie mimo manželskej postele, nemyslíte? Nebolo by to pekné voči mojej manželke a nešiel by som dobrým príkladom svojim deťom. To je možno podľa vás morálka stredných vrstiev, lady Muirová. Som žiadostivý, ale verím na manželskú vernosť.“
Odložila lyžičku na tanierik - dávala si pozor, aby nezaštrngala. Potom si zaborila hlavu do dlaní a rozosmiala sa. Skutočne také čosi práve povedal?
„Namojveru, lord Trentham, toto bol skutočne najzvláštnejší deň v mojom živote. A teraz vyvrcholil krátkou prednáškou o žiadostivosti a morálke stredných vrstiev.“
„Hm, to sa stáva, madam,“ odtisol stoličku a vstal, „keď si žena vyvrtne členok neďaleko muža, ktorý nie je džentlmen. Odložím vám ten podnos z kolien a dám ho k svojmu riadu. Dojedli ste, však?“
„Áno,“ odvetila.
Lord Trentham prešiel od slov k činom, potom pozrel na ňu. „Prečo, dočerta, bývate u pani Parkinsonovej? Prečo sa s ňou priatelíte?“
Zdvihla obočie. Nielenže ju pobúrilo to zahrešenie, ale ohromila ju aj jeho otázka.
„Nedávno jej zomrel manžel,“ odvetila, „a cítila sa osamelá a nešťastná. Tie pocity sú mi dôverne známe. Pani Parkinsonovú poznám už dlhé roky a príležitostne sme si písali. Mala som čas, a tak som prišla.“
„Iste si uvedomujete,“ pokračoval, „že ju nezaujímate vy, ale váš titul a blízky vzťah s grófom Kilbournom. A teraz sem bude každý deň chodiť len preto, lebo Penderris Hall je sídlo vojvodu Stanbrooka.“
„Lord Trentham, Vera Parkinsonová sa skutočne cíti osamelá. Ak som jej v uplynulých dvoch týždňoch trochu pomohla prekonať samotu, som spokojná,“ vyhlásila.
„Najhoršou vlastnosťou príslušníkov vyšších vrstiev je, že málokedy hovoria pravdu. Tá žena je postrach.“
Ach bože! Gwen sa obávala, že tú poslednú vetu si bude ešte dlho škodoradostne pripomínať.
„Viete, lord Trentham,“ podotkla, „ak niekto taktne a láskavo zmierni pravdu, hovorí sa tomu dobré spôsoby.“
„Vy máte dobré spôsoby, aj keď človeka napomínate,“ poznamenal.
„Usilujem sa o to.“
Bola by radšej, keby si znova sadol. Aj keby stála, vypínal by sa nad ňou, a takto vyzeral ako ozajstný obor. Nepriateľovi, proti ktorému ho vyslali splniť nebezpečnú úlohu, možno stačilo naňho pozrieť a zdupkal. Vôbec by ju to neprekvapilo.
„V nijakom prípade nie ste žena, akú si hľadám za manželku,“ vyhlásil, „a pochádzam z úplne iného sveta než manžel, ktorého túžite nájsť, ale cítim nepotlačiteľné nutkanie napriek všetkému vás pobozkať.“
Čože...?
Problém bol v tom, že jeho poburujúco odvážne slová v nej vyvolali takú túžbu, až jej vyrazilo dych. A hoci bol taký obrovský, mal nakrátko ostrihané vlasy, mračil sa a správal sa nespôsobne, zdal sa jej neodolateľne príťažlivý.
„Predpokladám, že by som sa mal ovládnuť,“ pokračoval. „Ale to, že sme sa stretli na pláži, bola naozaj zaujímavá zhoda okolností, nemyslíte?“
Zatvorila ústa a usilovala sa nabrať dych. Nemôže mu dovoliť, aby mu prešla taká impertinencia.
„Áno,“ hľadela nahor do jeho očí, „ale ak sa nemýlim, existuje istá škola, podľa ktorej zhoda okolností neexistuje.“
Skutočne ju pobozká? Dovolí mu to? Neprežila celých sedem rokov bez bozkov. Dovolila zopár známym, aby ju objali, ale ani jeden z nich sa jej nezdal príťažlivý. A k žiadnemu z nich necítila telesnú túžbu.
Už si myslela, že napokon ju nepobozká. Len meravo stál s tvrdým výrazom na tvári. Ale potom sa k nej sklonil a ona mu vyložila ruky na plecia. Bože dobrý, to sú široké mužné plecia! No vedela to aj predtým, veď ju sem priniesol...
Priložil pery na jej pery.
A zrazu ju zachvátila horúca túžba.
Čakala, že ju mocne zovrie v náručí a z celej sily pritlačí ústa na jej pery. Čakala, že sa bude musieť brániť horúcej vášni.
Namiesto toho jej zľahka položil dlane po oboch stranách drieku, pričom palce mal pod prsami, ale netlačil na ne. Perami jej zľahka prešiel po ústach, akoby ju ochutnával. Presunula ruky a chytila ho okolo krku. Zacítila jemnú vôňu mydla alebo kolínskej, ktorú si všimla už predtým - naozaj mimoriadne mužná vôňa.
Horúca túžba ustúpila - nahradilo ju čosi ešte horšie. Nebolo to celkom bezmyšlienkovité objatie. Bytostne si ho uvedomovala a cítila, že napriek prvotnému zdaniu je to jemný muž. Vybadala to už predtým, keď sa jej dotýkal členka, ale vtedy tomu nevenovala pozornosť. Zdalo sa jej to v rozpore so všetkým, čo si o ňom myslela.
Zdvihol hlavu, pevne sa jej zahľadel do očí. Ach bože, zračil sa v nich intenzívny pohľad ako vždy. So zdvihnutým obočím mu pohľad opätovala.
„Predpokladám, že keby som bol urodzený muž, teraz by som sa vám náramne ospravedlňoval.“
„Vopred ste ma varovali,“ pripomenula mu, „a nenamietala som. Dohodnime sa, lord Trentham, že toto bol pre nás oboch mimoriadne zvláštny deň, ale pomaly sa končí. Zajtra to obaja hodíme za hlavu a znova sa budeme správať spôsobne, ako sa patrí, čo poviete?“
Vystrel sa a zložil si ruky za chrbtom. Pochopila, že to je jeho zvyčajný postoj.
„To sa mi zdá rozumné,“ odvetil.
Našťastie nemali čas povedať si viac. Ozvalo sa klopanie na dvere a vzápätí vošli dve slúžky, aby odpratali zo stola a odniesli podnosy. Len čo sa dvere za nimi zavreli, znova sa otvorili a vošiel vojvoda s ostatnými hosťami.
Lady Barclayová a lord Darleigh sa usadili vedľa Gwen a nadviazali s ňou rozhovor, lord Trentham sa pridal k ostatným trom džentlmenom a hrali spolu karty.
Keby som sa teraz zobudila, pomyslela si Gwen, určite by sa mi zdalo, že to bol najčudnejší sen, aký sa mi kedy sníval. Žiaľ, udalosti, ktoré sa začali už ráno listom od jej matky, boli priveľmi bizarné, aby neboli skutočné. Možno vôbec snívať o tom, ako niekto chutí? Akoby ešte vždy cítila na svojich perách chuť lorda Trenthama, hoci jedol to isté jedlo a pil to isté víno ako ona.

ČLENOVIA KLUBU TÝCH, ČO PREŽILI, zostali hore dlho po tom, čo Hugo vyniesol lady Muirovú do postele. Dni trávili zvyčajne oddychom v malých skupinkách alebo aj sami, zato večer sa všetci zišli a rozprávali sa o vážnych záležitostiach, ktoré sa ich dotýkali.
Dnešný večer nebol výnimkou. Na úvod sa Vincent ospravedlnil a potom si ich začali všetci doberať. Z Vincenta si uťahovali, že má podrezaný jazyk, a z Huga pre to, ako šťastne napreduje jeho hľadanie nevesty. Ale obaja to prijali s humorom. Keby to neurobili, uťahovali by si z nich ešte väčšmi.
Nakoniec všetci upadli do hĺbavej nálady. Georgeovi sa znova a znova sníval ten istý sen, v ktorom sa mu podarilo povedať správne slová a odradiť manželku od toho, aby skočila z útesu. Každé ráno sa prebúdzal celý spotený na to, že kričí a načahuje za ňou ruky. Ralph na jednom vianočnom večierku v Londýne stretol sestru jedného zo svojich troch nebohých najlepších priateľov a ona sa až tak rozžiarila, že ho vidí a môže sa o bratovi porozprávať s niekým, kto ho poznal. Ralph mu bol naozaj blízky. Počas štúdia boli oni štyria nerozluční priatelia a v osemnástich všetci narukovali. Ralph na vlastné oči videl, ako jeho troch priateľov roztrhalo na kúsky, a podobný osud takmer postihol aj jeho. Odišiel od slečny Courtneyovej s tým, že jej prinesie citronádu. A mal to aj v úmysle. Ale namiesto toho vyšiel z domu a na druhé ráno odišiel z Londýna. Ani sa jej neospravedlnil, nič nevysvetlil - a od tých čias ju nevidel.
Hugo bol na druhý deň vo veľkých rozpakoch pre to, čo sa stalo predošlý večer, najmä pre ten bozk. Nevedel si to nijako vysvetliť. Nebol sukničkár. Pravda, vždy viedol zdravý sexuálny život, hoci v posledných rokoch sa miernil - najprv kvôli chorobe, potom kvôli tomu, že bol lord - ten titul ho ťažil ako mlynský kameň - a nezdalo sa mu správne chodiť do bordelov zakaždým, keď dostal chuť na sex. Okrem toho žil na vidieku, ďaleko od podobných pokušení. Naposledy pobozkal úctyhodnú ženu, keď mal šestnásť rokov a ocitol sa pri hre na skrývačku v tej istej komore na metlu so spolužiačkou svojho bratanca na jeho narodeninovej oslave.
A dámu nepobozkal nikdy v živote. Ani nikdy nepocítil vášnivú túžbu, aby nejakú dámu vôbec pobozkal.
Niežeby sa mu lady Muirová mimoriadne páčila. Zdala sa mu nezodpovedná, frivolná, arogantná, znudená, rozmaznaná aristokratka, hoci musel uznať, že je pekná. Pravda, to, čo mu povedala o svojom manželovi, naznačovalo istú charakterovú hĺbku. V manželstve bezpochyby trpela, ale zrejme sa s tým v rámci možností vyrovnala. A proti vlastnej vôli musel priznať, že mala zmysel pre humor a nákazlivý smiech.
No to ešte nevysvetľovalo jeho náhlu, nečakanú túžbu pobozkať ju. Ani to, že sa poddal tej túžbe.
Naozaj nechápal, prečo to dopustila! Neusiloval sa jej votrieť do priazne, skôr naopak, správal sa vyslovene protivne. Vždy sa tak správal k príslušníkom vyšších vrstiev, pravda, s výnimkou členov Klubu tých, čo prežili. V armáde ho iní dôstojníci neprijali práve srdečne. Väčšina z nich sa k nemu správala blahosklonne a opovržlivo, niektorí dokonca otvorene nepriateľsky za to, že sa opovážil vstúpiť do ich radov len preto, lebo jeho otec si mohol dovoliť kúpiť mu dôstojnícku hodnosť. Ich manželky ho otvorene ignorovali celkom ako svojich sluhov. Ale Huga to netrápilo - túžil stať sa dôstojníkom, nie členom spoločenského klubu. Chcel sa vyznamenať na bojisku, a to sa mu aj podarilo.
Včera večer však pobozkal dámu. A to celkom bezdôvodne, len preto, lebo si zaborila zrumenenú tvár do dlaní a bezmocne sa smiala, keď jej hovoril, že v manželstve sa vzdá prostitútok. V hlase jej ešte vždy znel smiech, keď povedala: Namojveru, lord Trentham, toto bol skutočne najzvláštnejší deň v mojom živote. A teraz vyvrcholil krátkou prednáškou o žiadostivosti a morálke stredných vrstiev.
Áno, preto ju túžil pobozkať.
Ľutoval, že sa mu nepodarilo udržať svoje túžby na uzde.
Do konca pobytu sa bude musieť lady Muirovej všemožne vyhýbať. Vedel, že keď sa s ňou znova stretne, bude vo veľkých rozpakoch.
Do obeda sa mu darilo držať sa svojho rozhodnutia. Keďže vonku pršalo, celé predpoludnie strávil s Imogen v zimnej záhrade. Ona polievala kvety, on čítal list od svojej nevlastnej sestry, ktorý mu doručili v to ráno. Constance mu písala dva razy do týždňa. Mala devätnásť rokov a bolo to pekné dievča prekypujúce životom, pripravené na ctiteľov a manželstvo. Ale jej matka bola sebecká majetnícka žena a odnepamäti zneužívala svoje chatrné zdravie a skutočné či vymyslené choroby, aby manipulovala so všetkými okolo seba. Doslova väznila dcéru v dome a vždy jej musela byť k službám. Constance zriedka chodila von, jedine ak plnila úlohy, ktorými ju mama poverila. Nemala priateľky, spoločenský život ani ctiteľov. Niežeby sa Hugovi otvorene sťažovala - jej listy boli vždy veselé a takmer nikdy neobsahovali nič zaujímavé, lebo v skutočnosti mu nemala čo povedať.
Hugo považoval za svoju povinnosť napraviť to. Diktovala mu to láska. A skutočnosť, že bol jej poručníkom a sľúbil jej otcovi, že pokiaľ to bude v jeho moci, postará sa, aby mala šťastný život.
Jedným z dôvodov, prečo sa rozhodol oženiť, bola práve jeho nevlastná sestra. Nevedel, ako ju uviesť do spoločnosti stredných vrstiev alebo ju zoznámiť s vhodnými partnermi. Ak sa ožení... Nie, keď sa ožení, jeho manželka bude vedieť, ako predstaviť svoju švagrinú mužom, ktorí jej zaistia celoživotné šťastie.
Samozrejme, mal aj iný dôvod, prečo sa rozhodol oženiť. Nebol od prírody muž, ktorý by rád žil v celibáte, a jeho túžba po sexe - pravidelnom, vášnivom sexe - sa v poslednom čase ozývala až priveľmi nástojčivo.
Keď pred tromi rokmi odchádzal z Penderrisu, predovšetkým túžil mať pokoj. Predal svoju dôstojnícku hodnosť a usadil sa v malom vidieckom dome v Hampshire. V záhradke pestoval ovocie a zeleninu, choval zopár kureniec a robil pre svojich susedov príležitostné práce. Koniec koncov bol silný a statný. Jeho služby boli vyhľadávané, najmä medzi staršími občanmi. O titule sa nikomu nezmienil.
Bol šťastný. Teda, aspoň spokojný, hoci jeho šiesti priatelia ho varovali, že im pripomína nevybuchnutú petardu a určite v budúcnosti začne znova naplno žiť, keď to bude najmenej čakať.
Vlani po otcovej smrti si kúpil panstvo Crosslands Park, ktoré sa nachádzalo kúsok od jeho domu, a tam si žil trochu honosnejšie. Ľudia sa akosi dozvedeli o jeho titule. Tu mal trochu väčšiu záhradu a pestoval viac ovocia i zeleniny, choval viac hydiny, ba aj zopár oviec a kráv. Prijal do služby správcu majetku, ten najal zopár poľnohospodárskych robotníkov, aby mu pomáhali hospodáriť. Ale aj tak väčšinu prác vykonával Hugo. Nedokázal zaháľať. Ešte vždy pomáhal susedom, no odmietal prijať peniaze. Jeho park nebol upravený a dom bol z väčšej časti zatvorený, lebo pravidelne využíval iba tri izby. Sluhov mal len zopár.
Ale ten rok, čo tam strávil, bol šťastný. Alebo aspoň spokojný. Prežil ho bez väčšieho vzrušenia a nemal tam ani nijakých blízkych priateľov, hoci so susedmi stále vychádzal dobre. Taký život sa mu páčil.
Teraz sa ožení - a všetko sa zmení, lebo nemá na výber.
List mu ležal zabudnutý na kolenách. Imogen bola ešte vždy v zimnej záhrade, sedela na lavičke s kolenami pod bradou, na kolenách mala položenú knihu. Čítala.
Keď na sebe zacítila jeho pohľad, zdvihla oči a zatvorila knihu.
„Je načase ísť na obed,“ nadhodila. „Pôjdeme?“ Vstal a nastavil jej rameno.
V jedálni zistil, že lady Muirová je v rannom salóne, lebo George usúdil, že jej tam bude cez deň príjemnejšie. Sluha ju zniesol dolu a George a Ralph jej tam odniesli raňajky. Požiadala ich, či by jej mohli priniesť papier, pero a kalamár, aby mohla napísať bratovi. Teraz pri nej bola pani Parkinsonová, a to už pár hodín.
„Chuderka lady Muirová,“ poznamenal Flavian. „Č-človek takmer túži pricválať jej na pomoc ako rytier v žiarivej zbroji. Ale p-potom by bol možno nútený odprevadiť tú dámu domov a pri tej predstave by určite každý rytier vzal nohy na plecia a vykašľal sa na rytierstvo.“
„Už som sa o to postaral,“ ubezpečil ho George. „Pred príchodom tej dámy som navrhol lady Muirovej, že v takom stave by možno bolo pre ňu lepšie, keby popoludní oddychovala, než by mala byť vystavená dlhej návšteve. Dokonale ma pochopila a súhlasila, že po obede by si rada trochu zdriemla. Môj koč bude pristavený o trištvrte hodiny.“
Keď Hugo o hodinu stál na terase, oblaky medzičasom zmizli a svietilo slnko. Rozhodoval sa, či má ísť na dlhú prechádzku po myse, alebo si zvoliť niečo menej náročné - napríklad hodinku sa prechádzať v parku. Park nebol veľmi umelecky upravený, ale boli tam aj kvetinové hriadky, aj tienisté chodníčky, na trávnikoch kdetu rástli stromy a altánok na úpätí svahu bol chránený pred vetrom od mora. Z tej malej záhradnej stavby bol výhľad na aleju, kde sa na samom konci týčila socha.
Keď sa Hugo rozhliadal po parku, nespokojne premýšľal o parku na svojom panstve Crosslands. Bol veľký, štvorcový a pustý, no nevedel, ako ho skrášliť. Človek nemôže jednoducho vyrobiť aleje, sady a lesné chodníčky, kde si zmyslí. Dom zas tak trochu pripomínal veľkú maštaľ, z ktorej utiekli všetky zvieratá, ale mohol by byť krásny. To vycítil, už keď ho kupoval.
Hoci by vedel oceniť krásu architektonickej úpravy parku, akosi nebol schopný sám niečo vymyslieť. Predpokladal, že by na tú prácu mal prijať záhradného architekta, ktorý všetko naplánuje. Vedel, že existujú takí odborníci, a mal dosť peňazí, aby ich mohol primerane odmeniť.
Asi po hodine sa vrátil do domu.
Skutočne lady Muirová spí? premýšľal, keď vošiel predným vchodom. Alebo len využila výhovorku, ktorú navrhol George, aby sa zbavila únavnej priateľky? Keby bola sama v rannom salóne a nespala by, George by sa určite postaral, aby jej niekto robil spoločnosť. V tom smere bol veľmi pozorný hostiteľ.
Hugo nepotreboval ísť bližšie. A rozhodne nechcel ísť bližšie. Bol by len rád, keby ju nikdy viac nevidel. Sám nechápal, prečo zastal pred dverami do ranného salónu a priložil k nim ucho.
Ticho.
Buď odpočíva hore, alebo vnútri spí. V každom prípade mohol pokračovať ďalej do knižnice - plánoval napísať list Constance a Williamovi Richardsonovi, veľmi šikovnému riaditeľovi otcovho podniku, ktorý teraz patril jemu.
Namiesto toho položil ruku na kľučku, čo najtichšie guľu otočil a otvoril dvere.
Bola tam. Ležala na leňoške obrátenej tak, aby mala výhľad cez okno na kvetinovú záhradu. Už v nej kvitli jarné kvety a hriadky boli posiate zelenými výhonkami a púčikmi, na rozdiel od jeho záhrady v Crosslands, na ktorú bol v lete taký pyšný. Vysadil samé letné kvety, zopár mesiacov nádherne kvitli a potom... nič. Až neskôr sa dozvedel, že všetky boli letničky, takže toto leto už nezakvitnú.
Musí sa ešte veľa učiť. Vyrástol v Londýne a potom šiel bojovať.
Buď nepočula, že dvere sa otvorili, alebo naozaj spí. Z miesta, kde stál, sa to nedalo rozoznať. Vstúpil dnu, ticho za sebou zatvoril dvere a prešiel k leňoške, aby na ňu videl.
Spala.
Zamračil sa.
Tvár mala bledú, unavenú. Mal by odísť, prv než sa zobudí.

Gwen zadriemala po Verinom odchode, keď nastalo blažené ticho a užila lieky, ktoré jej odporúčal vojvoda Stanbrook. Podľa jej bledej tváre usúdil, že noha ju neznesiteľne bolí.
Celé predpoludnie nevidela lorda Trenthama. Uľavilo sa jej, lebo keď sa ráno zobudila, spomenula si na jeho bozk a nevedela sa tej dotieravej spomienky zbaviť. Preboha, prečo dovolila, aby ju pobozkal? Rozhodne nemohla tvrdiť, že si ten bozk ukradol, prv než stihla namietať.
Nemohla tvrdiť ani to, že to bol nepríjemný zážitok. Veru nie.
A to bolo možno najznepokojujúcejšie.
Niekoľko hodín znášala Verinu návštevu, potom vojvoda vošiel do salónu, ako sľúbil, a veľmi zdvorilo, no rázne odviedol Veru k čakajúcemu koču. Pred odchodom ju ešte uistil, že zajtra ráno koč znova po ňu pošle.
Vere sa veľmi nepáčilo, že ju počas návštevy nechali s Gwen samu. Do ranného salónu im priniesli obed a ona vyhlásila. že je od jeho milosti veľmi nezdvorilé, keď ju nepozval, aby sa naobedovala s ostatnými hosťami v jedálni. Veru ju rozladilo, že ju tak skoro poslal domov. Ako vysvetlila Gwen, ubezpečila vojvodu, že rada pôjde domov aj peši, aby sa nemusel obťažovať a poslať ju domov kočom, pravda, potešilo by ju, keby ju niektorý z džentlmenov odprevadil aspoň na kuse cesty. Ale on jej veľkorysú ponuku odmietol.
No čo môže človek čakať od muža, ktorý zabil vlastnú manželku?
Gwen nesmierne dúfala, že Neville po ňu pošle koč, len čo dostane jej list. Ubezpečila ho, že bez problémov zvládne cestu.
Uvidí dnes lorda Trenthama? Asi by chcela priveľa, keby dúfala, že ho neuvidí, ale pevne verila, že zachová diskrétny odstup a že vojvoda ho dnes nepoverí, aby s ňou znova večeral. Už si včera urobila dosť hanby, vystačí jej to aj do ďalšieho života.
Keď zaspávala, bol posledným človekom, na ktorého myslela. A keď sa po bližšie neurčenom čase zobudila, bol prvý, koho uvidela. Stál kúsok od leňošky, na ktorej ležala, nohy v čižmách mal mierne rozkročené, ruky spojené za chrbtom, čelo zvraštené. Vyzeral ako pravý dôstojník, hoci mal oblečený zelený redingot, ktorý mu sedel ako uliaty, hnedé nohavice a vyblýskané vysoké čižmy so strapcami. Mračil sa na ňu, ale už pochopila, že to je zrejme jeho typický výraz.
Cítila sa trápne, že tam pred ním leží.
„Väčšina ľudí chrápe, keď leží na chrbte,“ poznamenal.
Gwen zdvihla obočie. „Ja nechrápem?“
„Nič som nepočul, hoci ste spali s pootvorenými ústami.“
„Ach!“
Ako sa opovážil pozorovať ju počas spánku? Pripadalo jej to nepríjemne dôverné. „Čo členok?“ spýtal sa.
„Myslela som, že to bude lepšie, ale na moju zlosť sa to vôbec nezlepšilo,“ odvetila. „Koniec koncov iba som si ho vyvrtla. Som v rozpakoch, keď okolo mňa všetci tak skáču. Nemusíte sa cítiť povinný pýtať sa ma, ako sa mám, alebo mi robiť spoločnosť.“ A pozorovať ma pri spánku.
„Mali by ste trochu pobudnúť aj na čerstvom vzduchu,“ nadhodil. „Ste bledá. Pochopil som, že sa patrí, aby dáma bola bledá, hoci pochybujem, že by niektorá dáma túžila vyzerať ako smrtka.“
No skvelé! Práve jej oznámil, že vyzerá ako smrtka!
„Je chladno, ale vietor už nefúka a slnko svieti. Možno by vám dobre padlo posedieť si chvíľu v kvetinovej záhrade. Keby ste si želali, prinesiem vám plášť.“
Stačilo povedať nie. Určite by odišiel a nechal by ju na pokoji.
„Ako by som sa dostala von?“ spýtala sa a najradšej by si hneď zahryzla do jazyka, lebo jej bolo jasné, čo odpovie.
„Keby ste sa rozhodli byť tvrdohlavá ako včera, mohli by ste sa vyplaziť von štvornožky. Alebo požiadať statného lokaja, aby vás vyniesol. Ale ak mi prejavíte dôveru, a sľubujem, že sa nebudem správať priveľmi familiárne, môžem vás odniesť ja.“
Gwen cítila, ako sa červená.
„Dúfam, že si kvôli včerajšku nerobíte výčitky, lord Trentham. Na tom bozku nesieme vinu obaja, ak chcete niekomu pripísať vinu. Ale prečo by sme sa nemohli pobozkať, ak sme to obaja chceli urobiť? Nie ste ženatý, ja nie som vydatá ani zasnúbená.“
Mala pocit, že jej pokus o nonšalantnosť zlyhal na celej čiare.
„Ak správne rozumiem, nechcete vyjsť von štvornožky.“ „Správne rozumiete.“
O statnom lokajovi sa ani jeden z nich nezmienil. Hugo sa zvrtol a bez slova vyšiel zo salóna. Zrejme jej chce priniesť plášť.
To sa mi teda podarilo, pomyslela si Gwen ironicky. Vyhliadka na pobyt na čerstvom vzduchu však bola lákavá.
A čo vyhliadka na pobyt v spoločnosti lorda Trenthama...?

BOLO NAOZAJ CHLADNO. Ale slnko svietilo a okolo nich kvitli prvosienky, krókusy, dokonca už vytŕčali hlávky aj nejaké narcisy. Gwen doteraz nikdy neuvažovala, prečo má toľko jarných kvetov práve žltú farbu. Že by príroda chcela ľuďom poskytnúť trochu farby slnka po pochmúrnej zime a pred žiarivým letom?
„To je nádhera!“ vdýchla svieži, mierne slaný vzduch. „Jar mám najradšej zo všetkých ročných období.“
Keď ju lord Trentham posadil na drevenú lavičku pod oknom ranného salóna, pritiahla si červený plášť tesnejšie. Vzal dva vankúše, ktoré vyniesla von na jeho návrh, jeden jej dal za chrbát, druhý jej opatrne podložil pod členok. Na nohy jej prehodil deku - tú priniesol so sebou on.
„Prečo?“ spýtal sa, keď sa vystrel.
„Mám radšej narcisy ako ruže,“ odvetila. „A jar je plná novej nádeje.“
Usadil sa na podstavec kamennej záhradnej žardiniéry, ruky si položil na rozkročené nohy. Bol to uvoľnený postoj, ale upieral na ňu intenzívny pohľad.
„Čo nové by ste si želali?“ spýtal sa jej. „S akými nádejami hľadíte do budúcnosti?“
„Vidím, lord Trentham,“ odvetila, „že vo vašej spoločnosti musím starostlivo zvažovať slová. Všetko, čo poviem, beriete doslovne.“
„Prečo by ste niečo hovorili, ak to nemyslíte naozaj?“
Hm, oprávnená pripomienka.
„No tak počkajme. Popremýšľam o tom.“
Čo jej prvé prebleslo hlavou? Ako dobre, že prišiel do ranného salóna a navrhol, že ju vezme na čerstvý vzduch. Ak mala byť úprimná, musela by priznať, že bola rozčarovaná, keď po ňu prišiel ráno do izby lokaj, aby ju zniesol dolu. A sklamalo ju aj to, že lord Trentham ju za celé predpoludnie ani raz nevyhľadal. Pritom dúfala, že sa mu bude do konca pobytu vyhýbať. Mal pravdu, niekedy slová nič neznamenajú, hoci tieto slová jej iba preblesli mysľou.
„Ja netúžim po ničom novom,“ odvetila. „A pokiaľ ide o tie nádeje, len dúfam, že budem žiť spokojne a v mieri.“
Ďalej na ňu hľadel, akoby jej prenikal očami do hĺbky duše. Čo to povedala? Hoci si myslela, že hovorí pravdu, nebola si tým celkom istá.
„Všimli ste si,“ nadhodila, „že ak človek stojí na mieste, niekedy je to, akoby kráčal pospiatky? Pretože celý svet napreduje a necháva človeka pozadu.“
Bože dobrý, včera povedal, že tento dom akoby nabádal ľudí k vzájomnému zdôverovaniu.
„Máte pocit, že ste zostali pozadu?“ spýtal sa.
„V našej rodine som bola prvá z mojej generácie, ktorá sa vydala,“ povedala. „A bola som prvá a jediná, ktorá ovdovela. Môj brat je ženatý a Lauren je nielen moja sesternica, ale i najdrahšia priateľka. Všetky moje ostatné sesternice sú vydaté, bratanci ženatí. Všetkým sa rozrástli rodiny a otvorila sa pred nimi nová fáza života, ktorá je pre mňa zatvorená. Niežeby neboli milí a prívetiví, naopak, sú veľmi láskaví. Všetci ma pozývajú, aby som prišla k nim, a viem, že úprimne túžia po mojej spoločnosti. Ešte vždy mám pozoruhodne blízky vzťah s Lauren aj s mojou švagrinou Lily, aj s ostatnými. A žijem s matkou, ktorú mám veľmi rada. Dá sa povedať, že som požehnaná.“
To vyhlásenie jej pripadalo akési prázdne.
„A žialiť sedem rokov za manželom je viac ako dosť,“ podotkol lord Trentham, „najmä ak je žena ešte mladá. Koľko máte rokov?“
Na lorda Trenthama sa dalo spoľahnúť, že položí otázku, akú by nepoložil nijaký džentlmen.
„Tridsaťdva,“ odvetila. „Žena môže viesť celkom uspokojujúci život, aj keď sa znova nevydá.“
„Len by si mala dať pozor, aby nesplodila dieťa, lebo z toho by mohol byť škandál,“ podotkol. „Ak chcete mať dieťa, nemali by ste dlho otáľať.“
Zdvihla obočie. Ten vo svojej impertinencii tuším nepozná medze. A predsa vedela, že to, čo by u iného muža považovala za impertinenciu, v jeho prípade tak nemožno nazvať. On je iba otvorený, priamočiary a vždy rovno povie, čo má na jazyku.
„Nie som si istá, či ešte môžem mať deti,“ poznamenala. „Lekár, ktorý ma ošetroval, keď som potratila, tvrdil, že nie.“
„To bol ten istý, ktorý vám naprával zlomenú nohu?“ „Áno.“
„A vy ste nikdy nepožiadali o vyjadrenie niekoho iného?“
Pokrútila hlavou.
„Na tom nezáleží,“ odvetila. „Mám netere a synovcov, ktorých veľmi ľúbim a oni mi lásku opätujú.“
Ale záležalo na tom... A až v tejto chvíli si uvedomila, ako veľmi na tom záleží. Je to preto, lebo je v tomto dome? Alebo s týmto mužom?
„Mne sa zdá, že ten váš doktorko je poriadny babrák. Nielenže jeho vinou krívate, ale pripravil vás o nádej splodiť dieťa po tom, keď ste ho potratili. A ani vám nenavrhol, aby ste sa poradili s odborníkom, ktorý má v tom smere viac skúseností ako on.“
„Niekedy je lepšie, ak človek niektoré veci nevie naisto, lord Trentham.“
Konečne sklopil pohľad do zeme a špičkou čižmy uhladil kamienky na chodníku.
Prečo ju tak priťahuje? Možno je to tým, že je taký mohutný, a napriek tomu nepôsobí ťarbavo. Všetko akoby bolo dokonale vyvážené, ešte aj krátke vlasy, ktoré by inému mužovi uberali z príťažlivosti, sa vyslovene hodia k tvaru jeho hlavy a k drsným črtám. Vedela, že jeho ruky dokážu byť jemné... aj pery...
„Čo vlastne robíte?“ spýtala sa. „Teda, keď nie ste tu. Už nie ste dôstojník, však?“
„Žijem v pokoji,“ znova na ňu pozrel. „Tak ako vy. Vlani po otcovej smrti som si kúpil panstvo a žijem tam sám. Chovám na malom statku ovce, kravy aj hydinu, mám tam aj zeleninovú a kvetinovú záhradu. A obrábam ju, takže často mám špinavé ruky a špinu mám aj za nechtami. Moji susedia sú z toho zmätení, veď som lord! Moja rodina je z toho takisto zmätená, lebo teraz som majiteľom veľkej obchodnej firmy, ktorá sa venuje dovozu a vývozu, a som závratne bohatý. Pokojne by som mohol žiť v Londýne. Vyrastal som v rodine zámožného muža, no vždy sa odo mňa očakávalo, že budem tvrdo pracovať, aby som bol pripravený prevziať firmu po otcovi. Ja som sa však rozhodol, že pôjdem do vojny, a nástojil som, aby mi otec kúpil dôstojnícku hodnosť v pechotnom regimente, a tvrdo som pracoval na vojenskej kariére. Vyznamenal som sa v boji a potom som z armády odišiel. A teraz žijem v mieri a spokojnosti.“
V jeho tóne znelo čosi nedefinovateľné. Vzdor? Hnev? Obrana? Ktovie, či je šťastný. Šťastie a spokojnosť nie sú to isté.
„A manželstvo zavŕši vašu spokojnosť?“ spýtala sa. Len zošpúlil pery. „Nie som stvorený na život bez sexu,“ vyhlásil.
Sama si je na vine. Mala čo robiť, aby sa nezačervenala. „Sklamal som otca,“ pokračoval. „V detstve som ho prenasledoval ako tieň. On ma zbožňoval a ja som ho uctieval. Predpokladal - a ja takisto -, že pôjdem v jeho šľapajach, a keď odíde do dôchodku, prevezmem firmu do svojich rúk. Ale potom nastal ten nevyhnutný zlom, keď som zatúžil byť sám sebou. No videl som, že som čoraz viac ako otec. Ľúbil som ho, nechcel som však byť ako on. Bol som nepokojný, nešťastný. Okrem toho som bol vysoký a silný - to som zdedil po predkoch z matkinej strany. Potreboval som niečo robiť. Niečo fyzické. Predpokladám, že som si mohol pomerne neškodne vyhadzovať z kopýtka, nebyť toho, že... No, nevydal som sa tou cestou. Namiesto toho som otcovi zlomil srdce - odišiel som z domu a zostal som preč. Ľúbil ma a až do konca bol na mňa hrdý, ale srdce mal aj tak zlomené. Keď zomieral, sľúbil som mu, že prevezmem jeho obchodné impérium do svojich rúk a odovzdám ho, ak to bude v mojej moci, svojmu synovi. Po jeho smrti som sa vrátil do svojho domca a kúpil som si panstvo Crosslands, ktoré sa nachádza neďaleko a bolo zhodou okolností na predaj. A tam som žil ako predošlé dva roky, ibaže na trochu vyššej úrovni. Celý rok som držal smútok, no ten rok už prešiel a nemôžem s čistým svedomím ďalej odkladať povinnosti. Nemladnem - mám tridsaťtri rokov.“
Pozrel na kŕdeľ čajok, ktoré so škrekotom leteli okolo.
„Mám nevlastnú sestru,“ pokračoval, keď boli čajky z dohľadu. „Constance. Žije v Londýne s matkou, mojou nevlastnou matkou. Potrebuje niekoho, kto by sa jej venoval, potrebuje priateľov a ctiteľov. Potrebuje manžela. Ale jej matka je v podstate invalidná a nechce jej dovoliť odísť. Mám voči svojej sestre povinnosti, som jej poručník. Ale čo pre ňu môžem urobiť, kým som slobodný? Potrebujem manželku.“
Hoci Gwen mala pod chrbtom vankúš, opierka ju tlačila. Zahniezdila sa a lord Trenton vyskočil na nohy, ponatriasal vankúš a znova jej ho vložil za chrbát.
„Chcete ísť dnu?“ spýtal sa.
„Nie,“ odvetila, „teda, ak vy nechcete.“
Neodpovedal. Znova si sadol na kamenný podstavec.
Prečo žije tak utiahnuto? Všetko v jeho živote by človeka viedlo k predpokladu, že bude žiť úplne ináč, uvažovala.
„Tie zranenia, po ktorých ste prišli sem, ste utrpeli počas tej nebezpečnej misie?“ spýtala sa.
Upieral na ňu taký spaľujúci pohľad, až sa takmer zaklonila, aby bola čo najďalej. Včera jej povedal, že o tom útoku nehovorí - nikdy.
Prečo to chce vedieť? Zvyčajne nekládla také dotieravé otázky.
„Počas tej misie som neutrpel ani škrabanec,“ odvetil. „Ani v nijakej inej bitke. Keby ste ma prezreli od hlavy po päty, nezistili by ste, že som bol takmer desať rokov vojakom. Alebo by ste si možno pomysleli, že som bol dôstojníkom, ktorý sa skrýval v stane a vydával rozkazy, ale sám ani nevyšiel von, aby neriskoval, že ho trafí zblúdená guľka.“
Takže žil podobne ako vojvoda Wellington. Povrávalo sa, že Wellington často ľahkovážne vyrazil na koni na dostrel nepriateľských zbraní, hoci pobočníci sa usilovali držať ho čo najďalej od ohrozenia.
„Tak prečo...?“ začala Gwen.
„... som tu?“ skočil jej do reči. „Ach, mal som dosť zranení, akurát ich nebolo vidieť. Prišiel som o rozum. Nie je to celkom presný opis môjho šialenstva, lebo keby som naozaj prišiel o rozum, vlastne by som nemal problémy. Horšie bolo, že ja som mal dosť rozumu na to, aby som všetko vnímal. Chcel som pozabíjať všetkých okolo seba, ale najmä tých, ktorí boli ku mne najláskavejší. Všetkých som nenávidel a najväčšmi seba. A chcel som sa zabiť. Ak si dobre spomínam, prestal som hovoriť ako normálny človek a na všetkých som vrieskal, každé tretie či štvrté slovo bola nepekná nadávka, dokonca aj podľa kritérií vojenského slovníka. Zúril som, že nebolo dosť slov na to, aby som zo seba dostal všetok hnev.“
Znova pozrel na zem. Gwen mu videla iba vrch hlavy.
„Domov ma poslali vo zvieracej kazajke,“ pokračoval. „A to ma rozzúrilo ešte väčšmi. Ale nechceli ma strčiť do blázinca, hoci si mysleli, že tam patrím. Bolo im to trápne, lebo som bol dosť slávny a práve ma povýšili, oslavovali a kráľ mi udelil titul - alebo skôr princ regent, lebo kráľ bol tiež bláznivý. Zdá sa mi to veľkou iróniou. Ale nevrátil som sa domov za otcom. Ktosi poznal vojvodu Stanbrooka a vedel, čo urobil pre niekoľko iných dôstojníkov. Stretol sa so mnou a priviedol ma sem - bez kazajky. Riskoval to. Pochybujem, že by som naozaj zabil niekoho iného okrem seba, ale to on nemohol vedieť. Požiadal ma, aby som sa nezabil - neprikázal mi to. Povedal mi, že jeho manželka to urobila a bolo to od nej svojím spôsobom krajne sebecké, pretože tí, ktorí boli svedkami jej činu a nedokázali mu zabrániť, po jej odchode nevýslovne trpeli. A tak som zostal nažive. Bolo to najmenej, čo som mohol urobiť, aby som odčinil svoje viny.“
„Aké viny chcete odčiniť?“ spýtala sa ticho.
Pozrel na ňu neprítomným pohľadom, akoby zabudol, že je tam. „Zabil som takmer tristo mužov. Svojich mužov.“
„Zabili ste ich?“ spýtala sa.
„Zabil či zavinil ich smrť, to je to isté. Bol som za nich zodpovedný.“
„Povedzte mi o tom niečo viac,“ požiadala ho.
Uprel pohľad do zeme. Počula, ako sa zhlboka nadýchol a pomaly vydýchol.
„To nie je vhodné pre ženské uši,“ vyhlásil, ale napriek tomu pokračoval: „Stál som na čele svojho oddielu a viedol som ho hore svahom rovno na nepriateľa. Bola to istá smrť. V polovici kopca sme zastali. Polovica z nás už bola mŕtva, druhá zastrašená. Zdalo sa nemožné, že by sme vyhrali. Môj zástupca chcel, aby som vydal povel na ústup. Nikto by nám to nemohol zazlievať. Vytrvať bola nezmyslená samovražda. Ale všetci sme sa na to dobrovoľne podujali a ja som bol rozhodnutý radšej položiť život než sa vrátiť porazený. Vydal som povel na útok a neobzeral som sa, či ma niekto nasleduje. A útok sa skončil úspešne. Hoci nás zostalo len málo, prelomili sme rady nepriateľa, takže zvyšok nášho vojska mohol postupovať ďalej. Z osemnástich mužov, čo prežili, som jediný zostal nezranený. A zopár z nich zomrelo neskôr. Ale ja som na to nedbal. Podujal som sa na tú misiu a podarilo sa mi ju dotiahnuť do úspešného konca. Zahrnuli ma chválospevmi a odmenami. Iba mňa. Aha, a môjho zástupcu povýšili na kapitána. Všetci ostatní, či už živí, alebo mŕtvi, akoby nič neznamenali. V živote boli bezvýznamní a po smrti zostali zabudnutí. Ale mňa to netrápilo, vznášal som sa na oblaku slávy.“
Rozkopal kamienky, ktoré predtým uhladil nohou.
„A prečo nie?“ spýtal sa. „Bola to nebezpečná misia. Všetci chlapi sa na ňu podujali dobrovoľne. Všetci boli pripravení zomrieť. Ja takisto, lebo som útok viedol.“
Gwen si oblizla pery. Nevedela, čo povedať.
„Dva dni predtým, ako som prišiel o rozum,“ pozrel na ňu desivo chmúrne „som zašiel za dvoma z tých mužov. Jeden z nich bol môj zástupca, čerstvo povýšený na kapitána. Po vážnych vnútorných zraneniach mu lekári nedávali veľkú nádej na prežitie - mal problémy s dýchaním. Napriek tomu sa mu podarilo zhromaždiť v ústach dosť hlienov, aby ma opľul. Druhému amputovali obe nohy a bolo jasné, že zomrie, hoci sa neponáhľal na druhý svet. Vedel som to, aj on to vedel. Chytil ma za ruku... a pobozkal mi ju. Poďakoval sa mi za to, že som si naňho spomenul a prišiel som za ním. Vraj je na to hrdý. Povedal, že zomrie šťastný. A kadejaké iné hlúposti. Chcel som sa k nemu zohnúť a pobozkať ho na čelo, ale bál som sa, čo si o mne pomyslia ľudia, ktorí chodili okolo nás. A tak som mu iba stisol ruku a sľúbil som mu, že na druhý deň sa vrátim. Aj som prišiel, ale zomrel pol hodiny pred mojím príchodom.“
Upieral pohľad na Gwen.
„A teraz poznáte moju hanbu,“ povedal. „Za mesiac som sa zmenil z veľkého hrdinu na bľabotajúceho hlupáka. Zodpovedal som na všetky vaše otázky?“
V očiach sa mu zračila tvrdosť, v hlase drsnosť.
Gwen naprázdno preglgla.
„Ak človek cíti pocit viny,“ odvetila, „keď urobil niečo zlé, je to prirodzené, dokonca primerané. Ale možno sa dá povedať alebo urobiť niečo, vďaka čomu sa zlé zmení na dobré. Cítiť pocit viny, ak očividne neurobil nič zlé, je oveľa nebezpečnejšie. Samozrejme, vy ste neurobili nič zlé, lord Trentham. Konali ste správne. Ale iste nemá zmysel o tom hovoriť, však? Nespočetné množstvo iných ľudí vám muselo povedať to isté. A iste vám to vraveli aj všetci tunajší priatelia. No zrejme to nepomohlo, však?“
Skúmavo na ňu hľadel, až sklopila pohľad a neprítomne si naprávala deku.
„Cítim s vami,“ pokračovala, „ale vaše nervové zrútenie možno pôsobí zahanbujúco iba z hľadiska tvrdého chlapa. Nikto nečaká, že vojenskému veliteľovi bude záležať na svojich podriadených. A za to, že vám na nich záležalo - a stále záleží -, vás o to väčšmi obdivujem.“
„Naša armáda by veľa vojen nevyhrala, keby velitelia kládli na prvé miesto bezpečnosť svojich mužov, a nie víťazstvo nad nepriateľom, lady Muirová.“
„Nie,“ súhlasila, „zrejme nie. Ale vy ste to neurobili, však? Konali ste si svoju povinnosť. Až potom ste sa poddali žiaľu.“
„Tuším chcete vydávať moju zbabelosť za hrdinstvo,“ poznamenal.
„Zbabelosť?“ zvolala. „To sotva. Koľko veliteľov vedie svojich mužov na istú smrť na čele útoku? A potom navštívi vážne zranených vojakov, najmä tých, ktorí určite zomrú? A tých, čo ich nenávidia?“
„Vyniesol som vás von, aby ste si užili čerstvý vzduch a pokochali sa kvetmi.“
„Aj som to urobila,“ ubezpečila ho. „Cítim sa oveľa lepšie. Ani členok ma už nebolí tak ako predtým. Alebo možno zabrali tie lieky, ktoré mi dal užiť vojvoda Stanbrook. Vonku je príjemne, i keď vzduch je svieži. Pripomína mi to domov.“
„Newbury Abbey?“
Prikývla.
„Je takisto pri mori ako Penderris Hall,“ poznamenala. „Pod opátstvom je tiež súkromná pláž s vysokými útesmi. Vyzerá to dosť podobne ako tu. Ale prekvapuje ma, že som sa včera išla prejsť po pláži. Doma nechodievam často na pláž.“
„Nemáte rada piesok v topánkach?“ zažartoval.
„Aj to,“ odvetila. „Ale more mi niekedy pripadá hrozivo nekonečné. Trochu ma desí, hoci sama neviem prečo. Nebojím sa, že by som sa utopila. Skôr mi pripomína, ako málo máme pod kontrolou svoj život, nech si ho akokoľvek plánujeme vopred. Všetko sa môže nečakane zmeniť a my sme takí malí v porovnaní so šírym svetom.“
„No niekedy to môže pôsobiť utešujúco,“ odvetil. „Keď si vyčítame, že sme stratili kontrolu nad svojím životom, uvedomíme si, že nikdy ho nemôžeme mať celkom pod kontrolou a že život od nás žiada len to, aby sme urobili, čo je v našich silách, a čo najlepšie sa vyrovnali s tým, čo nám nadelil. Samozrejme, to sa ľahšie hovorí, ako urobí. A často sa to nedá urobiť. Ale mne prechádzka po pláži vždy dobre padne.“
Usmiala sa naňho a prekvapene zistila, že sa jej celkom páči. Aspoň mu rozumela lepšie než včera.
„Od toho sviežeho vzduchu vám zružoveli líca,“ poznamenal. „Určite aj nos, však?“
„Hral som sa na džentlmena a o tom som sa radšej nezmienil,“ zasmial sa. „Veľmi som sa usiloval ani sa naň nepozrieť.“
Jeho žart ju prekvapil a potešil. Zakryla si nos dlaňou a zasmiala sa.
Vstal a prešiel k nej. Zdvihol deku, ktorú mala zošuchnutú okolo pása, prehodil jej ju cez nohy, vystrel sa a pozrel na ňu. Ruky si spojil za chrbtom. Gwen sa zúfalo usilovala niečo povedať, ale na nič neprišla.
„Ako iste viete, nie som džentlmen,“ ozval sa po chvíli ticha. „Nikdy som ním ani netúžil byť. Keď musím byť v spoločnosti horných vrstiev, môžu ma prijať alebo odmietnuť. Neurazím sa, ak ma považujú za niečo menej. Viem, že nie som o nič horší, akurát som iný.“
Gwen naklonila hlavu nabok. „Čo tým chcete povedať, lord Trentham?“ spýtala sa.
„Že sa necítim horší ako vy,“ vyhlásil, „hoci určite som iný. Nemám ambície dvoriť vám alebo sa s vami oženiť, aby som postúpil na spoločenskom rebríčku.“
Znova sa jej zmocnila podráždenosť, celkom ako včera.
„To som rada, lebo by vás čakalo veľké sklamanie,“ povedala.
„Napriek tomu cítim, že ma neodolateľne priťahujete.“ „Neodolateľne?“
„Ak musím, tak odolám,“ odvetil. „Stačí slovo, a ovládnem sa.“
Gwen otvorila ústa a znova ich zavrela. Ako sa dostali k tomuto bodu? Ešte pred chvíľou pred ňou obnažil svoju dušu. Ale možno tým sa to dá vysvetliť. Možno emócie, ktoré pri tom prežíval, potreboval premeniť na jemnejšie city.
„Čomu odoláte?“ spýtala sa.
„Prinajmenej by som vás rád znova pobozkal.“ Položila otázku, ktorá mala radšej zostať nezodpovedaná.
„A keby to nebolo len prinajmenej?“
„Rád by som vás dostal do postele,“ vyhlásil.
Pohľady sa im stretli a Gwen pocítila taký príval túžby, až ju to samu zaskočilo. Bože dobrý, mala by mu vylepiť zaucho - ibaže sa týčil privysoko nad ňou. V každom prípade mu položila otázku a on jej odpovedal. Zrazu sa v záhrade cítila ako v júli, nie začiatkom marca.
„Gwendoline,“ oslovil ju. „Tak sa voláte?“
Prekvapene naňho pozrela. Samozrejme, Vera pred ním včera vyslovila jej meno.
„Všetci ma volajú Gwen,“ podotkla.
„Gwendoline!“ zopakoval. „Prečo skracovať meno, ktoré je krásne, keď je úplné?“
Nikdy jej nikto nehovoril celým menom. Z jeho úst znelo tak zvláštne, dôverne. Mala by sa dôrazne ohradiť proti takej familiárnosti.
On sa volá Hugo a to meno mu sedí.
Zrazu si prisadol k nej a ona sa posunula, aby mu urobila miesto. Obrátil sa bokom, ruku položil na operadlo.
Chce ju...? Chce, aby ju...?
Sklonil hlavu a pobozkal ju. S otvorenými ústami. Aj ona podvedome otvorila ústa a zrazu akoby medzi nimi vzbĺkol plameň. Strčil jej do úst jazyk, jednu ruku jej položil na chrbát, druhú na temeno hlavy. Ona mu ruky položila na širokú hruď.
Nebolo to krátke objatie ako včerajší bozk. Ale zjemnelo a po chvíli jej začal perami blúdiť po tvári, po sluchách k uchu, až cítila jeho dych, jeho jazyk, jeho zuby hryzkajúce ušný lalôčik. Vybozkával jej sánku a vrátil sa k ústam.
Rád by som vás dostal do postele.
Ach nie! To je priveľa! A to boli slabé slová. Pritisla si ruky na hruď a zdvihla hlavu. Hľadela mu hlboko do tmavých očí.
Tak trochu sa ho bála. Mala by sa ho báť.
Nadýchla sa, že niečo povie. „Obaja zmeškáte čaj o piatej,“ ozval sa veselý hlas a vtedy sa prudko odtrhli od seba. „Georgeov kuchár sa dnes prekonal a upiekol vynikajúce koláčiky. Alebo mi to aspoň povedali. Ja som ich zatiaľ neochutnal. Rozhodol som sa počkať a zavolať aj vás. Ralph chcel zavolať lady Muirovú a videl cez okno ranného salóna, že ste obaja tu.“
Lord Darleigh hľadel priamo na nich, hoci ich nevidel, a milo sa pritom usmieval.
„Ďakujeme, Vincent,“ povedal lord Trentham. „O chvíľu sme tam.“
Vstal, prehodil si deku cez ruku, Gwen zatiaľ vzala oba vankúše. Potom sa sklonil a vzal ju do náručia. Nepozrel na ňu a ani ona nepozrela naňho. Kým ju niesol dnu, nepadlo medzi nimi ani slovo. Lord Darleigh kráčal pred nimi.
To bolo veľmi nerozumné, pomyslela si Gwen, a indiskrétne. A to boli slabé slová. Gróf Berwick ich videl cez okno. Čo presne videl?
Lord Trentham ju odniesol do salóna a všetci ju zdvorilo privítali. Nikto nehádzal veľavýznamne pohľady na ňu ani na lorda Trenthama.

HUGO BOL CELÝ DEŇ TICHŠÍ A UTIAHNUTEJŠÍ ako zvyčajne. A nespravodlivo sa hneval na lady Muirovú. Nebyť jej, v pokoji by si užíval oddych s priateľmi, rozprávali by sa, smiali a doberali navzájom, hrali by karty, čítali a sedeli v priateľskom tichu - robili si, čo by sa im zachcelo. V Penderrise si málokedy plánovali aktivity dopredu.
Všetci ostatní sa podľa všetkého tešili zo spoločnosti lady Muirovej. Nikto iný sa netváril, že by ho jej prítomnosť obťažovala. Možno preto, lebo bola lady a patrila do ich sveta. Bez problémov sa zapájala do rozhovorov, no neusilovala sa dominovať. Vedela hovoriť na akúkoľvek tému. Ale dokázala aj počúvať, smiať sa, občas čosi vhodne poznamenať či položiť správnu otázku. Zdalo sa, že sú jej všetci sympatickí, a oni si ju obľúbili. Bola to dokonalá dáma.
Možno to bolo tým, že nikto z nich ju nepobozkal. A to dva razy!
V ten deň poveril George Bena, aby s ňou večeral. Obaja boli očividne spokojní s takým usporiadaním. Krátko po večeri nadhodila, že by si rada oddýchla vo svojej izbe.
„Bolí vás členok, lady Muirová?“ spýtal sa George.
„Keď oddychujem, takmer vôbec necítim bolesť,“ odvetila. „Ale vy tvoríte klub a predpokladám, že večer si najradšej užívate vzájomnú spoločnosť, tak sa radšej utiahnem do svojej izby.“
Bola veľmi vnímavá. A taktná. Čo bol len ďalší dôkaz toho, že je dokonalá dáma.
„To nie je potrebné,“ ubezpečil ju George.
„Vyvrtnutý členok sa dá považovať za vojnové zranenie,“ vyhlásil Ben, „a klub stagnuje, keď nerozširuje členskú základňu. Radi vás prijmeme do svojich radov, lady Muirová, aspoň tento rok. Považujte sa za čestnú členku.“
„Ďakujem,“ zasmiala sa, „priznám sa, že sa necítim celkom dobre, hoci sa nedá povedať, že by som trpela. Ale bude mi pohodlnejšie, keď si ľahnem na posteľ.“
„Tak teda zavolám lokaja,“ ponúkol sa George, ale Hugo už vstával.
„Netreba,“ vyhlásil. „Ja vynesiem lady Muirovú hore.“ Bol z nej nervózny, znepokojovala ho. Niežeby sa mu nepáčila ako včera. Ale bola z iného sveta - bola krásna, elegantná, dobre oblečená, šarmantná. Pravá dáma. A priťahovala ho, čo ho dráždilo. Doteraz sa vždy dokázal pozerať na dámy, dokonca oceniť ich krásu, a ani mu pritom nenapadlo, aby po nich túžil. Muž by nemal túžiť po ženách z iného sveta, nech sú akokoľvek krásne. Vari celkom osprostel?
Dokonca jej dnes popoludní povedal - žiaľ, nebol to iba výplod jeho fantázie -, že by s ňou rád šiel do postele.
Premýšľal, či by sa jej za to nemal ospravedlniť. Ale to by znamenalo, že by znova oživil, čo sa stalo v záhrade. Asi bude najlepšie na všetko zabudnúť alebo aspoň nepripomínať si to.
Navyše ako sa môže ospravedlniť za to, že ju už dva razy pobozkal? Keby sa to bolo stalo iba raz, mohlo by sa to považovať za prejav impulzívnosti. No stalo sa mu to dva razy a to svedčilo o úmysle alebo vážnom nedostatku sebaovládania.
Už bol na najvyššom schode, keď lady Muirová prehovorila: „Dnes večer ste akýsi zamĺknutý, lord Trentham.“
„Momentálne potrebujem dych na to, aby som vás vyniesol hore,“ odvetil.
Zastal pred jej izbou a ona otočila guľu na dverách. Vošiel s ňou dnu a uložil ju na posteľ. Ponatriasal vankúše a strčil jej ich za chrbát. Jeden jej podložil pod pravú nohu. Vystrel sa, spojil si ruky za chrbtom. Všimol si, že niekto tam už zapálil sviece.
Najradšej by sa bol zvrtol na podpätku a bez slova či obzretia vyšiel von, ale vyzeral by ako nespôsobný hlupák.
„Ďakujem,“ povedala lady Muirová. A ďalším dychom dodala: „Mrzí ma to.“
Zdvihol obočie. „Čo vás mrzí?“
„Zrejme sa každý rok tešíte, že sem prídete,“ vysvetľovala, „ale dnes večer ste boli celý nesvoj a predpokladám, že na príčine som práve ja. Napísala som bratovi a požiadala som ho, aby po mňa čím skôr poslal koč, no zrejme ešte pár dní potrvá, kým príde a odvezie ma domov. Medzičasom sa budem usilovať vyhýbať sa vám. Z rozličných dôvodov neprichádza do úvahy, aby medzi nami niečo bolo. A ja som nikdy neflirtovala. Predpokladám, že ani vy.“
„Vy ste sa rozhodli utiahnuť tak skoro do svojej izby kvôli mne?“ začudoval sa.
„Ste členom skupiny,“ povedala. „Chcela som ísť hore kvôli tej skupine. A naozaj som trochu unavená. Celý deň som iba posedávala, som akási ospalá.“
Z rozličných dôvodov neprichádza do úvahy, aby medzi nami niečo bolo.
V skutočnosti jej zišiel na rozum iba jeden dôvod. Ona je aristokratka, on pochádza z nižších vrstiev, hoci má titul. To bol asi jediný dôvod. Bola k sebe neúprimná. Ale bol to vážny dôvod. On potrebuje ženu, ktorá bude s ním zbierať úrodu zo záhrady, kŕmiť jahniatka, ktoré nemôžu piť materské mlieko, odháňať kotkodákajúce sliepky, aby pozbieral vajcia. Potrebuje ženu, ktorá pozná spoločenský svet strednej triedy, aby našla vhodného partnera pre Constance.
Meravo sa jej uklonil. Slová boli zbytočné. „Dobrú noc, madam,“ povedal a vyšiel z izby, ani nečakal na odpoveď. Keď zatváral dvere, zdalo sa mu, že počul vzdych.

V ten večer rozprával najmä Vincent.
Ráno sa zobudil v panike a celý deň ju potláčal. Vravel, že sa mu to stáva čoraz zriedkavejšie, ale keď to naňho príde, je to rovnako intenzívne ako predtým.
Keď Vincent prvý raz prišiel do Penderrisu, bol slepý a napoly hluchý - to bol následok toho, že v jeho blízkosti vybuchlo delo, a práve preto ho poslali z bojiska do Anglicka. Nejakým zázrakom neprišiel o ruky či nohy ani nezomrel. Vtedy ho dokázal upokojiť iba George. Neraz vzal chlapca do náručia, držal ho v objatí aj celé hodiny a tíšil ho ako malé dieťa, kým nezaspal. Vincent mal vtedy len sedemnásť rokov.
Z hluchoty sa zotavil, ale zo slepoty sa nedostal a bude slepý navždy. Vincent sa veľmi rýchlo vzdal nádeje a pozoruhodne statočne sa prispôsobil novým podmienkam. Ale keď si nedával pozor, zvyčajne v spánku, nádej zatlačená do úzadia zrazu vyplávala na povrch a zobudil sa s očakávaním, že bude vidieť, a keď zistil, že to tak nie je, a naplno si uvedomil, že už nikdy nebude vidieť, upadol do pekelných hlbín skľúčenosti.
„Vždy mi to vyslovene vyrazí dych,“ povedal, „a mám pocit, že sa zadusím. Vtedy mi čosi našepkáva, aby som sa tomu prestal brániť a prijal smrť ako milosrdný dar. Ale inštinkt prežiť je silnejší než ktorýkoľvek iný, a tak znova dýcham.“
„To je dobre,“ vyhlásil George. „Napriek všetkému, čo svedčí proti tomu, tento život stojí za to, aby sme ho žili do posledného dychu, ktorý nám príroda dá.“
Ťaživé ticho, ktoré zavládlo po jeho slovách, svedčilo o tom, že nebolo ľahké prijať túto filozofiu.
„Niektoré veci aj ľudí si viem vybaviť v mysli úplne jasne,“ pokračoval Vincent. „Iné nie. Dnes ráno som si znova - najmenej tisíci raz - uvedomil, že som nikdy nevidel vaše tváre a ani ich nikdy neuvidím. Ale vždy keď mi to preblesne hlavou, je to rovnako bolestné, ako keď som si to uvedomil prvý raz.“
„Vzhľadom na to, aký je Hugo škaredý, to môžeš považovať za milosrdenstvo, Vincent,“ vyhlásil Flavian. „My sa naňho musíme dívať každý deň. A pokiaľ ide o moju tvár... Tak keby si ju uvidel, bol by si nešťastný, že nikdy nebudeš taký krásny.“
Vincent sa zasmial a ostatní sa usmiali.
Hugo si všimol, že Flavian potláča slzy.
Imogen potľapkala Vincenta po ruke.
„Povedz, Hugo,“ ozval sa znova Vincent, „ty si bozkával lady Muirovú, keď som vás prišiel zavolať na čaj? Keď som sa k vám blížil, nepočul som nijaký rozhovor a Ralph ma ubezpečil, že ste obaja vonku. Pravdepodobne ma po vás poslal úmyselne, aby dáma nebola v rozpakoch, že niečo uvidím.“
„Ak si myslíš, že ti na tú otázku odpoviem, musíš mať v hlave slamu,“ zažartoval Hugo.
„Presne to som potreboval počuť,“ Vincent zdvihol obočie.
„A ja mám ústa zapečatené,“ vyhlásil Ralph. „Nepotvrdím ani nepopriem, čo som videl cez okno ranného salóna, hoci musím povedať, že to mnou otriaslo.“
„Imogen,“ zamiešal sa do rozhovoru George, „mohli by ste obslúžiť lenivých mužov a naliať nám čaj?“

Vojvoda Stanbrook na druhé ráno priniesol Gwen barly, ktoré kdesi našiel, a vysvetlil jej, že ich používali, keď sa jeho dom premenil na lazaret, odvtedy dlhé roky ležali nedotknuté. Uistil ju, že vyskúšal, či sú pevné, aj ich odmeral a dal pár centimetrov spíliť, okrem toho ich dal ošmirgľovať a nalakovať. S barlami sa bude môcť Gwen pohybovať po dome.
„Ale musíte mi sľúbiť, lady Muirová,“ dodal, „že neprivoláte na moju hlavu hnev doktora Jonesa. Nesmiete pobehovať po dome od rána do večera. Ďalej máte oddychovať a mať nohu vysoko vyloženú. Ale aspoň sa budete môcť trochu pohybovať po izbe, dokonca z izby do izby, a nebudete odkázaná na to, aby vás niekto preniesol z miesta na miesto.“
„Ach, ďakujem,“ zvolala, „neviete si predstaviť, ako veľa to pre mňa znamená.“
Trochu sa poprechádzala o barlách po rannom salóne, napokon sa znova usadila na leňoške.
Teraz sa už necítila taká obmedzená, hoci nechodila o barlách od rána do večera. Vera s ňou strávila takmer celé predpoludnie, tak ako predošlý deň, a zostala až do popoludnia.
Blažene jej oznámila, že priateľky ju teraz nenávidia, keď je v takom dôvernom vzťahu s vojvodom Stanbrookom a jeho koč s erbom pravidelne stojí pred jej domom. Určite by s ňou od samej žiarlivosti prerušili styky, keby nevyužili jej známosť vo svoj prospech a nevyhrievali sa v jej sláve, pričom sa vychvaľovali svojim susedám, ktoré nepožívali takú výhodu, že sú jej priateľky. Len sa sťažovala, že jeho milosť nepovažuje za potrebné poslať v koči nejakého džentlmena, ktorý by jej cestou robil spoločnosť, a že ani dnes ju nepozval obedovať so svojimi hosťami.
„Vieš, Vera,“ odvetila Gwen, „vojvoda je dojatý tvojou oddanosťou a zrejme si myslí, že by sa ťa dotklo, keby ťa odvolal z mojej spoločnosti, keďže ja nemôžem sedieť s tebou v jedálni.“
Premýšľala, prečo sa vôbec namáhala utešovať ju.
„Samozrejme, máš pravdu,“ vyhlásila Vera neochotne. „Dotklo by sa ma, keby ma vojvoda odtrhol od teba kvôli nejakému jedlu, keď som ti takmer celý deň venovala spoločnosť. Ale mohol by mi aspoň dať možnosť odmietnuť jeho pozvanie. Prekvapuje ma, že jeho kuchár podáva iba tri chody. Teda, aspoň my tu v rannom salóne dostávame iba tri chody. Predpokladám, že v jedálni ponúkajú hosťom viac chodov.“
„Ale jedla je hojnosť a je veľmi lahodné,“ podotkla Gwen.
Verine návštevy boli pre ňu ťažkou skúškou.
Keď vojvoda Stanbrooke odviedol jej priateľku k čakajúcemu koču, Gwen sa zmocnilo mierne rozrušenie. Čo ak za ňou príde lord Trentham ako včera? Počasie bolo stále pekné. Nezniesla pomyslenie, že by sa s ním znova ocitla tête-à-tête. Nemal by ju priťahovať ani ona jeho. A nemala mu dovoliť, aby ju pobozkal, a on to od nej nemal žiadať.
Keby za mnou dnes popoludní znova prišiel, premýšľala Gwen, mohla by som sa tváriť, že spím. Nezostávalo by mu iné, len odísť. Dnes však nebola ospalá.
Napokon nemusela nič predstierať. Po Verinom odchode ktosi zaklopal na dvere, a keď sa otvorili, vošiel vikomt Ponsonby.
„P-práve idem do knižnice,“ zajachtal. „Všetci ostatní si užívajú slnko, ale mne sa nakopilo toľko listov, na ktoré musím odpovedať, až sa bojím, že zostanem zahrabaný pod tou hŕbou. M-musím sa chopiť pera. Tak mi zišlo na um, že by ste mohli vyskúšať nové barly a ísť si so mnou vybrať knihu.“
„Veľmi rada,“ odvetila a on stál vo dverách, kým sa nepozviechala na nohy a nezamierila k nemu.
Členok mala ešte vždy opuchnutý a boľavý na dotyk. Neprichádzalo do úvahy, aby si obula topánku alebo zaťažila tú nohu. Ale dnes ju predsa len menej bolel. A na odrenine na kolene sa vytvorila chrasta.
„M-môžete tu zostať a čítať alebo sa dívať, ako sa tu morím,“ nadhodil, „alebo sa m-môžete vrátiť do ranného salóna, keď si vyberiete knihu. Alebo p-pokojne môžete behať horedolu po schodoch. Nie s-som váš väzenský dozorca. Ak chcete knihu z vyššej poličky, s-stačí povedať.“
Usadil sa k veľkému dubovému stolu pod oknom.
Gwen premýšľala o jeho jachtaní. To bola jeho jediná nedokonalosť. Možno aj on vyšiel z vojny fyzicky nedotknutý, akurát sa mu trochu pomútila hlava, ako to naznačil lord Trentham. Až do tohto týždňa veľmi nepremýšľala, akému nervovému vypätiu sú vystavení vojaci. Zrejme mala v tomto smere žalostne slabú predstavivosť...
Chvíľu čítala, potom ju vyhľadala lady Barclayová a navrhla jej, aby s ňou šla do zimnej záhrady obdivovať kvety. Vysvetlila jej, že sú tam dlhé prútené kreslá a sedačky, na ktoré si lady Muirová môže vyložiť nohu. Sedeli tam a zhovárali sa celú hodinu. Neskôr spolu šli na čaj.
V ten večer jej robila spoločnosť pri jedle práve lady Barclayová.
Gwen chcela nadniesť tému straty, ktorú utrpela lady Barclayová, a ubezpečiť ju, že dokonale chápe, čo cíti, a že aj ona stratila manžela za hrozných okolností, cíti vinu za jeho smrť a toho pocitu sa zrejme nikdy nezbaví. A možno to nebol len pocit, možno bola naozaj vinná...
Napokon nič nepovedala. Správanie lady Barclayovej nenaznačovalo, že by privítala taký dôverný rozhovor. Koniec koncov Gwen nikdy nerozprávala o okolnostiach manželovej smrti a o jeho páde. Predpokladala, že nikdy o tom ani nebude rozprávať.
Ani to v duchu nerozoberala. A predsa svojím spôsobom na nič iné nemyslela.
Keď sa jej neskôr večer spýtali, či vie hrať na klavíri, musela priznať, že vie, hoci nemá práve veľký talent. No im to neprekážalo. Presvedčili ju, aby prešla o barlách cez salón, sadla si za klavír a zahrala čosi, hoci mala pocit, akoby jej načisto zdreveneli prsty. Našťastie zvládla to pomerne dobre. Potom ju presvedčili, aby zostala pri klavíri a sprevádzala lorda Darleigha pri hre na husliach. Potom s ním prešla k harfe a on jej vysvetlil, ako sa učí spoznávať struny, hoci ich nevidí.
„Nabudúce, lady Muirová,“ ozval sa gróf Berwick, „nám predvedie, ako sa naučil poznať tie struny.“
„Božeuchovaj!“ zvolal lord Ponsonby. „V-vincent bol oveľa menej nebezpečný, keď videl a jeho jedinými zbraňami boli meč a obrovské delo. Dokonca sa vyhráža, že začne vyšívať, lady Muirová. Bohvie, kde by skončila tá jeho ihla. A všetci sme počuli hrozné príbehy o hodvábnych putách.“
Gwen sa zasmiala a ostatní vrátane lorda Darleigha sa zasmiali s ňou.
Keď sa krátko nato rozhodla utiahnuť do svojej izby, nedovolili jej vyjsť po schodoch o barlách. Zavolali lokaja a ten ju vyniesol.
Lord Trentham sa neponúkol, že sa ujme tej úlohy.
Nevidela ho celý deň. Za celý večer ledva začula jeho hlas.
Netešilo ju pomyslenie, že mu pravdepodobne pokazila pobyt v Penderrise. Mohla iba dúfať, že len čo Neville dostane jej list, pošle po ňu koč.
Keď osamela vo svojej izbe, zmocnila sa jej skľúčenosť. Nebola unavená a ešte bolo dosť skoro. Okrem toho cítila nepokoj. Barly jej poskytli istý pocit slobody, ale iba zdanlivo. Už sa nevedela dočkať, kedy znova vyjde na dlhú rannú prechádzku alebo si zajazdí na koni.
Nemala chuť čítať.
Ach bože, lord Trentham je hrozne príťažlivý. Celý večer si bytostne uvedomovala jeho prítomnosť. Ak mala byť k sebe úprimná, musela by si priznať, že keď si obliekala svoje obľúbené šaty marhuľovej farby, myslela pritom naňho. Keď hrala na klavíri, uvedomovala si z celej skupinky iba jeho. Pozerala všade, len nie naňho. Pri rozhovoroch sa správala až priveľmi živo, lebo vedela, že ju počúva. Zdalo sa jej, že sa smeje priveľmi nahlas a silene. Nebolo pre ňu typické, aby sa v spoločnosti takto pozorovala.
Nenávidela každý okamih toho večera, ktorý na prvý pohľad pôsobil príjemne. Správala sa ako prvý raz zaľúbene mladé dievča.
Ona predsa nemôže byť zaľúbená do lorda Trenthama! Dva bozky a telesná príťažlivosť ešte neznamenajú lásku, dokonca ani zaľúbenosť. Bože dobrý, mala by sa správať ako zrelá žena.
Málokedy v živote strávila taký nepríjemný večer.
Ani teraz, vo svojej izbe, nebola imúnna voči jeho telesnej príťažlivosti.
Aké by to s ním bolo v posteli? pristihla sa pri tej myšlienke.
Zatlačila ju radšej do úzadia a vzala do ruky knihu, ktorú si priniesla z knižnice. Keď sa pustí do čítania, možno sa jej to zapáči.
Keby tak Nevillov koč prišiel nejakým zázrakom už zajtra! Čo najskôr!
Zrazu sa jej tak zacnelo za domovom, až jej bolo nevoľno.

POSLEDNÉ DVA DNI BOLI SLNEČNÉ A JARNÉ, zato teplota veru nebola jarná. No dnes sa počasie napravilo. Obloha bola belasá, slnko svietilo, vzduch bol hrejivý, takmer nefúkal vietor, čo sa na pobreží stávalo veľmi zriedka. Akoby bolo skôr leto než jar.
Hugo stál sám pred vchodom do domu a rozhodoval sa, čo podnikne popoludní. George, Ralph a Flavian si šli zajazdiť, ale on sa k nim nepripojil. Hoci vedel jazdiť, samozrejme, nejazdil rád. Imogen s Vincentom sa šli prejsť po parku. Hugo celkom bezdôvodne odmietol pozvanie, aby sa k nim pridal. Ben bol na poschodí v bývalej učebni, čo mu George vyhradil na cvičenie, ktorému podroboval svoje telo niekoľko ráz do týždňa.
Ben ubezpečil Georgea, že keď skončí, postará sa, aby lady Muirová nezostala dlho sama po odchode svojej priateľky.
Hugo sa podujal, že posadí pani Parkinsonovú do Georgeovho koča, a práve to aj urobil. Lišiacky naňho pozrela a poznamenala, že každá dáma, ktorá by mala to šťastie, že by sedela v koči vedľa neho, by nemusela byť vôbec nervózna - teda, aspoň z nebezpečenstva, ktoré hrozí pri ceste, dodala. Hugo jej na to neskočil a nezahral sa na galantného, nesprevádzal ju do dediny. Len ukázal na statného kočiša na kozlíku a ubezpečil ju, že nepočul, že by v týchto končinách šarapatili zbojníci.
Teraz usúdil, že keď sa úmyselne izoloval od ostatných, asi bude najlepšie zísť dolu na pláž, kam chodieval najradšej. Práve bol príliv a on rád stál sám na brehu a sledoval stúpajúce more.
Keď bol pred chvíľou v rannom salóne, aby odprevadil pani Parkinsonovú do koča, ani sa nepozrel na lady Muirovú, len neurčito kývol hlavou jej smerom.
Znepokojovalo ho, ako dva celkom cudné bozky vedia vyviesť muža z rovnováhy - pravdepodobne aj ženu. Keď prišiel po jej priateľku, nepovedala ani slovo a bol si takmer istý, že takisto naňho nepozrela.
Ach, to je predsa smiešne! Správajú sa ako dvaja neohrabaní školáci.
Zvrtol sa a vrátil sa do domu. Zaklopal na dvere ranného salóna a vošiel dnu, ani nečakal na pozvanie. Stála pri okne opretá o barly a hľadela von. Aspoň predpokladal, že hľadí von. Teraz sa so zdvihnutým obočím obzrela ponad plece naňho.
„Vera už odišla?“ spýtala sa.
„Áno.“ Podišiel o pár krokov bližšie. „Členok ešte bolí?“
„Dnes už opuch výrazne ustúpil,“ odvetila, „a bolí to oveľa menej. Napriek tomu sa ešte nemôžem postaviť na tú nohu a pravdepodobne by nebolo veľmi rozumné, keby som to skúšala. Doktor Jones mi to prísne zakázal. Ale hnevá ma, že som dopustila, aby sa mi stala tá nehoda, a hnevá ma aj to, že som taká netrpezlivá. A ešte ma hnevá, že sa hnevám.“ Zrazu sa zasmiala.
„Dnes je veľmi pekne,“ nadhodil.
„Vidím.“ Znova pozrela cez okno. „Práve sa rozhodujem, či si nevezmem knihu a neposedím si chvíľu v kvetinovej záhrade. Ten kúsok prejdem aj bez pomoci.“
„Keď je príliv, oddelí jednu časť dlhej pláže a vytvorí malebnú zátoku. Vždy tam rád zájdem, keď si chcem v pokoji posedieť, premýšľať a snívať alebo si zaplávať. Je to o pár kilometrov ďalej, ale stále je to súčasť Georgeovho pozemku. Človek tam má súkromie. Napadlo mi, že tam popoludní zájdem.“
V skutočnosti mu to zišlo na um až vo chvíli, keď sa s ňou začal rozprávať.
„Dá sa tam dostať bričkou,“ dodal, „a útesy nie sú vysoké. Dá sa veľmi ľahko zísť dolu. Nechcete tam zájsť so mnou?“
Obrátila sa s pomocou bariel k nemu. Je taká drobná, pomyslel si. Ledva mi siaha po plecia. Určite odmietne moju ponuku. Uľavilo by sa mu. Prečo jej to vôbec navrhol, dočerta?
„Ach, veľmi rada,“ odvetila ticho.
„O pol hodiny?“ navrhol. „Predpokladám, že sa chcete ísť hore prichystať.“
„Vyjdem hore aj sama,“ ubezpečila ho. „Mám barly.“
Ale on pristúpil k nej, odložil barly, vzal ju do náručia a vykročil ku schodom. Čakal tirádu, no nedočkal sa. Iba vzdychla.
O polhodinu šiel po ňu, predtým však Benovi oznámil, že sa s ňou prevezie bričkou, a nachystal veci, čo budú potrebovať - deku, na ktorej budú sedieť, vankúše pod nohu a za chrbát, a po chvíľke premýšľania pridal aj veľkú osušku. Potom zašiel do stajne a prístrešku na koče, zapriahol koňa do bričky a pristavil ho pred vchod.
Toto nie je veľmi rozumný nápad, hovoril si v duchu. Ale už jej to sľúbil. A neľutoval to, hoci vedel, že by mal. Bol krásny deň a muž potrebuje spoločnosť, keď slnko svieti a vzduch je vlahý.
Niežeby mu už niekedy zišla na um taká hlúpa myšlienka. Prečo sa v slnečný deň človek cíti osamelejšie, než keď je zamračené?
Zniesol lady Muirovú dolu schodmi a uložil ju na sedadlo, potom sa usadil vedľa nej, vzal do rúk opraty a vyrazili na cestu.
Pred dvoma dňami mu povedala, že jar má zo všetkých ročných období najradšej, lebo je plná nádeje. A dnes pochopil, ako to myslela.

Bol dokonalý jarný deň, takmer pripomínal leto, iba svieža zeleň trávy a stromov naznačovala, že je jar.
V takýto deň je človek rád, že žije. A žena netúži po ničom inom, len viezť sa na sviežom vzduchu s príťažlivým mužom po boku. Z neznámeho dôvodu a napriek boľavému členku sa Gwen dnes popoludní cítila o desať rokov mladšia.
Nemala by sa tak cítiť. Ale prečo nie...? Je vdova a nemá záväzky voči nijakému mužovi. Lord Trentham je slobodný a momentálne nie je viazaný. Prečo by si jedno popoludnie nemohli robiť vzájomne spoločnosť? Komu to ublíži?
Nie je na tom nič zlé.
Keby si vzala slnečník, krútila by ho nad hlavou. Namiesto toho behala prstami po neviditeľnej klávesnici, až napokon spojila ruky a zložila si ich do lona.
Brička ich viezla po príjazdovej ceste smerom k dedine, ale potom odbočila za dom a pokračovala po užšej cestičke popri útesoch v opačnom smere, ako bola dedina. Na jednej strane sa rozkladali hnedé, žlté a zelené polia a lúky, na druhej upravený park patriaci k Penderrisu. Za parkom bolo vidieť more o niekoľko odtieňov tmavšie ako obloha. Vzduch bol presýtený vôňou sviežej zelene, oráčiny a slaného mora.
Gwen cítila aj jemnú pižmovú vôňu mydla či kolínskej lorda Trenthama. Na úzkom sedadle v bričke nebolo možné zabrániť, aby sa jej plece a rameno obtieralo o jeho rameno. Bytostne vnímala jeho mohutné stehná v priliehavých nohaviciach vedľa svojich stehien, ale aj jeho veľké ruky držiace opraty.
Dnes mal na hlave cylinder - zakrýval mu vlasy a tienil oči. S tým klobúkom už nepôsobil tak vojensky, ba bol ešte príťažlivejší ako predtým.
Jej reakcia na jeho fyzickú prítomnosť ju trochu znepokojovala, lebo ešte nikdy necítila nič podobné pri inom mužovi. Dokonca ani pri Vernonovi. Keď sa zoznámili, veľmi sa jej páčil a zdal sa jej šarmantný, takže sa doňho rýchlo zaľúbila. Páčili sa jej jeho bozky aj manželská posteľ, keď sa vzali.
Ale pri Vernonovi ani pri nikom inom sa nikdy necítila takto. Čo to má znamenať?
A napĺňalo ju to novou energiou.
Bytostne vnímala každý detail. A cítila, že aj on ho vníma, hoci ani jeden z nich počas cesty neprehovoril. Najprv nevedela, o čom by sa s ním mala rozprávať, potom si uvedomila, že sa ani nemusia zhovárať a že jej neprekáža ticho, ktoré medzi nimi vládlo. Cítila sa celkom uvoľnene.
Po dvoch-troch kilometroch sa cesta začala zvažovať a na úpätí kopca odbočili na ešte užšiu cestičku vedúcu k moru. Zakrátko už nešli po cestičke, ale natriasali sa po tráve na kraj útesu.
Lord Trentham vystúpil, priviazal koňa, no dal mu dostatočný priestor, aby sa popásal, kým budú preč.
Prehodil si cez ruku deku a podal Gwen vankúše, ako keď ju pred dvoma dňami niesol do záhrady. Vzal ju na ruky a zniesol ju kľukatým chodníčkom dolu do zátoky na jemný zlatý piesok. Po oboch stranách malej pláže vytŕčali do mora skalné vyvreniny. Tam budú mať naozaj súkromie.
„Pobrežie je plné prekvapení, však?“ prerušila ticho. „Niekde sa pláž ťahá do diaľky a je taká krásna, až to človeku vyráža dych, ale niekde sa vyskytnú takéto miesta, kde sa cítite ako v raji. A sú rovnako krásne.“
Neodpovedal. Čakala, že niečo povie?
Odniesol ju k veľkej skale uprostred malej pláže. Oprel ju chrbtom o skalu, takže stála na jednej nohe, a zatiaľ rozprestrel na piesku deku. Vzal jej z rúk vankúše a hodil ich na deku, potom jej pomohol, aby sa usadila. Jeden vankúš jej strčil za chrbát, druhý ponatriasal a položil jej naň nohu. Celý čas sa mračil, akoby si tá úloha vyžadovala veľkú sústredenosť.
Oľutoval to? Bolo to pozvanie čisto impulzívne?
„Ďakujem,“ usmiala sa naňho. „Ste skvelá pestúnka.“
Pozrel jej do očí, vzápätí vstal a odvrátil zrak na more.
Všimla si, že tam necíti ani závan vetríka. Slnko pieklo celkom ako v lete. Rozopla si plášť a zhodila ho z pliec. Pod ním mala iba mušelínové šaty, ale na holých ramenách cítila príjemne hrejivý vzduch.
Lord Trentham chvíľu váhal, potom sa usadil vedľa nej chrbtom ku skale, jednu nohu vystrel pred seba, druhú zohol v kolene a objal si ju rukou. Plece mal pár centimetrov od nej, napriek tomu cítila teplo jeho tela.
„Pekne hráte,“ poznamenal zrazu.
Chvíľu nechápala, o čom hovorí.
„Na klavíri?“ Obrátila hlavu a pozrela naňho. Cylinder sa mu mierne zviezol do čela, takmer mu zakrýval oči. „Ďakujem. Viem hrať, ale nedá sa povedať, že by som mala talent. A nežiadam vás o ďalšie komplimenty. Počula som hrať nadaných klaviristov a viem, že by som mohla cvičiť aj desať hodín denne a nikdy by som sa im nevyrovnala.“
„Predpokladám,“ odvetil, „že všetko, čo robíte, zvládate dobre. Ako všetky urodzené dámy, však?“
„Chcete povedať, že hoci všetko zvládame, nie sme na nič nadané?“ Zasmiala sa. „Bezpochyby to platí o deviatich dámach z desiatich, lord Trentham. Ale vždy lepšie, než keby sme boli úplne neschopné a slúžili sme iba na ozdobu.“
„Hmm,“ zamrmlal iba.
Čakala, že povie viac.
„A čo robíte pre zábavu?“ spýtal sa.
„Pre zábavu?“ zatiahla prekvapene. „To, čo aj iné dámy. Navštevujem členov rodiny a hrám sa s ich deťmi. Chodím na večierky a záhradné slávnosti a iné spoločenské udalosti. Tancujem, prechádzam sa, jazdím na koni a...“
„Vy jazdíte na koni?“ začudoval sa. „Aj po tej nehode?“
„No, po tej nehode som dlho nevysadla na koňa, ale vždy som rada jazdila, a keď som s tým prestala, stratila som kontakt s ľuďmi a prišla som o veľké potešenie. Okrem toho sa mi nepáči, ak niečo nerobím len preto, lebo nemám odvahu. Nakoniec som sa donútila znova sadnúť do sedla a nedávno som popchla svojho koňa, aby klusal rýchlejšie a neplazil sa. Čoskoro ho možno popchnem aj do cvalu. Zistila som, že musím potlačiť strach. Ak sa mu človek poddá, môže ho úplne opantať.“
Napoly privretými očami hľadel na príliv. Slnko sa trblietalo na hladine.
„A vy čo robíte pre zábavu?“ spýtala sa ho.
Na chvíľu sa nad tým zamyslel.
„Kŕmim jahňatá a teliatka, keď ich nemôžu nakŕmiť matky,“ odvetil. „Pracujem na svojom gazdovstve a najradšej sa piplem v zeleninovej záhradke za domom. Pozorujem zázraky života vo svete zvierat i rastlín. Už ste niekedy nasypali semienka do zeme a pochybovali ste, že ich ešte niekedy uvidíte? A o pár dní zbadáte, že zo zeme sa predierajú krehké výhonky, a rozmýšľate, či budú mať dosť sily, aby prežili? Ani neviete ako, zrazu len máte veľkú mrkvu alebo zemiak veľký ako päsť, či kapustu, ktorú musíte držať oboma rukami...“
Znova sa zasmiala. „A to je podľa vás zábava?“
Obrátil hlavu, pohľady sa im stretli. Jeho oči pod strieškou klobúka akoby ešte stmavli.
„Áno,“ prikývol, „pestovať život je vždy lepšie ako oň pripravovať. Človek má z toho tuná dobrý pocit.“ Priložil si dlaň na ľavú stranu hrude.
Mal titul, bol veľmi bohatý, a predsa pracoval na gazdovstve a piplal sa v zeleninovej záhradke, pretože mal z toho radosť. Navyše mal pocit, že mu to dáva akési rozhrešenie za to, že celé roky zabíjal ľudí a dovolil, aby zabili jeho mužov.
Nebol to tvrdý chladný bývalý vojak, za akého ho považovala na začiatku. Bol to... muž.
Pri tom pomyslení sa mierne zachvela, ale nie od zimy.
„Ako si chcete nájsť ženu?“ spýtala sa.
Zošpúlil pery, znova odvrátil pohľad.
„Muž, ktorý spravuje obchodné impérium môjho otca,“ povedal, „alebo skôr moje impérium, má dcéru. Zoznámil som sa s ňou, keď som bol v Londýne na otcovom pohrebe. Je veľmi pekná a šikovná vo všetkom, čo sa požaduje od ženy bohatého a úspešného obchodníka. Je veľmi ochotná - tak ako jej matka aj otec - a veľmi mladá.“
„Ideálna žena,“ poznamenala Gwen.
„A bojí sa ma ako čert kríža,“ dodal.
„Koľko má rokov?“
„Devätnásť.“
„Pokúsili ste sa urobiť niečo proti tomu, aby sa vás bála?“ spýtala sa. „Usmiali ste sa na ňu niekedy? Alebo aspoň nemračili ste sa?“
Znova uprel pohľad na ňu.
„Ona dvorila mne,“ vyhlásil. „Alebo skôr jej rodičia mi dvorili. Prečo by som sa mal usmievať?“
Gwen sa ticho zasmiala. „Chúďa dievča,“ vzdychla. „Oženíte sa s ňou?“
„Pravdepodobne nie,“ odvetil. „Vlastne určite nie. Nezdá sa mi dosť žiadostivá. A keby sa odo mňa v posteli odťahovala, hneď by prešla žiadostivosť aj mňa.“
Ach! Zrejme ju chce vydesiť. Gwen videla, ako mu stvrdol pohľad. Možno si myslí, že si z neho uťahuje.
„Tak potom môže byť rada, že vám unikne,“ poznamenala, „hoci si to neuvedomuje. Potrebujete niekoho staršieho, kto sa nedá tak ľahko zastrašiť a nezľakne sa vás v posteli.“
Pri tých slovách mu pozrela priamo do očí, hoci sa musela premáhať. Nemala skúsenosti viesť takéto reči.
„V Londýne mám rodinu,“ nadhodil. „A dosť zámožnú. Zrejme máme obchodovanie v krvi, hoci nikto v tom nebol taký dobrý ako môj otec. Predpokladám, že ma s radosťou zoznámia so ženami z mojich vrstiev.“
„Pod vašimi vrstvami myslíte ženy strednej triedy, ktoré majú radosť z toho, že sa im pod nechty dostane zem,“ poznamenala.
„Podľa mojich skúseností, lady Muirová,“ znova prižmúril oči, „vedia byť ženy zo stredných vrstiev rovnako starostlivé ako dámy. Ba možno ešte viac, lebo z neznámych dôvodov mnohé z nich túžia po tom, aby sa z nich stali dámy. Neplánujem nútiť svoju manželku, aby po svadbe tvrdo pracovala - aspoň nie na poliach či v maštali. Pravda, pokiaľ nebude sama chcieť pracovať. Kedysi som velil mužom, ale netúžim veliť ženám.“
Ach, zrejme z toho nebude romantické popoludnie, aké očakávala.
„Urazila som vás,“ povedala. „Prepáčte. Verím, že celé rady žien sa potešia, ak vám ich predstavia, lord Trentham. Máte titul a ste bohatý, okrem toho ste vojnový hrdina. Budú vás považovať za veľkú trofej. A niektoré ženy sa možno nezľaknú, ak sa na ne budete mračiť.“
„Vy ste sa očividne nezľakli,“ poznamenal.
„Nie,“ odvetila. „Ale ani mi nedvoríte, však?“
Slová zavisli medzi nimi. Gwen si nástojčivo uvedomovala šumenie prílivu, škrekot čajok nad hlavou, intenzívny pohľad jeho očí a slnečnú páľavu.
„Nie,“ náhle vstal, oprel sa o skalu a prekrížil si ruky na hrudi. „Nedvorím vám, lady Muirová.“

Chcel s ňou ísť do postele.
A ona s ním. Jej oči aj reč tela jasne hovorili, že po tom túži, hoci by to určite poprela, keby sa jej na to spýtal.
Ale to nemienil urobiť.
Mal istý pud sebazáchovy.
To, že ju sem priviedol, bola hrozná chyba. Vedel to od prvého okamihu, prv než ju vyniesol z ranného salóna, aby sa vychystala na cestu.
Na to, že mal istý pud sebazáchovy, prejavoval sa v ňom pozoruhodný sklon k sebazničeniu.
Zvláštny protiklad.
Ona ticho nenarušila. Ani on. Nevedel si spomenúť na nič, čo by mohol povedať. Vtom si spomenul na čosi, čo by mohol urobiť. A vďaka tomu mal aj čo povedať.
„Idem si zaplávať.“
„Čože?“ Prudko obrátila hlavu a pozrela naňho. Tvárila sa prekvapene, ale vzápätí sa jej tvár rozjasnila. „Zamrznete. Je marec!“ zasmiala sa.
Nič to.
Odtiahol sa od skaly a hodil cylinder na deku. „Okrem toho ste si nepriniesli nič na prezlečenie,“ podotkla.
„Do mora nepôjdem oblečený,“ oznámil jej.
Vtedy jej do tváre stúpla červeň. Ale keď zdvihol nohu, aby si vyzul čižmu, znova sa zasmiala.
„Ach, to sa iste neodvážite. Ba nie, nevšímajte si to, prosím. Vy zrejme neodoláte takému volaniu, však? Nijaký muž z mojich známych by neodolal. Tak si teda vyzujte čižmy, stiahnite pančuchy a čľapkajte sa pri brehu. Budem tu sedieť a závistlivo na vás hľadieť.“
Ale keď sa vyzul a stiahol si pančuchy, odhodil aj redingot - čo bez pomoci komorníka nebolo ľahké. Potom prišla na rad vesta. Vtedy si Gwen oblizla pery a zatvárila sa mierne vyplašene.
Lord Trentham si rozviazal nákrčník a hodil ho na kopu oblečenia, ktorá rýchlo rástla. Vytiahol si košeľu z nohavíc a prevliekol si ju cez hlavu.
Nebolo až tak teplo, ako sa mu zdalo, keď bol oblečený, ale cítil horúčavu sálajúcu znútra. Okrem toho už nemôže zmeniť rozhodnutie.
„Ach, lord Trentham!“ Znova sa smiala. „Ušetrite ma! Veď zhorím od hanby!“
Na chvíľu zaváhal. Ale keby si po tom všetkom iba omočil nohy, vyzeral by ako úplný hlupák. A mokré nohavice by boli na spiatočnej ceste dosť nepríjemné.
Skutočne nemal na výber. Zhodil nohavice a zostal iba v spodkoch. Tie si nechám, rozhodol sa váhavo, hoci predtým plával vždy nahý.
Vykročil po pláži, ani na ňu nepozrel.
Cítil vodu na členkoch, potom na kolenách a stehnách - akoby práve vytryskla spod ľadovej kryhy na severnom póle. Vyrazilo mu to dych, a to ešte nebol ponorený celý. Utešovalo ho jedine to, že takto potlačí nevhodnú žiadostivosť.
Hodil sa pod vlnu, chvíľu sa mu zdalo, že je mŕtvy z tej nízkej teploty, potom zistil, že nie je, a plával ďalej, až sa dostal za príbojové vlny. Plával popri pobreží, až kým si znova necítil nohy a ramená, dýchal pravidelne, voda sa mu už zdala len chladná. Potom sa obrátil a plával nazad.
Pokúšal sa rozpomenúť, kedy mal naposledy ženu. Keďže nenašiel uspokojivú odpoveď, zrejme to bolo veľmi, veľmi dávno.

GWEN NA CHVÍĽU ÚPLNE ZABUDLA na členok. Iba sedela s pokrčenými kolenami, oblápala si ich rukami.
Srdce jej búšilo opreteky. Akosi ho nevedela utíšiť. Hoci mala šaty s krátkymi rukávmi, cítila sa skôr ako v júli než v marci.
V živote nevidela nahého muža, alebo aspoň muža v spodkoch. Možno to bolo dosť zvláštne vzhľadom na to, že bola niekoľko rokov vydatá. Ale Vernon veľmi dbal na úctyhodnosť. Počas dňa nedopustil, aby ho videla čo len v košeli. V noci k nej chodil v nočnej košeli a župane.
Ach, v detstve videla Nevilla a svojich bratancov v spodkoch, keď si v lete išli zaplávať, a oni ju videli v košieľke, no vtedy boli len deti.
Nemohla poprieť, že ju zaskočilo, keď sa pred ňou lord Trentham vyzliekol do spodkov. Bolo to... barbarstvo. Nijaký džentlmen by si nevyzliekol ani len kabát bez opýtania, či mu to dáma dovolí. Väčšina mužov by to ani neurobila, lebo by to považovali za nevhodné.
Ale keď sa naňho dívala, ako pláva, musela priznať, že jej zdesenie nevyplývalo ani tak z pobúrenia, ako skôr z jej reakcie na jeho takmer nahé telo. Zdalo sa jej dokonalé! Priam veľkolepé. Pravda, nemala ho s čím porovnávať, ale pochybovala, že by sa mu nejaký muž vyrovnal. Mohutné plecia, široká hruď, štíhle boky, nohy dlhé, mocné. Keď nehybne stál, pripomínal sochu gréckeho boha. A keď sa pohyboval, pôsobil ako bojovný boh, ktorý ožil.
Môže ona za to, že sa jej zdá taký príťažlivý, až jej ide srdce vyskočiť z hrude? Až má problém normálne dýchať? Až zabudne na takú svetskú starosť, ako je boľavý členok?
Môže jej niekto vyčítať, že si chce tie bozky zopakovať? Že chce viac než bozky? Že cíti čosi také nehodné dámy, ako je... žiadostivosť?
 Možno dobre aj tak, že si šiel zaplávať a že spotrebuje energiu, ktorú chcel využiť na ňu, takže v jeho neprítomnosti sa môže pokúsiť ovládnuť svoje telo aj pocitY. Bezpochyby to bolo pre dobro veci.
Ale ako môže ovládnuť svoje pocity, keď on pláva tak graciózne, že aj na túto vzdialenosť vidí mocné svaly na jeho ramenách a pleciach a voda sa mu leskne na pokožke ako olej. Samozrejme, mohla by odvrátiť pohľad. Ale ako by to mohla urobiť, keď o pár dní odíde z Penderrisu a nikdy viac ho neuvidí?
Pevnejšie si objala nohy a v hrdle pocítila hrču. Vtedy si uvedomila, že ju bolí členok, a tak znova vystrela nohu a všetku pozornosť venovala iba členku. Starostlivo si napravila vankúš pod nohou. Nepozrela viac na more ani na polonahého muža, čo v ňom plával.
Bol by si sám na vine, keby mu končatiny zamrzli a odpadli. Úmyselne sa pred ňou predvádzal. Páv využíva na očarenie pávice nádherný farebný chvost. Lord Trentham na to využíva polonahé telo.
Alebo sa vyzliekol a vbehol do vody preto, aby sa ochladil?
Gwen si oprela hlavu o skalu, pocítila, že ju tlačí čepiec, a tak netrpezlivo potiahla šnúrky a odhodila ho nabok. Znova si oprela hlavu o skalu a zatvorila oči. Slnečné svetlo bolo také žiarivé, až sa jej zdalo, že viečka má znútra oranžové.
Nezáležalo na tom, prečo pláva. Nezáležalo na ňom alebo aspoň na jej pocitoch k nemu. Prišli sem na to, aby si oddýchli a vychutnali nezvyčajne krásny deň v príjemnom prostredí.
Ale vy mi nedvoríte, však? povedala. V skutočnosti to nebola otázka, no on na ňu aj tak odpovedal. Nie, nedvorím vám, lady Muirová. A práve táto otázka a odpoveď roznietila všetko, čo nasledovalo. Ona to roznietila, takže to bola jej vina.
Má tridsaťdva rokov. Keď ju uviedli do spoločnosti, mala ctiteľa a potom manžela. Dlhé roky žila ako vdova a vtedy mala ďalších ctiteľov. Nebola neskúsená, nebola nevinné naivné dievča. A zrazu sa tak cítila, lebo jej doterajšie skúsenosti jej nepomáhali pochopiť číru žiadostivosť, ktorú s lordom Trenthamom k sebe cítili. Ako by to mohla chápať? Veď to vôbec nebol muž, aký by ju mal priťahovať, či už ako partner, s ktorým by flirtovala, alebo ako manžel! Predpokladala, že práve takýto nový nečakaný pocit vedie ľudí k tomu, že majú ľúbostné aférky.
Mala by som sa ponáhľať do domu, prv než vyjde z vody, pomyslela si - ale vtedy otvorila oči a uvedomila si, že je niekoľko kilometrov od domu a nemôže zaťažovať pravú nohu. Dokonca si nepriniesla ani barly. Okrem toho bolo neskoro. Už plával k pláži, postavil sa a brodil sa plytkou vodou.
Po tele mu stekali kvapky, ligotali sa vo svetle. Krátke vlasy mal prilepené k hlave, spodky na telo ako druhú kožu. Gwen sa ani nepokúsila odvrátiť oči.
Sklonil sa, zdvihol osušku, vyutieral si hruď, plecia a ramená, napokon aj tvár. Potom pozrel na ňu. Plávanie akoby mu vôbec nezlepšilo náladu. Mračil sa, alebo skôr zazeral.
„Povedali ste, že ma budete so závisťou pozorovať,“ poznamenal.
Skutočne to povedala?
„Ach, čo to robíte?“ zvolala zrazu.
Sklonil sa nad ňu a vzal ju na ruky. Pokožku mal chladnú, voňala soľou a mužnosťou. Pôsobila veľmi... obnaženE. Cítila na boku vlhkosť jeho spodkov, a on ju zdvihol vyššie. Oboma rukami ho objala okolo krku.
„Nie.“
Už znova kráčal po pláži a príliv bol teraz ešte vyšší než predtým. Zrejme vrcholil.
„Prečo ste chodili na pláž, keď iba sedíte a dívate sa? To ste rovno mohli zostať doma a čítať.“
„Ach, prosím vás,“ zvolala, keď s ňou vošiel do vody a cítila na holých ramenách studené kvapky. „Prosím vás, lord Trentham, nehoďte ma do vody. Nemám tu nič na prezlečenie a voda je určite ľadová.“
„Veruže je,“ prikývol.
Privinula sa k nemu ešte tuhšie, pritisla si tvár na jeho krk a bezmocne sa zasmiala.
„Možno sa vám zdá, že sa zabávam, ale nie je to zábavné,“ pokračovala. „Prosím, ach, prosím vás, Hugo!“
Uvedomila si, že ju drží vyššie a pevnejšie. Bol to trik, ktorým ju chcel učičíkať, aby sa nebála?
„Nehodím vás do vody,“ zašepkal jej do ucha. „Taký krutý by som rozhodne nebol. Ale nič sa nevyrovná pocitu, keď je človek v mori a vidí, ako svetlo vytvára na vode množstvo farieb a odtieňov, keď ho môže voňať a počuť.“
Zatočil sa s ňou a ona zdvihla hlavu, potom sa zakrútil ešte dva razy a ona sa veselo rozosmiala. Bolo tam chladnejšie, hoci nie celkom zima - možno ju zahrievala horúčosť jeho tela. Nikdy vodu veľmi neobľubovala. Ale teraz akoby boli v šírom, trblietavom tekutom svete - a bolo tam krásne. V silných rukách tohto muža sa cítila isto - určite by ju nikdy nehodil do vody.
Vtedy si uvedomila, že ho oslovila Hugo. Ach bože, všimol si to?
„Gwendoline,“ oslovil ju, keď sa s ňou prestal krútiť. Všimol si to.
Pohľady sa im stretli, oči mali len kúsok od seba. Ale nezniesla jeho intenzívny pohľad, a tak zatvorila oči a zaborila si tvár znova do jeho krku. Zapamätá si tento zázračný okamih na celý život? Alebo je pochabá, ak si myslí, že na to nikdy nezabudne?
Zdalo sa jej, že je to možno predsa len viac ako telesná príťažlivosť. To, čo cítila, nebola len žiadostivosť, hoci aj tá tam preblesla. Ale cítila aj... Bože dobrý, prečo niekedy nenachádza slová, aby primerane opísala svoje pocity? Možno sa doňho trochu zaľúbila. Ale teraz na to radšej nebude myslieť. Porozmýšľa o tom niekedy inokedy.
Vtedy si zhlboka vzdychol. „Čakal som, že vás budem nenávidieť,“ povedal. „Alebo aspoň z vás budem podráždený.“
Otvorila ústa, že niečo povie, vzápätí ich zatvorila. Nechcela nadviazať rozhovor. Chcela si to len vychutnávať. Zdvihla hlavu, oprela sa sluchami o jeho líce. Spolu hľadeli ponad vodu a vedela, že tento okamih si zapamätá. Nadosmrti.
Po chvíli sa bez slova obrátil, vyšiel z mora k deke a tam ju položil. Vyzliekol si mokré spodky, zdvihol uterák a osušil sa, ani sa neobrátil chrbtom.
Gwen neodvrátila pohľad, nedokázala ho odvrátiť. Ani nebola zhrozená.
„Môžete povedať nie,“ pozrel na ňu a odhodil uterák. „Bolo by najlepšie povedať to hneď teraz, ak chcete odmietnuť. Ale môžete to povedať kedykoľvek predtým, než do vás vniknem. Nebudem sa vám nasilu vnucovať.“
Ach, tento muž hovorí všetko priamo a otvorene.
Gwen si uvedomila, že zadržiava dych. Takže prišlo až k tomu?
Pochabá otázka.
Vedela, že mnohé ženy si myslia, že vdovy majú závideniahodné postavenie, pokiaľ majú dosť prostriedkov, aby mohli žiť nezávisle - ako Gwen. Vdovy mohli mať milencov, pravda, museli sa správať diskrétne. V niektorých kruhoch sa to dokonca od nich očakávalo.
Gwen nikdy predtým nebola v pokušení. Až doteraz.
Kto sa o tom dozvie?
Ona to bude vedieť. A ešte Hugo.
Komu to ublíži?
Možno jej. Jemu určite nie. Ani nikomu inému. Nemá manžela, snúbenca, stáleho ctiteľa. On nemá manželku.
Hovorila si, že neskôr bude ľutovať, či už sa rozhodne tak alebo onak. Ak teraz povie nie, do smrti bude premýšľať, aké by to bolo, a bude ľutovať, že to nezistila. Ak nepovie nie, do smrti bude mať pocit viny.
Možno.
A možno nie.
Tie myšlienky jej zmätene vírili hlavou.
„Nepoviem nie,“ odvetila. „Nie som koketa.“
A tak bolo v tej veľkej chvíli rozhodnuté, pomyslela si Gwen. Impulzívne, bez rozvahy. Riadila sa skôr srdcom ako rozumom.
Sadol si vedľa nej a napravil vankúš za jej chrbtom tak, aby si naň mohla položiť hlavu. Plášť aj dva vankúše, čo mala pod nohou, odstrčil nabok. Zaboril jej do vlasov veľké prsty a pobozkal ju s otvorenými ústami. Jazyk ponoril hlboko dovnútra, potom ho vytiahol.
Kľakol si k nej, spustil jej šaty z pliec a z pŕs zdvihnutých korzetom.
Hľadel na ňu a ona odolávala pochabej túžbe zakryť sa rukami. Ale on to urobil za ňu - ruku položil na jeden prsník, k druhému sklonil hlavu, vzal bradavku do úst a prechádzal po špičke jazykom. Palcom a ukazovákom dráždil bradavku na druhom prsníku a stláčal ho, až to takmer bolelo.
V hrdle pocítila priam neznesiteľnú bolesť, ktorá prechádzala dolu až cez lono medzi stehná. Zdvihla ruky, jednu mu položila na zápästie, druhú na temeno. Vlasy mal vlhké, vyhriate.
Vtedy ju znova pobozkal a jazykom jej vnikal hlboko do úst.
Uvedomila si, že je možno aj sto ráz skúsenejší než ona. Sama poznala iba bozkávanie na pery a samotný akt.
Nevyzliekol ju úplne, ale rukami jej neomylne vnikol pod šaty, rozšnuroval jej korzet a nachádzal miesta, ktoré mu spôsobovali potešenie a jej rozkoš. Už predtým spoznala nehu jeho veľkých rúk, ale teraz sa v nich neskrývala iba neha, mali v sebe erotickú zvodnosť. Hral nimi na nej ako na hudobnom nástroji - a nebol len zručný, ale aj talentovaný, pomyslela si.
Napokon, keď jej telo horelo priam bolestnou túžbou, našiel rukou jadro tej túžby a prstami ju zľahka pohládzal, dráždil a škrabkal. Jedným prstom vkĺzol do nej a ona zaťala svaly a počula aj cítila vlastnú vlhkosť. Potom namiesto jedného prsta vkĺzol dnu dvoma, potom tromi, až ju takmer priviedol do šialenstva. Zovrela mu plecia a hnietla ich prstami. V tej chvíli bruškom palca robil čosi, čo ju tak vzrušovalo, až vykríkla.
Vtedy jej kolenami roztiahol nohy, oprel sa o predlaktia a uprene sa jej zahľadel do očí.
„Ak chcete, môžeme skončiť pri tom,“ povedal drsne. „Ešte vždy je dosť času povedať nie.“
„Nepoviem nie,“ odvetila.
Vtedy pocítila, ako do nej vniká údom, až bol celý vnútri.
Uvedomila si, že zatajila dych. Bol naozaj veľký. Ale neubližoval jej. Práve naopak. Postaral sa, aby bola dosť zvlhnutá a prijala ho bez bolesti. Vydýchla, uvoľnila sa a stiahla vnútorné svaly.
Bola rada, že sa mu poddala. Nikdy to nebude ľutovať.
Vtedy pochopila, že čaká. Ešte vždy jej hľadel do očí, hoci už nie tak intenzívne, skôr roztúžene. Ale teraz už nebude čakať. Doprial jej rozkoš ešte pred vniknutím. Teraz bol na rade on. A vzal si ju. Sklonil hlavu, až sa jej čelom dotýkal pleca, a vnikal do nej ráznymi, mocnými pohybmi. Cítila, ako trhane dýcha.
Zdvihla nohy, ovinula mu ich okolo stehien. Trochu ju zabolelo v členku, ale nevšímala si to. Naklonila panvu, aby mohol vniknúť ešte hlbšie. Počúvala vlhké kĺzanie a cítila uspokojivé vnikanie jeho údu. Hoci vedela, že uspokojuje hlavne svoju potrebu, znova sa jej zmocnila vášeň, pritisla sa k nemu a rytmicky sťahovala a uvoľňovala svaly, pričom krúžila bokmi.
Nemala s tým veľké skúsenosti, v podstate nijaké, konala čisto inštinktívne.
Ale rozhodne neurobila nič, čo by stlmilo jeho vášeň. Znova a znova do nej mocne vnikal, až napokon zmeravel, celý spotený, a cítila, ako do nej uvoľnil horúce semeno.
„Gwendoline,“ zašepkal jej do ucha v tej istej chvíli a spustil sa celou svojou váhou na ňu.
Nemala pod sebou matrac, iba piesok. Kto by si bol myslel, že piesok je taký tvrdý? Ale bolo jej to jedno.
No možno neskôr jej to nebude jedno. Možno už čoskoro.
Ale teraz nie, ešte nie...
Po chvíli čosi zamrmlal a skotúľal sa z nej. Jednou rukou si zakrýval oči, jednu nohu mal v kolene zohnutú.
„Mrzí ma to,“ povedal. „Iste vás to tlačilo.“
Naklonila hlavu nabok, položila si ju na jeho plece. Naozaj pot tak krásne vonia? Je to možné? Zišlo jej na um, že si vytiahne šaty cez prsia a stiahne si sukňu na nohy, ale neurobila nič, iba upadla do driemot. Slnko pálilo, čajky škriekali, doznievalo k nim vytrvalé šumenie mora, vždy prítomné ako búšenie srdca.
Neverila, že niekedy to oľutuje.
Ale samozrejme, že k tomu príde.
Taký je večný cyklus života. Vyváženie protikladov.
Zrazu sa prebrala z driemot - videla, ako vstal, bez slova vykročil k vode a sklonil sa, aby sa umyl.
Zmýva zo seba pot?
Zmýva ju?
Posadila sa, napravila si šaty, nejako sa jej podarilo zašnurovať korzet.
Prehodila si cez plecia plášť, zapla si ho pri krku. Zrazu jej bolo trochu chladno. Do domu sa vracali potichu.
Milovanie sa obom páčilo, a veľmi. Jemu o to väčšmi, že tak dlho žil v celibáte.
Ale aj tak to bola chyba - a to bol slabý výraz.
Čo má muž robiť, keď sa miloval s dámou? A keď je ľahko možné, že ju oplodnil?
Poďakovať sa a nechať ju tak?
Nepovedať nič? Ospravedlniť sa?
Požiadať ju o ruku?
Nechcel sa s ňou oženiť. V manželstve nejde o milovanie. Teda, aspoň nie iba o to. A tá časť manželstva, ktorá sa netýka milovania, je rovnako dôležitá ako ostatné. Manželstvo s Gwendoline neprichádzalo do úvahy. Ak mal byť úprimný, platilo to pre oboch.
Rozmýšľal, či čaká, že ju požiada o ruku.
A keby tú žiadosť vyslovil, či by ju prijala.
Predpokladal, že na obe otázky by odpovedala ráznym nie. Možno by ju preto mohol požiadať o ruku, aby si uspokojil svedomie.
Hlúposť!
A tak radšej nepovedal nič. „Čo členok? Bolí?“ spýtal sa. Somár! Geniálna otázka!
„Bolesť pomaly, ale isto ustupuje,“ odvetila. „Musím si dať pozor, aby som už nikdy neurobila niečo také ľahkovážne.“
Keby si pred pár dňami dávala väčší pozor, bez problémov by prešla popri jeho skrýši, ani by jej na um nezišlo, že je tam, a celý jej život by bol iný. A jeho takisto.
A keby môj otec nebol zomrel, pomyslel si zúfalo, ešte by žil.
„Myslíte, že brat po vás čoskoro pošle koč?“ spýtal sa. Zrazu mu zišlo na um, či by sa nemal ponúknuť, že ju sám odvezie do Newburry Abbey, aby jej trochu skrátil pobyt v Penderrise.
Nie, to by nebolo rozumné.
„Ak s tým nebude otáľať a som si istá, že nebude,“ odvetila, „koč by tu mohol byť už pozajtra. Alebo popozajtra.“
„Iste vám dobre padne zotavovať sa v kruhu rodiny,“ poznamenal.
„Veru áno,“ prikývla.
Zhovárali sa ako zdvorilí neznámi, ktorí nemajú ani štipku rozumu.
„Prídete po Veľkej noci do Londýna?“ zaujímal sa. „Stráviť v meste spoločenskú sezónu?“
„Zrejme áno,“ odvetila. „Dovtedy by sa mi členok mal zahojiť. A čo vy? Takisto prídete do Londýna?“
„Prídem,“ prikývol. „Viete, tam som vyrástol. Je tam otcov dom. Teraz je to môj dom. A je tam aj moja sestra.“
„A budete si tam hľadať manželku,“ podotkla.
„Áno.“
Bože dobrý! Skutočne ani nie pred hodinou ležali na pláži v objatí?
Odkašlal si. „Gwendoline...“ začal.
„Prosím vás,“ skočila mu do reči, „nič nehovorte. Berme to tak, ako to je. Bolo to... príjemné. Ach, to je smiešne slovo. Bolo to viac ako príjemné. Ale netreba sa za to ospravedlňovať ani nič vysvetľovať. Stalo sa to a nemrzí ma to. Dúfam, že ani vás to nemrzí. Zostaňme pri tom.“
„Čo ak ste otehotneli?“ spýtal sa.
Prudko obrátila hlavu, ohromene naňho pozrela. Upieral pohľad na cestu, rovno pomedzi uši koňa, ktorý ťahal bričku. Hádam jej to zišlo na um? Koniec koncov ona mala viac čo stratiť.
„Nebudem tehotná,“ odvetila. „Nemôžem mať deti.“
„Podľa toho šarlatána,“ nadhodil.
„Nebudem tehotná,“ zopakovala tvrdohlavo a trochu nešťastne.
Vrhol na ňu krátky pohľad. „Keby ste boli,“ povedal, „musíte mi okamžite napísať.“
Povedal jej svoju londýnsku adresu.
Neodpovedala, len naňho ďalej uprene hľadela.
George, Ralph a Flavian si zrejme dobre zajazdili. Vychádzali zo stajní vo chvíli, keď k nim dorazila brička. Všetci sa obrátili a pozorovali ju.
„Boli sme v zátoke,“ vysvetlil Hugo, keď kôň zastal. „Počas prílivu je tam najkrajšie.“
„Dobre mi padlo nadýchať sa čerstvého vzduchu,“ dodala lady Muirová. „Tá malá pláž je chránená a bolo tam príjemne teplo.“
Bože dobrý, tak veľmi sa usilovali tváriť nevinne, až nad slnko jasnejšie dokazovali svoju vinu.
„Predpokladám, že v salóne sa bude hovoriť len o tom, ako budeme trpieť za pekné počasie, ktoré sme dnes mali.“
„Zajtra bude určite snežiť,“ nadhodil Flavian. „A fučať severák. Už nikdy nebudeme takí hlúpi, aby sme čo len pomysleli na to, že si užijeme nezvyčajne krásny deň.“
Všetci sa zasmiali.
„Vy so sebou nemáte barly, lady Muirová?“ spýtal sa George.
„Na útese a v piesku by jej barly veľmi nepomohli,“ vyhlásil Hugo. „Odveziem dámu ku vchodu a vynesiem hore.“
„Tak teda choďte,“ George uprel na Huga prenikavý pohľad. Jeho neoklamal - a zrejme ani Flaviana a Ralpha.
„Predpokladám, že Imogen nás videla prichádzať a objednala čaj.“
Hugo vyrazil k domu, lady Muirová bez slova sedela vedľa neho.

NA DRUHÝ DEŇ SVIETILO SLNKO rovnako jasne, hoci Gwen videla cez okno v rannom salóne, že konáre sa prehýbajú. Zrejme fúka vietor. Po návrate z rannej jazdy vojvoda Stanbrook vyhlásil, že sa ochladilo.
Keď prišla Vera, pochmúrne zvestovala, že všetky priateľky sa s ňou zhodli v názore, že za toto pekné počasie budú potrestaní a nebude nijaké leto.
„Pamätajte na moje slová,“ povedala. „Nie je prirodzené, aby sme takto skoro mali také pekné počasie. Rozhodla som sa, že si ho nebudem užívať. Len by som bola sklamaná, keď začne pršať, a to nevyhnutne začne, a s tým prídu aj chladné dni. A ako iste vieš, Gwen, nemám v povahe poddávať sa skľúčenosti. Prišla som ťa rozveseliť. Ale keď som pred piatimi minútami prišla, nikto ma neprivítal, jedine majordómus. Nechcem sa sťažovať, no skutočne si myslím, že od jeho milosti je nezdvorilé, že tak zanedbáva švagrinú sira Rogera Parkinsona. Ale čo od neho môžem čakať?“
„Možno ťa koč priviezol skôr,“ nadhodila Gwen. „Koniec koncov nezabudol po teba poslať koč, a to je najdôležitejšie. Peši by si to mala naozaj ďaleko. Už nám nesú aj podnos s kávou a s koláčikmi. Ďakujem, že si prišla, Vera. Je to od teba naozaj pekné.“
„Nuž teda,“ Vera zhodnotila pohľadom koláčiky na podnose, ktorý lokaj položil na stolík, „nemám v povahe zanedbávať priateľky, Gwen, ale to ty predsa dobre vieš. Vidím, že nás nepovažujú za dosť dôležité, aby nám priniesli hrozienkové koláčiky ako včera. Dnes sú to len koláčiky z ovsených vločiek.“
„Ale to by predsa bolo otravné, keby nám každý deň ponúkali to isté,“ namietla Gwen. „Bola by si taká láskavá a naliala kávu, Vera?“
 O tri hodiny vyrazila Vera na cestu domov, hoci predtým poznamenala, že Gwen sa priveľmi poddáva skľúčenosti, keď si pre tú hlúpu nehodu potrebuje popoludní oddýchnuť.
Samozrejme, Gwen si nepotrebovala pospať. V noci spala dosť, alebo aspoň ležala v posteli. Keď po ňu prišiel lokaj, aby ju zniesol na večeru, zbabelo sa vyhovorila, že výlet na pláž ju veľmi unavil, a prosila jeho milosť, aby ju ospravedlnil, že večer nepríde dolu.
Naozaj si pospala. Medzitým však aj bdela a znova prežívala to, čo sa stalo na pláži. Premýšľala, čo by bol lord Trentham povedal, keby ho nechala dokončiť myšlienku cestou do domu.
Gwendoline, povedal, keď sa zhlboka nadýchol.
A ona ho zastavila.
Navždy sa bude len dohadovať, čo jej chcel povedať.
Musela ho zastaviť. Lomcovali ňou emócie a nedokázala by zvládnuť viac, zúfalo túžila byť sama.
Keď si vypili čaj s ostatnými v salóne, vyniesol ju hore a odvtedy ho nevidela. Neprehovoril ani slovo. Ona takisto. Len ju položil na posteľ, odstúpil a uprene na ňu hľadel tmavými očami, potom meravo sklonil hlavu, vyšiel z izby a ticho za sebou zatvoril dvere.
Otvorila knihu, ale po pár minútach si uvedomila, že je beznádejné, aby začala niečo čítať. Uvedomila si, že tú istú vetu preletela možno aj desať ráz a nepochopila jej zmysel.
Členok už mala odpuchnutý, aj bolesť celkom ustúpila. Ale keď za ňou doktor Jones prišiel počas Verinej návštevy, znova jej členok obviazal a radil jej, aby bola trpezlivá a nohu ešte nezaťažovala.
Ale ako má byť trpezlivá?
Možno koč z Newbury príde zajtra. Pravdepodobnejšie je, že príde pozajtra. Bude to nekonečné čakanie. Najradšej by odišla hneď.
Prestala predstierať, že číta, a položila otvorenú knihu do lona. Oprela si hlavu o vankúš a zatvorila oči. Keby sa tak mohla trochu poprechádzať vonku.
Ak som sa doňho nezaľúbila, pomyslela si, neviem, ako by som označila to, čo cítim. Je to viac než žiadostivosť či príťažlivosť. Ach, som zaľúbená! Či som len pochabá!
Nebola nijaká zelenáčka ani beznádejná romantička. Je to láska, a tá jej môže akurát zlomiť srdce, ak sa v tom pokúsi pokračovať. Pravdepodobne v tom ani nebude môcť pokračovať. Na to treba dvoch. A ona odtiaľto čoskoro odíde. Hoci ona aj lord Trentham budú na jar v Londýne, je dosť nepravdepodobné, že sa im cesty stretnú. Pohybovali sa v rozdielnych kruhoch. A ona nechce len aférku. Pochybovala, že on by chcel aférku - a zhodli sa v názore, že manželstvo neprichádza do úvahy.
Ach, prečo nemôže Nevillov koč prísť už dnes?
V tej chvíli sa ozvalo klopanie na dvere ranného salóna a ticho sa otvorili. Gwen sa so strachom - s nádejou? - obzrela ponad plece a videla tam stáť vojvodu Stanbrooka.
Nie som sklamaná, hovorila si a usmiala sa naňho.
„Ach, už ste hore,“ vojvoda otvoril dvere dokorán. „Priviedol som vám návštevu, lady Muirová. A tentoraz to nie je pani Parkinsonová.“
Ustúpil nabok a do miestnosti vošiel ďalší džentlmen.
Gwen sa prudko posadila na pohovke.
„Neville!“ zvolala.
„Gwen.“
Oči ju neklamali. Skutočne to bol jej brat a tváril sa ustarostene. Náhlivo prešiel cez celú miestnosť až k nej, sklonil sa a objal ju.
„Čo si to vyviedla, keď som nebol pri tebe?“
„Bola to hlúpa nehoda,“ aj ona ho mocne objala. „Vyvrtla som si členok na tej istej nohe, ktorú som mala zlomenú, Nev, a ešte vždy ju nesmiem zaťažovať. Cítila som sa hlúpo a ako podvodníčka, veď je to len vyvrtnutý členok, a pritom som spôsobila mnohým ľuďom starosti. Ale toto je naozaj nádherné prekvapenie! Čakala som koč najskôr zajtra, a už vôbec som nečakala, že po mňa osobne prídeš. Ach, chuderka Lily aj deti, kvôli mne zostali bez teba. Iste mi za to nebudú vďační. Ale mám pocit, akoby som bola preč z domu rok, nie iba mesiac!“
Neville sa usadil na kraji pohovky, pevne jej zovrel ruky. Zdal sa jej tak dôverne známy!
„Lily mi sama navrhla, aby som šiel po teba,“ vysvetlil. „Dokonca na tom trvala, a nepoznám väčšiu tyranku, ako je Lily, keď si raz vezme niečo do hlavy. Devon aj Cornwall sa zrejme hmýria zlými zbojníkmi, ktorí sú pripravení pripraviť ťa o všetky šperky, ba i o život, ak ti nebudem robiť spoločnosť, no ak sa poveziem s tebou, vezmú nohy na plecia a utečú kadeľahšie.“ Uškrnul sa na ňu.
„Drahá Lily,“ vzdychla si.
„Ale prečo nie si u pani Parkinsonovej?“ spýtal sa.
„To je na dlhé rozprávanie,“ urobila grimasu. „Ale vojvoda Stanbrook bol mimoriadne láskavý a pohostinný. Aj jeho hostia.“
„Bolo nám potešením,“ povedal vojvoda, keď naňho Neville pozrel. „Moja gazdiná vám teraz pripraví izbu, Kilbourne, a vy aj lady Muirová by ste si mohli so mnou v salóne vypiť čaj. Lady Muirová má barly.“
Neville ho zastavil zdvihnutou rukou. „Cením si vašu pohostinnosť, Stanbrook, ale ešte je len skoré popoludnie a počasie je ideálne na cestu. Ak je Gwen ochotná cestovať s nohou vyloženou na sedadle, len čo jej zbalia a znesú dolu batožinu, vyrazíme. Pravda, ak vám to nespôsobí problémy.“
„Ako si želáte,“ vojvoda naklonil hlavu a spýtavo pozrel na Gwen.
„Len čo sa prezlečiem do cestovných šiat, môžeme vyraziť,“ ubezpečila Gwen oboch mužov. Kde je lord Trentham?
Keď bola o hodinu prezlečená a zniesli ju dolu, kládla si znova tú istú otázku. Lokaj ju priniesol do haly, kde už čakala s barlami lady Barclayová. Bol tam aj vojvoda Stanbrook a ostatní hostia a zhovárali sa s Nevillom. Gwen všetkým srdečne podala ruku a rozlúčila sa s nimi.
Ale kde je lord Trentham...?
Lady Barclayová akoby jej čítala myšlienky.
„Po obede sme sa boli s Hugom a Vincentom prejsť,“ povedala. „My dvaja sme sa vrátili, Hugo šiel dolu na pláž. Často tam trávi dlhé hodiny.“
Všetci hostia pozreli na Gwen.
„Takže ho už neuvidím,“ poznamenala. „To ma mrzí. Rada by som sa mu osobne poďakovala za všetko, čo pre mňa urobil. Boli by ste taká láskavá, lady Barclayová, odovzdali by ste mu môj pozdrav a poďakovanie, prosím vás?“
Už ho neuvidím, prebleslo jej hlavou. Možno nikdy v živote.
Zmocnila sa jej panika. Napriek tomu sa zdvorilo usmiala na všetkých prítomných a obrátila sa k dverám.
Prv ako jej stihla lady Barclayová odpovedať, zjavil sa vo dverách sám lord Trentham, celý zadychčaný, s červenou tvárou. Poobzeral sa po ostatných, potom uprel pohľad na ňu.
„Odchádzate?“ spýtal sa.
Zaplavil ju pocit úľavy. Túžila zostať aspoň trochu dlhšie.
„Prišiel po mňa brat,“ odvetila, „gróf Kilbourne. Neville, toto je lord Trentham, ktorý ma našiel, keď som spadla, a priniesol ma až sem.“
Muži na seba pozreli. Odhadovali sa, ako to muži robia.
„Lord Trentham,“ ozval sa Neville, „Gwen vás spomínala v liste. Vaše meno sa mi zdalo povedomé, a keď vás teraz vidím osobne, viem prečo. Vy ste boli kapitán Emes, však? A viedli ste nebezpečnú misiu v Badajoze? Je mi cťou a som vaším dlžníkom. Boli ste mimoriadne láskavý k mojej sestre.“
Podal mu pravú ruku a lord Trentham ju potriasol.
Gwen sa obrátila priamo na vojvodu Stanbrooka.
„Boli ste stelesnená láskavosť a zdvorilosť,“ povedala. „Ani neviem slovami vyjadriť svoju vďačnosť.“
„Náš klub príde o čestnú členku,“ usmial sa prísne. „Budete nám chýbať, lady Muirová. Ale neskôr sa možno stretneme v Londýne. Plánujem tam pobudnúť istý čas.“
Nato sa všetci rozlúčili a nezostávalo jej iné, len odísť. Ešte pred hodinou to chcela. Ale teraz mala ťažké srdce a neodvážila sa pozrieť tam, kam veľmi túžila.
Neville podišiel o krok bližšie, očividne mal v úmysle vyniesť ju ku koču, a tak sa obrátila k lokajovi, čo stál obďaleč, a podala mu barly.
Ale lord Trentham bol rýchlejší než jej brat, na nič sa nepýtal a vzal ju do náručia.
„Priniesol som vás sem, madam,“ povedal, „a vynesiem vás odtiaľto.“
Vyšiel cez dvere a zbehol s ňou po schodoch ďaleko pred Nevillom a ostatnými. „Teda odchádzate,“ zamrmlal. „Áno.“
Túžila mu všeličo povedať, bolo toho veľa, ale akosi nedokázala vysloviť ani slovo. Aj tak dobre. V skutočnosti nebolo treba nič dodať.
Dvere na koči boli otvorené. Lord Trentham sa s ňou naklonil dopredu a opatrne ju uložil na sedadlo tvárou dopredu. Vzal vankúš, čo tam ležal, a podložil jej nohu. Potom jej planúcimi tmavými očami pozrel do očí. Ústa mal pevne stisnuté, sánku akoby mal vytesanú zo žuly. Znova vyzeral ako zocelený a nebezpečný vojenský dôstojník.
„Šťastnú cestu,“ zaželal jej a vystrel sa pri koči. „Ďakujem.“
Usmiala sa. On nie.
Včera o tomto čase sa milovali na pláži - on bol nahý, ona polonahá.
Neville nastúpil do koča, usadil sa vedľa nej, dvierka sa zabuchli a vyrazili na cestu.
Gwen sa naklonila k okienku a kývala. Všetci boli vonku, nielen vojvoda, ale aj jeho hostia vrátane lorda Trenthama. Ten stál kúsok obďaleč, tváril sa bezvýrazne, ruky mal založené vzadu.
„Nechápem, že si nezomrela od strachu, Gwen,“ zasmial sa ticho Neville. „Mám dojem, že práve tvár kapitána Emesa mala zásluhu na tom, že zdolali hradby Badajozu. Ale zaslúžil si všetku chválu, ktorou ho potom zahrnuli. Všetci sa zhodli v názore, že v celej armáde nebolo muža, ktorý by bol dokázal to čo on v ten deň. Musí byť na seba hrdý. A právom.“
Ach, Hugo.
„Veru áno,“ oprela si hlavu o vankúše a zatvorila oči. „Neville, som taká šťastná, že si prišiel. Veľmi šťastná.“
To však nevysvetľovalo, prečo jej o chvíľu vytryskli slzy a márne sa pokúšala potlačiť vzlyky. Neville ju objal okolo pliec, tíšil ju, napokon vybral veľkú vreckovku.
„Úbožiatko moje,“ vzdychol. „Prekonala si toho veľa. Ale o chvíľu ťa priveziem domov a mama okolo teba bude môcť obskakovať, koľko sa jej zachce - a bezpochyby aj Lily. Staršie deti sa pýtajú na tetu Gwen, odkedy si odišla, a chcú vedieť, kedy sa vrátiš. Boli nadšené, keď sa dozvedeli, že idem po teba a priveziem ťa naspäť. Samozrejme, naše bábätko bolo k celej záležitosti ľahostajné. Tomu múdremu stvoreniatku stačí, keď má nablízku Lily. A rád by som ťa ubezpečil, že aj mňa bude tešiť, keď budeš znova doma.“ Uškrnul sa na ňu.
Gwen znova zaštikútala a plačlivo sa usmiala.
„Onedlho budeš mať toľko iných zábaviek, že celkom zabudneš na členok,“ pokračoval. „Na Veľkú noc sa u nás zíde celá rodina. Nezabudla si na to?“
„Pravdaže nie,“ ubezpečila ho, hoci v skutočnosti jej to vyfučalo z hlavy. Lady Phoebe Wyattová, najnovší prírastok Nevillovej a Lilinej rodiny, bude mať krstiny a pri tej príležitosti sa zídu početní príbuzní, aby oslávili túto udalosť. Mali prísť aj Gwenini obľúbení príbuzní Lauren a Joseph.
Ach, skutočne sa tešila, že sa vracia domov. Do svojho sveta, k ľuďom, ktorých ľúbi a ktorí ľúbia ju. Obrátila hlavu a pozerala cez okienko. Šťastnú cestu, povedal.
Čo čakala? Že lord Trentham bude nariekať ako nešťastný milenec?
„Mali by sme sa zastaviť v dedine,“ nadhodila. „Asi by som sa mala rozlúčiť s Verou.“

Hugo odišiel z Penderrisu rovno do Londýna. Najradšej by sa vrátil domov do Crosslands, kde by mal chvíľu pokoj a mohol by sa potešiť pohľadom na jahniatka a teliatka, porozprávať sa so správcom o tom, čo na jar vysadia, a naplánovať kvetinovú záhradu lepšie ako vlani. A pritom si lízať rany.
Lebo sa naozaj cítil zranený.
Ale keby šiel najprv do Crosslands, možno by tam stvrdol donekonečna a skutočne by sa z neho stal samotár, ako ho obviňovali jeho priatelia. Niežeby na živote samotára bolo niečo zlé, ak sa človek uspokojil len s vlastnou spoločnosťou ako Hugo, hoci jeho priatelia tvrdili, že to nie je prirodzené a že mu hrozí, že jedného dňa vybuchne ako petarda, ktorá len čaká na iskru, čo ju podpáli.
Nezdalo sa mu však správne utiahnuť sa do samoty či šťastne gazdovať na veľkostatku, keď má aj iné povinnosti. Jeho otec zomrel pred vyše rokom a Hugo za celý ten čas iba preletel pohľadom starostlivo vypracované správy, ktoré mu každý mesiac posielal William Richardson. Jeho otec si vybral správcu starostlivo a bezvýhradne mu dôveroval, no ako povedal Hugovi počas posledných hodín života, Richardson je len správca, nie vizionár. Hugovi zopár ráz spočinul zrak na nejakých detailoch v jeho správach a cítil nutkanie niečo zmeniť, dať podnikaniu nový smer, zapojiť sa. Ale doteraz to nutkanie tvrdošijne potláčal. Nechcel sa zapájať. No tak to ďalej nejde.
A Constance je zo dňa na deň staršia. Samozrejme, má devätnásť rokov, ešte vždy je mladá, hoci občas v listoch naznačovala, že sa cíti stará. Ale vedel, že mnohé dievčatá majú pocit, že zostali na ocot, ak sa nevydali pred dovŕšením dvadsiatich rokov. Bez ohľadu na to by sa mali devätnásťročné dievčatá stýkať s mladými ľuďmi vo svojom veku. Mali by sa obzerať po nádejných partneroch a vyberať si z nich.
Fiona bola priveľmi chorľavá, aby vzala Constance sama do spoločnosti, a bola priveľmi chorľavá aj na to, aby dovolila niekomu inému vziať Constance von. Ako to prežije, keď pri nej nebude Constance každú sekundu svojho života?
Nepoznal väčšieho sebca, než bola jeho nevlastná matka. Iba on bol schopný postaviť sa proti nej. A musí to urobiť znova, veď je Constancin poručník.
Odolal pokušeniu vrátiť sa do Crosslands, a tak sa vybral rovno do Londýna. Nadišiel čas.
Ale musí sa pripraviť na najhoršie.
Constance bola celá naradovaná, že ho vidí. Keď ho lokaj ohlásil, radostne zvýskla, rozbehla sa cez salón a vrhla sa mu okolo krku.
„Hugo!“ zvolala. „Ach, Hugo, prišiel si! Konečne! A bez varovania, ty darebák! Zostaneš dlhšie? Povedz áno, prosím ťa! Ach, Hugo!“
Mocne ju vystískal a dal sa zaplaviť láskou a pocitom viny. Constance bola krásna štíhla zelenooká blondínka. Pozoruhodne sa podobala na matku, takže chápal, prečo jeho triezvy, rozvážny otec urobil čosi také netypické a oženil sa s pomocníčkou klobučníčky o osemnásť rokov mladšou, ešte k tomu po dvojtýždňovej známosti.
„Zostanem dlhšie,“ odvetil. „Sľúbil som ti predsa, že na jar prídem, či nie? Vyzeráš pozoruhodne dobre, Connie. Ukáž sa mi.“
Podržal si ju pred sebou a hľadel na ňu. Oči jej žiarili, líca mala zružovené, hoci by jej neškodilo, keby trochu vyšla na slnko. Veď on to napraví.
Jeho nevlastná matka sa rovnako potešila, že ho vidí. Niežeby Fionu vnímal ako nevlastnú matku. Bola len o päť rokov staršia ako on. V čase, keď sa vydávala za jeho otca, bol Hugo veľký chlapec. Zahŕňala ho láskou, dávala najavo, že je naňho hrdá, a chválila ho pred otcom - čím ho len odpudila. Nebyť Fiony, nebol by od otca žiadal, aby mu kúpil dôstojnícku hodnosť. Ako chlapec netúžil stať sa vojakom. Zvláštne! Jeho život mohol vyzerať úplne inak.
Teraz mu podala ruku, v ktorej zvierala vreckovku. Ešte vždy bola pekná, hoci jej krása tak trochu vybledla. Bola rovnako štíhla ako Constance, vo vlasoch nemala jediný sivý vlas, na tvári jedinú vrásku. Pleť mala nezdravo bielu, čo mohlo byť prejavom skutočnej alebo vymyslenej choroby, ktorá ju stále držala doma. Odjakživa bola chorľavá a využívala chatrné zdravie, aby ju manžel obskakoval. Jeho otec ju do samého konca zbožňoval, hoci bol smutný z jej sebeckej povahy.
„Hugo!“ zvolala, keď sa jej uklonil a zdvihol jej ruku k perám. „Vrátil si sa domov. Tvojho otca by to potešilo. Chcel, aby si na mňa dohliadal. Aj na Constance.“
„Fiona.“ Pustil jej ruku a o krok ustúpil. „Verím, že aj počas mojej neprítomnosti v priebehu uplynulého roka bolo o vaše potreby postarané. Ak nie, povolám niekoho na zodpovednosť.“
„Správaš sa rázne ako ozajstný veliteľ,“ chabo sa usmiala. „To sa mi na tebe vždy páčilo. Chýbala mi spoločnosť, Hugo. Obom nám chýbala spoločnosť, však, Constance?“
„Ale teraz si tu,“ zašvitorila Constance naradovane a chytila ho pod pazuchu. „A zostaneš tu. Ach, však ma vezmeš navštíviť našu rodinu? Alebo ju radšej pozveme sem? A vezmeš ma...?“
„Constance,“ vzdychla prosebne jej matka.
Hugo si sadol, a keď si posadil sestru vedľa seba, položil jej dlaň na drobnú ruku.
Zostal tam takmer dva týždne. Nepozval do svojho domu nijakých príbuzných, Fionino zdravie to nedovolilo. Zato navštívil svoje tety, strýkov, bratancov a sesternice a vzal so sebou aj Constance, hoci jej matka protestovala, že nechce zostať sama. Veľmi rýchlo si čosi uvedomil. Väčšina jeho príbuzných bola veľmi spoločenská a udržiavala styky so svetom strednej triedy. Všetci sa potešili, že ho vidia, a rovnakú radosť mali aj z Constance. Niektoré mladšie sesternice boli jej rovesníčky a všetky boli ochotné ujať sa jej. Zakrátko nadviaže nové známosti. O pár týždňov už zrejme bude mať široký okruh ctiteľov. Do konca leta ju možno vydá...
Niekto - asi on - by mal rázne dupnúť, aby ju už matka nedržala zavretú doma ako neplatenú spoločníčku. Nebude sa musieť preto oženiť. Aspoň nie kvôli Constance. A netúžil vrhnúť sa do manželstva z nijakého iného dôvodu. Istý čas zostane v Londýne a uspokojí svoje potreby ináč, nie ženbou.
Bola to dosť skľučujúca myšlienka, ale rovnako ho skľučovalo aj pomyslenie na manželstvo.
No predsa len nebude také ľahké splniť si svoju povinnosť voči nevlastnej sestre, pretože mala svoje predstavy o tom, čo ju urobí šťastnou, a podľa všetkého jej na to nepostačí, keď sa bude pohybovať iba medzi svojimi sesternicami, hoci ich mala rada a tešila sa, že ich môže navštevovať.
„Si predsa lord, Hugo,“ nadhodila, keď sa spolu prechádzali v Hyde Parku, a to tak skoro, že Fiona ešte vždy nevstala z postele. „A si hrdina. Určite sa môžeš pohybovať vo vyšších kruhoch než papa. Len čo sa ľudia dozvedia, že si v meste, pošlú ti pozvánky. Bolo by úžasné, keby som sa mohla zúčastniť na plese smotánky v niektorej z tých veľkých rezidencií v Mayfairi. Vieš si predstaviť, že by som tam tancovala?“
Spýtavo na ňu pozrel. Také čosi si radšej ani nepredstavoval.
„Som si istý, že keď ťa sesternice vezmú pod svoje krídla, upútaš pozornosť celého radu ctiteľov z nášho sveta,“ odvetil. „Akoby aj nie, Connie! Si veľmi pekná.“
Usmiala sa naňho a zvraštila nos. „Ale ony sú také nudné, Hugo,“ vyhlásila. „A staromódne.“
„Naše sesternice sú predsa veľmi úspešné,“ namietol Hugo.
„Nudné a úspešné. Mám ich rada, lebo sú to moje sesternice, ale všetci muži, ktorých poznajú, budú určite rovnako nudní. Ako manželia by boli otravní. A ja nechcem nudného a otravného manžela, Hugo. Ani úspešného, ak sa bude správať neznesiteľne seriózne a úctyhodne. Chcem niekoho... očarujúceho. Chcem zažiť dobrodružstvo. Je to zlé?“
Nie je to zlé, vzdychol si v duchu. Všetky dievčatá zrejme snívajú o tom, že sa vydajú za princa, a napokon sa vydajú za niekoho celkom obyčajného, kto zarobí na živobytie a postará sa o ich bežné potreby. Rozdiel medzi Constance a inými dievčatami bol v tom, že ona videla spôsob, ako si splniť sen, alebo sa aspoň dostať do blízkosti princa, aby sa naňho mohla dívať.
„A ty si myslíš, že džentlmen z vyššej triedy ti zabezpečí čaro, dobrodružstvo, ale aj úctyhodnosť a šťastie?“ spýtal sa.
„Dievča predsa môže snívať, nie?“ zasmiala sa. „A tvojou úlohou je postarať sa, aby ma neuniesol nijaký zhýralý sveták len kvôli môjmu bohatstvu.“
„Keby niekomu niečo také iba napadlo, rozmlátim mu fasádu,“ zastrájal sa.
Veselo sa rozosmiala a on sa k nej pridal.
„Iste poznáš nejakých urodzených mužov,“ nedala mu pokoj. „Titulovaných mužov. Nemôžeš od nich vymámiť pozvánku? Určite sa to dá. Ak ma vezmeš na bál smotánky, Hugo, budem ťa nadosmrti ľúbiť. Niežeby som ťa inak neľúbila... Vedel by si to zariadiť?“
Bolo načase rázne dupnúť nohou.
„Predpokladám, že to dokážem,“ odvetil.
Zrazu zastala na chodníku, radostne zvýskla a vrhla sa mu okolo krku. Ešte šťastie, že ich videli len stromy a orosená tráva.
„Ach, to je úžasné!“ zvolala. „Ty dokážeš všetko, Hugo. Ďakujem, ďakujem! Vedela som, že len čo sa vrátiš domov, hneď bude všetko veselšie. Ľúbim ťa. Veľmi ťa ľúbim!“
„Len z vypočítavosti,“ zamrmlal a potľapkal ju po chrbte. Rozmýšľal, aké slová by mu vyšli z úst, keby sa rozhodol, že nedupne nohou.
Čo to len sľúbil? Keď vykročili ďalej, mal pocit, akoby ho oblial studený pot.
V mysli sa vrátil k otázke manželstva. Ak sa trochu pousiluje, určite sa mu podarí získať pozvánku, pravdepodobne bude môcť vziať Constance so sebou a dúfať, že zopár urodzených mužov sa jej ponúkne za tanečných partnerov. Hádam len nejako pretrpí ten večer, hoci bude nenávidieť každú minútu. Ale uspokojí sa Constance s jedným balom? Nepodnieti to v nej chuť na ďalšie bály? A čo ak sa zoznámi s niekým, kto prejaví záujem aj o čosi viac než jeden tanec? Nebude vedieť, čo robiť, iba ak by mu vrazil do nosa, čo by nebolo celkom rozumné.
Manželka by mu pomohla zvládnuť túto úlohu.
Ale nesmela by pochádzať zo strednej triedy.
A on sa predsa neožení s príslušníčkou vyššej triedy len preto, aby uspokojil túžbu svojej sestry, ktorej sa nepáči jej miesto v spoločnosti... Alebo áno?
Cítil, že ho obchádza bolesť hlavy. Niežeby ho často bolievala hlava. Ale toto je výnimočná záležitosť.
Do konca prechádzky nechal Constance radostne štebotať. Iba nejasne zachytil, že si jednoducho nemá čo obliecť.
Každé ráno v priebehu tých dvoch týždňov netrpezlivo čakal na poštu a aj dva razy ju dôkladne pozrel, akoby si každý deň myslel, že list, na ktorý čakal, sa v tej kope stratil.
Bál sa, že ho uvidí, a zároveň bol sklamaný, keď ho neuvidel.
Po tom, čo sa milovali na pláži, jej nič viac nepovedal. Na druhý deň sa jej vyhýbal ako ťarbavý školák, až sa s ňou takmer nestihol rozlúčiť. Keď sa mu predsa len podarilo zastihnúť ju pred odchodom, povedal čosi také hlbokomyseľné ako „šťastnú cestu“ alebo čosi podobné.
Cestou v bričke, keď sa vracali zo zátoky, jej už chcel niečo povedať, ale zastavila ho a presvedčila, že to bolo veľmi príjemné, ale najlepšie bude nechať to tak.
Myslela to vážne? Vtedy sa mu to zdalo možné, ale skutočne sa ženy - dámy - dokážu správať tak blazeovane, pokiaľ ide o pohlavný styk? Muži to dokážu, ale ženy? Alebo s radosťou prijal jej návrh?
Čo ak čaká dieťa a nenapíše mu?
Prečo na ňu nedokáže prestať myslieť vo dne v noci, nech je akokoľvek zaneprázdnený? A skutočne mal veľa práce. Každý deň strávil niekoľko hodín s Richardsonom a už začínal lepšie rozumieť obchodu, takže mal hlavu plnú nápadov a to ho vzrušovalo.
Pritom ju stále mal v podvedomí - a niekedy aj vo vedomí.
Gwendoline.
Bol by hlupák, keby sa s ňou oženil.
Ona ho zachráni pred tou hlúposťou. Nevydala by sa zaňho, ani keby ju požiadal o ruku. Dala mu jasne najavo, že nechce, aby ju požiadal o ruku.
Myslela to vážne?
Rád by lepšie rozumel ženám. Vedel, že polovicu z toho, čo povedia, nemyslia vážne. Ale ktorú polovicu myslia vážne? Bol by hlupák.
Veľká noc bola predo dvermi. Tento rok bola dosť neskoro. A po Veľkej noci príde do Londýna stráviť spoločenskú sezónu.
Nechcel čakať tak dlho.
Nenapísala mu, ale čo ak...?
Bol by hlupák. Je hlupák.
„Musím ísť na vidiek,“ oznámil raz ráno pri raňajkách.
Constance odložila hrianku, rozladene naňho pozrela. Fiona bola ešte v posteli.
„Len na pár dní,“ dodal. „O týždeň sa vrátim. Ako iste vieš, spoločenská sezóna sa začne až po Veľkej noci. Nie je šanca, že by sa predtým konal nejaký bál či večierok.“
Vtedy sa jej tvár trochu rozjasnila. „Takže ma vezmeš na bál?“
„Sľubujem,“ odvetil.
Napoludnie už bol na ceste do Dorsetshiru. Presnejšie, do Newbury Abbey v Dorsetshire.

HUGO DORAZIL DO DEDINKY UPPER NEWBURY za sivého vetristého popoludnia a ubytoval sa v dedinskom hostinci. Nebol si však istý, či tú izbu bude potrebovať. Bolo celkom možné, že ešte pred zotmením sa bude ponáhľať, aby bol čo najďalej od Newbury, ako to bude v ľudských silách. Ale nechcel vzbudiť dojem, že očakáva, že ho v Newbury Abbey privítajú s otvoreným náručím.
Vykročil k opátstvu a čakal, že každú chvíľu zmokne, lebo dažďu už viseli nohy. Keď prešiel cez bránu do parku, napravo medzi stromami zazrel budovu - usúdil, že je to vdovský dom. Bola to veľká stavba, skôr rezidencia než obyčajný dom. Na chvíľu zaváhal, či nemá ísť najprv tam, kde býva. Ale usiloval sa rozmýšľať ako džentlmen. A ten by najprv zašiel do panského sídla, aby sa pozhováral s jej bratom. Samozrejme, taká zdvorilosť nebola potrebná. Mala tridsaťdva rokov. Ale príslušníci vyššej triedy si potrpia na zdvorilosti, aj keď nie sú potrebné.
Len čo prišiel do opátstva, už svoje rozhodnutie oľutoval. Bola to rovnako veľkolepá a impozantná stavba ako Penderris, ibaže ju nevlastnil jeho blízky priateľ. Majordómus si vypočul jeho meno a zamieril hore schodmi, aby sa pozrel, či je jeho pán doma - čo mu pripadalo dosť pochabé.
Hugo nemusel čakať dlho. Majordómus sa vrátil a vyzval lorda Trenthama, aby ho nasledoval, a tak šiel za ním hore schodmi do salóna.
Bolo tam plno ľudí - dočerta! -, ale po lady Muirovej ani stopy. No už nestihol vziať nohy na plecia. Kilbourne ho čakal pri dverách a privítal ho s úsmevom na tvári a s vystretou rukou. Po jeho boku stála pekná drobná dáma a takisto sa usmievala.
„Trentham,“ Kilbourne mu srdečne potriasol pravicou, „pekné od vás, že ste nás poctili návštevou. Zrejme ste na ceste domov z Cornwallu, však?“
Hugo mu nevysvetlil, ako to v skutočnosti bolo. „Pomyslel som si, že sa zastavím a popýtam sa, či sa lady Muirová už zotavila zo zranenia.“
„Áno,“ odvetil Kilbourne. „Vlastne sa šla prejsť a zrejme zmokne, ak sa včas neskryje pod strechu. Zoznámte sa s mojou grófkou. Láska moja, toto je lord Trentham, ktorý zachránil Gwen v Cornwalle.“
„Lord Trentham,“ lady Kilbournová mu takisto podala ruku, „Neville nám o vás všetko porozprával. Teším sa, že sa s vami môžem zoznámiť. Poďte, predstavím vás našej rodine. Všetci k nám prišli na Veľkú noc a krstiny našej najmenšej dcérky.“
Vtedy ho obaja začali vodiť po miestnosti a ukazovali ho ako vzácnu trofej. Predstavovali ho ako muža, ktorý zachránil Kilbournovu sestru, keď si vyvrtla členok nad opustenou plážou v Cornwalle. A ako slávneho hrdinu, ktorý viedol nebezpečnú misiu v Badajoze.
Hugo by sa bol najradšej prepadol od hanby. Predstavili ho vdove-grófke Kilbournovej, tá sa naňho láskavo usmiala a poďakovala sa mu za to, čo urobil pre jej dcéru. Predstavili ho aj vojvodovi a vojvodkyni z Portfrey - nespomínal náhodou George, že vojvoda bol kedysi jeho priateľ? - aj vojvodovi a vojvodkyni z Anburey, ich synovi markízovi Attingsboroughovi s manželkou, aj ich dcére, grófke Suttonovej s manželom. A vikomtovi Ravensbergovi s manželkou, vikomtovi Sternovi s manželkou a ešte jednému-dvom ďalším hosťom. Všetci prítomní mali šľachtický titul.
Boli to celkom príjemní ľudia. Muži mu srdečne potriasli rukou, ženy boli celé natešené, že bol na opustenej pláži práve vo chvíli, keď ho lady Muirová potrebovala. Všetci sa usmievali a graciózne pokyvovali hlavou, pýtali sa, akú mal cestu, sťažovali sa na hrozné počasie, ktoré vládlo v posledných dňoch, a hovorili, aká je pre nich veľká česť, že sa konečne zoznámili s hrdinom, ktorý akoby zmizol z povrchu zemského po tom, čo dosiahol veľké víťazstvo v Badajoze.
Hugo len prikyvoval, ruky spojené za chrbtom, a pochopil, aké bolo od neho trúfalé, že sem prišiel. Možno bol hrdina - podľa nich. A mal aj titul, hoci každý vedel, že ho získal ako vojnovú trofej a nesúvisel s jeho pôvodom a dedičstvom. A prišiel navrhnúť jednej z nich, aby porozmýšľala, či sa s ním nechce spojiť a uzavrieť manželstvo.
Usúdil, že najmúdrejšie bude bez meškania odísť. Nemusí čakať na stretnutie s ňou. Všetci predpokladali, že sa tam zastavil cestou domov z Penderrisu a zo zdvorilosti urobil obchádzku, aby sa spýtal, či sa lady Muirová zotavila zo zranenia. Keďže ho ubezpečili, že sa zotavila, pokojne môže odísť a nikto sa nebude čudovať, prečo na ňu nepočkal.
Alebo sa im to bude zdať zvláštne?
Dočerta s nimi! Záleží mu na ich mienke?
Stál neďaleko okna v salóne a rozprával sa s niekým - alebo skôr ten niekto sa rozprával s ním -, no meno už zabudol, keď sa pri ňom ozvala grófka Kilbournová: „Aha, už ide! A vonku leje ako z krhly! Ach, chuderka Gwen. Premokne do nitky. Idem dolu a vezmem ju do svojej obliekame, aby sa trochu osušila.“
Náhlivo sa pobrala preč, zatiaľ čo niekoľko jej hostí vrátane Huga hľadelo na šľahajúci dážď a na lady Muirovú, ktorá krivkala cez trávnik, kožuštek sa jej trepotal vo vetre a zdalo sa, že je nasiaknutý vodou. V oboch rukách zvierala dáždnik a nakláňala ho nabok, aby sa čo najviac ochránila pred dažďom.
Hugo sa pomaly nadýchol.
Kilbourne stál pri jeho pleci a ticho sa zasmial. „Chuderka Gwen,“ poznamenal.
„Ak nemáte nič proti tomu, Kilbourne, rád by som sa s vami porozprával medzi štyrmi očami,“ povedal Hugo ticho.
Vzápätí si uvedomil, že tými slovami spálil pár mostov.

Gwen sa vyvrtnutý členok celkom vyliečil, ale náladu jej to nezlepšilo.
Spočiatku si nahovárala, že len čo bude môcť znova chodiť, všetko sa vráti do starých koľají. Smrteľne ju unavovalo byť takmer celé dni pripútaná na pohovku, hoci mohla robiť takmer všetko, čo chcela - čítať, vyšívať, tkať frivolitky či písať listy... A mama jej robila spoločnosť. Lily a Neville ju každý deň navštevovali, niekedy spolu, inokedy každý zvlášť. Často so sebou priviedli aj deti, dokonca i to najmenšie. Navštevovali ju aj susedia.
Keď už znova stála na vlastných nohách a nálada sa jej nezlepšovala, presviedčala sama seba, že keď sa na Veľkú noc zíde celá rodina, všetko bude opäť ako predtým. Mala prísť nielen Lauren, ale aj Elizabeth a Joseph a... no všetci. Už sa nevedela dočkať, kedy ich uvidí.
Teraz už nemala ako rozumne vysvetliť, prečo sa nevie zbaviť pocitu skľúčenosti. Znova môže chodiť von a posledné dva dni je celá rodina v opátstve. Hoci počasie bolo zlé a už si ani nespomínali, ako vyzerá slnko, vnútri bola pestrá spoločnosť a mohli sa spolu venovať rozličným aktivitám.
Gwen si rozladene uvedomila, že sa nedokáže tešiť z ich spoločnosti ako predtým. Všetci tam mali partnera. Samozrejme, okrem jej mamy - a jej. A to jej pripadalo, akoby sa ľutovala. Je sama, lebo sa tak rozhodla. Od nijakej ženy, ktorá ovdovela ako dvadsaťpäťročná, nikto nečakal, že zostane do smrti vdova. A mala dosť príležitostí znova sa vydať.
O Hugovi nikomu nepovedala. Ani mame, ani Lily - ani Lauren. V ten deň, keď zistila, že nie je samodruhá, napísala Lauren dlhý list. Všetko sesternici vyrozprávala - vrátane toho, že sa zaľúbila a nedokázala sa odľúbiť, hoci čoskoro sa jej to určite podarí. Vrátane nechutného detailu, že sa s ním vyspala a až teraz zistila, že to nebude mať nijaké dramatické následky. Potom však list roztrhala a napísala iný. Poviem to Lauren osobne, rozhodla sa. Nemusí čakať dlho.
Ale teraz sa už stretla s Lauren osobne a ešte vždy jej nič nepovedala, hoci Lauren vedela, že jej chce niečo povedať, pýtala sa na to a zopár ráz sa ju pokúsila zastihnúť osamote, aby sa mohli porozprávať od srdca ako kedysi. Vždy boli najlepšie priateľky a dôverníčky. No Gwen zakaždým odolala a Lauren si už robila obavy.
Dnes popoludní sa Gwen vybrala sama na prechádzku a nesprevádzala mamu do opátstva. Prídem neskôr, sľúbila jej. Hoci sa schyľovalo k dažďu, fúkal vietor a hrozilo, že každú chvíľu sa strhne lejak, keby požiadala ktorúkoľvek sesternicu, aby šla s ňou na prechádzku, ani jedna by neodmietla. Mohli sa prechádzať v skupinke.
Lauren bude dotknutá, že sa rozhodla ísť sama. Joseph sa bude mračiť a tváriť sa zmätene - celkom ako sa v posledných dňoch tvárila Lily, Neville aj jej mama.
Pôsobilo dosť nezvyčajne, že nie je veselá, lebo bola známa svojou slnečnou povahou. Odkedy sa vrátila domov, pokúšala sa tváriť veselo, dokonca si myslela, že sa jej to podarilo, ale očividne to nebola pravda.
V ten deň, keď zistila, že nečaká dieťa, sa rozplakala. Čudná reakcia! Mala by byť od úľavy bez seba. Aj sa jej uľavilo. Akurát nebola celá bez seba... Bol to len ďalší dôkaz, že nemôže mať deti.
Niekedy - vlastne dosť často - si predstavovala, ako by asi vyzeralo dieťa, o ktoré prišla. Teraz by malo osem rokov! Ale to dieťa potratila. A tie predstavy ju len napĺňali žiaľom a pocitom viny.
Kedy sa zbaví tej nespokojnosti? Už sa na seba naozaj hnevala. Ak si nedá pozor, stane sa z nej ufňukaná žena a bude priťahovať rovnako ufňukané priateľky.
Kráčala po odľahlom lesnom chodníčku, ktorý viedol súbežne s obvodom parku a súbežne s útesmi o kus ďalej, až kým sa nezačal zvažovať do trávnatého údolia a ku kamennému mostíku vedúcemu na pieskovú pláž. Vždy mala rada tento chodníček. Dostala sa naň aj rovno z vdovského domu a nízke stromy jej tvorili nad hlavou klenbu a zakrývali útesy aj more. Vládlo tam ticho a pokoj. Dnes ešte chodníček nebol blatistý, ale ani ideálny na prechádzku, a ak bude znova pršať - lepšie povedané, keď bude znova pršať -, môže sa rozbahniť.
Možno keď po Veľkej noci odídu všetci do Londýna a vrhnú sa do víru spoločenských udalostí, nálada sa jej zlepší.
Hugo bude takisto v Londýne.
Bude si hľadať manželku - seberovnú.
Gwen sa v kútiku srdca rozhodla, že bude vážne uvažovať o každom džentlmenovi, ktorý jej tento rok bude dvoriť - a každý rok ich bolo zopár. Konečne pripustí možnosť, že sa znova vydá. Bude hľadať láskavého, dobrosrdečného muža, pravdaže, bude musieť byť aj inteligentný a citlivý. A mal by byť radšej starší než mladší. Možno vdovec, ktorý bude hľadať útechu v pokojnej spoločnosti, nie vzrušenie. Ona určite nebude hľadať vášeň. Tej si dosť užila nedávno a nemienila si to zopakovať. Bolo to priveľmi bolestné.
Takto o rok možno už bude znova vydatá. Možno bude dokonca... Ale nie. Radšej na to nemyslieť, aby nebola znova sklamaná. Nie, neobráti sa na lekára, ktorý by jej mohol zodpovedne povedať, či môže mať deti. Keby povedal, že nemôže, prišla by aj o tú chabú nádej, ktorú doteraz prechovávala. A keby povedal, že môže, čakalo by ju ešte väčšie sklamanie, keby z toho nakoniec nič nebolo.
Dokáže žiť bez vlastných detí. Pravdaže to dokáže. Veď aj teraz bez nich žije.
Dostala sa na koniec chodníka a ocitla sa na vrchu prudkého svahu. Od návratu z Cornwallu sa ešte ďalej nedostala.
Málokedy zišla do údolia, hoci pôsobilo malebne a páčil sa jej pohľad na vodopád - voda vyvierala v útesoch a stekala do jazierka obrasteného papradím. Starý otec dal postaviť pri jazierku malý domček pre starú mamu a ona tam rada chodievala maľovať. Ani dnes Gwen nezišla dolu. Nebola by tam šla, ani keby sa nespustil lejak. Ale zrazu začalo pršať, lenže nebolo to len slabé mrholenie ako včera. Tentoraz sa otvorili nebesá a lialo ako z krhly, takže ju veľmi neochránil ani dáždnik, čo mala so sebou.
Zvrtla sa a náhlila sa domov. Vdovský dom bol dosť ďaleko a vedela, že by nebolo rozumné náhliť sa tam s oslabenou nohou po šmykľavom chodníčku. Opátstvo bude mať oveľa bližšie, ak prejde krížom hore po trávnatom svahu. Aj tak sa tam neskôr chystala zájsť.
Rýchlo vykročila po tráve do kopca, hlava sklonená, jednou rukou si nadvihovala sukne a márne sa ich pokúšala ochrániť pred blatom, druhou rukou držala dáždnik v takom uhle, aby sa čo najlepšie ukryla pred dažďom. Kým dorazila k domu, musela chytiť dáždnik oboma rukami, aby jej ho vietor nevytrhol.
Do domu vošla celá mokrá, zadychčaná.
Lily ju zrejme videla cez okno v salóne, lebo na ňu už čakala dolu v hale, aby ju privítala, a lokaj jej otvoril dvere.
„Gwen!“ zvolala Lily. „Si mokrá ako myš, chúďatko moje. Radšej poď so mnou do mojej obliekame a osuš sa. Požičiam ti nejaké pekné šaty. Všetci sú v salóne a máme aj návštevu.“
Gwen sa nespýtala, kto to je. Predpokladala, že niektorý zo susedov. Ale vďačne stúpala po schodoch za Lily. V takomto stave sa nemohla ukázať v salóne.
Vtedy sa však dvere na salóne otvorili a vyšiel z nich Neville. Gwen sa usmiala a potom urobila grimasu, ale vzápätí stuhla, lebo vyšiel von ešte jeden muž, vyšší ako jej brat - zaberal takmer celý vchod. Tmavé oči uprel do jej očí.
Ach bože, toto je tá návšteva!
„Lady Muirová,“ lord Trentham sa jej uklonil, ale pohľad neodtrhol. Pôsobil tak trochu ako napätá pružina. Čo tu vlastne robí?
„Ach, vyzerám ako zmoknutá myš,“ vzdychla Gwen pochabo.
Prebehol ju pohľadom od hlavy po päty. „Veru naozaj,“ súhlasil, „hoci by som to nikdy nepovedal, keby ste to nevyslovili vy.“ Priamočiary ako vždy.
Lily sa pobavene rozosmiala. Gwen naňho iba civela a oblizla si pery, jediné suché miesto na svojom tele. Ach bože, Hugo je v Newbury!
„Chcela som vyjsť s Gwen hore, aby sa prezliekla, nech nám neprechladne,“ povedala Lily.
„Veru bežte hore, Lily,“ súhlasil Neville. „Lord Trentham bezpochyby rád počká.“
„Samozrejme,“ odvetil Hugo a Gwen sa podrobila Lily, ktorá ju ťahala ku schodom.
Čo tu robí Hugo?

Gwen si obliekla Liline svetlomodré šaty - boli jej trochu dlhé, ale inak jej sedeli. Vlasy mala ešte vždy mokré a kučeravejšie než inokedy, ale podarilo sa jej ich učesať. Ohromene sa chystala zísť do salóna.
Lily vedela, prečo k nim zavítal lord Trentham. Bol na ceste z Cornwallu, a keďže Newbury Abbey mal takmer po ceste, prišiel, aby sa opýtal, či sa Gwen zotavila zo zranenia.
„Bolo to od neho naozaj milé,“ povedala Lily, keď vzala Gwenine mokré šaty a položila ich na kôpku pri dverách do svojej obliekame. „A je pre nás veľká česť, že sme sa s ním mohli zoznámiť. Všetci sú radi, že ho vidia na vlastné oči. A veru nesklamal. Je taký veľký a... pôsobí ako tvrdý chlap. Ozajstný hrdina!“
Chudák Hugo, pomyslela si Gwen. Určite neznáša, keď si ho všetci so záujmom obzerajú.
Iste netušil, že sa tu zišla celá jej rodina. Samá aristokracia. Nikto z jeho sveta.
Prečo naozaj prišiel? Ale nemalo zmysel špekulovať. Veď ona to zistí.
„Podľa môjho skromného názoru,“ pokračovala Lily, „si urobil tú obchádzku len preto, lebo sa mu páčiš, Gwen. A ani by ma to neprekvapilo. Vyzerá prísne, ale zároveň... Ako to povedať? Užasne. Áno, vyzerá úžasne!“
„Preboha, Lily,“ vzdychla Gwen, keď spolu schádzali po schodoch, „niekedy sa dáš poriadne uniesť fantáziou.“
Lily sa zasmiala. „Veľká škoda, že sa už nechceš znova vydať. Alebo chceš...?“
Gwen neodpovedala. Žalúdok jej skrúcalo.
Keď vstúpili do salóna, zavládlo tam ticho. Neville stál zamračený pri okne. A bola tam aj celá rodina. Okrem Huga.
Lily si takisto všimla, že tam nie je.
„Ach, lord Trentham už odišiel?“ spýtala sa. „Ale prišli sme tak rýchlo, ako sa len dalo. Chuderka Gwen bola premoknutá na kožu.“
On odišiel? Po tom, čo meral tú dlhú cestu, aby sa spýtal na jej zdravie?
„Je v knižnici,“ odvetil Neville. „Nechal som ho tam, lebo sa chce v súkromí porozprávať s Gwen.“
V miestnosti zašumelo.
„Je to skutočne zvláštne,“ ozvala sa jej matka. „Verím, že sa ti ani nesnívalo, aby si sa usilovala upútať pozornosť lorda Trenthama, Gwen. Napriek tomu prišiel požiadať o tvoju ruku.“
„Zdá sa mi, že je to od neho neodpustiteľne domýšľavé, Gwen,“ poznamenala Wilma, grófka Suttonová, „aj keď ti v Cornwalle preukázal veľkú službu. Mám dojem, že ten titul a chvála, ktorou ho zahrnuli po jeho bezpochyby hrdinskom skutku, mu stúpli do hlavy a namýšľa si, že je niečo viac, než v skutočnosti je.“
Wilma nikdy nepatrila medzi Gwenine obľúbené sesternice. Niekedy sa správala tak, akoby ani nebola Josephova sestra.
„Mrzí ma to, Gwen, ale nemal som pocit, že môžem hovoriť za teba,“ poznamenal Neville. „Máš tridsaťdva rokov. Nemyslím si však, že jeho ponuka je naozaj taká impertinentná, ako naznačuje Wilma. Koniec koncov Trentham skutočne má titul a je aj dosť zámožný. A je to hrdina, možno najväčší hrdina poslednej vojny. Keby chcel, mohol by sa stať miláčikom spoločnosti, ako pred chvíľou naznačila naša reakcia na stretnutie s ním. Možno mu slúži ku cti, že nikdy netúžil po sláve a obdive, a dnes popoludní bolo vidieť, že je z toho nesvoj. Ale verím, že si v rozpakoch - prišiel ťa požiadať o ruku. Prepáč, nemohol som ho len tak poslať preč. No varoval som ho, že si celých sedem rokov držala smútok za Muirom a zrejme mu nedáš odpoveď, v akú dúfa.“
„Múdro si urobil, že si nehovoril v Gweninom mene, Neville,“ ozval sa Joseph, markíz z Attingsboroughu, a usmial sa na Gwen. „Ženy to nemajú rady. Claudia ma informovala, že vedia hovoriť samy za seba.“
Claudia bola jeho manželka.
„To je v poriadku, ak ide o džentlmena,“ nadhodila Wilma.
„Ale no tak, Wilma,“ namietla Lauren, „lord Trentham je predsa dokonalý džentlmen.“
„Chudák lord Trentham už možno zapustil v knižnici korene,“ podotkla Lily, „alebo predral koberec, čo sa prechádza od nervozity. Radšej už pustime Gwen, aby sa s ním išla porozprávať. Choď, Gwen.“
„Pôjdem,“ odvetila Gwen, „ale nemusíte si robiť obavy, mama. Ani ty, Nev. Nikto z vás. Nevydám sa za obyčajného vojaka z nižšej triedy, aj keď je hrdina.“
Prekvapila ju trpkosť, ktorú počula vo svojom hlase.
Nikto na to nič nepovedal, hoci jej teta Elizabeth, vojvodkyňa z Portfrey, sa na ňu usmievala a Claudia rázne pokyvovala hlavou. Jej mama si hľadela na ruky v lone. Neville sa tváril mierne vyčítavo, Lily ustarostene, Lauren sa zračil na tvári zarazený výraz.
Gwen vyšla zo salóna a zamierila dolu schodmi, pričom si opatrne držala sukňu, aby sa nepotkla.
Ešte vždy nevedela, ako má reagovať na to, že tu našla Huga. Teraz už poznala dôvod jeho návštevy. Ale prečo prišiel? Zhodli sa predsa v názore, že sa nemôžu vziať.
Prečo si to rozmyslel?
Samozrejme, jeho ponuku odmietne. Byť zaľúbená do nejakého muža je jedno - dokonca aj keď sa s ním milovala. Ale vydať sa zaňho, to je čosi celkom iné. Manželstvo je čosi viac.
Kývla lokajovi, ktorý bol pripravený otvoriť jej dvere do knižnice.

CELOU CESTOU DO NEWBURY ABBEY si Hugo kládol otázku, čo to vlastne robí. Celou cestou sa pokúšal presvedčiť sám seba, aby sa vrátil, odkiaľ prišiel, prv než zo seba urobí blázna.
Ale čo ak je ťarchavá?
A tak šiel ďalej.
Hlupák! Tých pätnásť minút v salóne prežíval hotové muky. A potom nasledoval trápny rozhovor s Kilbournom v knižnici.
Kilbourne sa k nemu správal absolútne zdvorilo, dokonca priateľsky. Ale očividne si myslel, že Hugo je padnutý na hlavu, ak čaká, že lady Muirová prijme jeho žiadosť o ruku. Bol z toho vo veľkých rozpakoch a viacmenej Hugovi naznačil, že ho odmietne. Vysvetlil mu, že svojho manžela veľmi ľúbila, a keď zomrel, nebolo možné ju utešiť. Zaprisahala sa, že sa viac nevydá, a doteraz nedala ani náznakom najavo, že by zmenila názor. Hugo to nesmie brať osobne, ak ho odmietne. Takmer povedal, keď ho odmietne. Pery mal už pripravené vysloviť to slovo, ale potom povedal ak.
Hugo bol ešte vždy v knižnici - sám. Kilbourne sa vrátil do salóna a sľúbil, že za ním pošle svoju sestru, len čo sa ukáže.
Možno Gwen nepríde dolu. Možno za ním pošle s odpoveďou Kilbourna. Možno ho čaká najväčšie poníženie v živote.
A tak mu treba. Čo tu robí, dopekla?
Spomenul si, že sa pred ňou neuviedol práve najlepšie. Keď sa s ňou predtým stretol, povedala, že vyzerá ako zmoknutá myš. A on, ako pravý džentlmen, s ňou súhlasil. Mohol dodať, že napriek tomu vyzerá úžasne, ale nedodal to a teraz už bolo neskoro.
Zmoknutá myš. Ozaj milé! Povedal to žene, ktorú prišiel požiadať o ruku.
Už si myslel, že dvere na knižnici sa nikdy neotvoria, bude musieť do konca života zostať vrastený do koberca a bude sa báť pohnúť svalom, aby sa mu celý dom nezrútil na hlavu. A tak skúsil pokrčiť plecami a pošúchať nohami, aby si dokázal, že to môže urobiť.
A vtedy sa dvere predsa len otvorili, keď to najmenej čakal, a vstúpila dnu. Neviditeľná ruka zatvorila dvere zvonka, ale ona sa o ne oprela s rukami vzadu a pravdepodobne sa chytila kľučky. Akoby bola pripravená utiecť v prvej chvíli, keď sa bude cítiť ohrozená.
Hugo sa zamračil.
Požičané šaty jej boli priveľké. Úplne jej zakrývali nohy a boli jej trochu voľné v páse aj na bokoch. Ale modrá farba jej pristala, aj jednoduchý strih. Zvýrazňoval dokonalú štíhlosť postavy. Blond vlasy mala kučeravejšie ako zvyčajne. Zrejme zvlhli, hoci mala čepiec aj dáždnik, ktorým sa chránila, keď sa náhlila po tráve. Líca mala mierne zružovené, modré oči vyjavené, pery pootvorené.
Držal si palce za chrbtom ako pochabý školák.
„Prišiel som,“ povedal.
Bože dobrý, keby udeľovali cenu rečníkovi roka, bol by vážny kandidát na víťazstvo.
Nič nepovedala, ale ani ho to neprekvapilo. Odkašlal si.
„Nenapísali ste mi,“ poznamenal.
„Nie.“
Čakal.
„Nie,“ zopakovala. „Nebolo treba. Hovorila som vám to.“
Bol zvláštne sklamaný. „Dobre.“ Iba prikývol.
Nastalo ticho. Prečo ticho niekedy pôsobí tak ťaživo? Niežeby bolo úplné ticho. Počul, ako dážď šľahá do okien.
„Moja sestra Constance má devätnásť rokov,“ pokračoval. „Nikdy nežila veľmi spoločensky. Otec ju niekedy vzal navštíviť rodinu, ale odkedy zomrel, trčala doma s matkou, ktorá býva podchvíľou chorá a rada ju drží pri sebe. Teraz som sestrin poručník. Potrebuje viac spoločenského života, nie iba rodinné návštevy.“
„Viem,“ odvetila. „Vysvetlili ste mi to v Penderrise. Bol to jeden z dôvodov, pre ktorý ste sa chceli oženiť so ženou z vašich vrstiev. Tuším ste sa vyjadrili, že to má byť šikovná, praktická žena.“
„Ale Constance sa nechce uspokojiť so seberovným mužom,“ namietol. „Keby jej to stačilo, všetko by bolo v poriadku. Naši príbuzní by ju predstavili mužom, ktorí by pre ňu boli dobrou partiou, a napokon by som sa ani nemusel oženiť. Teda, aspoň nie kvôli tomu.“
„Ale...?“ zatiahla.
„Rozhodla sa, že sa musí zúčastniť aspoň na jednom baále smotánky,“ vysvetlil jej. „Je presvedčená, že vzhľadom na môj titul sa to podarí. A ja som jej to sľúbil.“
„Ste predsa lord Trentham,“ podotkla, „hrdina z Badajozu. Pravdaže sa vám to podarí. Máte styky.“
„Samých mužov,“ zmraštil tvár. „A čo ak jeden bál nebude stačiť? Čo ak ju po prvom bále pozvú na iný? Čo ak bude mať ctiteľa?“
„Je to dosť možné,“ odvetila. „Hovorili ste, že váš otec bol veľmi zámožný. Je pekná?“
„Áno,“ prikývol a oblizol si pery. „Potrebujem manželku. Ženu, ktorá sa vie pohybovať v beau monde. Dámu.“
Znova na chvíľu zavládlo ticho a Hugo už ľutoval, že si nenacvičil, čo povie. Išiel na to zle, ale teraz bolo neskoro začať odznova. A tak sa mohol len plahočiť vpred.
„Lady Muirová,“ držal si palce, až ho boleli, „vydáte sa za mňa?“
Plahočiť sa vpred, keď človek nepreskúmal územie, sa môže skončiť pohromou. Vedel to z vlastnej skúsenosti. A teraz si to znova pripomenul. Všetky slová, čo vyslovil, ležali pred ním ako vytlačené a bolestne jasne videl, že sú nesprávne.
Videl jej to aj na tvári.
Pôsobila celkom tak ako v ten prvý deň, keď si zranila členok. Chladno a povýšene.
„Ďakujem, lord Trentham,“ povedala, „ale musím vás odmietnuť.“
Tak, a je to.
Bola by ho odmietla, nech by svoju žiadosť naformuloval akokoľvek. Ale skutočne o tom nemusel toľko premýšľať.
Hľadel na ňu a podvedome zaťal sánku, zamračil sa. „Samozrejme, nič iné som ani nečakal,“ odvetil. Zmätene naňho pozrela. „Skutočne ste odo mňa očakávali, že sa za vás vydám len preto, lebo vaša sestra sa túži zúčastniť na bále smotánky?“
„Nie,“ pokrútil hlavou.
„Tak prečo ste teda prišli?“
Pretože som dúfal, že čakáte dieťa. Ale ani to nebola celkom pravda. Nedúfal v to.
Pretože som nevedel prestať na vás myslieť. Hrdosť mu bránila povedať čosi také.
Pretože sme sa milovali a páčilo sa mi to. Nie. Bola to pravda, ale nie je tu preto.
Tak teda prečo je tu? Vystrašilo ho, že nevie odpovedať na vlastnú otázku.
„Nijaký iný dôvod ste nemali, však?“ spýtala sa ticho po dlhom mlčaní.
Prestal si držať palce, spustil ruky po bokoch.
„Milovali sme sa.“
„A nemalo to nijaké následky,“ pripomenula mu. „Nenútili ste ma. Dobrovoľne som s tým súhlasila a bolo to... veľmi príjemné. Ale to bolo všetko, Hugo. Už je to zabudnuté.“
Oslovila ho Hugo. Prižmúril oči.
„Vtedy ste sa vyjadrili, že to bolo viac ako príjemné,“ podotkol.
Očervenela. „Na to si nespomínam. Ale asi máte pravdu.“
Nemohla na to zabudnúť. Nebol namyslený na svoju mužnosť, ale sedem rokov bola vdova a žila v celibáte. Nezabudla by na to, ani keby bol zlyhal.
Ale na tom predsa nezáleží, alebo áno? Nevydá sa zaňho, ani keby sa jej s plačom vrhol k nohám a recitoval by trápne veršíky. Ona je lady Muirová a on je len zbohatlík. V prvom manželstve mala zlé skúsenosti a bude veľmi opatrná, pokiaľ ide o druhé manželstvo. Určite si veľmi dobre uvedomuje, aký je veľký, ťarbavý a škaredý. Možno je to prehnané, ale iba trochu.
Náhle sa jej uklonil.
„Ďakujem, madam, že ste vypočuli moju prosbu,“ povedal. „Už vás nebudem zdržiavať.“
Zvrtla sa na odchod, ale zastala s rukou na kľučke.
„Lord Trentham,“ povedala, a ani sa neobzrela, „skutočne ste sem prišli iba kvôli svojej sestre?“
Bolo by najlepšie neodpovedať. Alebo vysloviť klamstvo. Bolo by najmúdrejšie čím skôr skončiť túto frašku, aby sa mohol vrátiť na čerstvý vzduch a znova si lízať rany.
Takže, prirodzene, povedal pravdu.
„Nie.“

Gwen bola taká nahnevaná a smutná, že zabudla dýchať. Cítila sa dotknutá a ublížená. Túžila utiecť z knižnice a vybehnúť do dažďa v tých dlhých šatách a s čerstvo zahojeným členkom.
Ale ani vdovský dom by nebol dosť ďaleko. Nestačilo by jej utiecť ani na kraj sveta.
Keď vošla do knižnice, tváril sa ako prísny, zachmúrený vojenský dôstojník. Ako chladný neznámy, ktorý tam stojí proti vlastnej vôli. Zdalo sa jej takmer neuveriteľné, že jedného krásneho dňa sa milovali.
Teda, zdalo sa to neuveriteľné jej racionálnej mysli.
Zato pokiaľ išlo o pocity, to bolo čosi iné.
A vtedy oznámil, že prišiel - akoby ho čakala, túžila po ňom, čnelo sa jej za ním. Akoby jej robil veľkú láskavosť.
Nedal si ani tú námahu, aby zakryl motív, pre ktorý ju prišiel požiadať o ruku. Išlo mu len o to, aby využila svoj vplyv, predstavila jeho sestru smotánke a našla jej urodzeného muža, ktorý by sa s ňou oženil.
Určite dúfal, že čaká dieťa, a preto by jeho úloha bola ľahšia.
Po tom, čo ju prepustil, stála s rukou na kľučke. On ju prepustil z Nevillovej knižnice! Už sa jej nemôže páčiť a jej spomienky zostanú navždy poškvrnené.
A vtedy si to uvedomila.
Určite neprišiel len s úmyslom povedať jej, že jeho sestra potrebuje pozvánku na bál smotánky, a preto sa zaňho musí vydať. Bolo by to priveľmi čudné.
Možno, že keď si Hugo spätne premietne tento výjav a slová, ktoré vyslovil, bude znechutený. Predpokladala, že ak si nacvičil, čo jej povie, celý jeho príhovor mu vyfučal z hlavy, len čo vstúpila do miestnosti. Možno, že ten jeho vojenský postoj, zaťatá sánka a zamračené čelo iba skrývali rozpaky a neistotu.
Predpokladala, že asi vyžadovalo veľkú dávku odvahy, aby prišiel sem do Newbury.
Ale čo keď sa mýli?
„Lord Trentham,“ opýtala sa dverí pred sebou, „skutočne ste sem prišli iba kvôli svojej sestre?“
Myslela si, že neodpovie. Zatvorila oči a pravou rukou skrútla guľu. Dážď zlostne bičoval okná.
„Nie,“ odvetil a vtedy uvoľnila zovretie, otvorila oči, pomaly sa nadýchla a obrátila sa k nemu.
Vyzeral rovnako ako predtým. Akurát sa väčšmi mračil, ak to bolo možné. Pôsobil nebezpečne - no ona vedela, že nie je nebezpečný, hoci stovky mužov, živých i mŕtvych, by jej určite protirečilo, keby mohlo.
„Milovali sme sa,“ pripomenul jej.
Povedal to aj predtým, ale vtedy odviedol reč na to, či sa jej to zdalo príjemné - alebo viac ako príjemné.
„A to znamená, že sa so mnou musíte oženiť?“ spýtala sa.
„Áno.“ Uprene sa na ňu zahľadel.
„Teraz z vás hovorí vaša morálka strednej triedy?“ spýtala sa. „Ale mali ste aj iné ženy, priznali ste sa k tomu v Penderrise. Považovali ste si za povinnosť aj ich požiadať o ruku?“
„To bolo iné.“
„V akom zmysle?“
„To milovanie bolo súčasťou obchodnej dohody,“ namietol. „Ja som im zaplatil, ony sa so mnou pomilovali.“
„Keby ste mi boli zaplatili,“ nadhodila, „necítili by ste povinnosť ponúknuť mi manželstvo?“ „To je hlúposť,“ vyhlásil.
Gwen si vzdychla a pozrela na kozub. Horelo v ňom, ale zišlo by sa priložiť. Mierne sa zachvela. Mala požiadať Lily, aby jej požičala štólu, prehodila by si ju cez plecia.
„Je vám zima,“ poznamenal lord Trentham a aj on pozrel na kozub, potom podišiel k nemu a sklonil sa k uhliaku.
Kým prikladal, Gwen prešla cez celú miestnosť a sadla si do koženého kresla pri kozube. Vystrela ruky k plameňom.
Lord Trentham sa postavil chrbtom k ohňu a pozrel na ňu.
„Nikdy som necítil silné nutkanie oženiť sa,“ povedal. „Po rokoch, čo som strávil v Penderrise, som túžil - potreboval - byť sám. V priebehu uplynulého roka som váhavo dospel k záveru, že by som sa mal oženiť - s niekým z mojej spoločenskej vrstvy, kto uspokojí moje základné potreby, kto sa mi postará o domácnosť a pomôže mi na farme a v záhrade, s niekým, kto mi pomôže postarať sa o Constance. S niekým, kto zapadne do môjho života a nebude votrelkyňa. S niekým, kto by nevnímal mňa ako votrelca, ale ako prívetivého spoločníka.“
„Túžili ste aj po žiadostivej ľúbostnej partnerke,“ podotkla. Pozrela naňho, potom uprela pohľad do plameňov.
„Aj to,“ súhlasil, „všetci muži potrebujú zdravý a uspokojujúci sexuálny život. Nemienim sa ospravedlňovať za to, že ho chcem mať v manželstve, a nie mimo neho.“
Gwen zdvihla obočie. Nuž, sama s tým začala.
„Keď som sa s vami zoznámil,“ pokračoval, „túžil som vás dostať do postele, hoci ste ma nekonečne dráždili svojím povýšeným správaním a tým, ako ste trvali na tom, aby som vás položil, keď som vás niesol z pláže. Myslel som si, že vami budem opovrhovať, keď ste mi povedali, ako ste jazdili na koni s manželom a aké to malo následky. Ale všetci niekedy robíme veci, ktoré sú proti nášmu zdravému rozumu a neskôr ich ľutujeme. Všetci trpíme. Túžil som po vás a aj som vás dostal tam dolu v zátoke. Nikdy nebola reč o manželstve. V tom sme sa zhodli v názore. Nikdy by som nezapadol do vášho života ani vy do môjho.“
„Ale zmenili ste názor,“ podotkla. „Prišli ste sem.“
„Akosi som čakal, že ste ťarchavá,“ vysvetlil. „Alebo ak som to aj nečakal, duševne som sa na to pripravil. Keď ste sa mi neozvali, pomyslel som si, že predo mnou chcete zatajiť pravdu a priviesť na svet nemanželské dieťa, o ktorom sa nikdy nedozviem. Ničilo ma to. Ale ani vtedy som sem nechcel ísť. Ak ste boli tak skalopevné rozhodnutá nevydať sa za mňa, že by ste predo mnou skryli bastarda, potom by na tom nič nezmenilo, ani keby som sem prišiel a požiadal vás o ruku. A vtedy mi Constance porozprávala, o čom sníva. Sny mladých ľudí sú vzácne. Nemali by sa zamietnuť ako pochabé a nerealistické len preto, lebo sú to sny mladých ľudí. Nikto by nemal ničiť nevinné predstavy v presvedčení, že realistický cynizmus je lepší.“
To sa prihodilo vám? Ale nespýtala sa to nahlas. „Žena pochádzajúca zo strednej triedy by mi v tom nevedela pomôcť,“ dodal. „A ja by som vedela?“ Zaváhal. „Áno.“
„Ale to nie je jediný dôvod, prečo sa chcete so mnou oženiť, však?“
Znova zaváhal. „Nie. Miloval som sa s vami a vystavil som vás riziku, že počnete nemanželské dieťa. S nikým iným sa nechcem oženiť - aspoň momentálne. V našej manželskej posteli by vládla vášeň. Na oboch stranách.“
„A vám neprekáža, že z iných stránok by sme boli nezlučiteľní?“
Znova zaváhal. „Pomyslel som si, že by sme to mohli skúsiť.“
Zdvihla zrak a pohľady sa im stretli.
„Ach, Hugo,“ vzdychla, „človek možno skúša maľovať, keď nikdy nedržal v ruke štetec. Alebo zliezť strmú skalnú stenu, keď sa bojí výšok. Alebo skúsi ochutnať neznáme jedlo, keď sa mu na prvý pohľad nepáči. Ak mu to vyhovuje, pokračuje v tom. Ak nie, môže prestať a skúsiť niečo iné. Ale manželstvo sa nedá skúšať. Ak doň človek vhupne, už niet cesty späť.“
„Vy to musíte vedieť,“ usúdil. „Už ste si to raz vyskúšali. Tak teda pôjdem, madam. Dúfam, že neochoriete, keď ste tak zmokli, navyše tu stojíte v šatách, ktoré sú určené skôr na leto než na včasnú jar.“
Meravo sa uklonil.
On ju oslovoval madam, ona jeho Hugo.
„A dá sa skúšať aj dvorenie,“ nadhodila a znova sklopila zrak. To je pochabé. Ba viac ako pochabé. Ale možno bude pokračovať a zmizne z jej života.
Ale nezmizol. Vystrel sa a zostal na mieste. Zavládlo ticho a Gwen počula, že dážď neustal.
„Dvorenie?“
„Skutočne by som mohla pomôcť vašej sestre,“ otvorila oči a skúmala si ruky v lone. „Ak je pekná a má dobré spôsoby, čo zrejme má, a je aj dosť bohatá, smotánka ju prijme medzi seba, hoci nie tá najvyššia vrstva. Teda, ak prevezmem nad ňou záštitu.“
„Ste ochotná to urobiť, aj keď ste sa s ňou nikdy nestretli?“ spýtal sa.
„Samozrejme, najprv by som sa s ňou musela zoznámiť.“
Znova zavládlo ticho.
„Ak sa budeme jedna druhej páčiť, môžem nad ňou prevziať záštitu,“ pokračovala. „Ale veľmi rýchlo sa rozchýri, kto je slečna Emesová a kto je jej brat. Zrejme zistíte, že ste sa stali dosť slávny, lord Trentham. Nie je veľa vojenských dôstojníkov, najmä takých, čo nepochádzajú z vyšších vrstiev, ktorých odmenili za službu vlasti šľachtickým titulom. A keď sa ľudia dozvedia, kto je slečna Emesová, kto ste vy a kto nad ňou drží záštitu, zanedlho sa rozchýri, že začiatkom roka sme sa stretli v Cornwalle. Klebety sa budú šíriť, aj keby nebolo o čom klebetiť.“
„Nedovolím, aby ste sa stali objektom klebiet,“ vyhlásil.
„Ach, neboli by to klebety, lord Trentham,“ namietla. „Skôr špekulácie. Smotánka sa nadovšetko rada hrá na dohadzovačov, alebo aspoň špekuluje, kto komu dvorí a ako to asi dopadne. Veľmi rýchlo sa rozchýri, že mi dvoríte.“
„A že som domýšľavý darebák, ktorého by sa patrilo obesiť na najbližší strom.“
Usmiala sa. „Samozrejme, našlo by sa dosť takých, čo by boli pobúrení,“ priznala. „Na vás by sa hnevali za opovážlivosť, na mňa za to, že som vás v tom podporovala. Ale našli by sa aj takí, ktorých by očaril romantický príbeh. A uzatvárali by sa stávky.“
Zaťal sánku, v očiach mal tvrdý pohľad.
„Ak sa skutočne chcete so mnou oženiť,“ pokračovala, „môžete mi počas tejto sezóny dvoriť, lord Trentham. Budete mať viac ako dosť možností - pravda, pokiaľ sa mi bude vaša sestra páčiť a ja sa budem páčiť jej.“
„Takže sa za mňa vydáte?“ zamračil sa.
„Pravdepodobne nie,“ odvetila. „Ale žiadosť o ruku sa má vysloviť až po dvorení, nie predtým. Tak mi teda dvorte a presvedčte ma, aby som zmenila názor, ak ho vy nezmeníte skôr.“
„Dočerta, ako vám mám dvoriť?“ vzdychol si. „Nemám ani potuchy o dvorení.“
Pobavene sa usmiala - prvý raz po dlhom čase.
„Máte vyše tridsať rokov,“ poznamenala. „Najvyšší čas, aby ste sa to naučili.“
Ak mal predtým zaťatú sánku, teraz akoby ju mal vytesanú zo žuly. Uprene na ňu pozrel.
Nato sa znova uklonil. „Ak budete taká láskavá a oznámite mi, keď prídete do Londýna, budem vás čakať aj so svojou sestrou, madam.“
„Už sa na to teším,“ odvetila.
Vtedy vyšiel z miestnosti a zatvoril dvere.
Gwen hľadela do plameňov v kozube, ruky mala pevne zovreté v lone.
Čo to vykonala?
Vzápätí si uvedomila, že to neľutuje. Bude to... zábavné, keď predstaví smotánke mladé dievča, najmä ak to dievča nepochádza z vyšších vrstiev. Hneď jej to spríjemní spoločenskú sezónu a bude to iné než predchádzajúce nudné sezóny. Možno ju prejde skľúčenosť. Bude to zaujímavé.
A Hugo jej bude dvoriť.
Možno.
Ach, dopustila sa vážnej chyby.
Ale srdce jej búšilo od vzrušenia. A očakávania. Prvý raz po veľmi dlhom čase ožila.

O DESAŤ MINÚT PRIŠLA ZA GWEN do knižnice Lauren. Ticho zatvorila dvere a usadila sa do kresla vedľa nej.
„Videli sme, ako lord Trentham odchádza v daždi z domu,“ nadhodila Lauren. „Čakali sme, že sa vrátiš hore, ale nedočkali sme sa. Ty si ho odmietla, Gwen?“
„Samozrejme,“ odvetila Gwen. „To ste predsa všetci čakali, nie? A túžili ste po tom.“
Zavládlo ticho.
„Gwen, to som ja, Lauren.“
Gwen na ňu pozrela. „Prepáč,“ zamrmlala. „Áno, odmietla som ho.“
Sesternica sa jej zahľadela do očí. „Je za tým niečo viac. To kvôli nemu si bola v poslednom čase taká skľúčená?“
„Nebola som skľúčená,“ ohradila sa Gwen. Ale Lauren na ňu ďalej uprene hľadela. „No dobre, možno som bola. Uvedomila som si, že život akoby prechádza pomimo. Mám tridsaťdva rokov a som slobodná vo svete, ktorý nie je k slobodným ženám práve vľúdny. Rozmýšľala som, že si tento rok v Londýne budem hľadať muža. Alebo aspoň budem uvažovať nad niekým, kto o mňa prejaví záujem. Celá rodina bude od šťastia bez seba, však?“
„Dobre vieš, že všetci sa budeme tešiť,“ odvetila Lauren. „Ale prečo ťa toto rozhodnutie dostalo do takého stavu, že sa nechceš ani rozprávať?“
Vyzerá dotknuto, pomyslela si Gwen a vzdychla si.
„Keď som bola v Cornwalle, zaľúbila som sa do lorda trenthama,“ začala. „Tak, to si chcela počuť? ja som sa... doňho naozaj zaľúbila. A pred desiatimi dňami som zistila, že s ním nečakám dieťa. Veľmi mi odľahlo, ale bolo mi z toho aj smutno. Ach, Lauren, čo mám robiť? Nedokážem ho vymazať z pamäti. Ani zo srdca.“
Lauren na ňu bez slova ohromene hľadela.
„Bola možnosť, že s ním čakáš dieťa, Gwen?“ spýtala sa.
„Vlastne nie,“ odvetila Gwen. „Keď som pred ôsmimi rokmi potratila, lekár mi povedal, že viac nebudem mať deti. V Cornwalle k tomu došlo iba raz. Ale v skutočnosti sa pýtaš na niečo iné, však? Tak ti teda odpoviem na tvoju otázku. Áno, vyspala som sa s ním.“
Lauren sa predklonila v kresle, končekmi prstov sa dotkla Gweninej ruky, potom sa znova oprela dozadu.
„Porozprávaj mi o tom,“ vyzvala ju. „Povedz mi všetko. Od začiatku do konca vrátane toho, prečo si odmietla jeho žiadosť o ruku.“

„Navrhla som mu, aby mi počas sezóny dvoril,“ poznamenala Gwen. „Ale nesľúbila som, že prijmem jeho žiadosť o ruku, ak ju na konci sezóny zopakuje. To odo mňa nebolo veľmi fér, však?“
Lauren si vzdychla, potom sa zasmiala. „Typické, že si začala od konca. A teraz začni od začiatku.“
Aj Gwen sa zasmiala. „Ach, Lauren, ako som dokázala celé tie roky odolávať láske a teraz sa zaľúbiť do úplne nemožného chlapa?“
„Ak som sa ja mohla zaľúbiť do Kita vzhľadom na moje duševné rozpoloženie, keď som sa s ním spoznala,“ odvetila Lauren, „a vzhľadom na to, že sa správal absolútne škandalózne a polonahý sa bil v Hyde Parku s dvoma robotníkmi, pričom používal slová, ktoré ma vyslovene pobúrili - ak som sa napriek tomu doňho dokázala zaľúbiť, Gwen, prečo by si sa ty nemohla zaľúbiť do lorda Trenthama?“
„Ale je to nemožná situácia,“ namietla Gwen. „Nemá trpezlivosť s vyššími vrstvami, hoci niektorí z jeho najbližších priateľov sú aristokrati. Myslí si, že sme frivolná, lenivá cháska. Pochádza zo stredných vrstiev a je na to hrdý. A prečo by nebol? Nie sme predsa o nič lepší. Alebo áno...? Nie som si istá, že by som dokázala byť manželkou podnikateľa, i keď bohatého a úspešného. Okrem toho má temnú dušu, a to už znova nechcem zažiť.“
„Znova?“ zopakovala Lauren ticho.
Gwen si opäť pozrela na ruky a mlčala.
„Nepoviem ani slovo,“ vyhlásila Lauren, „kým nezačneš pekne od začiatku a nevyrozprávaš mi to celé.“
A Gwen jej skutočne všetko vyrozprávala.
Napočudovanie sa to skončilo smiechom, keď Gwen hovorila, ako ju požiadal o ruku pod zámienkou, že jediným dôvodom je jeho sestra, ktorú treba dostať na bál smotánky.
„Predpokladám, že ju vezmeš na ten bál,“ poznamenala Lauren a utierala si slzy smiechu.
„Vezmem ju,“ prikývla Gwen.
„Ešte šťastie, že som stále zaľúbená do Kita,“ nadhodila Lauren. „Keby nie, tuším by som sa aj ja zaľúbila do lorda Trenthama.“
„Asi by sme mali ísť hore do salóna,“ usúdila Gwen a vstala. „Predpokladám, že po mojom odchode mali podaktorí kritické poznámky. Napríklad Wilma.“
„Poznáš Wilmu,“ odvetila Lauren. „Každá rodina nesie svoj kríž.“
Znova sa zasmiali a Lauren chytila Gwen pod pazuchu.

List prišiel o dva týždne. Bolo to nekonečné čakanie.
Hugo sa hneď vrhol do práce. Spomenul si, že nikdy nevedel nič robiť polovičato. Ako chlapec trávil každú voľnú chvíľu s otcom a učil sa všetko, čo sa dalo, o vedení firmy. Občas dostal aj sám nápad, ktorý otec skutočne použil. A keď získal dôstojnícku hodnosť, neúnavne pracoval na tom, aby sa z neho stal generál - asi najmladší v celej armáde. Možno by to tam naozaj dotiahol, keby sa predtým nebol pominul na rozume.
Teraz bol majiteľom podniku a viedol ho, hoci v kútiku srdca túžil vrátiť sa do Crosslands, kde žil celkom inak, kde ho nič netlačilo do práce a kde sa nepokúšal splniť si ambície.
Takmer každý deň chodil s Constance na prechádzky, na výlety kočom, na nákupy alebo do knižnice. Naďalej s ňou navštevoval príbuzných. Raz ju vzal na večierok do domu jej sesternice a hneď tam o ňu prejavili záujem dvaja mladí muži. Nádejní ctitelia boli úctyhodní, príjemní a sympatickí, ale Constance cestou domov vyhlásila, že jeden bol smrteľne nudný, druhý neznesiteľný chválenkár. Ešte šťastie, že ich nechcela povzbudzovať v dvorení, lebo Huga celý večer svrbeli dlane a najradšej by im obom poriadne vylepil.
Nepovedal jej o svojej návšteve v Newbury Abbey ani o jej výsledku. Nechcel, aby si robila veľké nádeje a aby bola sklamaná, keby neprišiel nijaký list. Veď aj keby lady Muirová nesplnila sľub, on sľub musí dodržať. Sľúbil sestre, že ju vezme na bál smotánky.
Určite sa v radoch jeho známych nájde pár bývalých dôstojníkov, ktorým nie je ľahostajný a ktorí sú takisto teraz v Londýne. Navyše George spomínal, že čoskoro aj on príde do mesta. Flavian a Ralph majú prísť v priebehu jari. Musí nájsť spôsob, ako získať pozvánku, aj keby to bol len jeden z tých menej obľúbených bálov, na ktorom hostiteľka rada uvíta každého, kto bude ochotný prísť, okrem kominára.
Počas tých dvoch týždňov sa držal od Fiony čo najďalej. Bola veľmi nešťastná, že ju tak často nechávajú samu, ale odmietala chodiť von so svojou dcérou a s nevlastným synom. Už dávno prestala udržiavať styky so svojou rodinou, hoci Hugo vedel, že jeho otec vytrhol z biedy nielen jej rodičov, ale aj sestru a brata. Kúpil im domček a na prízemí pre nich zriadil obchod s potravinami. Ale Fiona s nimi nechcela mať nič spoločné. Nestýkala sa ani s manželovou rodinou - tvrdila, že na ňu hľadia zvrchu a správajú sa k nej pohŕdavo, hoci Hugo nič také nevidel.
Radšej teda zostávala doma a poddávala sa vymysleným chorobám. No možno niektoré z nich predsa len boli skutočné, ťažko povedať.
· prítomnosti Constance sa k nemu správala zaliečavo, keď niekedy boli sami, len fňukala. Tvrdila, že je osamelá a Hugo ju zanedbáva a nenávidí. Vraj keď bola mladá a krásna, správal sa k nej inak. Vtedy k nej necítil nenávisť.
· skutočnosti ju ani vtedy nemal rád... No bol len chlapec, usilovný a šikovný v obchodných záležitostiach, ale pokiaľ išlo o súkromné veci, bol naivný a ťarbavý. Fiona, nespokojná s bohatým, tvrdo pracujúcim manželom, ktorý bol oveľa starší, zvádzala svojho nevlastného syna, keď dozrieval do dospelého veku. Takmer sa jej podarilo naozaj ho zviesť krátko pred jeho osemnástymi narodeninami. Stalo sa to raz večer, keď otec nebol doma. Sadla si vedľa Huga na dvojsedačku v obývačke a položila mu ruku na hruď. Pritom mu rozprávala akúsi príhodu a posúvala sa rukou čoraz nižšie, až už nemala kam nižšie zísť.
Úd sa mu stoporil a ona sa ticho zasmiala, potom mu ho vzala cez nohavice do ruky.
Vtedy vyskočil na nohy, vybehol do svojej izby a postaral sa o erekciu sám, pritom celý čas plakal. Na druhý deň hneď ráno prišiel do otcovej pracovne a požiadal ho, aby mu kúpil dôstojnícku hodnosť v pechote. Vyhlásil, že si to určite nerozmyslí. Celý život túžil byť vojakom a už dlhšie nevedel potláčať túžbu. Ak mu otec odmietne kúpiť hodnosť, dá sa zverbovať ako kráľovský regrút.
Otcovi to zlomilo srdce. A veru aj jemu.
Už nebol naivný chlapec.
„Pravdaže ste osamelá, Fiona,“ povedal jej. „Môj otec zomrel pred vyše rokom. Prirodzene, že sa cítite zanedbávaná. Otec je mŕtvy. Ale rok ste za ním držali smútok, a hoci sa vám to možno zdá ťažké, mali by ste sa znova vrátiť medzi ľudí. Ešte vždy ste mladá, krásna a bohatá. Môžete zostať tu a utápať sa v žiali, alebo môžete začať nový život.“
Ticho plakala, nepokúšala sa osušiť si slzy ani zakryť si tvár.
„Máš tvrdé srdce, Hugo,“ povedala. „Kedysi si taký nebol. Kedysi si ma ľúbil, kým na to neprišiel tvoj otec a neposlal ťa preč z domu.“
„Odišiel som z domu na vlastnú žiadosť,“ namietol. „Nikdy som vás neľúbil, Fiona. Boli ste a ešte vždy ste moja nevlastná matka. Otcova manželka. Bol by som vás mal rád, keby ste mi to dovolili. Ale nestalo sa tak.“
Zvrtol sa na podpätku a vyšiel z izby.
Život by bol úplne iný, keby sa po svadbe bola uspokojila s tým, že ju má rád len ako nevlastnú matku. Ale nemalo zmysel sa tým teraz umárať ani si predstavovať, ako by bol život vyzeral za iných okolností. Mohol byť lepší, ale aj horší. No nijaký iný život neexistoval.
Život sa skladá z maličkostí a od tých závisí, ako sa nakoniec vyvinie.
List prišiel krátko po uplynutí dvoch týždňov, odkedy sa vrátil do Londýna.
Lady Muirová sa ubytovala v dome Kilbournovcov na Grosvenor Square, ako mu oznámila v liste, a potešilo by ju, keby ju lord Trentham navštívil so slečnou Emesovou o dva dni o druhej hodine popoludní.
Hugo prevrátil stránku, či vzadu nie je čosi viac. Bol to len formálny odkaz bez náznaku niečoho osobného.
Čo vlastne čakal? Vyhlásenie, že k nemu prechováva nehynúcu lásku?
Pozvala ho, aby jej dvoril.
Zamyslel sa. On jej má dvoriť... Nie je zaručené, že bude mať úspech. Môže sa celú jar prekonávať, potom kľaknúť na koleno a podať jej dokonalú červenú ružu spolu s kvetnatou žiadosťou o ruku, a predsa ho môže odmietnuť.
Znova.
Je ochotný vložiť do toho toľko energie, len aby zo seba urobil hlupáka? Skutočne sa s ňou až tak veľmi chce oženiť? V manželstve i v živote sú aj iné dôležité veci, nielen to, čo sa odohráva v posteli. A ako sama pred časom poznamenala, manželstvo nie je len na skúšku. Muž sa buď ožení, alebo neožení. V každom prípade nesie následky.
Pravdepodobne... vlastne určite by bolo lepšie zachovať opatrnosť a vôbec jej nedvoriť a viac jej neponúkať manželstvo. Ale on veru nepatril medzi opatrných ľudí. Nikdy necúvol pred skúškou iba zo strachu, že by zlyhal. Pripustil si vôbec niekedy, že by mohol zlyhať?
Nemal by sa s ňou oženiť - ani za predpokladu, že mu dá šancu. Ak na jar pomôže Constance a vezme ju na zopár bálov, ak sa jeho sestra nejakým zázrakom zoznámi s mužom, s ktorým by bola šťastná, potom sa vôbec nebude musieť oženiť s Gwendoline ani s nijakou inou ženou. V lete by sa mohol s čistým svedomím vrátiť domov do svojich troch obývaných izieb vo veľkej rezidencii, do svojho pustého parku a žiť sám so sebou.
Ibaže viacmenej svojmu otcovi sľúbil, že keď príde čas, zverí svoje impérium synovi. A ak ten syn má byť čosi viac ako výplod bujnej fantázie, musí sa oženiť.
Ach!!!
Pri raňajkách si k nemu prisadla Constance. Pobozkala ho na líce, zaželala mu dobré ráno a usadila sa na svojom mieste.
Položil otvorený list vedľa taniera.
„Ozvala sa mi známa,“ začal. „Práve prišla do Londýna a pozvala ma, aby som ju navštívil a priviedol aj teba.“
„Známa?“ Constance sa naňho šibalsky usmiala. V ruke držala hrianku natretú marmeládou.
„Lady Muirová,“ vysvetlil, „sestra grófa Kilbourna. Zoznámil som sa s ňou začiatkom roka, keď som bol v Cornwalle. Je ubytovaná v dome Kilbournovcov na Grosvenor Square.“
Constance mala oči veľké ako taniere. „Lady Muirová?“ zvolala. „Grosvenor Square? A chce, aby som k nej prišla s tebou?“ „Tak to tu stojí,“ podal jej list.
Prečítala si ho, pričom celkom zabudla na hrianku, ústa mala otvorené a v očiach úžas. Znova si prečítala list a pozrela naňho. „Ach, Hugo,“ zašepkala. „Ach, Hugo.“
Usúdil, že chce ísť s ním.

V to popoludnie, keď mal prísť lord Trentham so sestrou, bola v dome Kilbournovcov aj Lauren - prosila Gwen, aby mohla byť pri tom. Doma boli aj Gwenina matka a Lily. Chceli, aby ich Gwen sprevádzala na návštevu k Elizabeth, vojvodkyni Portfreyovej, a tak sa im musela priznať, že očakáva hostí. Vtedy už nemohla zatajiť ich mená.
Bola by oveľa radšej, keby tam s ňou bola iba Lauren. A možno aj Lily - tá bola absurdne sklamaná, že Gwen odmietla lorda Trenthama a že odišiel bez slova. Zdalo sa jej, že je to romantický hrdina a Gwen by mohol tak očariť, až by sa jej podlamovali kolená.
Gwenina matka sa tvárila zmätene a trochu ustarostene, keď sa dozvedela, kto sú tí návštevníci. Z druhej strany Lily špekulatívne pozrela na švagrinú, no nič nepovedala.
„Patrilo sa ich pozvať, mama,“ vysvetľovala. „Lord Trentham ma skutočne zachránil pred veľmi nepríjemným osudom, keď som mala tú nehodu v Cornwalle.“
Keď sa určená hodina blížila, všetky štyri sedeli v salóne, hľadeli cez okno na slnkom zaliate námestie a Gwen premýšľala, či jej návštevníci prídu - a či chce, aby prišli.
Skutočne prišli takmer na sekundu presne.
„Lord Trentham a slečna Emesová,“ oznámil majordó-mus a vzápätí vošli do salóna.
Slečna Emesová sa nepredstaviteľne odlišovala od svojho nevlastného brata. Bola stredne vysoká, veľmi štíhla, plavovlasá, mala bledú pleť a svetlomodré oči veľké ako taniere. Chúďa dievča, iste je načisto vydesené, že sa ocitlo v spoločnosti štyroch urodzených dám, a nie iba jednej. Stála tesne pri bratovi a zdalo sa, že by sa zaňho najradšej skryla, keby ju nedržal pod pazuchu.
Gwen proti vlastnej vôli pozrela na Huga. Bol elegantne oblečený ako vždy, ale stále vyzeral ako barbarský bojovník prezlečený za džentlmena. A vyslovene gánil. Iste je rovnako zhrozený ako jeho sestra, že to nebude súkromné stretnutie.
Nuž čo, ak sa chcú pohybovať v kruhoch smotánky, musia si zvyknúť, že v miestnosti nemá byť iba jeden príslušník hornej vrstvy, hoci Hugo si to v Newbury už vyskúšal.
Srdce jej búšilo, volalo o ratu.
„Slečna Emesová,“ vstala a podišla k nej, „milé od vás, že ste prišli. Ja som lady Muirová.“
„Mylady.“ Dievča si vyslobodilo ruku spod Hugovej pazuchy a hlboko sa uklonilo.
„Toto je moja matka, grófka vdova Kilbournová,“ predstavila ju Gwen, „a moja švagriná, grófka. A moja sesternica lady Ravensbergová. Lord Trentham, vy už všetky dámy poznáte, však?“
Lord Trentham odmerane kývol hlavou, dievča sa znova uklonilo.
„Sadnite si,“ ponúkla ich Gwen. „O chvíľu prinesú občerstvenie.“
Lord Trentham si sadol na pohovku, jeho sestra vedľa neho, a to tak blízko, že sa oňho opierala. Líca mala mierne zružovené. Keby bola malá, určite by si skryla tvár do bratovho rukáva. Ani na chvíľu neodtrhla pohľad od Gwen.
Je celkom pekná, pomyslela si Gwen, hoci nie očarujúca krásavica. A slušne oblečená, hoci nie veľmi štýlovo.
Gwen sa na ňu usmiala. „Predpokladám, slečna Emesová,“ prihovorila sa jej, „že ste rada, že máte brata doma v Londýne.“
„Veru hej, mylady,“ odvetilo dievča a nastalo ticho. Gwen si uvedomila, že možno nebude až také ľahké udržiavať konverzáciu. Ako má pomôcť dievčaťu, ktoré si nevie pomôcť samo? Ale Constance ešte neskončila. „Je to veľký hrdina. Môj papa takmer praskol od pýchy a ja takisto. Ale ja som Huga zbožňovala odmalička. Vraj som tri dni v kuse plakala, keď odišiel do vojny... to som bola ešte malá. Odvtedy som túžila, aby sa vrátil domov. A teraz je konečne tu a vraví, že zostane aspoň do leta.“
Mala veľmi príjemný hlas. Hovorila trochu zadychčane, ale za daných okolností to bolo pochopiteľné. Slová akoby jej rozžiarili tvár a akoby bola krajšia, než sa Gwen zdalo v prvej chvíli. Konečne dievča odvrátilo zrak od Gwen a uprelo zbožný pohľad na brata.
On jej pohľad láskavo opätoval.
„Vaše slová vám slúžia ku cti, slečna Emesová,“ poznamenala Lauren. „Ale mnohí muži odchádzajú do vojny a nechávajú rozumnejšie ženy doma, aby sa trápili.“
Všetky sa zasmiali, napätie sa trochu uvoľnilo. Gwenina matka sa spýtala, ako slúži zdravie pani Emesovej, a Lily dievčaťu povedala, že všetky ženy nie sú také rozumné, aby zostali doma, a že ona vyrástla vo vojenskej kolóne, ba zopár rokov strávila na Pyrenejskom polostrove, až potom prišla do Anglicka.
„Pre mňa bolo Anglicko cudzinou, hoci som pôvodom Angličanka,“ dodala.
Lily nekládla dievčaťu otázky, len sama hovorila, a Gwen videla, že vďaka tomu sa Hugova sestra uvoľnila.
Vtedy priniesli podnos s čajom a Lily všetkým naliala.
Toto nie je len spoločenská návšteva, pripomenula si Gwen, hoci jej matka a Lily si to zrejme myslia. Vymenila si pohľad s Lauren.
„Slečna Emesová,“ povedala, „vraj snívate o tom, že sa zúčastníte na bále smotánky.“
Dievča na ňu znova vyjavene pozrelo a očervenelo.
„Veru áno, mylady,“ odvetila Constance. „Myslela som, že Hugo možno... Nuž, je predsa lord. Ale asi to bolo odo mňa hlúpe. Hoci mi sľúbil, že sa to pokúsi zariadiť, a Hugo vždy dodrží sľub, lenže...“
Zarazila sa a ospravedlňujúco pozrela na brata.
On jej to nepovedal, prebleslo hlavou Gwen. Možno neveril, že ona dodrží sľub, a nechcel sestru sklamať.
„Slečna Emesová,“ ozvala sa Lauren, „môj manžel a ja spolu s jeho rodičmi usporiadame koncom budúceho týždňa bál v dome Redfieldovcov. Bude to na začiatku spoločenskej sezóny a predpokladám, že prídu všetci. Budeme tam mať tlačenicu a ja budem celá hrdá. Poteší ma, ak na náš bál prídete aj s lordom Trenthamom.“
Dievča otvorilo ústa, potom ich s cvaknutím zavrelo.
Drahá Lauren. Nedohodli sa na tom dopredu. Gwen rozmýšľala, že vezme dievča na menej významný bál, aspoň na začiatok. Ale možno bude lepšie, ak sa zúčastní na bále, kde bude tlačenica - a na Laureninom bále určite bude. Medzi tým množstvom hostí sa nebude cítiť tak na očiach.
„To je od vás veľmi láskavé.“ Lord Trentham sa ozval prvý raz, odkedy vstúpili do miestnosti. „Ale nie som si istý, či...“
„Môžete tam ísť pod mojou záštitou, slečna Emesová,“ Gwen pri tých slovách pozrela na lorda Trenthama. „Samozrejme, mal by vás sprevádzať brat. Ale mladá dáma potrebuje staršiu ženu, ktorá jej poskytne záštitu, a ja sa rada ujmem tej úlohy.“
Gwen si uvedomovala, že jej matka mlčí.
„Ach, to by ste pre mňa naozaj urobili, mylady?“ Slečna Emesová tak zatínala päste, až mala biele hánky.
„S radosťou,“ ubezpečila ju Gwen. „Bude to príjemná zábava.“
Zábava?
Ako sa rada zabávate? spýtal sa jej lord Trentham v Penderrise.
„Ach, Hugo!“ Dievča obrátilo hlavu a prosebne naňho pozrelo. „Môžem tam ísť?“
Položil jej dlaň na zovreté ruky.
„Ak chceš, Connie,“ odvetil, „môžeš to skúsiť.“
Pomyslel som si, že by sme to mohli skúsiť. Tie slová povedal v Newbury po tom, čo požiadal Gwen o ruku. Teraz sa im na chvíľu stretli pohľady a videl, že aj ona si na to spomenula.
„Ďakujem,“ dievča pozrelo najprv naňho, potom na Lauren, napokon na Gwen. „Ach, veľmi pekne ďakujem. Ale nemám si čo obliecť.“
„O to sa postaráme,“ sľúbil lord Trentham.
„Ani ja si nemám čo obliecť,“ zasmiala sa Gwen. „Samozrejme, nie je to celkom pravda a predpokladám, že ani vo vašom prípade. Ale začne sa nová spoločenská sezóna a dámy potrebujú nové elegantné šaty, ktorými ohúria spoločnosť. Pôjdeme niečo pozrieť spolu? Napríklad zajtra predpoludním?“
„Ach, Hugo,“ dievča znova prosebné pozrelo na brata, „môžem? Ešte mám odložené peniaze, čo si mi uplynulý rok dával ako vreckové.“
„Môžeš ísť nakupovať, samozrejme, účty daj poslať na moju adresu.“ Pozrel na Gwen. „Carte blanche, lady Muirová. Constance musí mať všetko, čo potrebuje na svoj prvý bál.“
„Aj na iné príležitosti?“ spýtala sa Gwen. „Viete, jeden bál vašej sestre ani mne nebude stačiť. Tým som si istá.“
„Carte blanche,“ zopakoval, upierajúc jej pohľad do očí.
Znova sa naňho usmiala. Ach, táto spoločenská sezóna je už teraz iná ako všetky predošlé. Po dlhých rokoch sa v meste znova cítila plná života, optimizmu a nádeje. Ale akej nádeje...? To nevedela a v tej chvíli jej na tom nezáležalo. Constance Emesová sa jej páčila. Aspoň sa jej zdalo, že sa jej bude páčiť, keď ju lepšie spozná.
Len čo lord Trentham dopil čaj, zdvihol sa na odchod a jeho sestra takisto vyskočila na nohy. Ale pred odchodom z miestnosti Hugo zaskočil Gwen. Pri dverách sa obrátil a ani nestíšil hlas, keď povedal: „Vonku je pekne, madam. Dokonca ani nefúka vietor. Nechceli by ste sa neskôr so mnou trochu povoziť v parku?“
Ach! Gwen si bytostne uvedomovala, že v miestnosti sú s ňou jej matka, Lily a Lauren. Slečna Emesová na ňu pozrela rozžiarenými očami.
„Ďakujem za pozvanie, lord Trentham,“ odvetila, „bolo by to veľmi príjemné.“
Vzápätí odišli, dvere sa za nimi zatvorili.
„Gwen,“ ozvala sa jej matka po chvíli ticha, „to naozaj nebolo potrebné. Bola si mimoriadne láskavá voči jeho sestre, ale musíš robiť láskavosti aj jej bratovi? Len pred pár týždňami si odmietla jeho žiadosť o ruku.“
„Ale mne sa zdá svojím spôsobom úžasný, mama,“ namietla Lily. „Nemyslíš, Lauren?“
„Je veľmi... distingvovaný,“ súhlasila Lauren. „A očividne sa nedal odradiť Gweniným odmietnutím. Takže je buď pochabo neústupčivý, alebo tvrdošijne vášnivý. Čas ukáže, čo z toho je pravda,“ zasmiala sa.
„Mama,“ odvetila Gwen, „sama som pozvala lorda Trenthama, aby dnes prišiel aj so sestrou. Sľúbila som, že ju vezmem na niekoľko bálov smotánky. Ponúkla som sa, že jej pomôžem vybrať vhodné elegantné šaty. Ak ma lord Trentham pozval, aby som sa s ním povozila v parku, je naozaj také prekvapujúce, že som jeho pozvanie prijala?“
Mama zamračene hľadela na dcéru, iba mierne pokrútila hlavou.
Lily a Lauren na seba veľavýznamne pozreli.

HUGO NIKDY NEVLASTNIL PARÁDNY KOČ, iba celkom obyčajný, ktorý väčšinou stál v prístrešku v Crosslands, a voz potrebný na gazdovstve. A keď sa potreboval dopraviť ďalej, než sa dalo zájsť peši, mal na to koňa.
Minulý týždeň si kúpil bričku s vysokým, dobre odpruženým sedadlom a s kolesami natretými nažlto. Kúpil aj dva gaštanové kone do záprahu a cítil sa ako dandy. Už mu chýba len palička a lorňon vykladaný drahokamami, cez ktorý by si obzeral dámy...
Flavian mu to však pochválil. Prišiel len na pár týždňov do mesta a tvrdil, že brička so žltými kolesami je oveľa výhodnejšia ako koč, ktorý mal Hugo pôvodne vyhliadnutý, a že gaštany sú lepšie ako všetky ostatné kone, o ktorých Hugo uvažoval. Na rozdiel od všetkých ostatných koní tvorili pár.
„Ak už si raz v meste a hľadáš si m-manželku, Hugo,“ poznamenal, keď spolu stáli na dvore v Tattersall's, „patrilo by sa ju oslniť. A keď b-budeš sedieť v bričke ťahanej týmito krásavcami, určite upútaš p-pozornosť aj desiatich nádejných neviest.“
„Takže zastanem, vysvetlím im, že som bohatý lord, a spýtam sa ich, či sa za mňa vydajú?“ Hugo premýšľal, čo by si pomyslel jeho otec o tom, že si chce kúpiť dva kone, ktoré sú dvojnásobne drahšie len preto, lebo tvoria pár.
„Milý môj priateľ,“ Flavian sa teatrálne striasol, „musíš si uvedomiť vlastnú cenu. Nechaj dámy, aby to odhalili, ak najprv vzbudíš ich záujem. A nijaké strachy, ony to odhalia. Dámy sú v tom veľmi vynachádzavé.“
„Takže sa poveziem po ulici,“ poznamenal Hugo, „a budem čakať, kedy na mňa dámy zaútočia.“
„B-bezpochyby to urobia s väčšou finesou, než naznačuješ,“ ubezpečil ho Flavian. „Áno, Hugo. Urobíme z teba fajnového džentlmena. Tak čo, kúpiš tie gaštany, kým ti ich niekto uchmatne pred nosom?“
A tak ich Hugo kúpil.
Mohol teda lady Muirovej ponúknuť jazdu v koči namiesto prechádzky v parku.
Ale aj tak sa cítil ako hlupák, keď sedel tak vysoko, že ho mohol vidieť celý svet. A rozladene si uvedomil, že svet sa naňho skutočne díva. Hoci pred dvoma hodinami odchádzal z Grosvenor Square v obyčajnom cestovnom koči, teraz predbiehal iné elegantné koče na bričke, ktorá upútala množstvo obdivných pohľadov, ktosi dokonca aj pochvalne zapískal. Aspoňže kone sa dali ľahko ovládať, hoci Flavian sa vyjadril, že sú veľmi živé.
Lady Muirová už bola pripravená. Dokonca nemusel ani zabúchať klopadlom. Len čo zoskočil na chodník, dvere sa otvorili a vyšla von. Keď tvrdila Constance, že si nemá čo obliecť, bola to nehanebná lož, lebo vyzerala skutočne očarujúco - svetlozelené šaty, kožúšok a slamený čepiec ozdobený prvosienkami a zeleňou, podľa všetkého umelou.
Bez pomoci zišla dolu schodmi a prešla po chodníku až k nemu. Podal jej ruku, aby jej pomohol vystúpiť. Znova si všimol, že kríva. Nemohol si to nevšimnúť.
„Ďakujem,“ usmiala sa, podala mu ruku v rukavičke a ladne vystúpila hore. On ju nasledoval a vzal do ruky opraty.
Nechápal, prečo to vlastne robí, dočerta. Až tak sa mu zase nepáči. Odmietla jeho žiadosť o ruku, na čo mala, samozrejme, právo, a keď sa spätne zamyslel nad svojou brilantnou výrečnosťou, ani sa jej nemohol čudovať. Ale hoci ho odmietla, ponúkla sa, že pomôže Constance, a vyzvala ho, aby jej dvoril - no nedala mu záruku, že na konci spoločenskej sezóny zmení názor.
Akoby vtákom hodila semienka. Alebo psovi kosť.
A predsa je tu, hoci to nebolo potrebné. Ona a lady Ravensbergová sa už dohodli, že spolu uvedú Constance medzi smotánku, a jeho sestra bola od radosti celá bez seba. Teda sa nemusel namáhať s týmto pozvaním. Naozaj nepotreboval kúpiť túto extravagantnú hračku, na ktorej sa teraz vezú. Kupoval ju s vedomím, že sa v nej povezie ona? Radšej sa nezamýšľal nad odpoveďou na svoju otázku.
Medzitým si nástojčivo uvedomoval, že sedadlo v bričke je až nepríjemne úzke a určené pre jednu osobu, najmä ak je tá osoba taká statná ako on. Lady Muirová bola srdečná a veľmi ženská - to zistil už na istej pláži v Cornwalle. A znova cítil jej drahý parfum.
„Toto je skutočne veľmi elegantná brička, lord Trentham,“ poznamenala. „Je nová?“
„Áno,“ opatrne obchádzal veľký voz naložený zeleninou, najmä neveľmi čerstvou kapustou.
Zakrátko odbočil do parku. Zrejme musím ísť na promenádu, pomyslel si, hoci nikdy predtým na promenáde nebol. Ale tam sa popoludní chodila predvádzať smotánka so svojimi drahými róbami, klebetiť a možno občas aj prehodiť niečo zaujímavé.
„Lord Trentham,“ ozvala sa znova, „od odchodu z Grosvenor Square ste povedali jediné slovo. Aj to som z vás musela vymámiť otázkou. A mračíte sa.“
„Možno budete radšej, ak vás zaveziem domov, však?“ spýtal sa.
Ľutoval, že ju pozval. Urobil to veľmi impulzívne - hoci tú bričku kúpil presne na tento účel. Bože dobrý, aký je nemožný!
Teraz k nemu obrátila hlavu. Nepozrel na ňu, no bolo mu jasné, že si ho obzerá.
„Nebudem radšej,“ odvetila. „Vaša sestra je spokojná, lord Trentham?“
„Je vo vytržení,“ prikývol. „Ale nie som presvedčený, či robím správne. Netuší, čo ju čaká. Myslí si, že to vie, no nevie. Nikdy nebude jednou z nich - jednou z vás.“
„Ak je to naozaj tak,“ poznamenala, „a ak si to včas uvedomí, nemôže sa stať nič zlé. Bude ďalej žiť svojím životom a nájde šťastie vo svete, ktorý jej je blízky. Možno sa však mýlite. Pochádzame z rozličných spoločenských vrstiev, ale obaja sme len ľudia.“
„Niekedy môžu byť ľudia veľmi odlišní.“
„Niektorí z vašich blízkych priateľov takisto pochádzajú z mojej triedy,“ podotkla.
„To je čosi iné.“
Ďalej už nemohli pokračovať v rozhovore. Ocitli sa v mase ľudí a museli vojsť na promenádu medzi pomaly sa pohybujúce koče krúžiace po veľkom prázdnom ovale. Väčšina kočov nebola krytá, takže cestujúci sa mohli zdraviť so známymi a zhovárať sa s nimi. Pomedzi koče občas preklusali kone a aj jazdci tu a tam prehodili pár zdvorilostí. Obďaleč sa prechádzali peší návštevníci parku, dosť ďaleko, aby ich kone neudupali, ale dosť blízko, aby ich videli známi a mohli sa s nimi pozdraviť.
Lady Muirová poznala každého a každý poznal ju. Usmievala sa, kývala a rozprávala sa so všetkými, čo sa pristavili pri ich bričke. Keď spolu prehodili len pár slov, nepredstavila ho. No inokedy ho predstavila a vtedy Hugo na sebe cítil zvedavé, špekulatívne pohľady.
Vždy len stroho kývol hlavou ľuďom, ktorých mená si nikdy nezapamätá a na ich tváre rýchlo zabudne. Nebyť Constance, utešoval by sa, že nikdy viac nič podobné neurobí. Lenže lady Ravensbergová ich už pozvala na bál a on pozvanie prijal.
Takže bol viazaný.
No zato ešte nemusí dvoriť lady Muirovej. Nie je predsa bábka na povrázku. Len včera večeral s rodinou svojho bratanca a jedinou ďalšou hostkou pri stole bola pomerne mladá žena, čo nedávno stratila ovdovenú matku, s ktorou zostala bývať dávno po tom, keď sa jej bratia a sestry osamostatnili. Hugo odhadol, že mu je vekovo blízka, bola prívetivá, rozumná a mala príťažlivo oblú postavu, hoci tvár nemala práve krásnu. Príjemne sa s ňou pozhováral a odprevadil ju domov. Samozrejme, jeho bratanec sa zahral na dohadzovača a myslel si, že by o ňu mohol mať záujem.
A vtedy sa náhle vrátil do prítomnosti. Vedľa ich bričky zastali dvaja džentlmeni na koňoch a Hugo nepoznal toho, čo bol bližšie k nemu. Ani ho to neprekvapilo. Nepoznal tam takmer nikoho.
No lady Muirovej sa prihovoril druhý džentlmen.
„Gwen, dievča drahé!“ zvolal známy hlas a Hugovi prišlo nevoľno.
„Jason,“ povedala.
Podplukovník Grayson dnes nebol v uniforme a vyzeral príťažlivo, ale aj arogantne ako vždy. Bol to jeden z mála dôstojníkov, ktorých Hugo úprimne neznášal. Grayson mu od prvého do posledného dňa robil zo života peklo a bolo v jeho moci robiť to štýlovo. Dva razy sa mu podarilo zabrániť Hugovmu povýšeniu, hoci si ho zaslúžil. Kým naňho upieral zrak Grayson - a upieral ho stále -, stúpal na rebríčku veľmi pomaly a Grayson sa naňho len povýšene díval.
Aj teraz sa naňho díval.
„Hrdina z Badajozu,“ vyslovil to tónom, akoby to bola najhrubšia urážka, „lord Trentham. Ste si istá, že viete, čo robíte, Gwen? Ste si istá, že nemáte vedľa seba prízrak?“
„Ak tomu správne rozumiem, poznáte lorda Trenthama, Jason,“ odvetila Gwen. Hugo len zatínal sánku. „A zrejme bol skutočne veliteľom úspešnej vojenskej akcie v Badajoze. Vy ho poznáte, sir Isaac? Sir Isaac Bartlett, lord Trentham.“
Hugo pozrel na druhého jazdca a kývol mu hlavou. „Bartlett,“ povedal.
„Nevedel som, že ste v meste, Gwen,“ poznamenal Grayson. „Dovolíte, aby som vás navštívil... v dome Kilbournovcov?“
„Áno,“ odvetila.
„Mám dojem, že Kilbourne je veľmi zhovievavý,“ vyhlásil Grayson. „Potrebujete, aby na vás dozrela hlava rodiny vášho nebohého manžela, keď na vás nedokáže dozrieť hlava vlastnej rodiny.“
Kývol hlavou a odišiel. Sir Isaac Bartlett sa na oboch usmial, nadvihol cylinder smerom k lady Muirovej a pobral sa za ním.
Nemá zmysel živiť v sebe nenávisť, pomyslel si Hugo, keď viedol bričku ďalej po promenáde. To, čo sa stalo počas jeho služby v armáde, je dávno minulosťou. Ale priveľmi sa zožieral nenávisťou, ktorú napriek všetkému stále cítil, aby sa sústredil na lady Muirovú. Tá medzitým veselo zdravila početných známych. Preto ho prekvapilo, keď k nej obrátil hlavu, aby sa spýtal, či chce prejsť ten okruh znova, ako to robila väčšina ľudí, a zistil, že je bledá, dokonca aj pery má biele.
„Vezmite ma domov,“ zamrmlala.
Bez meškania odbočil z promenády.
„Je vám zle?“ spýtal sa.
„Len som... akási slabá,“ odvetila. „Po šálke čaju mi hneď bude lepšie.“
Znova na ňu pozrel. A počul ozvenu slov, ktoré povedala Graysonovi - alebo skôr on povedal jej.
„Dotklo sa vás, čo vám povedal podplukovník Grayson?“ Hoci pravdepodobne už má vyššiu hodnosť.
„Teraz je vikomt Muir,“ poznamenala. „Bol to Vernonov bratanec - a dedič.“
Ach, aký je svet malý! Ale teraz pochopil jeho posledné slová.
„Rozladil vás?“ spýtal sa.
„To on zabil Vernona,“ vyhlásila. „On a ja sme ho zabili spolu.“
Odvrátila hlavu, brička medzitým vyšla na ulicu. Teraz videl len striešku jej čepca s prvosienkami a so zeleňou.
Viac k nemu neotočila hlavu ani nič nepovedala. Nevysvetlila mu to.
A Hugovi nezišla na um jediná rozumná myšlienka.

Bolo to neuveriteľné, no Gwen nevidela Jasona, lorda Muira, odkedy získal titul, lepšie povedané, od Vernonovho pohrebu.
Ale možno to nebolo až také neuveriteľné. Keď získal titul, nevzdal sa vojenskej kariéry a teraz už bol generál. A podľa všetkého veľmi významná osobnosť v armáde. Pravdepodobne v Anglicku netrávil veľa času, alebo ho trávil mimo Londýna. Ak sa niekedy zdržiaval v meste, zrejme to bolo v čase, keď tam nebola. Už neprichádzala do mesta so zatajeným dychom, či ho nestretne.
Jason bol o dva roky starší ako Vernon a prevyšoval svojho bratanca z každej stránky, možno okrem výzoru - a spoločenského postavenia. Bol vyšší, silnejší, v škole sa mu darilo lepšie, mal vyšportované telo a medzi vrstovníkmi bol obľúbenejší. Vždy keď dostal v armáde voľno, strávil ten čas väčšinou s nimi. Musím dozerať na svoje dedičstvo, hovoril vždy so smiechom, akoby to bol skvelý vtip. Gwen sa na tom veľmi nesmiala.
Vernon obdivoval Jasona a zdalo sa, že Jason ho má rád. Keď zastihol Vernona v zlej nálade, usiloval sa ho rozveseliť a dohováral mu, že musí byť mužnejší a lepší manžel svojej krásnej žene. Rád si Gwen doberal, že sa musí poponáhľať a splodiť dediča, aby sa mohol sústrediť na svoju kariéru. Zakaždým sa na svojom vtipe hlasno zasmial a Vernon spolu s ním. Zo dva razy objal Gwen okolo pliec a privinul si ju, ale nič viac neskúšal. A ona sa vždy znechutene odtiahla. Keď spadla z koňa, pribehol k nej prvý. Pri tej jazde bol s nimi a držal sa kúsok za ňou, akoby mal pocit, že musí pobádať jej koňa, aby vyskočil dosť vysoko.
Keď Vernon zomrel, ale i neskôr na pohrebe, zdrvene plakal a nebolo ho možné utíšiť.
Gwen nevedela, nakoľko to bolo úprimné, či to nebola pretvárka. Nevedela, či mal naozaj Vernona rád, alebo ho nenávidel, či túžil po jeho titule, alebo mu bol ľahostajný, či ľutoval, že potratila, alebo sa z toho v kútiku duše tešil.
Samozrejme, doslova Vernona nezabil, ani ona.
Odjakživa ho z celého srdca nenávidela a cítila sa previnilo, lebo nikdy neurobil nič, čím by si to vyslúžil, a možno bola voči nemu nespravodlivá. Koniec koncov ktorý iný dôstojník by verejne oplakával smrť svojho bratanca? Bol jeden z mála Vernonových žijúcich príbuzných a jediný, ktorý mu venoval pozornosť. Vernonov otec zomrel mladý a jeho matka nežila oveľa dlhšie. Vernon získal titul ako štrnásťročný a dostal sa do starostlivosti dvoch rozumných neveselých poručníkov, ktorí naňho dozerali, kým nedovŕšil dospelý vek. Nemal bratov ani sestry.
Teraz videla Jasona prvý raz po siedmich rokoch. A zastrájal sa, že ju navštívi v dome Kilbournovcov. Mal tú drzosť povedať, že Neville je k nej priveľmi zhovievavý a že na ňu musí dozerať ako hlava rodiny jej nebohého manžela. Akoby bol hlava jej rodiny! Nepáčil sa jej veru o nič viac ako pred rokmi.
V duchu soptila, ale doma nepovedala ani slovko.

Deň po návšteve lorda Trenthama u nich doma ho Gwen navštívila a zoznámila sa s jeho apatickou nevlastnou matkou, ktorá sa dosť podobala s dcérou. Gwen vzala slečnu Emesovú ku svojej krajčírke.
Hoci dlho chodili po obchodoch a bolo to vyčerpávajúce, príjemne ju to rozveselilo. Vždy rada nakupovala a obliecť mladé dievča od hlavy po päty na nespočetné spoločenské udalosti bolo naozaj zábavné. Najmä keď im jej brat dal voľnú ruku, pokiaľ išlo o výdavky. Carte blanche, ako hovoril.
Kým bola vonku, zameškala Jasonovu návštevu. Jej matka a Lily takisto, lebo strávili deň s Claudiou, Josephovou manželkou, ktorá čakala dieťa - už druhé - a trpela nevoľnosťou. Zato Neville bol doma.
„Hovoril čosi o tom, že sa za teba cíti zodpovedný ako hlava rodiny,“ vysvetľoval jej Neville, keď sedeli pri neskorom obede. „Považoval som si za povinnosť spýtať sa ho, na ktorú rodinu naráža. Neuraz sa, Gwen, ale Graysonovci sa po Vernonovej smrti nešli pretrhnúť, aby sa o teba postarali, nemyslíš?“
„Predpokladám,“ odvetila, „že sa mu zdalo pod dôstojnosť Graysonovej, alebo aspoň vdove po Graysonovi, aby ju videli v parku po boku bývalého vojenského dôstojníka, ktorý sa zachoval tak hrdinsky, že sám kráľ mu za odmenu udelil titul.“
„Naznačil,“ poznamenal Neville, „že kapitán Emes - tak nazval Trenthama - sa možno nezachoval až tak hrdinsky, ako kráľovi nahovorili. Nežiadal som ho o bližšie vysvetlenie. Mrzí ma to, Gwen. Mal som sa spýtať, ako to myslí? Nikdy si veľa nehovorila o Vernonovom bratancovi a dedičovi. Máš ho rada a chceš si od neho dať poradiť?“
„Ani jedno, ani druhé,“ vyhlásila Gwen. „Nikdy som ho nemala rada, hoci priznávam, že celkom bezdôvodne. Dúfam, že si mu pripomenul, Neville, že už pred pár rokmi som dovŕšila vek dospelosti a nemám manžela, ktorému by som mala byť poslušná. Vysvetlil si mu, dúfam, že si viem sama vybrať priateľov a známych, ktorí ma sprevádzajú.“
„Takmer presne to som mu povedal,“ ubezpečil ju Neville. „Dokonca som sa pohrával s myšlienkou, že zdvihnem k oku lorňon, ale usúdil som, že by to mohlo pôsobiť afektovane. Neľutuješ, že si v Newbury odmietla Trenthamovu žiadosť o ruku?“
„Nie.“ Prestala jesť a uprela pohľad naňho. Bola rada, že tam nie je ich matka. „Ale podujala som sa, že uvediem jeho sestru medzi smotánku, Neville, a preto sa s ním budem ďalej stretávať. Páči sa mi. Máš niečo proti tomu?“
Položil si lakte na stôl a spojil prsty do striešky.
„Pretože nemá urodzený pôvod?“ spýtal sa. „Nie, nemám nič proti tomu, Gwen. Možno ťa poteší, že nie som Wilma. Verím tvojmu úsudku. Iste si spomínaš, že som sa s Lily oženil na Pyrenejskom polostrove, keď som si myslel, že je dcéra môjho seržanta. Už vtedy som ju veľmi ľúbil a rovnako som ju ľúbil, aj keď som sa dozvedel, že je dcérou vojvodu. To, že sa zmenilo jej spoločenské postavenie, nehralo v mojich citoch nijakú úlohu. Akurát mi Trentham pripadá... morózny.“
„Veď aj je,“ pripustila. „Alebo skôr moróznosť využíva ako masku, za ktorou sa cíti uvoľnenejšie.“ Gwen sa usmiala a už sa k tej téme nevrátili. Jason viac do domu Kilbournovcov nezavítal.

FIONU TRÁPILA ZÁHADNÁ CHOROBA, kvôli ktorej zostávala pripútaná na lôžko v tmavej izbe. Utešiť ju vedela iba Constance. Lekár, ktorého dal Hugo zavolať na jej žiadosť, nedokázal vysvetliť, čo jej je, povedal iba, že jeho pacientka je krehkej konštitúcie a treba ju chrániť pred veľkými zmenami v živote. Podľa neho sa ešte nespamätala z predčasnej smrti svojho manžela, ktorý zomrel pred vyše rokom.
Constance vyhlásila, že je ochotná venovať všetok čas starostlivosti o matku - čiže obetovať sa, pomyslel si Hugo.
A tak zašiel za nevlastnou matkou do jej izby.
„Fiona,“ prihovoril sa jej, keď sa usadil na stoličku, na ktorej v posledných dňoch často sedávala jeho sestra, „mrzí ma, že sa necítite dobre. Aj vašu rodinu to mrzí. Robia si o vás obavy.“
Otvorila oči a obrátila hlavu, aby naňho pozrela.
„Včera som zašiel do ich obchodu,“ pokračoval. „Majú sa dobre a sú šťastní. Srdečne ma privítali. Trápi ich jedine to, že vás nikdy nemôžu vidieť a nevedia, ako sa vám darí. Vaša matka, sestra aj švagriná by vás tu rady navštívili, strávili by s vami trochu času a pomohli by vám, aby ste sa zotavili, aby ste znova boli veselá.“
Pritom nevedel, či Fiona vôbec vie byť veselá.
Mal podozrenie, že obetovala všetku nádej na šťastie, keď mala príležitosť vydať sa za muža, ktorý bol taký bohatý, že ho nemohla odmietnuť.
Teraz naňho hľadela začervenanými očami. „Obchodníci,“ zahundrala.
„Blahobytní a šťastní obchodníci,“ namietol. „Obchody im idú tak dobre, že stačia uživiť celú rodinu vrátane vašich synovcov, synov vášho brata. Vaša sestra sa zasnúbila s právnikom, mladším synom urodzeného muža so skromnými prostriedkami. Darí sa im, Fiona. A ľúbia vás. Túžia vidieť Constance.“
Trhla prikrývkou. „Neboli by nič, keby som sa nevydala za tvojho otca a keby na nich neplytval svojím majetkom.“
„Oni si to veľmi dobre uvedomujú,“ ubezpečil ju, „a sú stále vďační vám aj môjmu otcovi. Ale peniazmi sa plytvá len vtedy, ak sa premárnia. Finančnú výpomoc, ktorú im poskytol - pretože sú vaši príbuzní a on vás zbožňoval -, využili rozumne a veľmi dobre. A nikdy od neho nepýtali viac. Ani to nepotrebovali. Dovoľte matke, aby vás navštívila. Spýtala sa ma, či ste ešte vždy taká očarujúco krásna ako kedysi, a povedal som jej podľa pravdy, že ste - alebo budete, keď vyzdraviete.“
Znova odvrátila hlavu. „Ty si teraz hlavou rodiny, Hugo,“ vyhlásila zatrpknuto. „Ak sa rozhodneš priviesť sem moju matku, nemôžem ti v tom zabrániť.“
Otvoril ústa, že niečo povie, ale znova ich zatvoril. Predpokladal, že Fiona nebude súhlasiť s jeho návrhom, lebo sa bojí, že by stratila tvár. A tak preniesla zodpovednosť za rozhodnutie na jeho plecia. Nuž, mal ich dosť široké.
„Je načase užiť liek,“ poznamenal a vstal. „Pošlem za vami Constance.“
Keď odchádzal z izby, v duchu si vzdychol: Všetci ľudia bojujú proti vlastným démonom - alebo nebojujú. Možno o to ide v živote. Možno je život skúškou, v ktorej musíme dokázať, ako sme schopní poradiť si s vlastnými démonmi a ako dokážeme cítiť s inými na ich ceste životom. Ako raz ktosi povedal - alebo to čítal v Biblii? - je ľahké vidieť smietku v cudzom oku, a pritom nevidieť brvno vo svojom.
„Tvoja mama by mala užiť liek,“ povedal sestre, bledej a unavenej. Objal ju okolo pliec. „Privediem za ňou jej matku, tvoju starú matku, Connie. Možno zajtra. Už je načase, aby sa stretli. Ale nech sa deje, čo sa deje, na ten bál u lady Ravensbergovej pôjdeš... aj na iné spoločenské akcie, na ktoré ťa lady Muirová vezme, ak budeš chcieť. Budeš mať príležitosť zoznámiť sa so svojím rozprávkovým princom. Sľúbil som ti to a ja sľub vždy dodržím.“
Oči sa jej rozžiarili. „Príde stará mama?“
„Vedela si vôbec, že ešte žije?“ Pritúlil si ju.
Ale pritom bol mysľou inde.
Ako Grayson zabil manžela lady Muirovej?
Prečo sa cítila zodpovedná za jeho smrť?
A prečo vôbec spájala svoje meno s Graysonovým? On veru považoval Graysona za schopného vraždy.
Ak chce počuť odpovede, musí ich získať tradičným spôsobom. Bude sa musieť vypytovať.

Hoci sa Hugo usiloval myslieť na bál u Ravensbergovcov ako na čosi v ďalekej budúcnosti, napokon predsa len nastal ten večer. Pripomínalo mu to pocit, aký mával, keď sa blížila ťažká bitka, ibaže vtedy sa mohol aspoň tešiť, že sa vrhne do akcie, a keď začne bojovať, na všetko zabudne, dokonca i na strach.
Mal nepríjemný pocit, že len čo vstúpi do plesovej sály, zostane ochromený.
Samozrejme, mohol sa tomu vyhnúť, veď lady Muirová povedala, že prevezme záštitu nad Constance, takže jeho prítomnosť nie je potrebná. Ale nebolo by to fér voči lady Muirovej - ku Constance sa správala láskavo iba kvôli nemu. A nebolo by to fér ani voči Connie, lebo jej sľúbil, že ju vezme na bál.
Veľmi by mu pomohlo, keby vedel tancovať. No, dokázal hopkať do rytmu hudby ako väčšina ľudí, v posledných rokoch navštívil zopár dedinských zábav a nikdy si neurobil hanbu - akurát waltz mu veľmi nešiel. Ale tancovať na bále smotánky počas spoločenskej sezóny v Londýne? Tá predstava ho napĺňala hrôzou. To by sa veru radšej podujal na ďalšiu nebezpečnú bojovú akciu.
Lady Muirová ho požiadala, aby prišiel so sestrou do domu Redfieldovcov na Hanover Square. Tam ich bude čakať. Hugo sa veľmi starostlivo obliekol - Connie nebola jediná, ktorá mala na túto príležitosť nové oblečenie - a čakal na Connie v obývačke s Fionou, jej matkou a so sestrou. Tie druhé dve prišli včera prvý raz na návštevu. Hugo nebol svedkom ich stretnutia vo Fioninej spálni. Ale keď odchádzali z domu, oznámili mu, že sa dnes večer vrátia a budú Fione robiť spoločnosť, kým on a Constance budú na bále.
Fiona prvý raz po týždni zišla dolu a teraz sedela malátna, zamĺknutá pri kozube. Jej matka, kyprá, ružolíca, pokojná žena, sedela vedľa nej, držala jej mdlú ruku vo svojej dlani a potľapkávala ju. Fionina sestra, o dvanásť rokov mladšia, sedela oproti nim a ticho tkala frivolitku, ktorú si priniesla so sebou. Pripomínala skôr svoju matku než sestru, hoci postavu mala stále mladistvo štíhlu.
Hugo bol rád, že budú Fione robiť spoločnosť.
„Len čo Constance s Hugom odídu, pôjdem do kuchyne, Fiona, a uvarím ti polievku,“ hovorila Fionina matka vo chvíli, keď Hugo vstúpil dnu. „Nič nepomôže lepšie nevládnemu človeku ako dobrá horúca polievka. Ach bože!“ zvolala, keď zbadala Huga.
Prehodil s ňou pár slov, ale zdržal sa len pár minút. Constance sa bála, že príde neskoro na svoj prvý bál. Doslova sa vrútila do izby a vyzerala na prasknutie napätá od nedočkavosti. Potom celá zružovená stála vo dverách do obývačky a rozpačito si hrýzla spodnú peru.
„Ach bože!“ zopakovala jej stará matka.
Constance sa správala celkom ako mladá nevesta - nikomu sa až do tejto chvíle neukázala v nových šatách ani o nich nič nepovedala. Bola od hlavy po päty celá v bielom. Ale nepôsobí nevýrazne, pomyslel si Hugo, hoci aj vlasy mala svetlé. V žiare lampy sa až trblietala. Hugo nebol odborník na ženské oblečenie, ale videl, že šaty majú dve vrstvy, spodnú hodvábnu, vrchnú čipkovú. Šaty so zvýšeným pásom a hlbokým výstrihom pôsobili veľmi mladistvo, krásne a dokonale. Constance mala biele tanečné črievice, rukavičky, strieborný vejár a do kučier vpletené biele stužky.
„Si krásna ako obrázok, Connie,“ povedal neveľmi originálne.
Obrátila naňho rozžiarenú tvár - a jej stará matka sa rozplakala a osúšala si oči veľkou bavlnenou vreckovkou.
„Ach, vyzeráš celkom ako tvoja mama, Constance,“ zakvílila. „Hotová princezná, však, Hilda?“
Jej mladšia dcéra odložila čipku do lona a s úsmevom prikývla.
„Constance.“ Matka k nej vystrela bledú ruku. „Tvoj otec by ti poradil, aby si nezabudla, kde máš korene. Ja ti radím, aby si urobila všetko, čo ti prinesie šťastie.“
Z Fioniných úst to znelo naozaj nečakane. Constance ju chytila za ruku a priložila si ju na líce.
„Neprekáža vám, že idem na bál, mama?“ spýtala sa.
„Tvoja stará matka mi uvarí polievku,“ odvetila Fiona. „Vždy varila najlepšiu polievku na svete.“
O päť minút už Hugo a jeho sestra sedeli v cestovnom koči a mierili na Hanover Square.
„Hugo,“ Constance mu položila dlaň na ruku, „si pevný ako bralo. Som taká vystrašená, až mi zuby budú tak drkotať, že prehlušia orchester, všetci sa na mňa budú mračiť a lady Ravensbergová ma obviní, že som jej pokazila bál. Samozrejme, ty sa nemáš čoho báť. Ty si lord Trentham. Moji starí rodičia sú obchodníci. Ale nemyslíš, že stará mama je zlatá? Aj teta Hilda je milá a oči jej až tak svietia, keď hovorí. Páči sa mi. A ešte sa musím stretnúť so starým otcom, strýkom, s tetou a so sesternicami - aj s pánom Cranom, snúbencom tety Hildy. Mám veľkú rodinu, samozrejme, vrátane mamy a teba a všetkých príbuzných z ockovej strany, aj keď sú len obchodníci. Na tom predsa nezáleží, však? Papa vždy hovorieval, že nikto, ani ten najpodradnejší zametač ulíc, by sa nemal hanbiť za to, čím je. Mama je očividne rada, že ju prišla pozrieť stará mama, nezdá sa ti? A myslím, že už sa cíti lepšie. Čo povieš...? Ach, tuším trepem dve na tri. A ja nezvyknem trepať. Ale som vydesená.“ Ticho sa zasmiala.

Stisol jej ruku a sústredil sa na to, aby bol pre ňu pevným bralom. Keby len vedela!
Nemohli zastať pred veľkolepou, žiarivo osvetlenou rezidenciou na Hanover Square, zmiznúť vnútri a ukryť sa v nejakom tienistom kútiku. Stálo tam množstvo kočov a museli čakať, kým prídu na rad. A keď sa dostali na rad, museli dovoliť livrejovanému lokajovi, aby im otvoril dvierka na koči, a potom zostúpili na červený koberec, ktorý sa ťahal až ku schodom do domu.
Keď konečne vstúpili do rezidencie, ocitli sa vo veľkej hale s vysokým stropom, žiarivo osvetlenej mnohoramenným svietnikom, uprostred davu nádherne oblečených dám a pánov, ktorí sa živo zhovárali. Hugo sa poobzeral dookola a prekvapene zistil, že tu nikoho nepozná. Ale aspoň tam nebol Grayson.
„Pôjdeme hore schodmi, Connie,“ oznámil zamĺknutej sestre a jeho hlas podozrivo pripomínal hlas kapitána Emesa, keď prikazoval svojim podriadeným dôstojníkom, aby utvorili bojové línie.
Široké schodište - zrejme viedlo do plesovej sály - bolo rovnako žiarivo osvetlené a plné smejúcich sa ľudí, ktorí čakali v dlhom rade, ako si Hugo vzápätí uvedomil, aby ich privítali hostitelia.
Ach bože, radšej by absolvoval dve nebezpečné misie.
„Už to nepotrvá dlho,“ žoviálne potľapkal sestru po studenej ruke.
„Hugo,“ zašepkala, „som tu. Som naozaj tu!“
Pozrel na ňu a videl, že v skutočnosti prekypuje šťastím a vzrušením. A on sa pritom pohrával s myšlienkou, že jej navrhne, aby utiekli.
„Tuším máš pravdu,“ usmial sa na ňu.
A vtedy sa ocitli na vrchole schodišťa a odmeraný, formálny majordómus, ktorý Hugovi pripomínal Stanbrookovho majordóma, nastavil ucho, aby počul ich mená, a oznámil ich hlasno a rázne.
„Lord Trentham a slečna Emesová.“
Privítali ich štyria hostitelia: vikomt a kontesa Ravensbergovci, ktorých si Hugo pamätal zo salónu v Newbury Abbey, a gróf a grófka Redfieldovci, zrejme Ravensbergovi rodičia.
Uklonil sa. Constance urobila pukerlík. Pozdravili sa navzájom a vymenili si zdvorilostné frázy. Lady Ravensbergová obdivovala Constancine šaty, dokonca na ňu žmurkla. Jeho si len premerala, ale nežmurkla naňho. Bolo to prekvapujúco ľahké. Aristokracia vedela ľahko zvládnuť takéto situácie. Dokázali dlho hovoriť o ničom, čo bolo podľa Huga najťažšie na svete.
Nato obaja vstúpili do plesovej sály. Hugo prebehol pohľadom velikánsku miestnosť, kde v mnohoramenných svietnikoch nad hlavami horeli stovky sviec, no sviece horeli aj v nástenných svietnikoch po obvode sály nádherne vyzdobenej kvetmi, plnej zrkadiel a stĺpov, ale predovšetkým smotánky oblečenej v tých najelegantnejších šatách, prizdobených najdrahšími šperkmi. Na Constance to hlboko zapôsobilo. Hugo počul, ako zhíkla, a obracala hlavu horedolu, z boka na bok, akoby sa nevedela nasýtiť pohľadu na plesovú sálu, v ktorej absolvuje svoj prvý bál smotánky.
Hugovu pozornosť vzápätí upútal malý výsek z tohto výjavu. Prichádzala k nim lady Muirová.
Znova mala na sebe svetlozelené šaty. Látka - hodváb? satén? - sa vo svetle sviec trblietala. Šaty jej splývali po oblinách tela, v hlbokom výstrihu sa jej vynímalo plné poprsie, pod jemnou látkou sa črtali štíhle nohy - hoci jednu mala kratšiu. Na krku jednoduchá zlatá retiazka s malým diamantovým príveskom, na ušiach trblietavé diamanty zasadené v zlate. Na zápästí jej visel slonovinový vejár.
Bola krásna a žiaduca - a nedosiahnuteľná. Ako vôbec mal tú drzosť, že ju len nedávno požiadal o ruku? A predsa mu raz patrilo to nádherné telo. A po tom, čo odmietla jeho žiadosť o ruku, ho vyzvala, aby jej dvoril.
Odváži sa? Chce sa vôbec odvážiť? Koľko ráz si už položil tú otázku?
Usmievala sa - na jeho sestru.
„Slečna Emesová - Constance,“ prihovorila sa jej, „vyzeráte absolútne božsky. Vôbec by ma neprekvapilo, keby ste tancovali každé kolo, ba keby ste niektorých nádejných partnerov museli aj odmietnuť. Našťastie na tomto bále nikto nedebutuje, takže všetka pozornosť sa nesústredí iba na jednu osobu. Poďte.“ Nastavila Constance rameno.
Keď ju Constance chytila pod pazuchu, obzrela sa na Huga - s potešením si všimol, že líca jej zružoveli. Takže jej nie je celkom ľahostajný.
„Lord Trentham,“ povedala, „ak chcete, môžete sa zamiešať medzi hostí, alebo sa utiahnuť do kartárskeho salónika. Vašej sestre pri mne nič nehrozí.“
Takže ho prepustila. Má sa zamiešať medzi hostí. To je jednoduché. Ale ako sa má zamiešať? No bolo by smiešne, keby podľahol panike. Spomenula kartársky salónik. Môže sa tam skryť. Predtým by však chcel vidieť Constance, ako tancuje svoje prvé kolo na bále smotánky. Spoľahol sa na lady Muirovú, že sa postará, aby Constance skutočne tancovala, a to s niekým úctyhodným.
Prv než opustil sestru, povedal: „Dúfam, lady Muirová, že aj vy si dnes zatancujete a že si jedno kolo vyhradíte pre mňa.“
Hoci krívala, rada tancovala. To mu povedala ešte v Penderrise.
„Ďakujem,“ odvetila a všimol si, ako zatajila dych. „Štvrté kolo bude waltz. Potom bude večera.“
Ach bože! Waltz! Vikárova manželka a zopár vidieckych žien sa zhruba pred pol druha rokom podujalo na gargantuovskú úlohu naučiť ho kroky a veľa sa pritom nasmiali. A všetci zhromaždení si ho s radosťou doberali. Keď sa napokon konali vidiecke slávnosti, nakoniec waltz skutočne tancoval s apatiekarovou manželkou a zožal veľký potlesk. Mohol sa pochváliť, že za celý čas ani raz nestupil tej ctenej dáme na prsty, no zariekol sa, že waltz už v živote nebude tancovať...
„Bude mi potešením, ak si to kolo vyhradíte pre mňa, madam,“ odvetil.
Prikývla, chvíľu mu hľadela do očí, potom odišla s Constance.
Hugo sa nemusel vôbec cítiť nápadne na bále smotánky, lebo ho zachránili gróf Kilbourne a markíz Attingsborough. Pripojili sa k nemu a nezáväzne s ním konverzovali, ako to už aristokrati vedia. Podchvíľou sa k nim pridali iní džentlmeni a navzájom ich predstavili. Niektorých videl v salóne v Newbury Abbey. A vtedy Hugo zbadal Ralpha.
Predsa len tu niekoho poznal.
Constance, celá rozžiarená od šťastia, tancovala prvé kolo s mladým mužom s ohnivými vlasmi, ktorý pôsobil dobrosrdečne a napriek pehám ho mladé dievča mohlo považovať za príťažlivého. Alebo aj nie... Usmieval sa na ňu, konverzoval a tancoval zložité figúry vidieckeho tanca ľahko a uhladene.
Lady Muirová tancovala so svojím bratancom. Pri tanci takmer nebolo vidieť, že kríva.
Pohľady sa im stretli, chvíľu mu hľadela do očí.
Zatajil dych a počul, ako mu v ušiach bubnuje pulz.

GWEN TANCOVALA PRVÉ DVE KOLÁ s bratancami. Bola schopná s nimi uvoľnene konverzovať a pritom mala stále pod dohľadom Constance Emesovú. Ale nemusela si robiť obavy. To dievča bolo pekné a plné života, takže priťahovalo dosť partnerov, hoci to boli jediné jeho prednosti. Ba vlastne nie. Záštitu nad ňou držala lady Muirová a sama bola sestra lorda Trenthama, slávneho hrdinu z Badajozu. Tie fakty sa veľmi rýchlo rozchýrili po plesovej sále po tom, čo ich podľa všetkého zašepkali zopár ľuďom do ucha Gwenini príbuzní. Predovšetkým sa rozchýrilo, že slečna Emesová je bohatá ako ktorákoľvek príslušníčka smotánkv.
Gweninou úlohou do konca večera bude sledovať, ktorí džentlmeni prejavujú záujem o tanec s Constance, aby sa nedostala do rúk nijakých búrlivákov či zlatokopov.
Constance tancovala prvé kolo s Allanom Gratinom, najmladším synom sira Jamesa Grattina, druhé s Davidom Rigbym, synovcom vikomta Cawdora, tretie s Matthewom Everlym, dedičom veľkého majetku, pochádzajúcim zo starého rodu, hoci sa nemohol pýšiť šľachtickým titulom. Všetci boli úctyhodní džentlmeni. Gróf Berwick, jeden z členov Klubu tých, čo prežili, si u Constance zahovoril posledné kolo pred večerou, hoci si uvedomoval, že dievča nemôže tancovať waltz, ak jej to nedovolí niektorá patrónka z Almacku. Ale to, že by dievča videli v jeho spoločnosti pri tanci aj počas večere, mu mohlo len prospieť.
Gwen tancovala tretie kolo s lordom Merlockom, s ktorým mala počas uplynulých dvoch či troch rokov priateľské vzťahy a vlani vo Vauxhalle mu dovolila, aby ju pobozkal. Teraz sa na seba srdečne usmiali a zalichotil jej, ako dobre vyzerá.
„Ste jediná dáma, ktorú poznám, čo každým rokom omladne,“ poznamenal. „Ľahko sa to môže dostať do štádia, keď ma obvinia, že chcem chodiť s batoľaťom.“
„To je absurdné!“ Gwen sa zasmiala a na chvíľu ich tanečné figúry odlúčili.
Po tom, čo ju pobozkal, ju požiadal o ruku. Bez váhania odmietla a on za to na ňu nemal ťažké srdce. Dokonca sa pobavene zasmial, keď mu povedala, že ráno bude len rád, že ho ušetrila.
Teraz premýšľala, či bol naozaj rád. Možno by ho povzbudila, aby tento rok pokračoval v dvorení, keby to nebola navrhla lordovi Trenthamovi. Teraz ľutovala, že to urobila. Hoci lorda Merlocka nepoznala dobre, bola si istá, že by bol dobrým manželom. Mal príjemné spôsoby, bol dobrosrdečný, mierny - a nekomplikovaný. Ak aj mal nejaké kompromitujúce tajomstvo, nevedela o ňom. Hoci také čosi nikto nevytrubuje do sveta...
V každom prípade navrhla lordovi Trenthamovi, aby jej dvoril, a nemienila si komplikovať život balamutením dvoch ctiteľov.
Lord Trentham odišiel z plesovej sály desať minút po začiatku prvého kola. Gwen presne vedela, kedy odišiel, hoci ho nesledovala. Premýšľala, či sa vráti. Samozrejme, že sa vráti. Vyzval ju predsa do tanca. Okrem toho určite bude dozerať na svoju sestru.
Vrátil sa, prirodzene. A nečakal do poslednej chvíle pred začiatkom štvrtého kola. Postavil sa vedľa nej hneď po skončení tretieho kola, ale celkom ju ignoroval. Namiesto toho sa zhováral so svojou sestrou, ktorá mu poskytla vyčerpávajúci súhrn každého momentu bálu až do tejto chvíle. Keď rozprávala, priam prekypovala vzrušením. To dievča nevie nič o tom, že podľa zvykov smotánky sa patrí tváriť znudene - chvalabohu. Nebolo by nič absurdnejšie, než keby sa mladé dievča, ktoré ešte len opustilo školu a vidiek, oblečené v panensky bielych šatách, tvárilo otrávene, že musí absolvovať ešte jeden bál a tancovať ešte s jedným partnerom.
Vtedy sa k nim pripojil gróf Berwick a slečna Emesová uprene hľadela na jazvu na jeho tvári.
„Vy ste boli dôstojník, mylord?“ spýtala sa. „A poznali ste sa s Hugom ešte na polostrove?“
„Žiaľ, nie, slečna Emesová, poznal som ho iba z počutia. O kapitánovi Emesovi, neskôr lordovi Trenthamovi, vedeli nielen radoví vojaci, ale aj generáli. Všetci sme túžili dosiahnuť, čo sa podarilo jemu, no márne. Keby nebol taký skromný, možno by sme ho aj nenávideli. Spoznal som sa s ním osobne v Penderris Halle, keď sme sa obaja zotavovali z vojnových zážitkov, a ja som sa od úžasu nezmohol na slovo, kým mi nepovedal, aby som nebol hlúpy. Vtedy sa zmienil aj o svojej sestre, ale ten darebák nespomenul, že je to jedna z najkrajších dám v krajine.“
Gróf Berwick zvolil správny tón. Constance chvíľu obdivne hľadela na brata, potom s rumencom v tvári uprela pohľad na grófa Bervvicka. Musí byť krásne, keď je dievča také nevinné, pomyslela si Gwen. Jeho lichotenie vyznelo láskavo, nie ako flirtovanie. Rozprával vľúdne ako dobrý strýko, hoci určite nemá viac ako dvadsaťpäť rokov.
Mladosť zrejme stratil v Španielsku alebo v Portugalsku.
Lord Trentham len mlčky stál a ešte vždy ani nepozrel na Gwen. Možno by z toho bola nešťastná, keby nechápala, že je to len maska. Hoci navonok sa tváril tvrdo a zachmúrene, v spoločnosti bol veľmi neistý. Hlavne v spoločnosti smotánky. Možno by namietol, že je príslušník strednej triedy a je na to hrdý, možno by to dokonca bola pravda. Ale napriek tomu ho smotánka zastrašovala. Dokonca aj ona sama ho ľakala.
Vtedy sa jej proti vlastnej vôli vynorila v pamäti spomienka na to, ako graciózne vychádzal z morskej zátoky v Penderrise, po takmer nahom tele mu stekala voda, spodky prilepené na boky a stehná. A keď ju zaniesol do mora, tie spodky zhodil. Vtedy ho Gwen nevyľakala.
Na tanečnom parkete sa tvorili dvojice pripravené na waltz, lord Berwick sa uklonil Constance a nastavil jej rameno.
„Idem po pohár limonády a nájdeme pohodlnú pohovku, z ktorej budeme pozorovať tanečníkov?“ navrhol. „Hoci ja budem mať oči iba pre istú dámu, ktorá nebude tancovať.“
„Aký ste pochabý!“ zasmiala sa Constance a položila mu dlaň na ruku.
Gwen sa dívala, ako kráčajú k miestnosti s občerstvením, a čakala so zatajeným dychom.
„Waltz som tancoval iba raz v živote,“ ozval sa náhle lord Trentham s očami upretými na odchádzajúcu sestru. „A nepostúpal som partnerke po prstoch, ani som nešiel iným smerom ako ona. Ale môj tanec napriek tomu vyvolal smiech aj výsmešný potlesk účastníkov vidieckej slávnosti.“
Ach bože! Gwen so smiechom roztvorila vejár.
„Určite vás mali veľmi radi,“ poznamenala.
Pozrel na ňu a nechápavo sa zamračil.
„Dobre vychovaní ľudia sa z nikoho nesmejú ani mu výsmešne netlieskajú, ak nevedia, či pochopí ich smiech a pridá sa k nim. Zasmiali ste sa s nimi?“
Ďalej sa na ňu mračil.
„Tuším áno,“ odvetil. „Musel som sa zasmiať. Čo iné som mohol robiť?“
Ovievala si tvár a zdalo sa jej, že sa doňho ešte väčšmi zaľúbila. Ten tanec by veru rada videla.
„A tak ste teraz celý vystrašený,“ poznamenala. „Keby ste pozreli dolu, videli by ste, ako sa mi trasú kolená. Keby v sále nebol taký hluk, aj by ste to počuli.“ Znova sa zasmiala.
„Tancovala som všetky tri kolá,“ nadhodila, „a hoci členok ma nebolí, pravdepodobne by ma rozbolel, keby som nemala rozum a nedopriala mu oddych. Grófovi Berwickovi dôverujem. Aj vy?“
„Zveril by som mu do rúk aj vlastný život,“ vyhlásil. „Aj život a cnosť mojej sestry.“
„Za tými sklenými dverami je balkón,“ vysvetlila mu, „a dolu je krásna záhrada. Nie je veľmi chladný večer. Zájdete tam so mnou?“
„Pravdepodobne vás pripravím o potešenie zatancovať si obľúbený tanec,“ poznamenal.
A mal pravdu.
„Oveľa väčšie potešenie budem mať z prechádzky s vami, lord Trentham, než z tanca s niekým iným.“
To neboli veľmi rozumné slová. Nemienila ich povedať. Nebola koketa. Teda, aspoň doteraz. Hovorila pravdu. Ale niekedy je lepšie nechať si aj tú najjednoduchšiu pravdu pre seba.
Nastavil jej rameno a ona ho chytila pod pazuchu. Previedol ju cez sálu k opustenému balkónu a dolu schodmi do rovnako opustenej záhrady. Ale nevládla tam čierna tma. Z konárov viseli farebné lampióny a osvetľovali štrkové chodníčky, ktoré sa kľukatili pomedzi kvetinové záhony lemované nízkymi živými plotmi.
Z plesovej sály doliehali tóny waltzu.
„Musím sa vám poďakovať za to, čo ste urobili pre Constance,“ ozval sa náhle. „V živote nebola taká šťastná ako dnes večer.“
„Ale urobila som to sčasti zo sebeckých dôvodov,“ podotkla. „To, že jej môžem poskytnúť záštitu, mi spôsobilo veľké potešenie. No obávam sa, že na nákupoch sme minuli dosť veľa vašich peňazí.“
„Peňazí môjho otca,“ podotkol, „jej otca. Ale bojím sa, že hoci teraz je šťastná, zakrátko bude nešťastná. Iste nemôže očakávať ďalšie pozvania na bály smotánky alebo iné spoločenské udalosti, ani si robiť nádeje, že ešte niekedy bude tancovať s niektorým z džentlmenov, s ktorými tancovala dnes. Jej matka v tejto chvíli sedí doma so svojou matkou a sestrou. Majú malý obchod, ktorý im stačí na slušnú obživu, a sotva možno povedať, že patria k strednej triede.“
„Ale okrem toho je sestrou lorda Trenthama, slávneho hrdinu z Badajozu,“ podotkla Gwen.
Obrátil hlavu a pozrel na ňu v tej tme.
„Tuším ste si vôbec nevšimli, že v plesovej sále sa šepká o vašej sláve,“ poznamenala. „Ľudia vás celé roky túžili aspoň zazrieť, a teraz ste tu medzi nimi. Sú veci, ktoré prekračujú triedne hranice, lord Trentham, a toto je jedna z nich. Ste priam mýtický hrdina a Constance je vaša sestra.“
„To je najväčšia pochabosť, akú som v živote počul,“ vyhlásil. „Cítim sa celkom ako v salóne v Newbury Abbey.“
„Predpokladám, že by ste najradšej utiekli na vidiek k svojej kapuste a ovečkám,“ nadhodila. „Ibaže nemôžete utiecť, lebo musíte pamätať na šťastie svojej sestry. A pre vás je jej šťastie dôležitejšie ako vlastné.“
„To kto hovorí?“ zamračil sa.
„Vy ste to povedali svojím správaním,“ odvetila. „Netreba to vyjadriť slovami, hoci raz ste k tomu už mali blízko.“
„Nech to čert vezme,“ zahundral.
Gwen sa usmiala a čakala, že sa za svoje slová ospravedlní. Ale neurobil to.
„Okrem toho sa rozšíril chýr o vašej sláve a medzi smotánkou sa šepká aj o tom, že slečna Emesová je závratne bohatá,“ pokračovala. „Pekná a spôsobná mladá dáma, ktorú uvedie do spoločnosti skúsená predstaviteľka smotánky, vzbudí záujem každého, lord Trentham. A keď má aj bohaté veno, je neodolateľná.“ Vzdychol si.
Na konci záhrady pod starým dubom stála čelom ku kvetinovým záhonom a osvetlenému domu drevená lavička. Sadli si bok po boku a na chvíľu zavládlo ticho. Gwen si povedala, že ona ho nenaruší.
„Mal by som vám dvoriť,“ poznamenal náhle.
Obrátila hlavu k nemu, ale bol v tieni.
„Nemusíte mi dvoriť, ak sám nechcete. No môžete - i keď nesľubujem, že vaše dvorenie bude mať pozitívny ohlas.“
„Nie som si istý, či vám chcem dvoriť,“ vyhlásil.
Hm, priamočiary ako vždy. Malo by mi odľahnúť, pomyslela si Gwen. Ale jeho slová ju nepotešili.
„Neviem, či by bolo správne dvoriť vrahyni,“ podotkol, „ak je pravda, čo ste pred časom povedali. Hoci nemám právo vám nič vyčítať, keď aj mňa môžu obviniť, že mám na svedomí viac ako jednu vraždu. A zveril som svoju sestru do vašich rúk.“
Tento rozhovor nie je práve romantický ani vhodný na takú slávnostnú príležitosť, ako je bál smotánky, prebleslo Gwen hlavou.
Viac nepovedal, takže medzi nimi znova zavládlo ticho. Tentoraz ho musí prerušiť ona.
„Nezabila som Vernona doslova,“ objasnila. „Ani Jason ho nezavraždil. Ale mám pocit, akoby to predsa len bola naša vina. Alebo skôr moja. Do smrti mi to bude ťažiť svedomie. Skutočne urobíte múdro, lord Trentham, ak mi nebudete dvoriť. Vy už máte svedomie zaťažené aj bez toho, nepotrebujete k tomu pridať moju vinu. Obaja potrebujeme niekoho, kto nám pomôže odľahčiť svedomie.“
„To nikto nemôže urobiť za vás,“ podotkol. „Nevydávajte sa s nádejou, že sa to niekomu podarí. Tá nádej zhasne už po dvoch týždňoch.“
Gwen naprázdno preglgla a položila si vejár do lona. Cez sklené dvere videla v diaľke tmavé siluety tanečníkov, počula hudbu a smiech bezstarostných ľudí.
Ale to bola naivná predstava. Každý má predsa nejaké starosti...
„Jason bol vtedy u nás na návšteve,“ začala. „Vždy k nám zašiel, keď dostal voľno. Nenávidela som tie jeho návštevy, zato Vernon sa im vždy potešil. Nenávidela som Jasona, no nevedela som vysvetliť prečo. Zdalo sa, že má môjho manžela rád a robí si oňho obavy. Hoci nakoniec zašiel priďaleko. Vernon mal jednu zo svojich najčernejších nálad a raz večer šiel spať zavčasu. Ospravedlnil sa, vstal od stola a nechal ma s Jasonom samu. Nespomínam si, ako sa to stalo, ale zrazu sme už neboli v jedálni, no v hale. Bola to mramorová hala, chladná a krásna, a všetko sa v nej hlasno ozývalo. Jason sa vyjadril, že by som mala Vernona poslať do nejakého ústavu,“ pokračovala. „Poznal liečebňu, kde by oňho bolo dobre postarané a kde by ho pod prísnym odborným dozorom vyliečili zo žiaľu nad stratou dieťaťa, ktoré sa ani nenarodilo. Tvrdil, že Vernon bol po citovej stránke vždy slabý, ale keby sa dostal do dobrých rúk, mohol by byť pevnejší. Jason si chcel za ten čas vziať v armáde na dlhší čas voľno a spravovať náš majetok, aby Vernon nemusel mať starosti, kým sa bude zostavovať a zoceľovať. Vyhlásil, že by mu urobilo dobre, keby vstúpil do armády, ale to neprichádzalo do úvahy, lebo Vernon zdedil titul ako štrnásťročný. Ale vraj aj tak jeho poručníci nemali byť naňho takí mäkkí.“
Gwen si roztiahla vejár v lone, v tme nevidela jemné kvietky, ktorými bol vyzdobený.
„Vyhlásila som, že nedopustím, aby niekto strčil môjho manžela do ústavu,“ pokračovala. „Možno bol chorý, no nie šialený. Nikto ho nebude rázne zoceľovať. Je len veľmi citlivý, ale ja sa postarám, aby sa mu zlepšilo duševné rozpoloženie, a rozveselím ho. A keby sa mi to nepodarilo, aj tak dobre.“
Prudko zaklapla vejár.
„Vernon však nešiel do svojej izby. Potme stál na galérii, hľadel na nás a všetko počul. Ale zistili sme to, až keď prehovoril. Presne si pamätám každé jeho slovo. ,Preboha, Jason, ja nie som šialený. Hádam si naozaj nemyslíš, že som blázon.' Jason naňho pozrel a otvorene vyhlásil, že veru je šialený. Vtedy Vernon pozrel na mňa a povedal: ,Nie som chorý, Gwen. Ani slabý. Ty si to iste nemyslíš. Hádam sa nenazdávaš, že ma treba opatrovať a rozveseľovať?' Vtedy som ho zabila.“
Vejár sa jej triasol v lone. Až keď jej Hugo položil na ruky veľké hrejivé dlane, uvedomila si, že ruky sa jej trasú.
„,Teraz nie, Vernon,' povedala som mu. ,Som unavená. Som smrteľne unavená.' Zvrtla som sa a vykročila som ku knižnici. Bola som veľmi nešťastná z toho, čo Jason povedal, a ešte nešťastnejšia z toho, že to Vernon počul. Mala som pocit, že situácia dospela do kritického bodu, a nebola som vstave riešiť ju. Už som mala ruku na kľučke, keď vyslovil moje meno. V hlase mu znela strašná úzkosť a pocit zrady. A vyjadril to jediným slovom - vyslovil moje meno. Už som sa chcela obrátiť chrbtom, keď preskočil balustrádu. Videla som to od začiatku do konca. Možno to trvalo sekundu, ale zdalo sa mi, akoby prešla celá večnosť. Jason zdvihol ruky, akoby ho chcel chytiť do náručia, no, samozrejme, to nebolo možné. Vernon bol mŕtvy, prv než som stihla otvoriť ústa, prv než sa Jason stihol pohnúť. Tuším som ani nestihla skríknuť.“
Nastalo dlhé ticho. Gwen sa zamračila, keď si spomenula na to, na čo sa bránila spomínať. Čosi ju miatlo, ale vtedy to nedokázala pochopiť a nepodarilo sa jej to ani teraz.
„Vy ste ho nezabili,“ ubezpečil ju lord Trentham. „A vy to veľmi dobre viete. Hoci bol lord Muir v ťažkom duševnom rozpoložení, vedome sa rozhodol ukončiť svoj život skokom z galérie. Ani Grayson ho nezabil. Ale chápem, že sa cítite previnilo. Rozumiem tomu.“
Mala pocit, akoby jej dal rozhrešenie.
„Áno,“ odvetila, „verím, že vy skutočne viete, ako sa človek môže cítiť previnilo, aj keď nie je vinný. A nemôže sa kajať.“
„Stanbrook mi raz povedal,“ pokračoval, „že samovražda je najhorší prejav sebeckosti, lebo ten, kto ju spácha, akoby prosil o niečo istých ľudí, ktorí zostanú v ríši živých a nie sú schopní vyhovieť jeho prosbe. Váš prípad je z mnohých stránok podobný tomu, čo sa prihodilo jemu. V jednej chvíli ste nedokázali zvládnuť obrovskú úlohu postarať sa o manželove potreby a za ten okamih nepripravenosti vás potrestal nadosmrti.“
„Vy pripisujete vinu jemu?“ spýtala sa.
„To nie,“ pokrútil hlavou. „Verím vám, že bol naozaj chorý a nevedel sa dostať zo svojich čiernych nálad, i keď Grayson tvrdil, že by to šlo, najmä keby to niekto vzal rázne do rúk. Okrem toho verím, že ste mu dali všetko - hoci vás to úplne vyšťavilo a na chvíľu ste si pomysleli, že potrebujete popremýšľať a nabrať silu, aby ste sa znova mohli rozdávať. Vôbec ma neprekvapuje, že sedem rokov ste ani nepomysleli na ďalšie manželstvo.“
Uvedomila si, že obrátila ruku a pevne mu zovrela dlaň. Prsty sa im preplietli. Cítila sa pri ňom ako trpaslíčka. A mala pocit istoty.
„Vyslovte moje meno,“ požiadala ho takmer šeptom.
„Gwendoline?“ spýtal sa. „Gwendoline?“
Zatvorila oči.
„Veľmi často počujem jeho hlas, ako stále dookola opakuje: Gwen, Gwen, Gwen.“
„Gwendoline,“ povedal znova. „Rozprávali ste toto aj niekomu inému?“
„Nie,“ pokrútila hlavou, „a teraz naozaj nemôžete povedať, že tento dom ma donútil k takým dôvernostiam. Nie sme v Penderrise. Musí to byť vo vás.“
„Zrejme inštinktívne viete,“ odvetil, „že vás pochopím a nebudem vás obviňovať ani nezavrhnem váš pocit viny ako hlúposť. Kto vám je najbližší? Bližší než ktokoľvek...?“
Takmer povedala, že on. Ale to nemôže byť pravda. Žeby mama? Alebo Neville? Lily? Lauren? „Lauren,“ odvetila.
„Aj ona prežila utrpenie?“ zaujímal sa.
„Ach, viac než ktokoľvek, koho poznám,“ odvetila. „Vyrástla u nás, lebo jej mama sa vydala za môjho strýka a odišla s ním na svadobnú cestu, z ktorej sa nikdy nevrátili. Rodina jej otca s ňou nechcela mať nič spoločné a starý otec z matkinej strany sa jej nechcel ujať. Keď dospievala, verila, že sa vydá za Nevilla, a veľmi ho ľúbila. Ale keď bol vo vojne, tajne sa oženil s Lily, no na druhý deň usúdil, že ju zabili pri prepade, a tak po návrate domov nikomu z nás o nej nepovedal ani slovo. Jeho svadba už bola naplánovaná, on a Lauren boli v kostole v Newbury, kostol bol nabitý hosťami. Lauren sa už chystala vykročiť k oltáru a sľúbiť mu vernosť až do smrti, keď sa zjavila Lily. Vyzerala ako žobráčka. A tak sa Lauren roztrieštili všetky sny a stratila pocit istoty aj sebaúcty. Nejakým zázrakom sa potom zoznámila s Kitom. Veru áno, tá žena si v živote naozaj vytrpela svoje.“
„Tak potom je to ideálna osoba, ktorej sa môžete zdôveriť,“ vyhlásil.
„Mám jej povedať, čo sa stalo?“ Gwen sa zamračila.
„Povedzte jej všetko,“ nabádal ju. „Pocitu viny sa nikdy celkom nezbavíte, vždy vás bude prenasledovať. Ale keď dovolíte ľuďom, aby vás napriek tomu ľúbili, veľmi vám to pomôže. Tajomstvá netreba držať v sebe, lebo začnú kvasiť a stane sa z nich neznesiteľné bremeno.“
„Nerada by som jej kládla na plecia svoje bremeno,“ namietla.
„Pre ňu to nebude bremeno,“ podotkol. Pevnejšie jej stisol prsty. „Ona si myslí, že vaše manželstvo bolo dokonalé, ibaže poznačené tragédiou. Pravdepodobne verí, že ste boli obeťou týrania. A vy ste skutočne boli obeťou, ibaže nie týrania. Odľahne jej, keď sa dozvie pravdu. Bude vám vedieť poskytnúť útechu, akú ste jej poskytli vy, keď sama trpela, a to verejne.“
„To pre vás urobil Klub tých, čo prežili,“ zamrmlala.
„Robili sme to jeden pre druhého,“ poznamenal. „Všetci potrebujeme lásku, Gwendoline, ozajstnú a nezištnú lásku. Aj keď nesieme pocit viny a domnievame sa, že nie sme hodní lásky. V skutočnosti nikto nie je hodný lásky. Nie som nábožensky založený človek, ale mám dojem, že o tom sa hovorí vo všetkých náboženstvách. Nikto si nezaslúži lásku, a predsa sme jej všetci hodní.“
Gwen uprela pohľad na vzdialenú plesovú sálu. Zdalo sa jej neuveriteľné, že všetci ešte vždy tancujú waltz. Kolo sa stále neskončilo.
„Ospravedlňujem sa vám,“ povedala. „Toto je spoločenská udalosť. Mala by som sa postarať o vašu zábavu, lebo vy ste sem neprišli užívať si bál, a nebyť vašej sestry, neboli by ste tu. Mala by som sa postarať, aby ste sa uvoľnili a smiali. Mala by som...“
Zrazu sa zarazila. Voľnou rukou ju chytil okolo pliec, prstami druhej ruky jej zdvihol bradu a obrátil jej hlavu.
Nevidela ho celkom jasne.
„Niekedy hovoríte naozaj hlúposti,“ vyhlásil. „Zrejme preto, lebo ste aristokratka.“
Vtedy jej pevne priložil pery na ústa a pobozkal ju. Jazykom jej vnikol dnu, ona mu zovrela zápästie a opätovala mu bozk.
Nebolo to krátke objatie. Ani lascívne či vášnivé. Ale precítila ho do hĺbky svojej bytosti. A hoci to bol fyzický prejav, nevnímala ho tak. Cítila, že teraz ide o nich dvoch. Bozkával ju preto, lebo bola Gwendoline a mal ju rád. A ona ho bozkávala, lebo bol Hugo a mala ho rada.
Keď skončil a znova ju chytil za ruku v lone, položila si hlavu na jeho plece a v hrdle cítila potláčané slzy. Lebo nebola zaľúbená. Lepšie povedané, nebola iba zaľúbená.
Kedy sa stal stredobodom jej vesmíru, vzduchom, ktorý dýchala?
A kedy sa nemožnosť zmenila iba na nepravdepodobnosť?
Nesmie sa dať zvábiť romantikou. Možno nejde o nič iné.
Je to len dôsledok toho, že sa odviazala.
Kedy sa z neho stal taký múdry, chápavý, nežný muž?
Po všetkom, čo pretrpel?
Alebo preto, čo všetko pretrpel? Že by tak pôsobilo na človeka utrpenie?
Pobozkal ju na sluchy, na líce.
„Neplačte,“ zamrmlal. „Tanec sa zrejme pomaly končí. A pozrite, na balkóne je iný pár a váha na vrchole schodišťa. Asi by sme už mali ísť, aby som mohol pri večeri sedieť vedľa Constance a Berwicka. Teda, aby sme spolu mohli sedieť vedľa nich.“
Zdvihla hlavu, dlaňami si utrela slzy a vstala.
„Ešte vždy sa musím rozhodnúť,“ poznamenal, keď ho chytila pod pazuchu, „či vám chcem dvoriť. Dám vám včas vedieť. Nie som si istý, či dokážem dvoriť žene, ktorá kríva.“
Už neboli v tieni stromu, a keď naňho prekvapene pozrela, dopadalo mu na tvár svetlo z lampiónov.
Nepozeral na ňu, ale zdalo sa jej, že v očiach sa mu zračí čosi, čo mohol byť úsmev.

NAJHORŠIE BOLO, že lady Muirová mala pravdu. V sále sa skutočne rozšíril chýr o jeho sláve. Počas večere si s ním chcelo potriasť ruku najmenej desať džentlmenov a kam sa len pozrel, všade videl obdivné pohľady. Bol z toho v rozpakoch a hľadel viac do taniera než okolo seba. Cítil sa ako vystavený napospas smotánke. Zvyšok večera strávil tým, že chodil z jedného tienistého kúta do druhého, aby sa ukryl, ale veľmi mu to nepomohlo. A nemohol odísť skôr, lebo Constance tancovala až do posledného akordu posledného kola.
Dnes ráno sa do jeho domu dovalil hotový príval pošty - všetko pozvánky na rozličné zábavky smotánky: záhradné slávnosti, súkromné koncerty, soirée, benátske raňajky, nech už to znamenalo čokoľvek, hudobné večery - ako sa líšia od koncertov? Ako môžu raňajky naplánovať na popoludnie? Nie je to protirečivý názov? Alebo to znamená, že smotánka počas spoločenskej sezóny celé predpoludnie dospáva, čo je dosť pochopiteľné, keď sa zabáva celú noc? Takmer na všetkých pozvánkach, ktoré mu adresovali, bola uvedená aj Constance, a preto ich nemohol jednoducho ignorovať ani poslať odmietavú odpoveď.
Zopár pozvánok bolo adresovaných iba Constance, ako aj tri veľké kytice - od Ralpha, od mladého Everlyho a od kohosi, kto sa podpísal tak nečitateľne, že sa nedalo rozlúštiť jeho meno.
Hugo šiel predpoludní za svojím správcom Williamom Richardsonom a nechal Constance s matkou a so starou matkou, ktorá so sebou priviedla aj dvoch malých vnukov. Napočudovanie Fionu akoby vôbec neunavovala ich energia a neprestajné vypytovanie a Constance bola nadšená, že sa môže zabaviť so svojimi bratancami. Popoludní sa mala ísť povoziť v koči do Hyde Parku s Gregorym Hindom, jedným zo včerajších partnerov, ktorého hlasný smiech pripomínal híkanie somára. A smial sa často, všetko sa mu zdalo smiešne. Po prísnom preskúmaní ho však lady Muirová schválila a Connie sa páčil. Podľa všetkého ich mali sprevádzať Hindova sestra so svojím snúbencom, takže to prebehne vo všetkej počestnosti.
Hugo sa pohrúžil do práce a zatúžil po vidieku.
Vôbec si nebol istý, či chce dvoriť lady Muirovej. Krívala, a dosť viditeľne. Ale keď sa ticho zachechtal pri spomienke na to, ak jej to povedal, Richardson naňho ohromene pozrel a potom sa aj on zasmial, akoby si myslel, že mu ušiel nejaký vtip, a chcel predstierať, že ho pochopil.
Nie, naozaj si nebol istý, či jej chce dvoriť. Nebol by pre ňu dobrý partner. Ona potrebuje niekoho, kto sa o ňu bude dobre starať, rozmaznávať ju a rozosmievať. Potrebuje niekoho zo svojho sveta. A on potrebuje niekoho... A potrebuje naozaj niekoho? Potrebuje niekoho, kto mu splodí syna, aby jeho otec odpočíval v pokoji. A potrebuje niekoho, s kým by sa miloval. No syn môže počkať a milovať sa môže aj inde, zato sa ešte nemusí ženiť.
Skľučujúca myšlienka.
Nepotrebuje lady Muirovú. Ibaže včera večer mu ukázala najtemnejšie hlbiny svojej duše a vtedy mal pocit, akoby mu tým preukázala veľkú česť. A bozkávala sa s ním, akoby... Hm, akoby to myslela vážne, a keď sa zmienil o krivaní, zaklonila hlavu a veselo sa rozosmiala. Okrem toho v penderriskej zátoke do nej vnikol a ona ho tam privítala. Áno, bolo to skutočne tak. A on, ktorý mal dovtedy pohlavný styk iba s pobehlicami, zrazu pochopil ten rozdiel, hoci nebola taká skúsená ako ony, cítil, že ho chce, že ho miluje.
Miluje ho?
No, to je možno trochu prehnané. Ale on túžil mať viac. Túžil po nej? Alebo po tom? Skôr po tom. Alebo túžil po láske?
Už sa však akosi dlho oddával rozjímaniu, musí sa znova venovať práci.
Podvečer zaklopal na dvere domu Kilbournovcov na Grosvenor Square a požiadal majordóma, aby sa pozrel, či je lady Muirová doma a či je ochotná ho prijať. Čakal, že bude vonku. V tom čase príslušníci vyšších vrstiev väčšinou chodili na prechádzku, zajazdiť si na koni alebo povoziť sa v koči v Hyde Parku a bol pekný deň, hoci slnko sa občas skrylo za obláčik. Keď Hugo odchádzal z domu, práve prišiel Hind po Constance a híkavo sa smial na niečom, čo povedala. Možno preto Hugo prišiel teraz - mohol si byť istý, že ju nenájde doma.
Prebleslo mu hlavou, že ak niekedy pochopí sám seba, bude to zázrak.
Nielenže bola lady Muirová doma a bola ochotná ho prijať, ale osobne zišla na prízemie pred majordómom. Bola bledá a pôsobila trochu nepokojne, viečka akoby mala oťažené.
„Poďte do knižnice,“ pozvala ho. „Neville a Lily šli von a mama oddychuje.“
Nasledoval ju do knižnice a zatvoril dvere. „Čo sa stalo?“ spýtal sa.
Obrátila sa k nemu a usmiala sa. „Celkom nič,“ odvetila, „akurát som sa vrátila domov po tom, čo som strávila celé popoludnie s Lauren.“
Zvraštila tvár, zakryla si ju rukami. „Prepáčte,“ zamrmlala.
„Mal som pravdu?“ spýtal sa. Bože dobrý, čo ak nemal pravdu?
„Áno,“ spustila ruky a už znova sa ovládala, „áno, mali ste pravdu. Celé popoludnie sme plakali ako najaté. A dostalo sa mi poučenia, že som korunovaná hlupaňa, keď som to všetko držala tak dlho vnútri.“
„Nie ste hlupaňa,“ upokojoval ju. „V tom sa Lauren mýli. Keď sa cítime ako záprdky, nechceme, aby niekto rozbil škrupinu - v jeho vlastnom záujme.“
„Tak som teda záprdok.“ Trasľavo sa zasmiala. „Je dnes vaša sestra šťastná? Chystám sa ju zajtra navštíviť.“
„Išla sa povoziť v koči s Hindom a s jeho sestrou,“ odvetil. „Náš salón vyzerá aj rozváňa ako záhrada. Dostala päť pozvánok, a to nehovorím o trinástich, ktoré som dostal ja a na ktorých je pozvanie aj pre ňu. Áno, je šťastná.“
„Zato vy nie,“ poznamenala. „Ach, sadnite si, Hugo. Sekne ma v krku, keď budem stále hľadieť dohora.“
Sadol si na dvojsedačku a ona do starého koženého kresla oproti nemu.
„Ja by som ich najradšej všetky hodil do ohňa,“ vyhlásil, „ale musím pamätať na Connie. Prišiel som sa s vami poradiť, ktoré pozvania mám prijať.“
„To sú ony?“ Kývla hlavou na kôpku papierov v jeho ruke.
„Áno,“ natrčil ich k nej. „Constancine sú navrchu, moje dolu. Na ktoré podujatia máme ísť... ak vôbec pôjdeme? Koniec koncov sľúbil som jej jeden bál smotánky a nechcem v nej vyvolávať nereálne očakávania.“
„Vy si myslíte, že môže nájsť šťastie iba medzi seberovnými?“ Vzala od neho pozvánky a položila si ich do lona.
„Nie bezpodmienečne.“ Zaťal sánku. Cítil, že si z neho robí posmech. „Ale pravdepodobne.“
Niekoľko minút si prezerala pozvánky jednu za druhou. Podráždene ju pozoroval. Najradšej by ju vzal do náručia ako vtedy v Penderrise, keď na to mal dôvod, a pestoval ju ako dieťa. Ešte vždy bola bledá. Ale on nie je jej pestún. Nie je jeho úlohou utešovať ju. Chrbát mala vystretý ako lineár. Nie, to nebolo fér. Sedela vzpriamene, no uvoľnene, graciózne, nedotýkala sa operadla stoličky. Labutiu šiju mala pôvabne klenutú, jednoducho dáma od hlavy až po päty.
A on po nej veľmi túžil.
„Väčšinu z týchto pozvánok som dostala aj ja,“ povedala napokon. „Nebudem vám prikazovať, ktoré máte prijať a ktoré odmietnuť, ale je medzi nimi zopár, ktoré by bolo vzhľadom na Constance múdrejšie odmietnuť, a niekoľko iných by bolo výhodné prijať. V skutočnosti som dúfala, že dostane pozvánku na tri podujatia, aby som jej nemusela zháňať pozvánku ja.“
Ticho sa zasmiala a pozrela naňho.
„Nemusíte si považovať za povinnosť sprevádzať ju,“ pokračovala. „Rada ju vezmem so sebou a budem jej pozornou gardedámou. Ale smotánka by zrejme bola dosť sklamaná, keby sa hrdina z Badajozu po včerajšom večere znova prepadol pod čiernu zem, keď niektorí ľudia nemali príležitosť potriasť mu ruku alebo tam vôbec neboli prítomní. Ale smotánka je veľmi prelietavá. Po čase sa jej zunujete a už nebudete na každom podujatí stredobodom pozornosti. No mali by ste všetkým dopriať príležitosť zopár ráz sa s vami stretnúť, než začnú venovať pozornosť niekomu inému.“
Vzdychol si.
„Pôjdem na tie tri podujatia s Constance,“ odvetil. „Povedzte, ktoré máte na mysli, a odpíšem, že pozvanie prijímam.“
Položila tie tri pozvánky navrch a celú kôpku mu vrátila.
„Rada by som sa nadýchala trochu sviežeho vzduchu, lord Trentham,“ povedala. „Vezmete ma na prechádzku, alebo sa hanbite, že krívam?“
Pri tých slovách sa usmiala, ale v očiach sa jej zračil roztúžený výraz.
Vstal, a keď strčil pozvánky do vrecka, elegantný odev sa mu nepekne vydul.
„Iste viete, že včera som len žartoval,“ vyhlásil. „Krívanie s vami nemá nič spoločné, Gwendoline, hoci kvôli vám by som bol rád, keby ste nekrívali. Pre mňa ste krásna taká, aká ste.“ Nastavil jej rameno. „Ale ešte vždy som sa nerozhodol, či vám budem dvoriť. Jedna z tých troch pozvánok je na záhradnú slávnosť.“
Zasmiala sa a konečne zružovela.
„Presne tak,“ prikývla. „Ale vy to zvládnete, Hugo, akurát nezabudnite na jedno. Keď budete piť čaj, držte šálku palcom a tromi prstami, ale nie malíčkom.“
Teatrálne sa striasla.
„Prineste si čepiec,“ povedal jej.

„Rozhodol som sa, že vám nebudem dvoriť,“ vyhlásil.
Kráčali po chodníku smerom k Hyde Parku a Gwen ho držala pod pazuchu. Po návrate od Lauren sa cítila unavená, priam vyšťavená. Keby nebol prišiel Hugo, asi by si ľahla do postele, no potešilo ju, že prišiel. Ešte vždy bola unavená, ale aj trochu odpočinutá. Takmer šťastná.
Nezhovárali sa. Nezdalo sa im to potrebné.
Cítila... cítila... istotu.
„Ale čo?“ zatiahla. „A prečo?“
„Som priveľmi významná osobnosť,“ vyhlásil. „Som hrdina z Badajozu.“
Usmiala sa. Prvý raz dobrovoľne hovoril o tej udalosti. A žartoval o tom.
„Žiaľ, je to pravda,“ súhlasila. „Ale je mi veľkou útechou, že ste priveľmi významná osobnosť vlastne pre každého. No s niekým sa musíte oženiť. Ste žiadostivý muž, ale priveľmi významná osobnosť, aby ste navštevovali...“
Ach, jaj, takéto doberanie, to nebol jej štýl. „Bordely?“ spýtal sa.
„Ak sa musíte oženiť, nezostáva vám iné, len dvoriť dáme, ktorú si vyberiete.“
„Nie, na to som priveľmi významná osobnosť,“ namietol. „Stačí kývnuť malíčkom a žena pribehne.“
„Nestupia vám náhodou tá sláva do hlavy?“ podpichla ho.
„Vôbec nie,“ ubezpečil ju. „Ak si človek prizná pravdu, nie je to prejav pýchy.“
Ticho sa zasmiala, a keď naňho pozrela, všimla si, že kútiky úst sa mu vykrivujú v úsmeve. Pokúšal sa ju rozosmiať.
„Plánujete kývnuť malíčkom na mňa?“
Na dlhú chvíľu zmĺkli, prešli zatiaľ cez cestu a Hugo hodil mincu mladému zametačovi, ktorý im odhrnul z cesty kôpku konského trusu.
„Ešte som sa nerozhodol,“ odvetil. „Dám vám vedieť.“
Gwen sa znova usmiala a vstúpili do parku.
Prešli cez najobľúbenejšiu časť, kde sa ešte vždy prechádzali a vozili urodzení ľudia, ale nezostali tam. No napriek tomu ich príchod vyvolal viac záujmu, než keby tam Gwen prišla sama, a mnohí ľudia ich zdravili, ba aj sa pri nich zastavili a prehodili pár slov. Obaja sa potešili, keď uvideli vojvodu Stanbrooka, ktorý jazdil s vikomtom Ponsonbym. Vojvoda ich pozval, aby k nemu na druhý deň prišli na čaj. Z diaľky na nich radostne zakývala Constance Emesová, viezla sa v nekrytom koči pána Hinda.
Ale oni šli ďalej krížom, nie po ovale ako ostatní, a tam bolo oveľa menej kočov i chodcov.
„Porozprávajte mi o nevlastnej matke,“ požiadala ho.
„O Fione?“ prekvapil sa. „Otec sa s ňou oženil, keď som mal trinásť rokov. V tom čase pracovala v klobučníctve. Bola mimoriadne krásna. Dva týždne po zoznámení si ju vzal. Ja som o nej ani nevedel, kým jedného dňa náhle neoznámil, že na druhý deň sa žení. Bolo to nepríjemné prekvapenie. Predpokladám, že väčšina chlapcov, aj trinásťročných, si predstavuje, že ich ovdovení otcovia tak veľmi ľúbili ich matky, že sa nedokážu roztúžene pozrieť na inú ženu. Bol som pripravený, že ju budem nenávidieť.“
„A nenávideli ste ju?“ Kývla hlavou trom džentlmenom, ktorí nadvihli klobúky a užasnuto pozreli na Huga. Ale on akoby ich vôbec nevnímal.
„Rád si namýšľam, že som dostal rozum,“ pokračoval. „Takmer celý život som mal otca iba pre seba a zbožňoval som ho, ale mal som trinásť rokov a už som vedel, že môj život sa nekrúti iba okolo neho. Veľmi rýchlo som však zistil, že Fiona sa hrozne nudí. Samozrejme, bolo mi jasné, prečo sa zaňho vydala. Podľa mňa nie je nič zlé na tom, ak sa žena vydá pre peniaze. Je to dosť bežné. A pochybujem, že mu bola neverná, hoci keby som to bol dovolil, o pár rokov by sa dopustila nevery so mnou. Ja som však radšej narukoval.“
„Preto ste šli do vojny?“ Pozrela naňho s vyjaveným pohľadom.
„Najsmiešnejšie na tom je,“ pokračoval, „že som nikdy nedokázal zabiť ani toho najdrobnejšieho, najohavnejšieho tvora. Vždy som vynášal z domu pavúky a ucholaky a kládol som ich vonku do trávy. A keď som niekedy našiel v pasci živú myšku, takisto som ju zachránil. Večne som nosil domov vtáky s polámanými krídlami a túlavé psy a mačky. Istý čas ma bratanci hnevali - volali ma nežný obor. A nakoniec som zabíjal ľudí.“
Ach, to veľa vysvetľuje, pomyslela si Gwen.
„Vaša nevlastná matka sa nestýka s vašimi strýkami, tetami, bratancami a so sesternicami?“
„Cítila sa pri nich menejcenná,“ odvetil, „a preto si myslela, že ňou pohŕdajú. Pochybujem o tom. Boli by ju radi privítali medzi sebou, keby mali príležitosť. Koniec koncov všetci pochádzali zo skromných pomerov. A predpokladám, že od vlastnej rodiny sa odtrhla, lebo nechcela, aby ju stiahli dolu, keď vďaka svadbe s mojím otcom dosiahla vyššiu úroveň. Pred týždňom som ich bol navštíviť. Nikdy ju neprestali ľúbiť a túžili ju vidieť. Jej matka a sestra s ňou už strávili istý čas a dnes ráno jej matka priviedla svojich dvoch vnukov, Fioniných synovcov. Ešte sa musí stretnúť s otcom, bratom a so švagrinou, ale pevne verím, že raz k tomu dôjde. Možno Fiona znova začne žiť naplno. Ešte vždy je dosť mladá a vyzerá dobre.“
„A už k nej necítite nenávisť?“ spýtala sa, keď ju odtiahol nabok, aby sa vyhli koču idúcemu oproti.
„Je ťažké nenávidieť, ak človek žije dosť dlho, aby vedel, že každý musí prekonať v živote náročnú cestu a nie vždy sa rozhodne múdro. Na svete je len málo zloduchov, ktorí sú zlí skrznaskrz.“
Obaja pozreli na cestujúcich v koči, ktorý spomalil, keď okolo nich prechádzal.
Sedela v ňom kontesa Wragleyová s mladším synom a nevestou. Gwen bolo vždy nesmierne ľúto pána Carstairsa, chudého, bledého mladého muža, ktorý očividne trpel suchotami. A ľutovala aj pani Carstairsovú, očividne nespokojnú so svojím osudom, no vždy verne stojacu po manželovom boku. Gwen ani jedného z nich dobre nepoznala, lebo obaja sa vyhýbali priveľmi rozšafným zábavám spoločenskej sezóny.
Usmiala sa na nich a zaželala im príjemné popoludnie.
Kontesa majestátne kývla hlavou. Pani Carstairsová odpovedala na Gwenin pozdrav chabým hlasom. Pán Carstairs neprehovoril. Ani lord Trentham. Ale Gwen si zrazu uvedomila, že obaja muži na seba uprene hľadia a atmosféra je napätá.
Vtedy sa pán Carstairs vyklonil z koča.
„Hrdina z Badajozu,“ povedal opovržlivo pískavým hlasom a odpľul si na zem hodný kus od nich.
„Francis!“ zvolala kontesa zhrozene.
„Frank!“ zakvílila pani Carstairsová.
„Kočiš, ideme!“ zavelil pán Carstairs a kočiš poslúchol.
Gwen skamenela na mieste.
„Keď som ho videl naposledy, napľul rovno na mňa,“ poznamenal lord Trentham.
Prudko obrátila hlavu a pozrela priamo naňho.
„Pán Carstairs bol ten dôstojník, o ktorom ste mi hovorili?“ spýtala sa. „Ten, ktorý chcel, aby ste odvolali útok na pevnosť?“
„Nečakali sme, že prežije,“ odvetil. „Mal početné vnútorné i vonkajšie zranenia a vykašliaval krv. Poslali ho domov zomrieť, no očividne prežil.“
„Ach, Hugo,“ vzdychla.
„Ako ste videli, má zničený život,“ dodal. „Musí byť preňho dvojnásobne ťažké vedieť, že som tu a že ma vítajú ako hrdinu. On je takisto veľký hrdina, ak je to správne slovo. Chcel, aby som odvolal útok, ale keď som ho viedol ďalej, nasledoval ma.“
„Ach, Hugo,“ vzdychla znova a na chvíľu si položila hlavu na jeho plece.
Neviedol ju po chodníčku, ale krížom cez trávnik k starej aleji, celkom opustenej.
„Mrzí ma, že ste boli svedkyňou toho stretnutia,“ povedal. „Ak chcete, odvediem vás domov a v budúcnosti sa vám budem vyhýbať. Ak budete taká láskavá, vezmite Constance na tú záhradnú slávnosť a na tie dve ďalšie akcie - ale ak nechcete, nemusíte, samozrejme. Už ste pre ňu urobili viac ako dosť.“
„To znamená, že nikdy na mňa nekývnete malíčkom?“ spýtala sa.
Obrátil hlavu a pozrel na ňu zachmúrene ako pravý vojak.
„Áno, znamená to presne to,“ odvetil.
„To je škoda,“ pokračovala. „Už som si myslela, že možno, ale iba možno, budem vášmu dvoreniu priaznivo naklonená. Hoci priznávam, že hrdosť by mi asi nedovolila, aby som sa k vám rozbehla, keď na mňa kývnete malíčkom.“
„Už nikdy vás nechcem vystaviť niečomu takému,“ vyhlásil.
„Takže ma chcete ochrániť pred životom?“ zatiahla. „To nejde, Hugo.“
„O dvorení neviem celkom nič,“ povedal po chvíli ticha. „Nečítal som tú príručku.“
„Mali by ste s dotyčnou ženou tancovať,“ odvetila. „Alebo ak hrajú waltz a vy sa bojíte, že jej postúpate po prstoch alebo sa bude potkýnať na vlastných nohách, vezmite ju na prechádzku a vypočujte si jej najhlbšie, najtajnejšie tajomstvá, a pritom sa netvárte znudene ani odsudzujúco. Potom ju pobozkajte a dajte jej najavo... že jej je odpustené. Keď sa cíti na smrť unavená, navštívte ju a vezmite ju na prechádzku. A zaveďte ju na opustenú tienistú cestičku, aby ste ju mohli pobozkať.“
„Každý deň ju mám pobozkať?“ zvolal. „To sa odo mňa naozaj vyžaduje?“
„Vždy keď je to možné,“ objasnila. „Niekedy budete potrebovať veľkú vynachádzavosť.“
„Ja viem byť vynachádzavý,“ vyhlásil.
„O tom nepochybujem,“ odvetila.
„Gvvendoline,“ ozval sa po chvíli, „možno sa vám zdá, že som tvrdý chlap. Ale nie som si istý, či taký naozaj som.“
„Ach,“ vzdychla ticho, „som si istá, že nie ste, Hugo. Nie z každej stránky, na ktorej záleží.“
Ani ja nie som tvrdá. Ani koketa.
Aspoň si myslela, že nie je koketa.
Zúfalo potrebovala premýšľať, ale ešte bola veľmi unavená. V noci málo spala a dnes prežila bolestne citovo vyčerpávajúce popoludnie s Lauren. A teraz... toto...
„Bozk každý deň,“ povedal. „Ale nemusí to byť prejav dvorenia z jednej či druhej strany. Ten bozk môže prísť, keď sú na to vhodné podmienky a chceme sa telesne zblížiť.“
„To sa mi zdá celkom dobrý dôvod,“ zasmiala sa. „Tak ma teda pobozkajte, Hugo, a zachráňte ma pred skľúčenosťou z dnešného dňa.“
Nad hlavami sa im hojdali tri konáre so sviežozelenými jarnými listami, vzduch bol presýtený vôňou zelene. Zbor neviditeľných vtákov sa navzájom tajomne dohováral. V diaľke zaštekal pes, veselo zvýsklo dieťa.
Oprel ju chrbtom o kmeň a naklonil sa k nej. Prsty jej zaboril popod čepiec do vlasov, dlaňami jej zovrel líca. Oči, ktoré v tieni stromov upieral do jej očí, boli veľmi tmavé.
„Každý deň,“ zašepkal, „omamná predstava.“
„Áno,“ usmiala sa.
„A každú noc milovanie,“ dodal. „Možno aj niekoľko ráz za noc. To by bol prirodzený dôsledok dvorenia.“ „Áno,“ prikývla. „Keby som vám dvoril.“
„Áno,“ pripustila. „A keby som bola priaznivo naklonená vášmu dvoreniu.“
„Gwendoline...“ zamrmlal. „Hugo...“
Zľahka jej prešiel perami po ústach a odtiahol sa.
„Nabudúce,“ vyhlásil, „ak bude nabudúce, vás chcem mať nahú.“
„Áno,“ odvetila, „ak bude nabudúce.“
Z akých dôvodov je to nepravdepodobné, ak nie celkom nemožné? Stačilo by uviesť jediný dôvod.
Znova ju pobozkal, objal okolo pása a pritiahol ju k sebe, ona ho držala oboma rukami okolo krku.
Bol to tvrdý, horúci bozk, otvorené ústa mali pritlačené k sebe, jazyky sa im prepletali a navzájom sa pohládzali. Sťažka dýchali, až sa napokon zľahka pobozkali iba perami a mrmlali pritom nezrozumiteľné slová.
„Myslím,“ povedal, keď skončil, „že by som vás mal radšej vziať domov.“
„Aj ja si to myslím,“ odvetila. „A mali by ste tie obálky vybrať z vrecka, aby nezostalo navždy vyduté.“
„Nepatrí sa chodiť po svete ako neupravený džentlmen.“
„To veru nie,“ zasmiala sa a chytila ho pod pazuchu.
A ľahkovážne prehodnotila šance na spoločnú budúcnosť z nepravdepodobných na možné. Hoci stále nie pravdepodobné.
Až taká ľahkovážna predsa len nebola.

HUGOVI SA ZDALO, že Constance sa zabáva ako dosiaľ nikdy. Raz predpoludním šla nakupovať s lady Muirovou a so svojou sesternicou a švagrinou a skončili v čajovni s jej ctiteľom a jeho matkou. Inokedy popoludní chodila po návštevách s tými istými tromi dámami a domov ju odviedol syn poslednej dámy, ktorú navštívili, no na naliehanie jeho starej matky ich sprevádzala slúžka. Dva razy sa šla popoludní povoziť v koči s dvoma rozličnými mladými mužmi. A každé ráno prichádzali nové a nové pozvánky, hoci zatiaľ sa zúčastnila iba na jednom bále.
Zdalo sa, že spoločnosť ju prijala dobre, a Constance bola šťastná. Ale nielen kvôli sebe.
„Všetci džentlmeni, ktorí mi venujú pozornosť, sa chcú rozprávať o tebe, Hugo,“ povedala mu raz pri raňajkách. „To je veľmi potešiteľné.“
„O mne?“ Zamračil sa. „A pritom dvoria tebe?“
„Hm, zrejme im dodá prestíž, ak ich vidia so sestrou hrdinu z Badajozu.“
Hugo už bol smrteľne unavený z toho absurdného označenia.
„Ale dvoria predsa tebe,“ podotkol. „Ach, z toho si nerob ťažkú hlavu, Hugo,“ vyhlásila. „Za žiadneho z nich sa nevydám.“
„Nie?“ Zvraštil obočie.
„Pravdaže nie,“ odvetila. „Všetci sú veľmi milí, zábavní a veľmi... hlúpi. Ale nie, to je kruté. Všetci sa mi páčia a sú ku mne naozaj láskaví. A všetci ťa obdivujú. Pochybujem, že by niektorý z nich nabral odvahu a požiadal ťa o moju ruku, aj keby chcel. Vieš, ty sa vždy hrozne mračíš.“
Constance bola možno rozumnejšia, než si myslel. Nádeje na manželstvo nespájala ani s jedným z džentlmenov, s ktorými sa doteraz zoznámila. Samozrejme, neprekvapovalo ho to. Jej prvý bál sa konal pred necelým týždňom. Možno sa mýlil, pokiaľ išlo o motívy. Možno nepovažovala za dôležité vystúpiť po spoločenskom rebríčku vyššie vďaka manželovi.
Tú myšlienku potvrdzovali aj iné veci, čo sa diali v jej živote.
Raz popoludní šla so starou matkou do potravinárstva a stretla sa tam s ostatnými príbuznými. Okamžite sa jej zapáčili a ona sa zapáčila im. Po tej prvej návšteve si každý deň našla čas, aby za nimi zašla - teda za tými, ktorí neobskakovali doma okolo Fiony. A rozprávala sa s nimi o obchode s rovnakým nadšením, aké prejavovala, keď im opisovala stretnutia so smotánkou.
Vedľa potravinárstva bolo železiarstvo. Dlhoročný majiteľ nedávno zomrel, ale jeho syn sľúbil všetkým zákazníkom, že obchod zostane otvorený a nič sa v ňom nezmení. Podľa Constance to bola hotová Aladinova jaskyňa s úzkymi uličkami, ktoré sa spletito kľukatili, až sa zákazník mohol stratiť. A boli také úzke, že niekedy sa v nich človek len ťažko obrátil. Nový majiteľ mal v obchode úplne všetko - rôzne klince, skrutky, haspry či nity. A nielen to. Tak ako jeho otec presne vedel, kde má hľadať aj tú najmenšiu súčiastku, ktorú niekto potreboval. Na stenách viseli metly a rebríky, lopaty a vidly...
A tak ďalej...
Constance chodila do toho obchodu každý deň s niektorým príbuzným, lebo všetci boli dobrí priatelia pána Tuckera. V skutočnosti ho jej stará matka takmer adoptovala, keď zostal bez otca. Podľa Constance by mohol mať toľko rokov ako Hilda, možno je o jeden-dva roky mladší. Alebo aj o tri. Bol zábavný a doberal si Constance pre jej fajnový prízvuk, hoci nerozprávala veľmi odlišne od ostatných a on nehovoril s čistým cockneyským prízvukom. Celkom dobre mu rozumela. Doberal si ju pre jej pekné čepce a dovolil malému Colinovi aj Thomasovi, aby pobehovali po jeho obchode, koľko sa im chce, no keď raz prevrhli dve škatule s rozlične veľkými klincami, ktoré sa pomiešali, trval na tom, aby si sadli k pultu a pekne ich roztriedili. Zabralo im to takmer hodinu a on im priniesol mlieko a sušienky, aby im to šlo rýchlejšie. Keď skončili, postrapatil im vlasy, povedal, že sú dobrí chlapci, a každému dal pencu pod podmienkou, že okamžite odídu z obchodu a aspoň hodinu ich tam nebude vidieť.
Rozprával Constance zábavné príbehy o svojich zákazníkoch, ale nikdy sa o nich nevyjadroval nepekne. A keď raz popoludní pršalo, trval na tom, že ju odprevadí až domov, a celý čas jej držal nad hlavou velikánsky čierny dáždnik, ktorý vypriadol kdesi v obchode. Povedal jej, že by v noci nemohol spať, keby ju pustil domov samu v tom daždi, takže by sa jej celkom zničil čepiec.
Hugo so záujmom počúval jej dlhé nadšené rozprávanie. Keď jeho sestra hovorila o majiteľovi železiarstva, tvár jej žiarila ako nikdy - veru keď opisovala džentlmenov, ktorí jej dvorili, nebola taká rozžiarená.
Hugovi sa zdalo, že by sa mohol celkom vyhnúť stretnutiam so smotánkou. Vôbec by nemuseli ísť na bál u Redfieldovcov ani na nadchádzajúcu záhradnú slávnosť. A nemusí sa ďalej stretávať s lady Muirovou.
Jeho život by bol oveľa pokojnejší, keby sa s ňou po odchode z Penderrisu viac nestretol.
Obaja pomaly začínali horieť láskou. Ba nielen začínali.
A bolo to vzájomné. Hugo si dokonca začínal myslieť, že sa môžu ľúbiť. Ale romanca netrvá večne. Niežeby mal osobnú skúsenosť s romancami, no pozorovanie života ho čosi naučilo. Dôležité bolo práve to, čo zostane z romance, keď pominie prvé nadšenie. Čo zostane jemu a Gwendoline? Dva životy rozdielne ako deň a noc. Možno zopár detí - ak tá žena vôbec môže mať deti... A budú sa musieť rozhodnúť, kde tie deti budú študovať. Ona ich bude bezpochyby chcieť poslať na nóbl školy, len čo vyrastú z plienok. On si ich bude chcieť nechať doma a tešiť sa z nich. Zostane im čo len trochu lásky, keď romanca pominie? Alebo sa stratí spolu s energiou vynaloženou na to, aby spojili dva životy, ktoré nejde spojiť?
„Čo sa stane s láskou, keď pominie romanca, George?“ spýtal sa raz popoludní vojvodu Stanbrooka, keď k nemu prišiel s lady Muirovou na čaj. Boli tam aj vojvoda a vojvodkyňa z Portfrey, ale v to popoludnie sa nečakane spustil dážď - bolo to to isté popoludnie, keď Tucker odprevadil Constance zo svojho obchodu. Vojvoda s vojvodkyňou vzali lady Muirovú domov svojím kočom, lebo Hugo neprišiel bričkou.
„Dobrá otázka,“ poznamenal jeho priateľ s úsmevom. „Keď som bol mladý, všetci, čo mali na starosti moju výchovu, ma učili, že tie dve veci si neslobodno mýliť - teda, aspoň muž môjho spoločenského postavenia by si ich nemal mýliť. Romancu si treba vyhradiť pre milenky, lásku, hoci bližšie nešpecifikovanú, pre manželku. Ľúbil som Miriam, nech už to znamenalo čokoľvek. V prvých rokoch manželstva som prežil aj zopár romancí, hoci dnes to ľutujem. Nezaslúžila si to. Keby som bol teraz mladý, Hugo, verím, že by som hľadal lásku, teda romancu a manželku v jednom, aj keď ľudia hovoria, že romanca pominie a láska ešte skôr. Všeličo v živote ľutujem, ale asi to nemá zmysel, však? V tejto chvíli sme obaja na tom mieste, kam sme sa dostali na základe svojho pôvodu a životných skúseností, pritom sme sa museli veľa ráz rozhodovať. Jediné, čo máme pod palcom, je najbližšie rozhodnutie. Ale prepáčte, položili ste mi otázku a s ľútosťou musím priznať, že na ňu nepoznám odpoveď, a mám podozrenie, že nijaká odpoveď ani neexistuje. Každý vzťah je jedinečný. Zaľúbili ste sa do lady Muirovej, však?“
„Predpokladám, že áno,“ pripustil.
„A ona sa zaľúbila do vás.“ Bolo to tvrdenie, nie otázka.
„Je to beznádejné,“ vzdychol si Hugo. „Nie je to nič viac než romanca.“
„To nie je pravda, Hugo,“ namietol vojvoda. „Je to viac. Poznám vás dosť dobre a viem, čo je pod tou tvrdou škrupinou, ktorú ukazujete navonok. Lady Muirovú nepoznám tak dobre, ale čosi cítim... Hm, neviem na to nájsť vhodné slovo. Cítim hĺbku charakteru, ktorá sa vyrovná vašej hĺbke. Možno duch, možno to je slovo, ktoré hľadám.“
„Aj tak je to beznádejné,“ podotkol Hugo.
„Možno,“ pripustil vojvoda. „Ale tí, ktorí sú navidomoči zaľúbení a dokonale sa k sebe hodia, často nevydržia ani prvú skúšku, ktorú im život prinesie. A život im to skôr či neskôr vždy pripraví. Len si spomeňte na chudáka Flaviana a jeho bývalú snúbenicu. Keď sa k sebe ľudia nehodia, vedia to, a predsa sa ľúbia, možno sú lepšie pripravení zvládnuť prekážky a bojovať proti nim všetkými dostupnými zbraňami. Nečakajú, že život bude ľahký, a, samozrejme, ani nie je. Oni však majú šancu zvíťaziť. Ale toto všetko býva len zhoda okolností, Hugo. Skutočne neviem.“
Nikoho iného sa spýtať nemohol. Vedel, čo by mu povedal Flavian, a Ralph nemal skúsenosti. Chceli by vedieť, prečo sa pýta, a vybuchli by do smiechu, keby sa dozvedeli, že Hugo sa konečne zaľúbil. Chceli by vedieť, kto je tá žena, chceli by sa s ňou stretnúť, a to bolo nemysliteľné.
Okrem toho, ako povedal George, nikto nemôže vedieť, ako dopadne láska alebo romanca, a čo sa stane, keď sa romanca skončí. Človek to musí zakúsiť na vlastnej koži. Alebo nezakúsiť...
Môže čeliť pokušeniu zakúsiť lásku, alebo sa od nej odvrátiť.
Môže byť hrdina, alebo zbabelec.
Môže byť múdry, alebo hlúpy.
Opatrný, alebo ľahkovážny.
Existujú vôbec odpovede na čokoľvek v živote?
Život je tak trochu ako chôdza po tenkom, predratom lane nad hlbokou priepasťou plnou ostrých skalísk a divej zveri čakajúcej dolu. Je nebezpečný - a vzrušujúci.

Deň bol ako stvorený na záhradnú slávnosť. To bolo prvé, čo si Hugo uvedomil, keď ráno vstal z postele a odhrnul závesy na okne vo svojej spálni. Ale výnimočne mu slnko neprinieslo radosť. Možno sa neskôr ukážu nejaké mraky. Možno popoludní spŕchne.
Vtedy bude už neskoro zrušiť záhradnú slávnosť. A pravdepodobne by aj teraz bolo neskoro, nech by hoci aj lialo ako z krhly. Hostitelia by bezpochyby mali náhradný plán. Určite majú vo svojej rezidencii plesovú sálu alebo aj dve, pripravené prichýliť crème de la crème anglickej spoločnosti - ako aj jeho a Constance.
Nie, nedá sa tomu vyhnúť. Okrem toho Constance bola taká vzrušená, že včera večer vyhlásila, že tuším ani oka nezažmúri. A lady Muirovú nevidel už celé tri dni. Naposledy vtedy, keď odišla od Georgea s Portfreyovcami a musel sa uspokojiť iba s letmým bozkom na ruku v rukavičke.
Teda tak, pokiaľ išlo o bozk na každý deň. Ale veď v skutočnosti jej predsa nedvorí, alebo áno?
Popoludnie bolo rovnako dokonalé ako ráno a Constance v noci zrejme predsa len spala, lebo vyzerala odpočinutá, oči jej žiarili a prekypovala energiou. Nedalo sa tomu vyhnúť. Hugov koč stál pred dverami o päť minút skôr a Hilda so snúbencom Paulom Cranom, ktorí prišli v tej chvíli, im zakývali na cestu. Prišli vziať Fionu na prechádzku - mal to byť prvý výlet po dlhom čase.
Keď sa blížili k svojmu cieľu, Constance chytila Huga za ruku.
„Dnes nie som taká vydesená ako na bále Ravensbergovcov,“ priznala. „Teraz už poznám ľudí a sú veľmi milí, nemyslíš? Samozrejme, keď som s tebou, nikto na mňa ani nepozrie, takže nemusím byť v rozpakoch. Si zaľúbený do lady Muirovej?“
Zdvihol obočie a odkašlal si. „To by bolo hlúpe, nezdá sa ti?“
„O nič hlúpejšie, než keby som sa ja zaľúbila do pána Hinda alebo pána Everlyho či iného džentlmena.“
„A si do nich zaľúbená?“ spýtal sa jej. „Alebo do niekoho iného?“
„Nie, pravdaže nie,“ odvetila. „Tí muži nič nerobia, Hugo. Žijú z peňazí, ktoré dostali. To možno platí aj o mne, ale keď ide o ženu, je to iné, nie? Človek predpokladá, že muž bude zarábať na živobytie.“
„To je predstava strednej triedy,“ usmial sa na ňu.
„Mne sa zdá mužné, keď muž pracuje.“
V duchu sa usmial.
„Ach, už sa neviem dočkať, kedy uvidím tie záhrady a ako budú oblečené dámy. Páči sa ti môj nový čepiec? Viem, že starý otec by povedal, že je čudný, ale v očiach by mu pritom hrali šibalské iskry. A pán Tucker by s ním súhlasil a krútil by hlavou ako vždy, keď to, čo hovorí, nemyslí vážne.“
„Naozaj nádherný čepiec!“ vyhlásil.
A vtedy dorazili.
Záhrady obkolesujúce rezidenciu Brittlingovcov v Richmonde tvorili asi desatinu parku v Crosslands. Ale bolo tam najmenej stonásobne viac kvetov. Trávniky boli úhľadne pokosené, kvetinové záhony hýrili pestrými kvetmi a stromy tak ladili, akoby ich boli po jednom rozmiestňovali tak, aby dosiahli malebný efekt. Bol tam ružový sad aj oranžéria, pódium pre kapelu aj letohrádok, aleja, kde stromy stáli v pozore ako vojaci, sochy, fontána a trojstupňová terasa zvažujúca sa od domu, zdobená kamennými žardiniérami s kvetmi.
Všetko malo vyzerať beznádejne prepchaté, akoby tam nezostalo miesto pre ľudí.
Ale v skutočnosti to vyzeralo veľkolepo a Hugo nespokojne premýšľal o svojom parku. Túžil byť v tej chvíli tam. Prežili všetky jahniatka? Sú už polia osiate? Nerastie v jeho kvetinovom záhone burina?
Lady Muirová prišla so svojou rodinou ešte pred nimi. Len čo dorazili, náhlivo sa pobrala za nimi a ruky vystierala ku Constance.
„Tu ste!“ zvolala. „A dali ste si radšej čepiec s ružičkami než slamený. Myslím, že ste sa rozhodli správne. Tento pôsobí oveľa efektnejšie. Predstavím vás ľuďom, s ktorými ste sa ešte nestretli - väčšinou na ich žiadosť. Viete, máte slávneho brata, hoci keď vás spoznajú, budú sa usilovať zblížiť s vami.“
Keď spomenula Huga, pozrela naňho a očervenela.
Šaty mala belasé ako obloha, žltý čepiec zdobený nevädzami.
„Poďte s nami, lord Trentham,“ pozvala ho, keď chytila Constance pod pazuchu. „Inak tu zostanete stáť ako kôl v plote a budete zazerať na každého, kto si s vami bude chcieť potriasť ruku.“
„Ach!“ Constance prekvapene pozrela z jedného na druhého. „Vy sa nebojíte takto s ním rozprávať?“
„Mám informácie z dobrého prameňa, že keď bol malý chlapec, vynášal pavúky z domu do trávy, nikdy ich neudupal topánkou.“
„No toto!“ zasmiala sa Constance. „Ešte vždy to robí. Aj včera, keď mama videla obrovského pavúka prebehnúť po koberci a skríkla, Hugo ho vzal von. A ona pritom chcela, aby ho niekto rozpučil.“
Hugo kráčal vedľa nich s rukami za chrbtom. Sláva je smiešna vec, premýšľal, keď sa mu ľudia ukláňali a pozerali naňho v nemom úžase. Naňho, na Huga Emesa. Nevedel si predstaviť obyčajnejšieho človeka.
A vtedy zbadal v ružovom sade sedieť Franka Carstairsa s dekou na nohách, so šálkou s tanierikom v rukách, po jeho boku sedela nespokojne sa tváriaca manželka. Carstairs ho takisto zbadal, ohrnul pery a odvrátil pohľad.
Minulý týždeň mu Carstairs spôsobil zopár bezsenných nocí. Kedysi to bol statočný, usilovný dôstojník, vážili si ho nielen jeho vojaci, ale aj ostatní dôstojníci. Ale bol chudobný ako kostolná myš, povrávalo sa, že jeho starý otec prehral v stávkach rodinný majetok a on bol iba mladší syn. Preto si musel vyslúžiť povýšenie, nemohol si ho kúpiť.
Constance zakrátko odviedla skupina mladých žien i mužov. Šli sa prejsť k rieke, kam viedla súkromná cestička lemovaná kvetmi.
„Rieka je najmenej pol kilometra odtiaľto,“ povedala lady Muirová Hugovi. „Myslím, že zostanem tu. Včera som mala členok trochu opuchnutý a musela som si nohu vyložiť. Niekedy zabúdam, že nie som celkom normálna.“
„Konečne viem, čo mi nedalo pokoj,“ vyhlásil Hugo. „Ste nenormálna. Hneď mi je všetko jasné.“
Zasmiala sa. „Idem si sadnúť do letného domu,“ oznámila. „Ale nemusíte sa cítiť povinný robiť mi spoločnosť.“
Nastavil jej rameno.
Takmer hodinu tam sedeli a zhovárali sa, hoci celý ten čas neboli sami. Prišli za ňou jej početné sesternice, na chvíľu sa zastavil Ralph, neskôr sa s Hugom prišli zoznámiť vojvoda Bewcastle s manželkou a markíz Hallmere s manželkou. Markíza bola Bewcastlova sestra a Bewcastle bol na vidieku Ravensbergov sused. Hugovi sa z tých ľudí krútila hlava.
„Ako si pamätáte, kto je kto?“ spýtal sa, keď s lady Muirovou osameli.
Zasmiala sa. „Predpokladám, že rovnako ako si vy pamätáte, kto je kto vo vašom svete,“ odvetila. „Mám v tom cvik. Ale teraz som hladná - a smädná. Ideme na terasu?“
Hugo tam veľmi nechcel ísť, hoci predstava, že sa napije čaju, bola lákavá. Carstairs odišiel z ružového sadu a teraz sedel na druhej terase, kúsok od stolov naložených jedlom. Zrazu si uvedomil, že tam nemôže zostať. Sčista-jasna sa zjavil Grayson, vikomt Muir, a mieril k nim, hoci na chvíľu ho pristavila statná matróna s obrovským klobúkom na hlave.
Hugo vstal a nastavil Gwen rameno.
„Budem mať na pamäti,“ nadhodil, „že keď držím v prstoch šálku, malíček mám vystrčiť.“
„Ach, ste ozaj učenlivý žiak,“ povedala. „Som na vás hrdá.“
Zasmiala sa a spolu vykročili cez trávnik na terasu. „Gwen!“ ozval sa panovačný hlas, keď dorazili na najnižšiu terasu.
Zdvihla obočie a obrátila sa.
„Gwen!“ oslovil ju znova Grayson. Stál kúsok od nich - ale dosť ďaleko, aby musel kričať, takže jeho slová začuli aj iní. „Doprajte mi tú česť a dovoľte mi, aby som vás odviedol za vaším bratom. Prekvapuje ma, že vám dovolí, aby sa vás ten človek držal ako kliešť. Ja by som to rozhodne nedopustil.“
Zavládlo ticho - zmĺkli aj iní hostia, ktorí počuli tie slová.
Hugo videl, ako Gwen zbledla.
„Ďakujem, Jason,“ odvetila vyrovnaným hlasom, hoci v ňom cítil napätie, „Ale svojich spoločníkov si vyberám sama.“
„Ako členka mojej rodiny veru nie,“ vyhlásil, „hoci ste sa k nám iba privydali. Musím dbať na česť svojho nebohého bratanca, vášho manžela, ako aj na meno rodu Graysonovcov, ktoré ešte vždy nesiete. Tento chlap je zbabelec, podvodník a bagáž. Robí britskej armáde len hanbu.“
Hugo jej pustil rameno a spojil si ruky za chrbtom. Rozkročil nohy, vystrel chrbát a mlčky hľadel na protivníka. Veľmi dobre si uvedomoval, že sa rozhostilo ticho a všetci s napätím čakajú, čo z toho bude.
„No teda toto!“ zvolal ktosi, ale niekto ho rýchlo umlčal.
„Hovoríte nezmysly, Jason!“ vyhlásila lady Muirová. „Ako sa opovažujete?“
„Len sa ho spýtajte, ako prežil ten nebezpečný útok bez jediného škrabanca,“ podpichol Grayson. „Keď pri tom zahynulo takmer tristo mužov a tých pár, ktorí nezomreli, utrpelo vážne zranenia. Spýtajte sa ho. Nepovie vám pravdu. Ja vám ju však poviem. Kapitán Emes viedol útok zozadu. Poslal svojich mužov na smrť a nasledoval ich, až keď prelomili línie, takže mohli prejsť aj ostatné jednotky. Potom bežal dopredu a tváril sa ako víťaz. Lenže nezostalo veľa mužov, ktorí by mu mohli protirečiť.“
Do ticha sa ozvali výkriky zdesenia.
„Hanba mu!“ zvolal ktosi, ale umlčali ho. No nebolo jasné, či to adresoval Graysonovi alebo Hugovi.
Hugo na sebe cítil pohľady ľudí, i keď hľadel rovno na Graysona.
„Vaše slovo proti môjmu, Grayson,“ vyhlásil. „Nemienim sa s vami hádať.“
Kútikom oka zazrel Constance. Dofrasa, už sa vrátila od rieky a postavila sa do kruhu divákov.
Obrátil sa k lady Muirovej a naklonil k nej hlavu.
„Poberiem sa odtiaľto, madam,“ povedal, „a sestru vezmem so sebou.“
Vtedy sa mu spoza chrbta ozval slabý a piskľavý, ale počuteľný hlas.
„Je tu jeden z tých, čo prežili, a ten vám bude protirečiť, Muir,“ povedal Frank Carstairs. „Nemám dôvod mať rád Emesa. V ten deň sa ujal vedenia útoku, ktorý som mal viesť ja. A vo svetle jeho hrdinstva sa ukázala moja zbabelosť, ktorá mi od tých čias trápi svedomie. Keď muži začali padať pod paľbou nepriateľa, chcel som zrušiť útok, ale on nás presvedčil, aby sme pokračovali. On sám sa vrhol vpred a neobzeral sa, či ho niekto nasleduje. A mal pravdu, bola to nebezpečná misia a sami sme sa podujali ísť na smrť. Boli sme terče pre delá, vďaka ktorým sa za naším chrbtom mohol začať skutočný útok. Kapitán Emes stál na čele a zaslúži si všetku chválu, ktorej sa mu odvtedy dostalo.“
Hugo sa neobrátil. Ani sa nepohol. Bola to najhoršia chvíľa v jeho živote, horšia než tá, keď sa pominul na rozume. No, možno nebola horšia. Nič nemohlo byť horšie než to.
„Nuž teda, ja si idem vypiť svoj čaj,“ ozval sa apatický hlas. „Lady Muirová, Trentham, pridajte sa ku mne a ku Christine a sadnite si k nášmu stolu - má výhodu, že je v tieni.“
Keď Hugo konečne odtrhol pohľad od Graysona, videl, že sa mu prihovára muž, s ktorým sa pred chvíľou zoznámil - pôsobil veľmi autokraticky. Mal strieborné oči a lorňon vykladaný drahokamami, ktorý teraz mieril na odchádzajúceho Graysona. Vojvoda Bewcastle!
„Ďakujem.“ Lady Muirová chytila Huga pod pazuchu. „Bude nám potešením, vaša milosť. A ten tieň nám dobre padne. Keď je človek dlhšie vystavený slnku, začne mu byť poriadne horúco, však?“
Zrazu sa všetci rozhýbali, zhovárali sa a smiali a slávnosť pokračovala, akoby sa nič nebolo stalo. Keď Hugo pozrel na Carstairsa, ten sa nedíval naňho, ale úmyselne sa rozprával s manželkou. Hugo si uvedomil, že to je pre smotánku typické.
Ale v salónoch a kluboch po celom Londýne sa bezpochyby bude ešte dlho šepkať o tejto slovnej šarvátke.

„ROZHODOL SOM SA, že vám nebudem dvoriť,“ oznámil lord Trentham.
Gwen vzala do ruky vyšívanie, hoci si to ani neuvedomila, a začala vyšívať. Už sa chcela spýtať: Ste si tým tentoraz naozaj istý? Ale nič v jeho tvári nenaznačovalo, že by ju vyzýval na slovný súboj.
Prišiel do domu vo chvíli, keď sa chystala odísť s Lily aj s matkou. Chceli s Lauren vybaviť popoludňajšie návštevy. Neville bol v Hornej snemovni.
„No dobre,“ odvetila.
Stál uprostred salóna vystretý ako vojak, hoci ho ponúkla, aby si sadol. Zazeral. Vedela to. Nemusela ani zdvihnúť hlavu, aby sa v tom utvrdila.
„Bol by som vám veľmi vďačný,“ pokračoval, „keby ste mohli Constance sprevádzať na ostatné podujatia, na ktoré chce ísť. Ale ak máte pocit, že vám je to proti srsti, nič sa nedeje. Moja sestra už začína chápať, že svet smotánky nie je zasľúbená zem.“
„Veľmi rada to urobím,“ vyhlásila. „Ak chce, môže prijať aj viac pozvaní, rada ju budem ďalej sprevádzať. Neexistuje nijaká zasľúbená zem, ale bolo by nerozumné odmietnuť aj nezasľúbenú zem, kým ju človek neprebáda. Smotánka ju prijala veľmi dobre, a ak bude chcieť, môže očakávať, že si nájde dokonale úctyhodného partnera.“
Hľadel zhora na ňu a teraz už ľutovala, že vzala do ruky vyšívací rám. Musela sa veľmi sústrediť, aby sa jej netriasla ruka. A všimla si, že zelený hodváb vyplnil široký lupeň ruže, a nie list. Ostatné lupene boli ružové.
Rozhodla sa, že ticho nepreruší ona.
„Predpokladám,“ dodal, „že vaša rodina vám povedala čosi k tomu, že ste včera dopustili, aby vás zatiahli do toho výstupu.“
„Počkajme.“ Ruka jej na chvíľu závisia nad vyšívaním. „Môj brat bol naklonený myšlienke hodiť Jasonovi do tváre rukavicu a vyzvať ho na súboj za to, že ma verejne urazil - aj jeho. Ale Lily ho presvedčila, že pre chlapa, ako je Jason, bude oveľa horším trestom, ak ho bude ignorovať. Môj bratanec Joseph ho chcel takisto vyzvať, ale Neville mu povedal, že musí stáť vo fronte. Lily navrhla, aby sme na zoznam dám, ktoré chceme navštíviť dnes popoludní, zaradili aj pani Carstairsovú, lebo jej manžel urobil včera čosi vskutku mimoriadne a ona vždy pôsobí veľmi osamelo. Mama vyhlásila, že ešte nikdy na mňa nebola taká hrdá, ako keď som Jasonovi povedala, že svojich spoločníkov si vyberám sama - a keď som vás chytila pod pazuchu po tom, čo nás vojvoda Bewcastle s manželkou pozvali, aby sme si s nimi vypili čaj. Mama dodala, že pokiaľ vidí, vyberám si svojich spoločníkov dobre a rozumne. Lauren mi zas povedala, že keď videla, ako stoicky dôstojne ste prijali ten verbálny útok, mala dojem, že sa do vás po uši zaľúbili všetky slobodné dámy, ba aj zopár vydatých. Moja teta Elizabeth poznamenala, že pre mňa muselo byť veľmi bolestné dívať sa, že muž, ktorý zdedil titul po mojom manželovi, sa na verejnosti správa tak neprístojne. Ale zároveň som vraj musela byť hrdá, ako dôstojne a rozvážne sa zachoval môj spoločník. Považuje vás za ozajstného britského hrdinu. Jej manžel vojvoda verí, že Jasonove zlomyseľné klamstvá, z ktorých ho usvedčil pán Carstairs, len zvýšili vašu popularitu. Mám pokračovať?“
S vervou sa znova pustila do vyšívania.
„Vaše meno dnes bude na pretrase v celom Londýne,“ podotkol. „A budú ho spájať s mojím menom. Mrzí ma to. Ale už sa to viac nestane. Kvôli Constance ešte istý čas zostanem v meste, no budem sa pohybovať vo svojich kruhoch medzi svojimi ľuďmi. Počul som, že spoločenské klebety rýchlo utíchnu, keď ich nemá čo živiť.“
„Áno, to je pravda,“ pripustila.
„Vašej matke odľahne,“ dodal, „napriek tomu, čo povedala včera. Aj zvyšku vašej rodiny sa uľaví.“
Prestala vyšívať zelený lupeň, aby ho neskôr mohla jednoduchšie vypárať. Zapichla ihlu do plátna a odložila ho.
„Pochybujem, či sa na svete nájde ešte jeden človek, ktorý sa cíti taký menejcenný ako vy, hoci určite nie viac.“
„Ja sa necítim menejcenný,“ ohradil sa. „Iba iný - a beriem to ako realitu.“
„Somarina,“ vyhlásila neveľmi spôsobne.
Zagánila naňho a on jej gánenie opätoval.
„Keby ste ma skutočne chceli, Hugo,“ vyhlásila, „keby ste ma naozaj ľúbili, bojovali by ste o mňa, aj keby som bola anglická kráľovná.“
Ešte väčšmi zagánil. Sánku už mal znova ako zo žuly, pery stisnuté do pevnej linky, oči tmavé a prenikavé. Prebleslo jej hlavou, ako ho vôbec môže ľúbiť.
„To by bolo hlúpe,“ zamrmlal.
Hlúpe. To bolo jeho obľúbené slovo.
„Áno,“ prikývla. „Je hlúpe veriť, že ma môžete chcieť. Je hlúpe predstavovať si, že by ste ma mohli ľúbiť.“
Stál meravo ako mramorová socha.
„Odíďte, Hugo,“ vyhlásila. „Odíďte a viac sa nevráťte. Už vás nikdy nechcem ani vidieť.“
Odišiel - ale iba po dvere. Tam zastal chrbtom k nej, s rukou na kľučke.
Gánila na jeho chrbát, plná hnevu a nenávisti. Musí odísť. Bože, daj, nech odíde.
Ale neodišiel. Spustil ruku a obrátil sa tvárou k nej. „Vysvetlím vám, ako to myslím,“ povedal.
Nechápavo naňho pozrela. Uvedomila si, že ruky má úplne stŕpnuté. Zrejme ich zvierala tak silno.
„Doteraz to bola jednostranná záležitosť,“ začal. „A to od samého začiatku. V Penderrise ste boli vo svojom svete, hoci ste sa cítili v rozpakoch, že ste prišli nepozvaná. V Newbury Abbey ste boli vo svojom svete a medzi vlastnou rodinou, medzi ktorou sa nenašiel jediný človek bez titulu. Tu ste v samom strede svojho sveta - v tomto dome, v Hyde Parku, na bále u Redfieldovcov, na včerajšej záhradnej slávnosti. Zato odo mňa sa zakaždým čakalo, že vstúpim do sveta, kam nepatrím, a dokážem, že som ho hoden, aby som sa mohol zaujímať o vašu ruku. Urobil som to - a neraz. A vy ma kritizujete, že sa v ňom necítim ako doma.“
„Za to, že sa cítite menejcenný,“ podotkla.
„Že sa cítim iný,“ namietol. „Nezdá sa vám to nefér?“
„Nefér?“ Vzdychla si. Možno má pravdu. Chcela, aby odišiel, nech to má za sebou. Nakoniec aj tak odíde, tak to už rovno môže urobiť teraz. O týždeň či o mesiac bude mať srdce rovnako zlomené.
„Vstúpte so mnou do môjho sveta,“ navrhol.
„Bola som vo vašom dome a zoznámila som sa s vašou sestrou aj s nevlastnou matkou,“ pripomenula mu.
Vyrovnane na ňu hľadel a stále sa tváril rovnako neprístupné.
„Vstúpte so mnou do môjho sveta,“ zopakoval. „Ako?“ zamračila sa.
„Ak ma chcete, Gwendoline,“ povedal, „ak si myslíte, že ma ľúbite a dokážete so mnou prežiť celý život, vstúpte do môjho sveta. A zistíte, že túžba, ba ani láska nestačí.“
Sklopila pohľad na svoje ruky. Vystrela prsty, aby jej prestali tŕpnuť. Bola to pravda. Doteraz sa prispôsoboval iba on. A zvládol to dobre. Akurát z toho bol nesvoj a nešťastný v cudzom svete.
Už sa ho viac nespýta ako. Nevedela ako. A pravdepodobne to ani on nevie.
„Tak teda dobre,“ znova zdvihla pohľad a vzdorne, takmer znechutene naňho zagánila. Nechcela narušiť pohodlie svojho príjemného sveta ešte väčšmi tým, že by sa s ním stretávala a ľúbila ho.
Chvíľu akoby bojovali pohľadmi. Potom sa jej náhle uklonil a znova položil ruku na kľučku.
„Ešte sa vám ozvem,“ povedal.
A už ho nebolo.

Keď boli Gwen a Lily v to ráno na Bond Street, stretli sa s lordom Merlockom a dlho sa s ním zhovárali. Napokon ich obe pozval do neďalekej čajovne na čaj. Lily jeho pozvanie nemohla prijať. Sľúbila svojim deťom, že sa vráti skoro, aby sa mohli spolu včaššie naobedovať a potom zájsť s Nevillom do Toweru. Ale Gwen jeho pozvanie prijala. Dokonca aj pozvanie do jeho divadelnej lóže na dnešný večer, kde budú ešte štyria iní hostia.
Pôjde tam a bude robiť, čo bude v jej silách, aby sa doňho zaľúbila.
Ach, to je absurdné! Akoby sa človek mohol zaľúbiť na rozkaz. A bude to od nej neférové voči lordovi Merlockovi, ak s ním bude flirtovať, len aby si zahojila zlomené srdce, bez ohľadu na jeho city. Rozhodla sa, že pôjde len ako jeho hostka, bude sa usmievať a tváriť prívetivo, nič viac.
Ach, ako len ľutovala, že sa vtedy po hádke s Verou vybrala na prechádzku po pláži. A ľutovala, že sa nerozhodla vrátiť smerom, z ktorého prišla, že si nedávala väčší pozor, keď liezla hore kopcom... Alebo že sa Hugo takisto rozhodol ísť na pláž a sadol si na skalný výčnelok, akoby čakal, kedy príde a vyvrtne si členok.
Ale načo sa oddávať ľútosti? Nemá to zmysel. To akoby chcela, aby slnko dnes ráno nevyšlo alebo aby sa nenarodila.
Ach, Hugo! Znova chytila do ruky vyšívanie a nešťastne hľadela na hodvábny zelený lupeň ružovej ruže. Ach, Hugo!

Gwen nevidela Huga celý týždeň. Ani sa jej neozval. Pripadalo jej to ako rok, hoci sa usilovala zaplniť každú chvíľu činorodosťou a v spoločnosti sa smiala ako dávno nie.
Získala nového ctiteľa - lorda Rufflesa, ktorý ranú mladosť a skorý stredný vek prežil ako búrlivák a až keď sa dostal do štádia života nebezpečne blízkeho starobe, rozhodol sa, že je najvyšší čas zmeniť sa na úctyhodného džentlmena a dvoriť najkrajšej dáme v krajine. Teda aspoň to tvrdil Gwen, keď s ňou tancoval na bále v dome lorda Rosthorna. A keď sa zasmiala a povedala mu, aby nestrácal čas a našiel tú dámu, položil si jednu mierne reumatickú ruku na srdce, zahľadel sa jej do očí a oznámil jej, že už to urobil. Stal sa jej oddaným otrokom.
Bol vtipný, zábavný a stále bolo vidieť, že v mladosti bol príťažlivý - a že má asi taký záujem usadiť sa ako letieť na mesiac. Vždy keď sa počas toho týždňa stretli, dovolila mu, aby s ňou flirtoval, aj ona flirtovala s ním, lebo vedela, že to nebude brať vážne. Ale dobre sa na tom zabávala.
Takmer všade, kam šla, vzala so sebou aj Constance Emesovú. To dievča sa jej úprimne páčilo a mala radosť, keď videla, že si spoločenské udalosti v Londýne vychutnáva s takým nevinným potešením. Získala početných ctiteľov a správala sa k nim zdvorilo a láskavo. Ale jedného dňa Gwen prekvapila.
„Dnes predpoludním bol u nás pán Rigby,“ oznámila jej na bále u lorda Rosthorna. „Prišiel požiadať o moju ruku.“
„No a?“ Gwen na ňu so záujmom pozrela a ovievala sa vejárom, lebo v sále bolo horúco.
„Odmietla som ho,“ odvetila Constance, akoby to bolo prirodzené. „Dúfam, že som sa ho nedotkla. Hádam nie, hoci bol, pochopiteľne, sklamaný.“
Povedala to bez náznaku domýšľavosti.
„Mám dojem, že ten chudák má prázdne vrecká,“ dodala Constance.
„Ale aj tak by to bola pre vás dobrá partia,“ podotkla Gwen. „Jeho starý otec z matkinej strany bol vikomt. A pán Rigby je príťažlivý a sympatický. Verím, že by sa k vám správal pekne, ale ak k nemu nič necítite, potom vám musím iba zablahoželať, že ste mali odvahu a odmietli ste túto prvú žiadosť o ruku.“
„Ak nemá peniaze,“ poznamenala Constance, „mohol by požiadať niektorého príbuzného, aby mu kúpil dôstojnícku hodnosť, alebo sa mohol stať kňazom. Jedno i druhé je vhodná kariéra pre príslušníka vyššej triedy. Ale keby trochu premohol hrdosť, mohol sa stať aj správcom majetku nejakého urodzeného muža alebo tajomníkom. Oženiť sa s bohatou nevestou nie je jeho jediná možnosť.“
„A priznal sa k tomu?“ zaujímala sa Gwen.
„Až keď som naňho naliehala,“ priznala Constance. „Ale nebol z toho vôbec v rozpakoch. Ubezpečil ma, že obaja niečo prinesieme do manželstva - ja peniaze, on rodovú líniu a spoločenské postavenie. Ubezpečil ma, že ma má naozaj rád. Zdalo sa mi, že hovoril úprimne.“
„Ale vy ste nemali pocit, že je to rovnocenná dohoda,“ poznamenala Gwen.
Dievča sa zamračilo a roztvorilo vejár.
„Ach, predpokladám, že bola rovnocenná,“ pripustila. „Ale čo by robil do konca života, lady Muirová? Mohol by vďaka mojim peniazom do konca života zaháľať, ale... prečo? Prečo sa nejaký muž vôbec rozhodne tráviť život záhaľkou?“
Gwen sa zasmiala. „Prichádza pán Gratin, aby vás vzal do tanca,“ oznámila jej.
Dievča sa žiarivo usmialo na prichádzajúceho partnera. Nezmienila sa o Hugovi. Za celý týždeň Constance Huga ani raz nespomenula a Gwen sa naňho nespýtala.
Ešte sa vám ozvem, povedal, keď ho videla naposledy. Očakávala, že sa ozve na druhý či na tretí deň. Aká bola hlúpa!
Potom sa predsa len ozval. Poslal jej list. Raz ráno si ho našla na stole spolu s kôpkou pozvánok.
„Constancini starí rodičia budú oslavovať štyridsiate výročie svadby,“ stálo v liste. „Sú to rodičia mojej nevlastnej matky, majitelia obchodu. O pár dní neskôr bude bratanec z otcovej strany spolu s manželkou oslavovať dvadsiate výročie svadby. Obe strany rodiny súhlasili, že pri príležitosti tých osláv strávia päť dní u mňa v Crosslands Parku. Keby ste mali záujem pridať sa, môžete cestovať kočom s mojou sestrou a nevlastnou matkou.“
List sa nezačínal úvodným pozdravom, pôsobil neosobne, nebol v ňom uvedený nijaký dátum a v závere nebolo nijaké ubezpečenie, že je jej oddaným služobníkom či iná zdvorilostná fráza. Iba čitateľný podpis. Trentham.
Gwen sa ľútostivo usmiala na papier v rukách.
Poďte do môjho sveta.
„Prezradíš aj nám, čo je v tom liste také vtipné, Gwen?“ spýtal sa Neville sediaci za vrchstolom.
„Pozvali ma, aby som strávila päť dní na rodinných oslavách na vidieku, hoci spoločenská sezóna v Londýne je v plnom prúde.“
„Ach, to je milé,“ poznamenala Lily. „A kto oslavuje?“
„Príbuzní lorda Trenthama,“ odvetila. „Bude to oslava dvoch výročí svadby, jedna z otcovej strany, druhá zo strany nevlastnej matky. Obe rodiny prídu do Crosslands Parku v Hampshire. A možno tam pôjdem aj ja, ak sa tak rozhodnem.“
Všetci na ňu chvíľu bez slova hľadeli, ona mlčky zložila list a strčila ho do obálky.
„Chce vás predstaviť svojej rodine,“ nadhodila Lily. „To niečo znamená, Gwen. Myslí to s vami vážne.“
„Ale je trochu zvláštne,“ podotkla Gwenina matka, „že pozval iba Gwen. Chce ťa znova požiadať o ruku, Gwen?“
„Práve naopak,“ odvetila. „Keď tu bol minulý týždeň, oznámil mi, vraj sa rozhodol, že mi nebude dvoriť. Bol v obrovských rozpakoch pre tú scénu na záhradnej slávnosti u Brittlingovcov a obával sa, že dostal do rozpakov aj mňa.“
„A predsa ťa pozval na rodinnú oslavu?“ spýtala sa matka. „Budeš jediná pozvaná, ktorá nebude členkou jeho alebo sestrinej rodiny? A prečo sem vôbec chodil? Aby ti povedal, že ti nebude dvoriť?“
„Navrhla som mu, aby mi dvoril,“ vysvetlila Gwen. „Ešte vtedy v Newbury Abbey.“
„Mala som pravdu!“ zvolala Lily. „Priznaj to, Neville. Gwen a lord Trentham sú do seba po uši zaľúbení.“
„A čo rodina slečny Emesovej?“ spýtala sa Gwenina matka.
„Sú to drobní obchodníci,“ odvetila Gwen s ľútostivým úsmevom. „Jeho príbuzní sú úspešní obchodníci. On takisto. Okrem toho sa v malom venuje poľnohospodárstvu. Mám dojem, že jeho rozum patrí obchodu, ale srdce jahniatkam, hydine a neviem čomu ešte. A úrode v záhrade.“
„Takže po tom, čo ti Trentham dvoril prvú časť spoločenskej sezóny, teraz ťa pozýva, aby si dvorila ty jemu, Gwen? Je to celkom pochopiteľné. Mala by si vedieť, čo ťa čaká, ak sa zaňho vydáš.“
„Neprichádza do úvahy, aby som sa zaňho vydala.“
„Naozaj?“ zatiahol. „Takže odmietneš to pozvanie? Koniec koncov prečo by si zabíjala čas v spoločnosti obchodníkov, ak nemáš vážny záujem stať sa členkou tej spoločnosti.“
„Gwen nesmieme do ničoho tlačiť, Neville,“ prekvapila ju matka. „Očividne prechováva k lordovi Trenthamovi nežné city, rovnako ako ich prechováva on voči nej. Ale ich vzťah nebude ľahký - ani pre jedného. Na podujatiach smotánky sa uviedol veľmi dobre a pri tej nepeknej epizóde na záhradnej slávnosti, za ktorú neniesol nijakú vinu, sa zachoval naozaj obdivuhodne. Ale nikdy nebol celkom vo svojej koži, hoci sa stal takým slávnym hrdinom. Gwen zatiaľ nevie, či sa ona bude cítiť vo svojej koži na oslavách, kde bude celá jeho rodina, najmä ak tie oslavy potrvajú päť dní. Ale to bolo od neho naozaj múdre. Len beznádejný romantik si naivne myslí, že láska sa týka iba dvoch zaľúbencov. Týka sa aj mnohých iných, v neposlednom rade ich rodiny a spoločnosti, v ktorej sa pohybujú.“
„Máte pravdu, mama,“ Lily pozrela ponad stôl na Nevilla. „Ale aj tak predovšetkým záleží na tých dvoch. Nechcem si ani predstaviť, ako by vyzeral môj život, keby Neville nebol o mňa bojoval, keď som si myslela, že manželstvo medzi nami neprichádza do úvahy.“
„Lord Trentham nemá záujem o manželstvo,“ vyhlásila Gwen.
Samozrejme, bola to hlúposť. Prečo by ju inak pozval?
Ak ma chcete, Gwendoline, povedal pred časom, ak si myslíte, že ma ľúbite a dokážete so mnou prežiť celý život, vstúpte do môjho sveta. A zistíte, že túžba, ba ani láska nestačí.
A prečo premýšľala, že jeho ponuku prijme? Nie, musí byť k sebe úprimná. Prečo ju prijme? Pretože po ňom túži? Pretože si namýšľa, že ho ľúbi? Pretože s ním chce žiť do konca života? Pretože mu chce dokázať, že sa mýli?
Ona si nenamýšľala, že ho ľúbi.
„Tak tam nechoď,“ navrhol jej Neville.
„Ach, veru tam pôjdem,“ odvetila.
Neville pokrútil hlavou a usmial sa. Lily si priložila ruky na hruď a rozžiarila sa od radosti. Gwenina matka dcéru potľapkala po ruke, no nič nepovedala.
„Kým bude Neville predpoludním v Hornej snemovni, vezmem Sylvie a Lea do parku,“ nadhodila Lily. „Pôjdete s nami? Ak áno, budem môcť zobrať aj naše bábätko. A vy môžete behať za loptou. Tí dvaja sa tuším nikdy nenaučia chytať loptu.“ Zasmiala sa.
„Pravdaže pôjdem s vami,“ Gwen vstala. „Možno nevedia chytať loptu, lebo ich mama ju nevie hádzať. Ale teta Gwen ich zachráni.“

Hugo si celé tri roky žiarlivo strážil súkromie na vidieku, najprv v domci, potom v Crosslands. Bolo to jeho územie, útočisko pred ruchom sveta. Ešte nikdy tam nikoho nepozval, aby tam prenocoval, dokonca ani priateľov z Klubu tých, čo prežili, a iba zriedka pozval susedov na večeru či partiu kariet.
Ale to sa do istej miery zmenilo.
Vlastne celkom sa to zmenilo.
Vstúpte do môjho sveta, povedal Gwendoline. A zrazu bolestne túžil dať jej príležitosť, aby to urobila, nie aby prišla len na šálku čaju či dlhší rozhovor, ale... aby tam pobudla dosť dlho a pocítila, aké to je, keď človek nie je v známom svete.
Zistíte, že túžba, ba ani láska, nestačí.
A on zúfalo túžil, aby sa mýlil.
Bol ochotný prísť do jej sveta, kedykoľvek to bude treba, pod podmienkou, že bude môcť držať v rukách opraty svojho podnikania a každý rok sa aspoň na pár mesiacov uchýliť na vidiek. Ale dokáže ona zapadnúť do jeho sveta? Či skôr - bude ochotná to urobiť? Alebo bude jeho príbuzných ignorovať ako Fiona a tváriť sa, že neexistujú?
To by nezniesol.
Rodina preňho bola dôležitá, hoci ju dlhé roky zanedbával. Znova ju objavil len nedávno, ale už viac nedopustí, aby žili odcudzené. Neožení sa so ženou, ktorá by jeho rodinu ignorovala. Keď spoznal Fioninu rodinu, aj tá sa mu páčila, hoci to neboli jeho pokrvní príbuzní. No bola to Constancina rodina.
Už dlhší čas vedel o nadchádzajúcich výročiach. A pohrával sa s myšlienkou, že v lete pozve na krátky čas do Crosslands obe rodiny. Pozval by ich aj na dlhšie, ale pracujúci ľudia si nemôžu dovoliť dlho zaháľať.
Čo keby všetkých pozval do Crosslands pri príležitosti životných jubileí? Načo čakať do leta? Ten nápad mu skrsol v hlave týždeň po poslednej návšteve u Gwendoline. Keď jej vtedy povedal, že sa jej ešte ozve, netušil, s čím sa jej ozve. Keď ju vyzval, aby vstúpila do jeho sveta, sám nevedel, ako to uskutočniť.
A zrazu mu to zišlo na um.
Všetko vyšlo dokonale. Hoci rodina dostala pozvanie na poslednú chvíľu, všetci sľúbili, že si veci zariadia tak, aby na týždeň mohli odísť z práce. Všetci boli vzrušení pri predstave, že uvidia jeho veľkolepé vidiecke sídlo a spolu tam oslávia dve veľké rodinné udalosti.
Jediné, čo zatiaľ nevedel, bolo, či Gwendoline bude môcť odísť z Londýna uprostred spoločenskej sezóny - a či bude chcieť odísť. A či odíde.
Ale to nie je podstatné, hovoril si. Chcel tam ísť kvôli svojej rodine. Bol najvyšší čas, aby ich prijal do svojho života. A Crosslands Park bol významnou súčasťou jeho života.
Ak Gwendoline nebude chcieť prísť, bude to znamenať koniec. Už viac nebude vyhľadávať jej spoločnosť, pokúsi sa vyliečiť si zlomené srdce a pohnúť sa v živote ďalej. Zato ak príde...
Na to radšej nebude myslieť. Povedal jej, že len túžba, či dokonca ani len láska im nebude stačiť. Nebol si istý, či tomu verí. Ale nemohol povedať ani to, že neverí.
A vtedy od nej dostal krátky list - napísala, že prijíma jeho pozvanie.
Uvedomil si, že jeho dom, hoci je veľký, je len ako stodola. Hoci bol úplne zariadený, Hugo využíval iba tri izby. Ostatné boli trvalo zatvorené a zariadenie bolo zakryté plachtami. Tie tri izby jeho sluhovia bez ťažkostí zvládli a vedeli vyhovieť jeho potrebám, kým tam bol, ale veľká rodinná oslava bude nad ich sily. Hoci stajne boli v dobrých rukách koniara a jeho pomocníka, aj tí budú potrebovať pomoc, keď sa do Crosslands prihrnie kavalkáda kočov a konských záprahov. Jeho park je pustý, kvetinová záhrada zarastená.
Má vôbec v dome dosť posteľnej bielizne?
Má dosť uterákov? Dosť riadu a príborov?
Odkiaľ vezmú suroviny na varenie? Kto bude variť?
Ale Hugo nebol syn svojho otca pre nič za nič. Uverejnil v miestnych novinách inzerát na miesto majordóma a ozvalo sa mu sedem záujemcov. Potom majordómus vzal všetko do svojich rúk a dal mu jasne najavo, že nijaký zásah z jeho strany nie je potrebný ani žiaduci. Nový majordómus bol človek podľa Hugovho gusta.
Napriek tomu sa vybral na vidiek niekoľko dní pred plánovaným príchodom svojich hostí. Chcel vidieť, ako vyzerá jeho dom, keď nie je všetko zakryté plachtami. Chcel vidieť, čo záhradníci, ktorých najal majordómus, dokázali na poslednú chvíľu urobiť so záhradou. Chcel si byť istý, že najlepšiu hosťovskú izbu s najkrajším výhľadom pridelia Gwendoline.
Príjemne naňho zapôsobilo, že všetko vyzeralo veľmi úctyhodné. Odľahlo mu. Majordómus sa ukázal ako tyran, ktorý vyžadoval od každého tvrdú prácu a dokonalosť, a aj to dostal - ale napriek tomu mu personál bol oddaný, dokonca aj tí členovia, ktorí pracovali pre Huga vyše roka a mohli byť z nového majordóma podráždení.
Deň, keď mali prísť všetci hostia, bol príjemný, hoci nebol slnečný. A všetci prišli načas, hoci to sa dalo očakávať od ľudí, ktorí nastupujú každý deň do práce na svitaní a nevyspávajú do obeda opicu.
Hugo pri príchode každého privítal a odovzdal ho do starostlivosti gazdinej.
Keď konečne uvidel, že k domu sa blíži jeho koč, cítil, ako mu skrúca žalúdok. Čo ak sa napokon predsa len rozhodla, že nepríde? Čo ak sa bude cítiť tak zle v spoločnosti Fiony, Constance a Philipa Germána, jeho strýka z matkinej strany, že sa rozhodne bez meškania vrátiť do mesta?
Nie, to by neurobila. Má vyberané spôsoby dokonalej dámy.
Vtedy koč zastal pred domom. Hugo otvoril dvierka a spustil schody. Prvá vystúpila Fiona a nepôsobila vôbec tak apaticky, ako Hugo očakával. Zdalo sa mu, že vyzerá oveľa mladšie, než keď ju videl naposledy v Londýne.
Potom sa vynorila Gwendoline oblečená v rozličných odtieňoch belasej a pôsobila sviežo, akoby práve vyšla zo svojho budoáru. Vložila mu ruku do dlane a pozrela do očí.
„Lord Trentham,“ oslovila ho.
„Lady Muirová.“
Zostúpila po schodoch. Keď nebol s ňou, vždy zabudol, že kríva. Neusmievala sa. Ale ani sa nemračila.
Vtedy vykukla z koča Constance - pomohol jej vystúpiť jeho strýko - a chcela vedieť, či ostatní už prišli a kde sú všetci.
„O polhodinu sa zídeme v salóne na šálku čaju,“ oznámil jej Hugo. „Gazdiná vás zavedie do vašich izieb, Fiona aj Connie. Aj vás, Philip.“
Srdečne stisol strýkovi ruku.
Nato sa obrátil ku Gwendoline a nastavil jej rameno. „Dovoľte, aby som vás osobne zaviedol do vašej izby,“ ponúkol sa.
„Ja si zaslúžim zvláštnu pozornosť?“ Zdvihla obočie a chytila ho pod pazuchu. „Áno,“ prikývol.
Srdce mu bilo v hrudi ako zvon.

GWEN NEVEDELA, čo môže očakávať od Crosslands Parku. No usúdila, že je to zrejme veľké panské sídlo, ak bude takmer týždeň hostiť okrem nej aj početných príbuzných.
Bolo to veľké panstvo, hoci nie také veľké ako Newbury Abbey či Penderris Hall. Sivá kamenná budova mala tvar štvorca a bola postavená v georgiánskom slohu. Nebola to veľmi stará rezidencia. Aj park navôkol mal štvorcový tvar a musel mať niekoľko akrov. Dom stál pravdepodobne v jeho strede. Príjazdová cesta, ktorá viedla cez park k domu, bola rovná ako šíp a lemovaná stromami. Trávniky boli čerstvo pokosené. Z jednej strany hlavnej budovy boli stajne a prístrešok pre koče, na druhej strane - nič, holá pôda.
Panstvo malo potenciál pôsobiť veľkolepo, no bolo akési... akési pusté. Alebo skôr neupravené.
Kým ostatní cestujúci v koči sa nevedeli vynadívať a Constance vzrušene vykrikovala, Gwen premýšľala o pôvodných majiteľoch. Chýbala im predstavivosť - alebo čo? Ale vedela, prečo to panstvo zaujalo Huga. Bolo veľké a solídne ako on.
Pri tom pomyslení sa usmiala - a pevnejšie zovrela ruky v lone.
Toto bude jej skúška - nielen v jeho očiach, ale aj vo vlastných.
Vstúpte do môjho sveta.
Nevedela, ako to dopadne. Ale cesta kočom sa jej celkom páčila. Constance, ktorá napočudovanie nikdy nebola mimo Londýna, sa nadchýnala vidiekom a žasla nad každým hostincom, kde sa zastavili. Jej matka bola tichá, no pomerne veselá. S pánom Germanom sa dalo zaujímavo rozprávať. Pracoval v spoločnosti, ktorá sa venovala dovozu čaju, a často cestoval na Ďaleký východ. Bol to Hugov strýko, hoci nemohol byť oveľa starší.
Strávi na tomto panstve niekoľko dní. Aké to bude? Bude sa Hugo vo vlastnom svete, obklopený svojimi ľuďmi, správať inak ako predtým? Prijmú ju jeho príbuzní vľúdne? Budú ju vnímať ako cudziu? Budú ju nenávidieť? Bude sa sama cítiť cudzo?
Deň pred odchodom s ňou Lily sedela dlho do noci. Rozprávala Gwen o tom, ako sa zmenila z divej, nevzdelanej túlavej dcéry seržanta pechoty, ktorá počas napoleonských vojen cestovala po svete vo vojenskom voze, na anglickú dámu, a to pod dohľadom Elizabeth, ktorá v tom čase bola ešte slobodná.
„Bolo to možné iba pod podmienkou,“ poznamenala, „že to budem sama chcieť. Nie preto, že by som chcela niekomu niečo dokázať. Nie preto, lebo som mala pocit, že to Elizabeth dlhujem, hoci som jej to dlhovala. Nie preto, lebo som chcela získať Nevilla naspäť - po tom, čo som zistila, že nie sme legálne manželia, som to nechcela urobiť. Pochádzal z iného sveta a ja som s ním nechcela mať nič spoločné. Nie, bolo to možné len preto, lebo som to sama chcela, Gwen. Všetko ostatné vyplývalo práve z toho. Ľudia, najmä nábožensky založení, sú toho názoru, že je nesprávne mať rád sám seba. Dokonca podľa nich je to hriech: Ale nie je to hriech. Je to životne dôležité. Ak človek nemá rád sám seba, nemôže mať rád ani nikoho iného. Aspoň nie úplne a naozaj.“
Samozrejme, Gwen vedela o Lilinej premene aj o tom, že sa napokon predsa len znova vydala za Nevilla. Nepoznala však podrobnosti Lilinho zápasu. A tak iba fascinovane počúvala. Uvedomila si, prečo sa Lily rozhodla zdôveriť sa jej so svojím príbehom práve v ten večer. Hovorila jej, že človek sa dokáže prispôsobiť svetu, ktorý je diametrálne odlišný od sveta, aký celý život poznal, ale existuje iba jeden dôvod, ktorý robí tú zmenu znesiteľnou, takže má pocit, že stojí za to.
Musí to chcieť. Sama kvôli sebe.
Hoci v jej prípade by tá zmena určite nebola taká veľká. Hugo je bohatý, vlastní toto panstvo a má aj titul.
Je to len rodinná oslava, hovorila si, keď koč zastal pred domom. Ale bola nervózna... zvláštne. Vždy keď sa mala zúčastniť na nejakej oslave, bola sebaistá a prekypovala očakávaním. Obľubovala rodinné oslavy.
Hugo stál pri schodoch ako pravý pán svojho panstva. Nečakal, kedy kočiš zoskočí z kozlíka a otvorí dvierka na koči. Podišiel k nim sám, spustil schodíky a podal ruku slečne Emesovej, aby jej pomohol vystúpiť.
Potom prišla na rad ona.
Podal jej ruku a pohľady sa im stretli. Tmavé, nepreniknuteľné oči, zaťatá sánka. Ani náznak úsmevu. Čakala, že to bude iné? Ach, Hugo!
„Lord Trentham,“ oslovila ho.
„Lady Muirová.“ Zovrel jej ruku a ona vystúpila na terasu.
Po nej zišiel dolu pán Germane a obrátil sa, aby pomohol Constance. Dievča celý čas vzrušene štebotalo.
O polhodinu sa mal v salóne podávať čaj. Gazdiná ich mala zaviesť do izieb, aby sa osviežili. Ale ju nie. Hugo povedal, že ju zavedie do izby sám.
„Ja si zaslúžim zvláštnu pozornosť?“ spýtala sa ho.
„Áno,“ odvetil.
Viac nepovedal. Premýšľala, či ľutuje, že ju pozval. Keby to nebol urobil, teraz mohol v pokoji oddychovať v kruhu rodiny. Chystali sa spolu osláviť dve veľké životné jubileá.
Hala, ako sa dalo očakávať, bola veľká a štvorcová, krémové steny neboli celkom holé, viselo na nich niekoľko veľkých krajiniek neveľmi významnej umeleckej hodnoty v pozlátených rámoch. Široké schodište viedlo na podestu, tam sa rozvetvovalo a viedlo po dvoch stranách na poschodie. Gazdiná a jej skupinka sa vybrali po pravej strane, zatiaľ čo Hugo s Gwen stúpal hore po ľavej strane. Potom ostatní zmizli na dlhej chodbe vľavo a Hugo odviedol Gwen doprava.
Architekt mal tuším problém so zaoblenými priestormi, pomyslela si Gwen. A predsa mal dom isté čaro. Žiaril čistotou a vo vzduchu sa vznášala vôňa leštidla. Aj tu viseli na stenách podobné krajinky ako v hale. Všetko pôsobilo dosť neosobne, ako v slušnom hoteli.
Spoza zatvorených dverí bolo počuť hlasy - niektoré tiché, iné živšie.
Hugo zastal a otvoril dvere na samom konci chodby. Ustúpil, aby mohla vojsť dnu. Za celý čas neprevravel ani slovo. Dokonca sa jej ani nespýtal, aká bola cesta. Pôsobil dosť morózne.
„Ďakujem,“ povedala.
Nato ju prekvapil - vošiel do izby za ňou a zatvoril dvere. On si neuvedomuje...? Nie, zrejme nie.
Okrem toho nie je celkom nevhodné, že je tam s ňou. Ďalšie dvere, podľa všetkého vedúce do obliekarne, boli pootvorené a Gwen počula znútra svoju komornú.
„Dúfam, že izba sa vám bude páčiť,“ ozval sa napokon. „Vybral som ju kvôli výhľadu, ale potom som si uvedomil, že ten výhľad nie je práve lákavý. Nestihol som vysadiť nové kvety a tie, čo som tu mal vlani, boli letničky - tento rok tu nič nenarástlo. Na budúci rok sa postarám o nápravu, no to vám pri tomto pobyte veľmi nepomôže. Mal som vás ubytovať inde - možno do izby s výhľadom na príjazdovú cestu.“
Kým hovoril, prešiel cez izbu a hľadel cez okno.
Možno by som sa domnievala, že Hugov morózny výraz svedčí o moróznej nálade, prebleslo Gwen hlavou, keď odkladala na posteľ čepiec, rukavičky a kabelku. Ale on sa možno celý čas, čo videl prichádzať koč, aj kým z neho vystupovala a viedol ju sem, zožieral úzkosťou.
Postavila sa vedľa neho.
Z jej okna bol výhľad na veľký štvorec holej zeme, ktorý videla z príjazdovej cesty. Odtiaľto zhora si všimla, že zem bola v posledných dňoch pokopaná a vypleli burinu.
Za tým štvorcom zeme sa rozkladal trávnik a za ním stromy. Bola by sa zasmiala, ale nechcela ho uraziť.
„Myslel som, že neprídete,“ poznamenal. „Čakal som, že otvorím dvierka na koči a dnu nájdem len Fionu, Constance a Philipa.“
„Ale napísala som vám predsa, že prídem,“ namietla.
„Bál som sa, že si to rozmyslíte.“
„Keby som to urobila, bola by som vám to oznámila,“ podotkla. „Som predsa...“
... dáma, chcela povedať. Ale zle by si to vysvetľoval. „Áno, ste dáma,“ doplnil.
Prsty mal roztiahnuté na podobločnici. Hľadel von, nie na ňu.
„Hugo,“ zľahka mu položila ruku na rameno, „nerobte z toho triednu záležitosť. Keby si to bol ktokoľvek z vašich príbuzných rozmyslel, oznámil by vám to, ako sa patrí.“
„Myslel som si, že neprídete,“ zopakoval. „Pripravil som sa na to, že vás neuvidím.“
Čo to hovorí? V skutočnosti bolo celkom jasné, čo hovorí. Gwen spustila ruku z jeho ramena. Srdce akoby jej búšilo v hrdle, nie v hrudi.
Pozrela cez okno. „Má to veľký potenciál,“ poznamenala.
„Záhrada?“ Na chvíľu obrátil hlavu a zahľadel sa na ňu.
„Pokiaľ som videla cestou z koča, park je väčšinou rovinatý,“ poznamenala. „Ale pozrite, za kvetinovým záhonom je priehlbina. Keby ste chceli, môžete tam urobiť jazero... alebo skôr jazierko s leknami. Breh by mohol byť porastený trstinou a vysokým papradím. Kvetinový záhon by mohol byť mierne zakrivený, po jeho bokoch by mohli byť vysadené vyššie kvety, vnútri nižšie a popri ňom by mohla viesť cestička s lavičkami, aby sa ľudia mohli pokochať tou krásou. Mohli by...“ Zarazila sa. „Prepáčte. Keď vysadíte tie kvety, bude to tu krásne. A ten výhľad nie je vôbec zlý... mám skvelý výhľad na krajinu. Nikde na dohľad more ani slaný morský vzduch. Mám radšej vnútrozemie. Páči sa mi tu viac ako v Newbury Abbey.“
Napočudovanie neklamala a nehovorila to ani zo zdvorilosti.
„Jazierko s leknami,“ zopakoval, oprel si lakte o podobločnicu a prižmúrenými očami hľadel von. „To by naozaj vyzeralo nádherne. Vždy som považoval tú jamu za nevýhodu. Viete, nemám vôbec predstavivosť. Keď niečo vidím, viem sa tým pokochať alebo to skritizovať, ale neviem si to v duchu predstaviť. Napríklad vidím, že tie krajinky na stenách sú nanič, ale neviem si predstaviť, čím by som ich nahradil, keby som ich vyhodil. Ďalších desať rokov by som musel chodiť po galériách a vyberať obrazy, no možno by sa napokon k sebe nehodili, alebo by na stene, kde by som ich zavesil, nevyzerali dobre.“
„Niekedy oko človeka nepoteší, ak sa všetko k sebe dokonale hodí. Musí sa spoľahnúť na intuíciu a veriť tomu, čo sa mu páči.“
„To sa vám ľahko povie,“ namietol. „Vy len pozriete oknom a vidíte jazierko s leknami, záhon porastený kvetmi rozličnej výšky a lavičky, z ktorých sa možno kochať výhľadom. Ja vidím iba štvorec holej zeme čakajúci na kvety - len keby som vedel, na aké kvety. A ešte jamu, ktorá ma rozčuľuje. A stromy... Ja neviem vymyslieť ani len cestičku. Keď mi tu vlani kvitli všetky kvety, mohol som sa nimi kochať iba skraja záhonu alebo odtiaľto zhora.“
„Ale musel to byť nádherný pohľad.“ Znova mu položila ruku na rameno. „Niekedy duši stačí aj jeden krátky výbuch farby, Hugo. Spomeňte si na ohňostroj. Tie výbuchy farieb sú veľmi krátke, a predsa nádherné.“
Obrátil hlavu, pozrel na ňu.
Ona mu ten dlhý pohľad opätovala. Ale nedokázala mu čítať z očí.
„Vitajte v mojom dome, Gwendoline,“ povedal napokon ticho.
Preglgla a zažmurkala. Potom sa naňho usmiala.
Ako zázrakom jej úsmev opätoval.
„Musím ísť dolu a všetkých privítať v salóne,“ vyhlásil. „Zídete dolu, keď budete pripravená?“
„Áno,“ prikývla. „Ako im vysvetlíte moju prítomnosť?“
„Vzali ste Constance pod svoje krídla,“ odvetil, „a umožnili ste jej účasť na niekoľkých podujatiach smotánky, ako sa patrí vzhľadom na to, že je moja sestra. Moji príbuzní sú pobavení mojím titulom, ale zároveň si vážia, že mi ho udelili. Sú to inteligentní ľudia. Veľmi skoro pochopia - ak sa to k nim už nedonieslo -, že ste tu preto, lebo vám dvorím.“
„A naozaj mi dvoríte?“ spýtala sa. „Keď som vás videla naposledy, tvrdili ste, že nie. Zdalo sa mi, že ste ma sem pozvali preto, aby som dvorila ja vám, alebo aspoň na vlastnej koži zistila, prečo mi nemôžete dvoriť.“
Zaváhal a napokon odpovedal: „Moji príbuzní dospejú k záveru, že vám dvorím. Ľudia radi sledujú rodiacu sa romancu, najmä ak sa týka člena rodiny. Uvidíme, či budú alebo nebudú mať pravdu.“
Možno sa jeho príbuzným nebude páčiť táto rodiaca sa romanca, pomyslela si Gwen. Možno ju znenávidia. Ale nepovedala to nahlas, iba sa naňho usmiala.
„Čoskoro zídem dolu,“ sľúbila.
Uklonil sa a odišiel. Ticho za sebou zatvoril dvere.
Gwen chvíľu zostala na mieste. Vrátila sa v mysli k tomu dňa, keď ju na cornwallskej pláži zaplavil príval osamelosti. Keby ho vtedy nebola cítila, zostala by zakuklená vo svojom žiali a v pocite viny, ktorý bol taký tlmený, že si ani neuvedomovala, ako ochromuje jej život. Ale napočudovanie to bola príjemná kukla. V kútiku srdca túžila byť ešte vždy v nej, alebo - ak už musela vyliezť von -, túžila stretnúť tichého, mierneho, nekomplikovaného muža, ak taký vôbec existoval.
Namiesto toho stretla Huga.
Pokrútila hlavou a zamierila k obliekarni, aby sa umyla, prezliekla a aby ju komorná učesala. Potom vstúpi do Hugovho sveta.

Hugo si veľmi rýchlo uvedomil, že Fionini rodičia sú trochu vykoľajení a sedia v hlúčiku s vlastnou rodinou. Dokonca aj Fionini svokrovci im zrejme pripadajú ako významní ľudia a vedel, že naňho pozerajú s nemým úžasom.
Trochu neskoro si uvedomil, že mal poveriť svojho šikovného majordóma, aby našiel niekoho, kto by sa počas rodinných osláv postaral o tých dvoch chlapcov. Teraz sedeli na pohovke, mladší stlačení medzi rodičmi, starší po otcovej pravici.
Hugovi príbuzní boli dosť hluční, ako vždy, keď sa spolu stretli. Ale dnes predsa len pôsobili trochu zakríknuto - boli na neznámom mieste a boli tam s nimi neznámi ľudia.
Fiona sedela s Philipom pri kozube, jej matka na ňu rozcítene hľadela.
Constance poletovala od skupinky ku skupinke, s Gwendoline pod pazuchou. Predstavovala ju prítomným ako dámu, ktorá ju uviedla medzi smotánku a ktorá nad ňou drží záštitu. V skutočnosti ju mal predstavovať Hugo, ale s radosťou to prenechal na Constance, takže sa zdalo, akoby Gwendoline pozval kvôli nej.
Ned Tucker stál za svojimi sediacimi priateľmi z obchodu s potravinami a dobromyseľne sa obzeral. Hugo ho pozval preto, aby zistil, čo je medzi ním a Constance, ak vôbec medzi nimi niečo je. A jej stará matka mu to uľahčila. Keď za nimi zašiel do potravín, aby ich osobne pozval, Tucker tam bol práve s nimi. Constancina stará matka mu položila ruku na rameno a povedala, že je ako člen rodiny. Hugo ho pohotovo zaradil medzi pozvaných.
Keď sa Hugo obzeral okolo seba, uvedomil si, že tam stojí ako vojak na prehliadke. Ľutoval, že sa počas pobytu v Penderrise nenaučil viac o dobrých mravoch. Ale keď bol s vlastnou rodinou, mohol sa správať uvoľnene, s Fioninou rodinou takisto. Akurát im musel ukázať, že hoci má titul a bohatstvo, je človek ako oni.
Gwendoline sa rozprávala s Tuckerom, Constance ju pritom stále držala pod pazuchu. Zrazu sa pobavene rozosmiali a Hugo videl, že Gwendoline sa vôbec netvári povýšene, ako sa niekedy tvárila pri ňom, a Tucker si nepoťahuje šticu. Po chvíli sa k nim pripojili Hilda a Paul Cranovci a smiali sa s nimi.
Hugo mal pocit, že sa mračí. Ako má dať tieto odlišné skupiny dokopy, aby sa uvoľnene bavili na rodinnej oslave? Čo sa zošalel? Ako ich sem mohol pozvať všetkých odrazu?
Vtedy ho zachránila slúžka, ktorá priniesla podnos s čajom, a druhá slúžka väčší podnos so všakovakými dobrotami. Hugo sa obrátil na nevlastnú matku.
„Boli by ste taká láskavá, Fiona, a naliali čaj?“
„Pravdaže, Hugo.“
Vzápätí si uvedomil, že Fiona si vychutnáva svoje významné postavenie, lebo ako jeho nevlastná matka bola v podstate hostiteľkou. Nenapadlo mu, že bude potrebovať hostiteľku. Ale, samozrejme, bola potrebná. Niekto musel nalievať čaj, sedieť oproti nemu za jedálenským stolom, stáť po jeho boku a vítať hostí z okolia, ktorí o pár dní prídu na oslavy.
„Ďakujem,“ povedal a začal sa pohybovať medzi hosťami, rozdávať taniere a obrúsky a potom s podnosom v ruke chodiť od jedného k druhému a presviedčať hostí, aby ochutnali tie dobroty.
Jeho sesternica Theodora Palmerová, ktorá sa nedávno vydala za prosperujúceho bankára, medzitým roznášala šálky, ktoré Fiona nalievala, a jej švagriná Bernadine Emesová, manželka bratanca Bradleyho, prešla na druhú stranu salóna a rozprávala sa s chlapcami. Hovorila im, že jej deti pijú čaj so svojimi bratancami a sesternicami v peknej veľkej izbe v podkroví. Keď dojedia, pestúnky ich vezmú von, aby sa zahrali. Možno by Colin a Thomas mohli ísť von s nimi, nie?
Thomas sa ukryl za otcov chrbát a po očku vykúkal. Colinovi sa od radosti rozjasnila tvár a pozrel na otca, či mu to dovolí.
„My veru nemáme sviatky často,“ začul Hugo, ako Bernadine hovorí Mavis a Haroldovi. „Ani naše deti. Mali by sme si ich užiť naplno, keď máme príležitosť. S deťmi sú dve pestúnky a obe sú spoľahlivé. Deti ich na slovo poslúchajú a zbožňujú ich. Vaši chlapci budú v dobrých rukách.“
„Verím, že budú,“ odvetila Mavis. „My nemáme pestúnku, sme radi, keď sú deti s nami.“
„Veď aj ja som rada s deťmi,“ súhlasila Bernadine. „Tak rýchlo rastú. Keď sa mi narodilo prvé...“
Hugo otvoril dvere na salóne, kývol na nového lokaja, ktorý stál vonku, a povedal mu, aby oznámil pestúnke pani Emesovej, nech sa cestou von zastaví so svojimi zverencami v salóne a vyzdvihne ďalšie dve deti.
Gwendoline sa zhovárala s tetou Rose a so strýkom Frederickom Emesom, a štrnásťročná sesternica Emily na ňu užasnuto upierala oči. Constance viedla svojich starých rodičov k tete Henriette Lowryovej, najstaršej sestre svojho otca, ktorá bola hlavou rodiny.
Ani Rím nepostavili za deň, pomyslel si Hugo neveľmi originálne. Ale postavili ho... Možno sa jeho rodinná oslava neskončí katastrofou. Zrejme sa cíti nesvoj len preto, lebo je tam Gwendoline a chcel, aby všetko bolo dokonalé. Keby tu nebola, asi by si nerobil obavy.
Pristúpil k Philipovi, ktorý sa nezačlenil do nijakej väčšej skupinky, ale podľa všetkého bol spokojný a pozeral na Fionu, ako nalieva druhú rundu čaju.
Hugo si prekvapene uvedomil, že spolu vyzerajú dobre. Teda, Philip s Fionou. No toto! Tuším sa z neho na staré kolená stane dohadzovač.
Zdalo sa mu, že sú si vekovo blízki.
Keď sa posedenie pri čaji skončilo a podnosy odniesli, Hugo všetkým vysvetlil, že môžu zostať, kde sú, alebo si môžu ísť oddýchnuť do svojich izieb či nadýchať sa vonku čerstvého vzduchu.
Väčšina hostí sa roztratila. Fionina matka a otec pomaly chodili s tetou Henriettou po miestnosti a obdivovali obrazy. Constance šla s veľkou skupinou mladých ľudí von a boli medzi nimi aj Hilda a Paul a Ned Tucker. Gwendoline sa zhovárala s Bernadine a Bradleym.
Hugo sa k nim pripojil. „Zajtra ráno vezmem všetky deti von, aby si pozreli jahniatka, teliatka a žriebätká,“ oznámil Bernadine. „A mám tu aj zopár kureniec, mačiatok a šteniatok. Keby to pre mňa niekto urobil v detstve, asi by sa mi zdalo, že som v siedmom nebi.“
„Všetci sa dobre pamätáme na tvojich najdúchov, Hugo,“ zasmial sa Bradley. „Strýko si vždy len vzdychol, keď si prikvitol s ďalšou zablatenou, napoly slepou mačkou alebo s vyciveným trojnohým psom.“
„Deti z toho budú mať radosť,“ súhlasila Bernadine. „Ale buď taký dobrý a nedovoľ nikomu - najmä nie mojim deťom -, aby ťa uhovorili vziať si nejaké šteniatko či mačiatko so sebou domov.“
Hugo sa zasmial a vtedy zachytil Gwendolinin pohľad.
„Možno by ste si mohli pozrieť jahniatka,“ navrhol. „Ešte sú vonku na paši.“
„Ach, Hugo,“ vzdychla Bernadine. „Cesta bola dlhá a vidiecky vzduch ma ničí - samozrejme, myslím to v dobrom. A naše deti sa vonku hrajú. Idem sa trochu natiahnuť, kým nebude čas ísť na večeru.“
„Brad?“ spýtal sa Hugo.
„Možno inokedy,“ odvetil Bradley. „Mal by som vychodiť ten šľahačkový zákusok - nevedel som mu odolať -, ale tá posteľ v našej izbe je veľmi lákavá.“
„Lady Muirová?“ Hugo spýtavo pozrel na Gwen.
„Rada sa pozriem na jahniatka,“ povedala.
„Ach, lady Muirová, vy ste skutočne veľmi zdvorilá. Ale keď s nami strávite viac času, naučíte sa byť aj trochu sebecká.“
Bernadine so smiechom chytila Brada pod pazuchu a odišla, ani nečakala na odpoveď.
„Niekedy si myslím,“ Gwendoline pozrela na Huga, „že som najsebeckejšia medzi smrteľníkmi.“
„Nemusíte ísť so mnou,“ podotkol Hugo.
„Nezačínajte.“ Zasmiala sa a chytila ho pod pazuchu, hoci jej ani nenastavil rameno.

GWEN ZISTILA, ŽE POTREBOVALA poriadnu dávku odvahy, aby vošla do salóna. Nevedela, čo môže očakávať. Bála sa, že ľudia sa na ňu budú dívať buď priveľmi užasnuto, alebo nenávistne, a oboje by malo za následok, že by sa potom nesprávala uvoľnene.
Constance jej to uľahčila, pravdepodobne celkom nevedome. Hoci keď ju dievča predstavovalo, Gwen vycítila náznak úžasu, ale určite nie nenávisti. No počas podávania čaju sa ten úžas do istej miery rozplynul - možno to napokon zvládne ľahšie, než si myslela.
Ale netrápilo ju to. Bola veľmi rada, že prišla. Aj otvorené nepriateľstvo niektorého člena rodiny by jej stálo za toto.
A pod týmto mala na mysli pohľad na Huga, ako kŕmi jahniatko, najmenšie z celej čriedy. Jeho matka uhynula pri pôrode a ovca, ktorej ho zverili a ktorá stratila svoje jahniatko, nebola vždy ochotná dať sa mu napiť. Práve dnes ho znova odmietla, takže Hugo sedel s prekríženými nohami na paši s jahniatkom v lone. Jahňa dychtivo pilo z fľaše s cumľom a Hugo sa mu prihováral. Gwen počula jeho hlas, no slová nerozumela. Stála pri ohrade, opierala sa o ňu lakťami a pozorovala ich. Hugo na ňu očividne úplne zabudol. V hlase mu znela taká nežnosť, až jej bolo do plaču.
Ale nie, nezabudol na ňu. Vo chvíli, keď jej to prebleslo hlavou, pozrel na ňu a usmial sa.
„Veľmi ma to mrzí,“ povedal. „Mal som vás najprv odviesť do domu.“
„Nezačínajte,“ zopakovala.
Vtedy sa zasmial a znova upriamil pozornosť na jahniatko, ktoré konečne dalo najavo, že malo dosť.
„Alebo som mal kŕmením poveriť niekoho iného,“ dodal po chvíli, keď odišiel z lúky. „Mám tu zopár robotníkov. Ale rameno vám radšej neponúknem, určite páchnem ovčinou.“
Napriek tomu ho chytila pod pazuchu. „Vyrástla som na vidieku,“ podotkla.
Skutočne trochu páchol ovčinou. A pritom mal ešte vždy na sebe elegantné oblečenie, v ktorom bol v salóne.
Neviedol ju cestičkou, ktorá sa ťahala z kraja parku do stajní. Radšej ju vzal na chodník vedúci po obvode parku, kde bolo viac stromov, boli však dosť nariedko, takže sa tadiaľ dalo ľahko kráčať.
„Celkom chápem,“ nadhodila, „prečo ste sa pred rokmi zatvorili tu na vidieku a nechceli ste mať so svetom nič spoločné.“
„Naozaj to chápete?“ prekvapil sa. „Ale nemohol som tu zostať donekonečna. Otcova smrť ma donútila vrátiť sa medzi ľudí. A v konečnom dôsledku ma to nemrzí.“
„Ani mňa,“ odvetila.
Obrátil k nej hlavu, no nič nepovedal.
„Keď som kŕmil to jahniatko a vy ste tam tak trpezlivo stáli a pozorovali ma, niečo som si uvedomil,“ ozval sa po chvíli. „Chovám ovce pre vlnu, nie na mäso. Aj kravy chovám pre mlieko a syr, nie na mäso. A kurence chovám pre vajcia. Ale napriek tomu jem mäso. Podporujem zabíjanie iných, neznámych zvierat, aby som sa mohol najesť. A takmer všetky živé tvory zabíjajú iné tvory kvôli mäsu. Je to kruté. Keď sa nad tým človek zamyslí, je mu z toho smutno. Ale tak to v živote chodí. Je to ustavičný boj o rovnováhu. Protikladom nenávisti a násilia je láskavosť a dobro. No občas je násilie potrebné. Niekedy si predstavujem, ako by sa to bolo skončilo, keby sme Bonapartovi dovolili dostať sa so svojou armádou na naše brehy. Zničil by naše mestá aj vidiek. Plienil by v snahe nájsť jedlo a bohatstvo. Zaútočil by na moju i vašu rodinu, zaútočil by na vás. Keby sa to bolo stalo, nedokázal by som len stáť so založenými rukami v mene posvätnosti života a citlivosti svojho svedomia.“
„Takže ste si odpustili?“ spýtala sa.
Zastal, oprel sa chrbtom o strom, ruky si prekrížil na hrudi.
„Je to zvláštne, nemyslíte?“ nadhodil. „Carstairs celé tie roky žil s pocitom viny, hoci v čase boja sa prihováral za ústup, aby zachránil aspoň časť vojakov. A hoci počas toho útoku utrpel vážne zranenie a odvtedy niesol následky. Cíti sa previnilo, lebo si myslí, že inštinktívne reagoval zbabelo a že ja som konal správne. Nenávidí ma, ale verí, že som urobil dobre.“
„Urobili ste dobre,“ ubezpečila ho. „A vy to viete.“
Pomaly pokrútil hlavou. „Neverím, že existuje dobré a zlé rozhodnutie. Človek jednoducho musí urobiť to, čo je za daných okolností potrebné, žiť s následkami a votkať všetky skúsenosti, dobré i zlé, do tapisérie svojho života, aby napokon videl vzor a prijal poučenie, ktoré mu život nadelil. Nie sme na svete preto, aby sme dosiahli za jeden život dokonalosť, Gwendoline. Nábožensky založení ľudia by povedali, že na to je nebo. Ja si myslím, že by to bola škoda. Bolo by to priveľmi ľahké. Radšej si myslím, že možno dostaneme druhú, tretiu aj tridsiatu tretiu šancu, aby sme všetko napravili.“
„Veríte v reinkarnáciu?“ spýtala sa.
„Tak sa tomu hovorí?“ Spustil ruky po bokoch a pozrel na ňu. „Rád by som vedel, či v každom živote stretnem tú istú ženu a vždy si uvedomím, že mám problém. Rozhodnem sa nerozumne - alebo odvážne? Odolám - alebo podľahnem? Urobím dobre - alebo zle? Viete, ako to myslím?“
Pristúpila k nemu, položila mu dlane na hruď a oprela sa oňho čelom. Cítila, ako mu bije srdce, a vdychovala zvláštne príjemnú vôňu kolínskej, muža a oviec.
„Ach, Hugo,“ vzdychla.
Prstami jej prechádzal po šiji.
„Áno,“ povedal ticho, „odpustil som si, že žijem.“
„Ľúbim vás,“ zašepkala mu do nákrčníka.
Na chvíľu sa vydesila. Skutočne to vyslovila nahlas? Neodpovedal, ale sklonil hlavu a nežne ju pobozkal do jamky na krku.
A tak zazneli tie slová nahlas - z jej úst. Ale nezáležalo na tom. Musí to vedieť. Tak ako ona vedela, že on ľúbi ju. Naozaj to vie?
Pravdaže. Povedal to, len inými slovami. Rád by som vedel, či v každom živote stretnem tú istú ženu...
Láska možno nestačí. Povedal jej to v Londýne, keď jej prišiel oznámiť, že jej nebude dvoriť.
Ale možno predsa len bude stačiť.
Láska je možno všetko. Zistia to, keď spolu budú prežívať tridsiaty tretí život?
„Niektorí ľudia majú na svojich pozemkoch lesné chodníčky,“ poznamenal. „Pomyslel som si, že by som ho tiež mohol dať urobiť. Ale tí ľudia väčšinou majú na svojich pozemkoch kopce, husté lesy, vyhliadky a iné pozoruhodnosti. Ja nič také nemám. A lesný chodníček by bol len - no čo, chodník lesom. Bolo by to hlúpe.“
„Somarina?“ Zdvihla hlavu a pozrela naňho.
Naklonil hlavu nabok.
„To slovo sa nehodí do úst elegantnej dámy,“ podotkol.
Zasmiala sa. „Mne sa zdá, že by bolo príjemné prechádzať sa chodníčkom, čo sa kľukatí pomedzi stromy. A tu je miesto aj pre čosi viac - možno by sa tu darilo rododendronom alebo iným kvitnúcim krom či stromom. Možno by sa tu uchytili aj nejaké kvety, ktoré znesú tieň. Napríklad na jar zvončeky, narcisy. Mohli by ste na chodníček umiestniť aj lavičky, najmä tam, kde by bol pekný výhľad. Pred chvíľou som si všimla, že odtiaľto vidieť vežu dedinského kostola. Predpokladám, že o kúsok ďalej zazrieme aj faru. Mohli by ste tu dať postaviť letný pavilón, kam by sa dalo uchýliť, keď prší, kde by bol pokoj a dalo by sa tam oddychovať. Alebo aj čítať. Koniec koncov to je na Crosslands najkrajšie... preto vás toto miesto tak priťahuje. Nie preto, že by bolo malebne krásne, ale pre pokoj a radosť, ktoré človeku spôsobujú obyčajné veci.“
Hľadel jej priamo do očí.
„Nebudú potrebné fontány, sochy, umelecky strihané kríky a stromy, ružové sady, jazerá na člnkovanie, bludiska a bohviečo ešte?“ spýtal sa. „Teda, v tomto parku.“
Pokrútila hlavou. „Neškodili by drobné úpravy, ale naozaj iba drobné,“ ubezpečila ho. „Je tu aj tak krásne.“
„Ale trochu pusto, nie?“
„Iba trochu,“ pripustila.
„A čo dom?“
„Tie obrazy treba zvesiť,“ usmiala sa naňho. „Bol dom úplne zariadený, keď ste ho kupovali?“
„Bol,“ prikývol. „Dal ho postaviť muž, ktorý tak ako môj otec zbohatol obchodovaním. Pri výstavbe použili najkvalitnejšie materiály, potom dom zariadili tým najlepším nábytkom, no nikdy v ňom nežili. Ten muž ho po smrti odkázal synovi, ale ten oň nemal záujem. Odišiel do Ameriky a predpokladám, že aj on zarobil poriadny majetok, a poveril realitného agenta, aby dom predal.“
Smutné, pomyslela si.
„Aj ja som odišiel z domu a nechal otca,“ podotkol.
„Ale vrátili ste sa,“ pripomenula mu, „a videli ste ho, prv než zomrel. Mohli ste ho ubezpečiť, že sa postaráte nielen o jeho podnik, ale aj o jeho manželku a dcéru.“
„Práve som si čosi uvedomil,“ poznamenal. „Asi by mu puklo srdce od žiaľu, keby som bol padol vo vojne. Tak som kvôli nemu rád, že som prežil.“
„Aj kvôli mne?“ spýtala sa.
Chytil jej tvár do dlaní a naklonil ju k svojej tvári.
„Nie som si istý, či ma môžete považovať za dar nebies,“ nadhodil. „Čo si myslíte o mojej a Conninej rodine?“
„Sú to len ľudia,“ odvetila. „Neznámi, ktorí sa v priebehu nasledujúcich dní spoznajú, možno aj spriatelia. Nie sú veľmi odlišní odo mňa, Hugo, a možno zistia, že ja nie som veľmi odlišná od nich. Teším sa, že ich bližšie spoznám.“
„Diplomatická odpoveď,“ usúdil.
A možno trochu naivná, akoby naznačoval jeho výraz. Čo ak má pravdu? Jej život bol úplne iný než napríklad život Mavis Rowlandsovej. Ale to ešte neznamená, že sa nemôžu spolu cítiť dobre a nájsť spoločné témy na rozhovory. Alebo aj to je naivná predstava?
„Je to pravda,“ vyhlásila. „A čo Tucker?“
„Čo s ním?“
„Nie je to príbuzný,“ podotkla. „Je niečo medzi ním a Constance?“
„Keď nie je, môže byť,“ odvetil. „Vlastní železiarstvo hneď vedľa obchodu jej starých rodičov. Je rozumný, inteligentný a príjemný.“
„Aj mne sa páči,“ povedala. „Constance si bude môcť vyberať.“
„Ide o to,“ vysvetľoval, „že podľa nej chlapci, ktorých jej predstavujete na báloch, sú milí, aby som použil jej slová, ale trochu hlúpi. Nič nerobia.“
„Ach bože!“ zasmiala sa. „Aj to vám povedala, však?“
„Ale je vám nesmierne vďačná,“ ubezpečil ju. „A aj keď sa vydá za Tuckera alebo iného mladého muža, ktorý nepatrí medzi smotánku, vždy bude spomínať, aké to bolo tancovať na báloch smotánky a prechádzať sa v záhrade aristokrata. Bude vedieť, že hoci sa mohla vydať za niekoho z nich, radšej zvolila šťastie a lásku.“
„Pri urodzenom mužovi by ju nečakalo šťastie a láska?“
„Možno ju čaká,“ pripustil. „Ako ste sama naznačili, má na výber. Je to rozumné dievča. Verím, že pri výbere sa bude riadiť aj rozumom, aj srdcom, nie iba jedným z tých dvoch.“
A čo vy? chcela sa spýtať. Aj vy sa budete pri výbere manželky riadiť aj rozumom, aj srdcom? Nič nepovedala, no potľapkala mu dlaňami po hrudi.
„Ak si chcete pred večerou trochu oddýchnuť, mal by som vás čím skôr odviesť do domu,“ poznamenal. „Prečo strácame čas rozhovorom?“
Zahľadela sa mu do očí.
Sklonil hlavu a pobozkal ju s otvorenými ústami. Skĺzla mu rukami na plecia, pevne mu ich zovrela. Zaplavil ju príval intenzívnej túžby, nielen telesnej, ale aj citovej. Toto je jeho domov. Tu strávi väčšiu časť svojho života. Strávi ho s ním? Alebo sa ukáže, že je to len krátka epizóda, a nič viac?
Zdvihol hlavu a prešiel nosom po jej nose. „Mám vám povedať svoj najhlbší, najtemnejší sen?“ spýtal sa.
„Je vhodný pre uši dámy?“ spýtala sa. „Ani trochu,“ odvetil. „Tak mi ho povedzte.“
„Chcem vás mať vo svojej spálni vo svojom dome,“ povedal. „Vo svojej posteli. Chcem vás pomaly vyzliekať a pomilovať každý kúsok vášho tela, znova a znova sa s vami milovať, až kým nebudeme úplne unavení a nebudeme už vládať. A potom chcem s vami spať, kým opäť nebudeme plní energie a nezačneme odznova.“
„Ach bože, to skutočne nebolo vhodné pre moje uši,“ vzdychla. „Úplne sa mi podlamujú kolená.“
„Jedného dňa, a to onedlho, to urobím,“ zastrájal sa. „Spolu to urobíme. Ale ešte nie, aspoň nie v dome. A kým tu mám hostí. Nebolo by to vhodné.“
Aspoň nie v dome.
„Veru by nebolo,“ súhlasila. „Ale viete čo, Hugo? Nemôžem mať deti.“
Prečo to musela pokaziť?
„To neviete naisto,“ pripomenul jej.
„V penderriskej zátoke som nepočala,“ podotkla.
„Ale boli sme spolu iba raz, a ani som sa vás nepokúšal oplodniť.“
„Ale čo ak...?“
Znova ju pobozkal a tentoraz sa neponáhľal skončiť. Chytila ho okolo krku.
„To je na živote také vzrušujúce,“ vyhlásil. „To, že človek nevie... Niekedy je lepšie nevedieť. Nevieme, či sa niekedy naozaj budeme celú noc milovať tu v mojej posteli, však? Ale môžeme o tom snívať. A myslím, že raz sa to stane. Príde čas, Gwendoline, keď budete plná môjho semena, a jedna spermia sa ujme. A ak aj nie, aspoň sa pri tom skúšaní zabavíme.“
Zatajila dych, kolená sa jej čoraz väčšmi podlamovali. Z diaľky počula detské hlasy. A ako to už býva, keď je viac detí pohromade, všetky hovorili - alebo skôr kričali - odrazu.
„Blížia sa k nám prieskumníci.“ „Áno,“ odstúpila od neho.
Nastavil jej rameno a chytila ho pod pazuchu. A svet bol stále ten istý. A zároveň navždy zmenený.

Hugo ako vojenský dôstojník na sebe celé roky tvrdo pracoval, pravdepodobne viac ako iní, lebo chcel niečo dokázať - sebe aj iným. Ale tvrdo pracoval aj počas uplynulých týždňov, znova sa zaúčal do podnikania, vzal opraty do svojich rúk a ujal sa vedenia podniku. A predsa sa mu počas pobytu na vidieku zdalo, že nikdy nepracoval toľko ako teraz.
Byť spoločenský je veľká drina. Ale byť spoločenský, keď je človek hostiteľom a na jeho pleciach leží všetka zodpovednosť, bolo nekonečne ťažšie. Hostiteľ sa musí starať, aby sa všetci dobre bavili, a to nebolo vždy ľahké.
Pochyboval však, že si niektorý týždeň vychutnal tak ako tento.
Zabaviť hostí nebolo vôbec ťažké. Ľudia, ktorí celý život žili v Londýne, sa cítili v parku ako v siedmom nebi. Aj jeho vlastná rodina, ktorá sa predsa len pohybovala v širšom svete, si vychutnávala prechádzky v súkromnom parku, keď takmer celý týždeň nemusela myslieť na prácu a počúvať hluk veľkomesta.
Dom sa všetkým páčil, dokonca aj tým, ktorí videli jeho nedostatky. Hugo si nikdy nevedel vysvetliť, čo sa mu na dome nepáči, ale teraz mu to už bolo jasné. Jeho predchodca dal podľa všetkého dom zariadiť profesionálnemu dizajnérovi. A ten ho zariadil draho, elegantne, no neosobne. Nikdy v ňom nikto nebýval - aspoň kým sa tam pred rokom nenasťahoval on. Hostia, ktorí videli jeho problém, sa zabávali tým, že donekonečna blúdili po dome a navrhovali Hugovi riešenia. Jeho príbuzní nikdy neboli ostýchaví.
Veľkej obľube sa medzi hosťami tešil salónik s biliardom. Zato nikde neboli nijaké hudobné nástroje. Bola tam knižnica s policami plnými kníh, ktoré podľa Hugovho názoru nikdy nikto nečítal, ba ani ich neotvoril. Ani sám nebol veľmi naklonený čítaniu modlitebných knižiek či kníh rozoberajúcich právo v antickom Grécku, zbierok poézie básnikov, o ktorých v živote nepočul - navyše v latinčine. Ale jeho príbuzných bavilo listovať v tých knihách a deti sa zas tešili, že môžu behať horedolu po schodoch a kričať z imaginárnej veže na princa, ktorý práve prechádzal dolu.
Fionina rodina sa spočiatku držala spolu a dôverne si šepkala. Ale s Hugovou pomocou Mavis a Brad našli spoločnú pôdu s inými mladými rodičmi z radov jeho sesterníc a bratancov a Hildu a Paula veľmi rýchlo prijali medzi seba tí jeho bratanci a sesternice, ktorí ešte neboli ženatí či vydaté, alebo nemali deti. Hugo si dal záležať, aby sa pani Rowlandsová stretla zoči-voči so všetkými jeho tetami, a časom sa spriatelila s tetou Barbarou, o päť rokov mladšou ako teta Henrietta. Pán Rowlands si porozumel s niektorými jeho strýkami a vyzeral pri nich celkom uvoľnený.
Hugo za celý čas ani raz nepočul, že by sa Fiona ponosovala na svoje zdravie. Po prvom dni jej muselo byť jasné, že emesovská strana rodiny sa na ňu nedíva pohŕdavo, skôr s úctou - ako na hostiteľku. A vlastná rodina ju očividne obdivovala. Rozkvitla rovno pred Hugovými očami a znova bola zdravá a krásna.
Veľmi by ho prekvapilo, keby sa medzi ňou a jeho strýkom nezrodila romanca.
Pokiaľ išlo o Tuckera, Hugo mal podozrenie, že ten mladý muž sa zrejme cíti dobre v akomkoľvek prostredí. Ľahko sa pohyboval medzi hosťami a mimoriadne si ho obľúbili hlavne mladší bratanci a sesternice.
Constance poletovala z miesta na miesto ako motýľ a prekypovala nadšením. Ak bola zaľúbená do Tuckera a on do nej, nedávali to okato najavo a neboli na seba stále prilepení. Ale Hugo by sa stavil, že medzi nimi preskočila iskra.
Gwendoline sa pôvabne začlenila do spoločnosti. Tety, ktoré boli pri nej na začiatku ako skamenené, sa čoskoro uvoľnili. Strýkovia s ňou radi konverzovali a bratanci aj sesternice ju veľmi rýchlo začali pozývať na prechádzku či partiu biliardu. Malé dievčatká jej rady vyliezli na kolená a obdivovali jej šaty, hoci Hugo mal podozrenie, že sa úmyselne obliekala čo najjednoduchšie. Constance sa s ňou rada rozprávala a vodila sa s ňou pod pazuchy. A Gwen sa veľmi usilovala zblížiť s pani Rowlandsovou, ktorá na ňu spočiatku hľadela s hrôzou v očiach. Raz predpoludním ich Hugo našiel na konci chodby, držiac sa pod pazuchu a diskutujúc o jednom obraze.
„Práve sme spolu strávili príjemnú polhodinku,“ oznámila mu Gwendoline. „Prešli sme najprv popri jednej stene chodby a vrátili sme sa popri druhej, pričom sme si prezerali obrazy a rozhodovali sa, ktorý sa nám páči najviac. Myslím, že mne učaroval obraz s kravami pijúcimi z jazierka.“
„Ach,“ vzdychla pani Rowlandsová, „mne sa páči to dievčatko so psíkom na dedinskej ulici. Tá dedinka vyzerá priam božsky. Niežeby som v nej chcela žiť, to nie - chýbal by mi môj obchod. Aj všetci zákazníci.“
„To je čaro obrazov,“ odvetil Hugo. „Otvárajú nám okno do sveta, ktorý nás láka, hoci by sme doň nechceli vstúpiť, ani keby sme mohli.“
„Ste šťastný človek, Hugo,“ vzdychla pani Rowlandsová, „že sa môžete každý deň dívať na tieto maľby. Aspoň keď ste tu na vidieku.“
„Som naozaj šťastný človek,“ súhlasil a pozrel na Gwendoline.
Skutočne bol šťastný. Ako mohol pred pár mesiacmi čo len tušiť, že zažije čosi také? Šiel do Penderrisu s vedomím, že po tom, čo rok držal smútok za otcom a žil v ústraní na vidieku, sa stretne s priateľmi a tí mu možno poradia, ako nájsť ženu, ktorá mu bude vyhovovať, ale nebude mu veľmi kafrať do života ani ho rozčuľovať. Namiesto toho tam stretol Gwendoline. Neskôr sa vybral do Londýna v snahe vytrhnúť Constance z pazúrov zlej Fiony a čo najskôr jej nájsť manžela, aj keby to znamenalo, že sa bude musieť oženiť vo veľkej náhlivosti. Zistil, že Fiona napokon nie je až taká zlá, ako si ju pamätal z mladosti, a Constance má vlastné predstavy o tom, čo chce dosiahnuť. Okrem toho požiadal Gwendoline o ruku a odmietla ho - no navrhla mu, aby jej dvoril.
To ostatné bolo len dôkazom, že nie je vždy dobrý nápad plánovať si budúcnosť. Takéto čosi by nikdy nepredvídal.
Jeho dom vyzeral bez ochranných plachiet celkom inak. Bol elegantný, ale akoby mu chýbala duša. No jeho hosťom sa podarilo zmeniť dom na veselé miesto, kde sa dá celkom príjemne žiť, a vedel, že ďalších pár rokov sa bude usilovať dodať domu dušu. Park bol pustý, ale mal potenciál a vlastne ani takto nevyzeral až tak zle. Keď tam bude jazierko s leknami, kvetinové záhony a chodníčky s lavičkami, aj lesný chodníček a pavilón, park bude ako vymenený. A možno popri príjazdovej ceste vysadí bresty. Ak už človek má rovnú cestu, mal by to zdôrazniť.
Zato gazdovstvo bolo tlčúce srdce jeho majetku.
Počas tých niekoľkých dní Hugo s prekvapením zistil, že je šťastný. Nerozmýšľal o vlastnom šťastí, odkedy... odkedy sa jeho otec oženil s Fionou.
Ale teraz bol znova šťastný. Alebo aspoň bude šťastný, ak... Alebo skôr keď...
Ľúbim vás, povedala.
To sa ľahko povie. Vlastne nie, to sa veľmi ťažko hovorí. Aspoň mužovi, teda - jemu. Je to pre ženu ľahšie? Hlúpy nápad.
Mal podozrenie, že Gwen je žena, ktorá dlhé roky nepoznala skutočné šťastie - pravdepodobne od svadby. A teraz...
Dokáže ju urobiť šťastnou?
Nie, pravdaže nie. Nikoho nemôže urobiť šťastným niekto iný. To šťastie musí vychádzať z jeho vnútra. Dokáže s ním byť šťastná?
Ľúbim vás, povedala.
Nie, tie slová iste nevyšli ľahko z úst Gwendoline, lady Muirovej. V mladosti ju láska sklamala a odvtedy sa bála dať niekomu svoje srdce. Ale teraz ho dala.
Jemu.
Teda, ak tie slová myslela vážne. A ona ich myslela vážne.
Jazyk sa mu tuším prilepil na podnebie alebo sa mu zauzlil, lebo na to nedokázal odpovedať.
Musí to však pred jej odchodom napraviť. To je celý on - dokázal hovoriť o tom, ako sa s ňou chce milovať, vtedy si vychutnával svoju otvorenosť, ale nebol schopný povedať to, na čom v skutočnosti záležalo.
No povie to.
Nastavil rameno obom dámam.
„Na senníku v maštali sú šteniatka pripravené rozbehnúť sa do nič netušiaceho sveta,“ nadhodil. „Chcete ich vidieť?“
„Ach!“ zvolala pani Rowlandsová. „Také, ako je to šteniatko na obraze, Hugo?“
„Sú to borderské kólie,“ vysvetlil. „Budú mi zaháňať ovce. Aspoň jedna-dve z nich. Pre ostatné musím nájsť domov.“
„Domov?“ spýtala sa, keď schádzali dolu. „Vy ste ochotný predať ich?“
„Skôr by som ich chcel darovať,“ odvetil.
„Ach, dali by ste mi jedno šteniatko, Hugo?“ zvolala. „Máme doma mačku, ktorá chytá myši, ale celý život som túžila mať psíka. Smiem si jedného vziať? Nezdá sa vám veľmi opovážlivé, že vás o to žiadam?“
„Asi by ste sa na ne mali najprv pozrieť,“ poznamenal so smiechom a obrátil sa na Gwendoline.
„Hugo, mali by ste sa častejšie smiať,“ povedala mu.
„To je rozkaz?“
„Veru áno,“ vyhlásila prísne a on sa znova zasmial.

OSLAVY DVOCH VÝROČÍ sa mali konať dva dni pred návratom do Londýna. Hugo usúdil, že tak to bude najlepšie, lebo všetci budú mať deň na to, aby si oddýchli pred cestou. Okrem toho presne na ten deň pripadlo výročie svadby manželov Rowlandsovcov.
Podvečer sa mal konať rodinný banket a potom mali prísť susedia z dediny a okolia - predstavitelia všetkých spoločenských tried -, aby si zatancovali v malej plesovej sále, o ktorej si Hugo donedávna myslel, že ju nikdy nevyužije. Mala prísť dokonca aj kapela, ktorá hrávala na dedinských slávnostiach.
„Nečakajte od nich priveľa,“ varoval Gwendoline, keď jej ráno pred oslavou ukazoval plesovú sálu. Zvedavé na ňu boli aj niektoré mladšie sesternice. „Tí hudobníci sú vychýrení skôr nadšením než hudobným talentom. A sála nebude vyzdobená kvetmi. Pozval som správcu s manželkou, aj mäsiara a krčmára. Aj zopár obyčajných ľudí vrátane mojich susedov z miesta, kde som býval predtým v malom domci.“
Stála rovno pred ním a hovoril to len jej.
„Hugo, nezdalo by sa vám to trochu otravné, keby som sa pred každým plesom smotánky, na ktorom sa zúčastníte, ospravedlňovala za to, že tam boli tri vojvodkyne a toľko kvetov, že zrejme vymietli niekoľko veľkých skleníkov a orchester hral mesiac predtým pre príslušníkov európskych kráľovských rodín vo Viedni?“
Chvíľu na ňu hľadel, nič nepovedal.
„Som si istá, že by vás to nahnevalo,“ pokračovala. „Pozvali ste ma do svojho sveta. Presne si pamätám vaše slová: Ak ma chcete, ak si myslíte, že ma ľúbite a dokážete so mnou prežiť celý život, vstúpte do môjho sveta. A tak som prišla a vy sa nemusíte ospravedlňovať za to, čo tu nájdem. Ak sa mi to nebude páčiť, ak s tým nedokážem žiť, poviem vám to po návrate do Londýna. Ale tešila som sa na tento deň, tak mi ho nepokazte.“
Ten výbuch bol tichý, jeho sesternice sa v tej chvíli veselo smiali a vykrikovali.
Hugo si vzdychol. „Som celkom obyčajný človek, Gwendoline. Možno to sa vám celý čas pokúšam vysvetliť.“
„Ste neobyčajný muž,“ namietla. „Ale viem, ako to myslíte. Nikdy nebudem čakať, že budete niečo viac, než ste, Hugo, ale ani menej. A nečakajte to ani vy odo mňa.“
„Vy ste dokonalá,“ vyhlásil.
„Hoci krívam?“
„Takmer dokonalá.“
Jemne sa na ňu usmial a ona mu úsmev opätovala.
Nikdy nemal taký vzťah so ženou, že by sa navzájom doberali - ba vlastne nemal nijaký vzťah. Bolo to preňho nové a zvláštne. A nádherné.
„Gwen,“ zakričala sesternica Gillian, „poďte sa pozrieť na výhľad od týchto sklených dverí. Nemyslíte, že by tam mala byť kvetinová záhrada? Možno aj partery, kde by sa plesoví hostia mohli prechádzať. Ach, veľmi ľahko by som si privykla žiť na vidieku.“
Chytila Gwendoline pod pazuchu a odviedla ju, aby jej povedala svoj názor.
„V tomto dome budú plesoví hostia tak raz za päť rokov, Gill,“ zakričal za nimi Hugo.
Drzo naňho pozrela ponad plece a odpovedala dosť nahlas, aby to počuli všetci: „Predpokladám, že Gwen k tomu bude mať čo povedať, Hugo.“
Veru áno, jeho rodina si veľmi rýchlo uvedomila, že Gwen tu nie je len preto, lebo predstavila Constance smotánke.
Bol to rušný deň, hoci keď o tom Hugo spätne rozmýšľal, uvedomil si, že pokojne mohol celý čas ležať v posteli s rukami za hlavou a skúmať vzor baldachýnu nad svojou hlavou. Jeho majordómus držal všetko pevne v rukách, ba dokonca mal tú drzosť tváriť sa nahnevane - samozrejme, veľmi spôsobme nahnevane -, keď sa mu Hugo motal pod nohami.
Dokonca odkiaľsi vypriadol kvety a dal nimi vyzdobiť jedálenský stôl. A keď Hugo pred večerou nazrel do plesovej sály, aby sa uistil, že dlážka sa znova ligoce po tom, čo po nej predpoludním postúpalo množstvo ľudí - naozaj sa ligotala -, s prekvapením videl, že aj sála je plná kvetov.
Koľko platí majordómovi? Tuším by mu mal zvýšiť plat.
Večera bola skvelá a všetci mali povznesenú náladu, zhovárali sa a smiali. Na úvod odznelo niekoľko príhovorov a prípitkov.
Pán Rowlands vstal, aby sa všetkým poďakoval, no zrazu sa impulzívne sklonil a pobozkal pani Rowlandsovú na pery, čo vyvolalo búrlivý ohlas. Potom, samozrejme, aby nezostal v hanbe, musel vstať bratanec Sebastian, aj on sa poďakoval za blahoželania k nadchádzajúcemu výročiu a aj on sa sklonil a pobozkal svoju ženu na pery, čo znova vyvolalo búrlivý ohlas. Hugovi prebleslo mysľou, či sa na večeri smotánky tiež takto okato predvádzajú city, ale zatlačil tú myšlienku do úzadia. Gwendoline tlieskala a srdečne sa usmievala na Sebastiana a Olgu. Potom obrátila hlavu a živo sa pustila do rozhovoru s Nedom Tuckerom po svojej pravici.
Vtedy priniesli do jedálne dve malé, nádherne vyzdobené torty, jednu pre každú dvojicu, dámy ich za potlesku ostatných rozkrájali a ich manželia podávali dookola tanieriky, aby každý z nej ochutnal.
Keď bolo po večeri a nastal čas, aby sa presunuli do plesovej sály, kam čoskoro prídu aj hostia zvonka, všetci sa zhodli v názore, že sa im už nezmestí do žalúdka ani tá najvyberanejšia lahôdka.
„Predpokladám, že všetky dobroty, čo sú pripravené ako pohostenie, budú musieť skonzumovať moji susedia,“ poznamenal Hugo.
„Len nijaké strachy, chlapče,“ namietol strýko Frederick. „Budeme predsa tancovať, nie? Ubezpečujem ťa, že po pár tancoch sa nám apetít vráti, najmä ak to budú živé ľudové tance.“
Napokon nastal čas, aby sa postavil ku dverám do plesovej sály a vítal prichádzajúcich hostí. Vedľa Huga stála Fiona a pri nej Constance a Hugo si len želal, aby tu teraz mohol byť s nimi jeho otec a vidieť ich spolu. Určite by bol šťastný.
Poobzeral sa po sále, a keď videl tie známe tváre, vedel, že sa rozhodol správne, keď sem pozval všetkých na pár dní. Urobilo to dobre nielen im, ale aj jemu. Možno mu navždy zostane v duši temné miesto ako pozostatok surovostí vojny. On vždy radšej chránil život, než zabíjal. Ale - ako vysvetlil Gwendoline inými slovami - život nie je čiernobiely, ale pozostáva z rozličných odtieňov sivej. Už sa nebude bičovať za to, čo robil. Možno tým, čo robil, zabránil väčšiemu zlu. A možno nie. Ktovie... Nezostáva mu iné, len pokračovať v ceste životom a dúfať, že spolu so skúsenosťami získava aj múdrosť.
Ale aj keď mal v duši temnú stránku, bolo v nej aj dosť svetla. Jeden žiarivý lúč svetla bol na druhej strane sály v pekných, ale jednoduchých citrónovožltých hodvábnych šatách s krátkymi nazberanými rukávmi a v cudnom výstrihu sa vynímala jednoduchá zlatá retiazka. Gwendoline sa rozprávala s Nedom Tuckerom a Philipom Germanom - a s úsmevom na tvári sa obzrela naňho.
Žmurkol na ňu. On žmurkol. Ani si nespomínal, kedy naposledy vôbec žmurkol.
Ale práve vstupoval do sály jeho správca s manželkou, aj vikár s manželkou a za nimi prichádzali ich syn a dcéra. Hugo upriamil pozornosť na hostí.

Počas ďalšej hodiny prebleslo Gwen mysľou, že je to veľmi príjemná zábava. Zamyslela sa nad tým, ale necítila v tom nijakú blahosklonnosť. Ľudia sú len ľudia, a títo ľudia si vychutnávali ples s neskrývaným potešením. Nikto sa netváril znudene, čo sa až pričasto stávalo na podujatiach smotánky, ktorej príslušníci si zrejme mysleli, že je naivné alebo vulgárne vychutnávať si zábavu priveľmi okato.
Nadšenie kapely vynahradilo jej umelecké nedostatky. Väčšinou hrali živé ľudové piesne. Gwen tancovala každé kolo a ubezpečovala všetkých, čo mali dosť odvahy, aby ju vyzvali do tanca, že hoci kríva, pri tancovaní jej to neprekáža. Zakrátko už bola celá zružovená a rozosmiata.
Pani Lowryová, Hugova teta Henrietta, ju medzi druhým a tretím kolom odtiahla nabok a bez dlhého úvodu sa jej spýtala, či sa vydá za Huga.
„Raz ma už požiadal o ruku a odmietla som ho,“ odvetila Gwen. „Ale to bolo už dosť dávno, a keby ma požiadal znova, možno by som odpovedala ináč.“
Pani Lowryová prikývla. „Jeho otec bol môj najmilší brat,“ povedala, „Hugo bol vždy môj najmilší synovec, hoci som ho nevidela už dlhé roky. Nikdy nemal odísť z domu, ale odišiel a veľmi trpel, a teraz sa vrátil s ubolenou dušou. Nechcem, aby mu niekto zlomil srdce.“
„Ani ja,“ usmiala sa Gwen.
Pani Lowryová znova prikývla a vtedy sa okolo nich zhrčili ďalšie tety.
Nasledujúce kolo mal byť waltz, ako sa šepkalo v sále. Niektorí Hugovi susedia sa ho domáhali, a tak Hugo požiadal kapelníka, aby ho zahral, a teraz susedia hlasno a so smiechom nabádali Huga, aby ho tancoval.
Napočudovanie sa aj on smial - a potom zdvihol ruky dlaňami von. Keď to Gwen videla, čosi jej prebleslo mysľou, ale keď sa na to chcela sústrediť, nevedela si vybaviť nič jasnejšie, teda to nechala tak.
„Budem tancovať waltz,“ vyhlásil Hugo, „ale iba ak moja partnerka vezme na vedomie, že prinajhoršom bude mať na konci rozmliaždené prsty a prinajlepšom ju verejne zosmiešnim.“
Hostia zajasali a zasmiali sa - tentoraz všetci bez rozdielu.
„Tak do toho, Hugo,“ zvolal jeho bratanec Mark. „Ukáž nám, ako sa to tancuje.“
„Lady Muirová,“ Hugo sa obrátil k nej a uprel na ňu pohľad, „preukážete mi tú česť a zatancujete si so mnou?“
„Len do toho, Gwen,“ zakričala Bernadine Emesová. „Z vás sa nebudeme smiať, iba z Huga.“
Gwen vykročila k nemu a on k nej. Stretli sa uprostred ligotavého tanečného parketu a usmievali sa na seba.
„Neklame ma zrak?“ začudoval sa. „Skutočne nie je na parkete nikto okrem nás?“
„Zrejme si všetci vzali k srdcu vaše varovanie a boja sa, že im rozmliaždite prsty,“ odvetila.
„Dočerta,“ zahrešil - a neospravedlnil sa.
Gwen sa zasmiala a položila mu ľavú ruku na plece. Druhú ruku mu podala a on ju zovrel. Pravú ruku jej položil na chrbát.
A vtedy sa ozvala hudba.
Chvíľu mu trvalo, kým si dokázal zladiť nohy s hudbou a rytmom tanca, ale nakoniec sa mu to podarilo a začal s ňou krúžiť po parkete, až mala pocit, že sa vznáša, a vôbec nevnímala, že má jednu nohu o niečo kratšiu.
Jeho rodina i hostia zhromaždení po obvode sály tlieskali, trúsili hlasné poznámky, smiali sa, dokonca sa ozvalo i pískanie. Gwen sa usmievala naňho a on na ňu.
„Len mi nehovorte, aby som sa uvoľnil,“ požiadal ju. „Lebo príde pohroma.“
Zasmiala sa a zrazu ju zalial príval šťastia, prinajmenej rovnako silný ako príval osamelosti, ktorý pocítila na pláži v Penderrise krátko pred stretnutím s Hugom.
„Váš svet sa mi páči, Hugo,“ povedala. „Veľmi sa mi páči.“
„Tuším ani nie je až taký odlišný od vášho sveta, však?“ poznamenal.
Pokrútila hlavou. Nebol až taký odlišný, hoci predsa len dosť na to, aby presúvanie z jedného do druhého spôsobilo isté ťažkosti - ak k tomu príde.
Ale v tej chvíli bola priveľmi šťastná, aby nad tým špekulovala.
„Ach,“ zamrmlal, a keď sa Gwen poobzerala okolo seba, videla, že ostatní už takisto zaujali miesto na parkete a začínajú tancovať waltz. Už neboli stredobodom pozornosti.
Zakrútil sa s ňou v kúte sály a pevnejšie ju chytil okolo pása. Nedotýkali sa, no boli k sebe bližšie, než sa patrilo.
Ale podľa koho sa to patrilo?
„Hugo,“ pozrela mu hlboko do krásnych tmavých usmiatych očí, až zabudla, čo chcela povedať.
Chvíľu tancovali bez slova. Gwen si nástojčivo uvedomovala, že sú to najkrajšie chvíle v jej živote. A tesne pred záverom skladby sklonil hlavu a šepol jej do ucha: „Viete, že na konci maštale je senník? Tam, kde sú šteniatka?“
„Viem,“ ubezpečila ho. „Vyliezla som hore, poobzerala som si to tam s pani Rowlandsovou, ako si možno spomínate. Bola si tam vybrať šteniatko.“
„Tu vás nemôžem mať, keď je v dome moja rodina a hostia,“ vysvetľoval. „Ale keď všetci odídu domov a hostia sa uložia spať, vezmem vás do senníka. Dnes ráno som tam urobil poriadok a vystlal som ho čerstvou slamou, priniesol som tam aj plachtu, prikrývku a vankúše. A budeme sa tam milovať až do bieleho rána.“
„Naozaj?“ zatiahla.
„Ak neodmietnete,“ odvetil.
Mala by odmietnuť. Mala to odmietnuť aj vtedy v zátoke...
„Neodmietnem.“ Skladba sa pomaly končila a on sa s ňou naposledy zatočil.
„Tak sa teda uvidíme neskôr,“ povedal. „Áno... neskôr.“
Nemala nijaké výčitky svedomia.
A ten chvejivý pocit v podvedomí, ktorý pocítila, keď vtedy zdvihol ruky a sľúbil susedom, že si s ňou zatancuje waltz, sa rozhrnul ako záves na okne - zrazu videla, čo sa tam skrýva.

Gwen nechcela, aby sa ten večer skončil, a predsa po tom túžila. Bály smotánky bývali veľkolepé, páčilo sa jej to, ale atmosféra na tomto bále bola veľmi srdečná, takže si ho rovnako užívala. Páčilo sa jej, že hostia v dome ju oslovujú krstným menom, odkedy ich o to po príchode požiadala. A dobre jej padlo aj neformálne, láskavé správanie Hugových susedov. Je to hotový anjel, povedala jej v priebehu večera mäsiarova manželka a chválila ho, ako vie šikovne opravovať stoličky, ako vie vymiesť komíny, spíliť konáre, ktoré by mohli spadnúť, keby vietor trochu silnejšie zafúkal, ale aj skopal a vyplel záhradku komusi, kto už bol na to pristarý a nevládal sa o ňu postarať.
„A to je pritom lord Trentham!“ vzdychla si tá žena. „Skoro sme odpadli, keď sme sa to vlani dozvedeli, mylady. Ale on ľuďom ďalej pomáha, akoby bol celkom obyčajný človek. Niežeby to aj obyčajní ľudia bežne robili, ale iste viete, ako to myslím.“
Gwen to vedela.
Napokon sa večer predsa len skončil a všetci hostia zvonka sa pobrali peši alebo vozom do dediny, rozhojdané lampáše pritom držali vo výške. Gwen sa zdalo, že trvalo večnosť, kým sa posledný hosť v dome pobral do postele, hoci bolo len krátko po polnoci, ako zistila, keď prišla do svojej izby. Samozrejme, všetci tí ľudia si zarábajú na živobytie prácou, a hoci majú voľno, aj tu zavčasu vstávajú a skoro si líhajú spať.
Gwen prepustila komornú a prezliekla sa do iných šiat. Na posteľ si pripravila červený plášť - ten istý, ktorý mala na sebe, keď si vyvrtla členok. Sadla si na peľasť a čakala.
Čakám na milenca, pomyslela si, zatvorila oči a zopla ruky v lone.
Nemienila sa vôbec zamýšľať nad tým, či robí správne alebo nesprávne, či to má urobiť alebo nie.
Až do rána bude so svojím milencom, a hotovo.
Konečne sa ozvalo jemné zaklopanie na dvere a guľa sa skrútila. Keď Gwen vstala, všimla si, že aj on sa prezliekol. Prehodila si plášť cez plecia, sfúkla sviečky a vyšla za ním na dlhú tmavú chodbu. V ruke držal svietnik s jednou sviečkou. Chytil ju za ruku, sklonil sa k nej a pobozkal ju na pery.
Cestou po chodbe, po schodoch ani v hale sa nerozprávali. Pri dverách jej podal svietnik, odsunul haspru a otvoril. Potom vzal od nej svietnik, sfúkol sviečku a položil svietnik na stolík pri dverách. Vonku ho nebudú potrebovať. Hoci oblaky ešte nedávno, keď hostia odchádzali, zastierali mesiac, podľa všetkého už odplávali - bolo vidieť mesiac takmer v splne a milióny hviezd. Svietnik by bol zbytočný.
Znova ju chytil za ruku a vykročil s ňou smerom k maštali. Ešte vždy nepovedali ani slovo. V noci počuť hlasy doďaleka a niektorí hostia nie sú ešte v posteli dlhšie ako polhodinu.
V maštali vládla čierna tma, ale Hugo zvesil z klinca lampáš a rozsvietil ho. Vznášala sa tam príjemná vôňa sena. Ruka v ruke prešli na koniec maštale. Potom jej pustil ruku, posvietil jej na cestu po strmom rebríku a vyliezol za ňou. Dve či tri šteniatka vo veľkej drevenej debne zakňučali a tiché zaštekanie svedčilo o tom, že sučka, ich matka, je s nimi.
Hugo zavesil lampáš na klinec pod dreveným trámom a rozprestrel plachtu na čerstvej slame. Potom na ňu hodil niekoľko vankúšov a obrátil sa na Gwen. Musel trochu skláňať hlavu, aby sa neudrel o trám.
„Mal by som vám najprv niečo povedať, nech je to vybavené,“ ozval sa stroho. „Inak nebudem mať chvíľu pokoja.“
Mračil sa a tváril sa morózne.
„Ľúbim vás,“ povedal, zagánil na ňu prenikavo a zaťal sánku.
Bolo by absolútne nevhodné, keby som sa zasmiala, hovorila si Gwen v duchu a potláčala nutkanie na smiech.
„Ďakujem,“ pristúpila k nemu, položila mu prst na hruď a naklonila tvár, aby ju pobozkal.
„To sa mi nepodarilo práve najlepšie, čo?“ uškrnul sa.
A namiesto toho, aby sa zasmiala, teraz potláčala slzy.
„Povedzte to znova,“ poprosila ho.
„Vy ma tuším chcete mučiť, čo?“ zatiahol.
„Povedzte to znova.“
„Ľúbim vás, Gwendoline,“ zašepkal. „Hm, druhý raz to ide naozaj ľahšie. Ľúbim vás, ľúbim vás, ľúbim vás.“
Objal ju a privinul si ju tak mocne, až jej takmer vyrazil dych. Gwen sa zasmiala.
Vtedy ju pustil, zahľadel sa jej do očí a rozopol jej sponu na plášti.
„Najvyšší čas prejsť od slov k činom,“ vyhlásil.
Keď jej plášť padol k nohám, iba spokojne prikývla.

Naše milovanie v penderriskej zátoke nebolo celkom dokonalé iba pre jedno, hovoril si Hugo. Hoci sa jej vtedy dotýkal na celom tele, a keď sa jej zmocnil, dlho na nej jazdil, nevidel ju nahú. Nepoznal pocit dotyku jej pokožky na svojej pokožke, ako by mal poznať muž, keď ženu ľúbi. A on ju chcel poznať v biblickom zmysle slova.
Dnes však budú obaja nahí a nebudú medzi nimi nijaké prekážky, nijaká pretvárka, maska.
„Nie,“ zamrmlal, keď mu chcela pomôcť pri vyzliekaní. Nie, o to sa nedá pripraviť. A nemusí sa ponáhľať. Je asi jedna hodina a do šiestej sem nikto nepríde. Dosť času na milovanie, možno si medzitým aj trochu zdriemnu. Nikdy so ženou naozaj nespal. A s Gwendoline chcel spať aspoň tak veľmi, ako sa s ňou chcel milovať. No, možno nie až tak.
Pomaly jej vyzliekol šaty, košieľku - nemala korzet -, až jej zostali iba hodvábne pančuchy. Odstúpil, aby si ju obzrel pri svetle lampáša. Mala krásne ladné telo ženy, nie dievčaťa. Telo ženy, ktoré sa hodilo k jeho telu muža. Zľahka jej prebehol prstami po prsiach, potom zišiel dolu na pás a na boky. Zachvela sa, no dúfal, že nie od zimy.
„Som trochu v rozpakoch,“ zamrmlala. „Nikdy predtým som to nerobila. Teda, bez oblečenia.“
Čože? Čo to bol za chlapa ten Muir, dočerta?
„Ešte máte na sebe oblečenie,“ pripomenul jej. „Máte pančuchy.“
Usmiala sa.
„Poďte,“ vzal ju za ruku. „Ľahnite si na plachtu, a keď sa vyzlečiem, prikryjem vás svojím telom, aby som chránil vašu cudnosť.“
„Ach, Hugo,“ ticho sa zasmiala.
Ľahla si a on si kľakol, aby jej stiahol pančuchy - najprv jednu, potom druhú. Bozkával ju na vnútornú stranu stehien, na kolená, na lýtka, na členky, na chodidlá. A potom, samozrejme, si ju chcel vziať. Bol pripravený. Aj ona bola pripravená. Ale zaumienil si, že tentoraz to bude telo na telo.
Zdvihol sa a vyzliekol si redingot.
„Nemám vám pomôcť?“ ponúkla sa.
„Inokedy,“ odvetil. „Nie teraz.“
Dívala sa naňho celkom ako vtedy na pláži, keď si sťahoval spodky.
„Žiaľ, som len taký veľký surový chlap,“ povedal, keď bol nahý. „Rád by som kvôli vám vyzeral elegantnejšie.“
Keď si znova kľakol medzi jej nohy a roztiahol jej stehná, pozrela mu do očí.
„Nepoznám skromnejšieho chlapa, než ste vy, Hugo,“ odvetila. „Nič by som na vás nezmenila, ani keby som mohla. Ste dokonale krásny.“
Ticho sa zasmial, sklonil sa nižšie, dlane si položil po oboch stranách jej pliec. Potom sa spustil nižšie, takže na hrudi cítil jej prsia.
„Aj keď sa mračím?“ spýtal sa.
„Aj vtedy,“ zdvihla ruky a chytila ho okolo krku. „Tým mračením ma neoklamete. Ani na chvíľu.“
Zľahka ju pobozkal, ale v lone cítil oheň naliehavej túžby.
„Chcel som, aby to bolo dokonalé,“ zašepkal jej pri ústach. „Chcel som sa s vami nekonečne dlho hrať, potom vás vziať do výšin extázy a skočiť s vami dolu.“
Znova sa zasmiala. „Tú hru by sme dnes možno mohli vynechať a odložiť ju na inokedy.“
„Naozaj by sme mohli?“ spýtal sa. „Ste si tým istá?“
Pritisla pery na jeho ústa, nadvihla prsia, takže sa mu dotýkala hrude, ovinula si nohy okolo jeho bokov, a v tej chvíli zabudol, že vôbec existuje slovo hra. Našiel jej jaskynku a vkĺzol do nej. A ak sa bál, že nebude pripravená, veľmi rýchlo zistil, že je horúca a vlhká, stíska vnútorné svaly a pozýva ho hlbšie.
Vykĺzol z nej, potom prenikol ešte hlbšie, rytmicky sa pohyboval a cítil, že o chvíľku príde vyvrcholenie. Nič to, že príde tak rýchlo. Teraz nešlo o výdrž. A vtedy mu preblesla hlavou spomienka, ktorú nikdy nesformuloval do slov, ale vnímal ju srdcom - a to, že Gwendoline je jediná žena v jeho živote, s ktorou pohlavný styk nie je iba sex, ale ozajstné milovanie. Bola jediná žena, pri ktorej cítil, že to milovanie je vzájomné a nejde pritom len o uspokojenie jeho fyzickej potreby a rozkoše.
Na chvíľu spomalil rytmus, zdvihol hlavu a zahľadel sa jej do očí. Opätovala mu pohľad, oči napoly privreté. Vyzerala, akoby prežívala bolesť, hrýzla si spodnú peru.
„Gwendoline.“
„Hugo.“
„Láska moja!“
Zišlo mu na um, či si niektorý z nich bude pamätať tie slová. Nepovedali nič, a pritom všetko.
Sklonil čelo na jej plece a doviedol ich oboch na vrchol, odkiaľ spolu padali, padali... do ničoho. Do všetkého. Počul, ako vykríkla. Počul, ako vykríkol.
Počul, ako zakňučalo šteniatko a začalo cicať matku.
Nahlas jej vzdychol do krku, na chvíľu si dovolil ten prepych a spustil sa celou váhou na jej horúce, vlhké, nádherné telo.
Aj ona vzdychla, ale proti jeho váhe nenamietala. Bol to vzdych dokonalého naplnenia, dokonalej spokojnosti. Tým si bol istý.
Zdvihol sa, načiahol sa za druhou plachtou, ktorú priniesol dnes ráno - alebo skôr včera ráno -, a roztiahol ju. Položil si jej hlavu na svoje rameno a oprel si o ňu líce.
„Keď budem mať viac energie,“ povedal, „požiadam vás o ruku, aby som z vás urobil cnostnú ženu. A keď vy budete mať viac energie, poviete áno.“
„Naozaj?“ zatiahla. „A mám povedať aj ďakujem veľmi pekne, pane?“
„Stačí povedať áno,“ odvetil a vzápätí zaspal.

„HUGO,“ ZAŠEPKALA.
Už chvíľu spal, ale v posledných minútach vydával tlmené vzdychy, akoby sa prebúdzal. Dívala sa, ako mu slabý svit lampáša osvetľuje tvár.
„Mmm,“ zamrmlal.
„Hugo,“ zopakovala, „na čosi som si spomenula.“
„Mmm,“ zamrmlal znova a hlasno vdýchol. „Aj ja. Práve v tejto chvíli som si na niečo spomenul, a ak mi dáte ešte pár minút, vybavia sa mi aj iné spomienky.“
„Ide o ten deň... keď zomrel Vernon,“ dodala a vtedy prudko otvoril oči.
Chvíľu na seba len hľadeli.
„Vždy som sa veľmi usilovala nespomínať na tie okamihy,“ vysvetľovala. „Ale, samozrejme, že som spomínala. Také obrazy nič nevymaže.“
Chytil jej tvár do dlaní a pobozkal ju.
„Viem,“ zašepkal, „viem.“
„Čosi mi stále nedalo pokoja,“ pokračovala. „Čosi akoby mi nesedelo. Nikdy som sa veľmi neusilovala vypátrať, o čo ide, lebo som na to nechcela vôbec spomínať. A stále nechcem. Najradšej by som na všetko zabudla.“
„Spomenuli ste si, čo vám nesedelo?“
„Vybavilo sa mi to včera večer,“ odvetila, „keď vás susedia presviedčali, aby ste tancovali waltz, všetci sa smiali a vy ste zdvihli ruky, aby ste mohli odpovedať.“
Prechádzal jej palcom po líci.
„Zdvihli ste ruky dlaňami von,“ dodala. „Ako to ľudia robia, keď chcú niečo povedať alebo niekoho zastaviť.“ Nič nevravel.
„Keď som...“ začala a naprázdno preglgla. „Keď som sa obrátila, ako Vernon padal z galérie, Jason už k nemu bol otočený a držal ruky nad hlavou, aby ho zastavil. Samozrejme, bolo to zbytočné gesto, ale za daných okolností pochopiteľné. Ibaže...“
Zamračila sa a pokúšala sa vybaviť si presne ten okamih. Áno, bolo to tak.
„Dlane mal obrátené dovnútra?“ spýtal sa. „Nabádal ho, a nie ho zastavoval? Podpichoval ho?“
„Možno si to len zle pamätám,“ zamrmlala, hoci vedela, že to tak nie je.
„Nie,“ namietol. „Také spomienky si človek nepomýli, aj keď rozum ich sedem rokov nechce prijať.“
„Nebol by to mohol urobiť, keby som sa nebola obrátila chrbtom,“ pokračovala. „A keby som bola išla hore za Vernonom, a nie do knižnice.“
„Gwendoline,“ dohováral jej, „keby sa nič nebolo stalo, ako dlho by ste zostali v knižnici?“
„Nie dlho,“ odvetila. „Nie viac ako päť minút. Pravdepodobne menej. Potreboval ma. Práve si vypočul niečo veľmi nepríjemné. Bola by som to okamžite pochopila. Bola by som sa niekoľko ráz zhlboka nadýchla, ako neraz predtým, a išla by som za ním.“
„Prežíval zle, že ste potratili?“ spýtal sa.
„Vyčítal si to.“
„Potreboval útechu,“ usúdil Hugo. „A on vás utešoval?“ „Bol chorý,“ namietla.
„Áno,“ prikývol, „bol chorý. A keby ste obaja žili ďalších päťdesiat rokov, on by bol ďalej chorý a vy by ste ho ďalej ľúbili a utešovali.“
„Sľúbila som, že pri ňom budem stáť v dobrom i v zlom, v chorobe i v zdraví,“ podotkla. „Ale nakoniec som zlyhala.“
„Nie,“ pokrútil hlavou. „Neboli ste jeho väzniteľka, Gwendoline. Nemohli ste pri ňom stáť dvadsaťštyri hodín denne a dávať naňho pozor. A či už bol alebo nebol chorý, stále mal rozum, nie? Vy ste prišli o dieťa rovnako ako on. Ale on na seba prevzal ťarchu viny a pritom vás pripravil o útechu, ktorú ste zúfalo potrebovali vy. Aj v hlbinách svojho zúfalstva mal vedieť, že vás zaťažuje neznesiteľným bremenom a nerobí, čo vám sľúbil pred oltárom. Choroba, pokiaľ to nie je úplné šialenstvo, nie je dôvodom na také sebectvo. Vy ste potrebovali lásku rovnako ako on. Spadol. Nikto ho nesotil. Pobádali ho, ale skočil sám - zrejme úmyselne. Chápem, prečo si to vyčítate. Myslím, že vás viem pochopiť lepšie ako niekto iný. Ale zbavujem vás viny. Nechajte to tak, láska moja. Graysona nemožno obviniť z vraždy, hoci možno mal také úmysly. Nech si s tým poradí jeho svedomie, hoci pochybujem, že nejaké má. Nechajte ho, nech je hoci aj protivný, keď chce. A mne dovoľte, aby som vás ľúbil.“
„Bol s nami, keď som spadla,“ pokračovala. „Teda, keď môj kôň nepreskočil prekážku. Nikdy predtým sa mu to nestalo a nebol to najvyšší plot, cez ktorý skákal, Jason bol vtedy s nami. Bol za mnou, tlačil sa na mňa... vždy som si myslela, že povzbudzoval môjho koňa, aby preskočil tú prekážku. Nemohol predsa... Alebo mohol?“
Počula, ako sa pomaly nadýchol.
„Je možné, že svoje dieťa som nezabila ja?“ spýtala sa. „Alebo je to len zbožné želanie, pretože som si uvedomila, že Jason chcel Vernona odstrániť z cesty? Chcel, aby zomrel? Chcel, aby zomrelo naše dieťa? Chcel, aby som zomrela ja?“
„Ach, Gwendoline,“ vzdychol, „ach, láska moja.“
Zatvorila oči, ale nedokázala zastaviť horúce slzy, čo jej stekali po lícach a padali na plachtu.
Vzal ju do náručia, položil jej dlaň na temeno a bozkával jej mokré líca, viečka, sluchy, pery...
„Pst,“ tíšil ju. „Už je dobre. Dovoľte, aby som vás ľúbil. Vy to máte trochu pomýlené, Gwendoline. Láska neznamená len dávať, dávať, dávať. Znamená aj prijímať, dopriať aj tomu druhému potešenie a radosť z dávania. Dovoľte, aby som vás ľúbil.“
Mala pocit, že jej pukne srdce. Zdalo sa jej, že celý život, alebo aspoň odkedy sa vydala, sa držala, usilovala sa byť veselá, bránila sa negatívnym pocitom a zatrpknutosti. Pokúšala sa ľúbiť a prijímala lásku, pokiaľ to bola pokojná, vyrovnaná láska matky, brata, Lauren, Lily či ostatných členov rodiny.
Ale...
„Bolo by to, akoby som skočila z kraja sveta,“ zamrmlala. „Áno,“ pritakal. „A ja budem pripravený - chytím vás, keď bude treba.“ „Naozaj?“
„A vy chytíte mňa, keď skočím,“ dodal. „Rozpučíte ma,“ poznamenala.
Vtedy sa obaja rozosmiali a objímali sa, celí mokrí od jej sĺz.
„Gwendoline,“ ozval sa, keď stíchli, „vydáte sa za mňa?“
Držala ho so zavretými očami a vdychovala zmiešané vône kolínskej, potu a mužnosti. A čosi nedefinovateľné, čo cítila iba pri Hugovi.
„Myslíte, že môžem mať deti?“ spýtala sa. „Myslíte, že si zaslúžim ešte šancu? Čo ak nemôžem otehotnieť?“
Tľoskol jazykom. „Nikto si tým nemôže byť istý. Časom to zistíme. Ale áno, zaslúžite si mať deti. A nerobte si obavy, pokiaľ ide o mňa. Tisíc ráz radšej sa ožením s vami a nebudem mať deti, než by som sa oženil s nejakou inou ženou a mal desať detí. Vlastne myslím, že ak ma odmietnete, už sa nikdy neožením. Budem musieť navštevovať nevestince.“
Znova sa rozosmiali.
„No, v tom prípade..,“ začala.
„Áno?“ Odtiahol hlavu a hľadel na ňu vo svetle lampáša.
„V tom prípade sa za vás vydám,“ dokončila triezvo. „Ach, Hugo, je mi jedno, koľko rozličných svetov budeme musieť prejsť, kým nájdeme svoj vlastný malý svet. Mňa to netrápi. Urobím, čo treba urobiť.“
„Aj ja,“ odvetil.
Usmiali sa na seba a zrazu obom vyhŕkli slzy.
Hugo si sadol a prehrabával sa v oblečení, kým nenašiel hodinky. Podržal ich na svetle.
„Pol tretej,“ zamrmlal. „O pol šiestej by sme mali odtiaľto odísť. Máme tri hodiny. Čo môžeme urobiť za tri hodiny? Vedeli by ste niečo vymyslieť?“
Obrátil sa a pozrel na ňu.
Otvorila mu náručie.
„Aha, áno,“ povedal. „Vynikajúci nápad. A za tie tri hodiny budeme mať dosť času aj na hru, aj na hostinu.“
„Hugo,“ zašepkala, keď si ľahol na chrbát a položil ju na seba. „Ach, Hugo, ľúbim vás... veľmi vás ľúbim.“
„Mmm,“ zamrmlal jej na perách.

[bookmark: _GoBack]Hugo to oznámil počas neskorých raňajok, na ktorých sa zúčastnili všetci hostia. Možno sa mal najprv porozprávať s Gwendolininým bratom, ale to už raz urobil. Možno to mali najprv oznámiť jej rodine, ale... prečo? Jej rodine to oznámia, len čo sa vrátia do Londýna.
„Ach,“ Constance sa poobzerala okolo stola a roztúžene dodala, „vzrušenie pominulo a zajtra sa vraciame do Londýna.“
„Ale každú chvíľu tohto pobytu som si dokonale vychutnala, Constance,“ podotkla Fiona srdečne a veľmi živo, ako ju Hugo predtým nepočul hovoriť. „A ešte si môžeme naplno užiť dnešný deň.“
„A všetko vzrušenie nepominulo,“ ozval sa Hugo od vrchstola. „Aspoň pre mňa nie. Ani pre Gwendoline. Práve sme sa zasnúbili a plánujeme si celý deň užívať naše nové postavenie.“
Včera večer mu povedala, že ak chce, dnes môže oznámiť zasnúbenie. Teraz sa usmievala a hrýzla si peru, zatiaľ čo v jedálni sa ozývali výkriky, jasot a potlesk, všetci hovorili odrazu, stoličky škrípali na dlážke. Hugo cítil, ako mu pumpujú rukou, potľapkávajú ho po chrbte, bozkávajú na líca. A videl, že aj Gwendoline objímajú a bozkávajú.
Premýšľal, či aj jej rodina bude reagovať tak nadšene, a usúdil, že asi áno.
„Dlhuješ mi desať guineí, Mark,“ zakričal bratanec Claude ponad stôl. „Hovoril som do konca týždňa. A mám na to svedkov.“
„Nemohol si pár dní počkať, Hugo?“ naoko sa jedoval Mark.
„A kedy bude svadba?“ spýtala sa teta Henrietta. „A kde?“
„V Londýne,“ odvetil Hugo. „Pravdepodobne v Kostole svätého Juraja na Hanover Square. Len čo prečítajú ohlášky. Chceme sa vziať a na leto prísť sem.“
Hovorili aj o iných možnostiach - Newbury Abbey, Crosslands Park, Penderris Hall -, ale chceli, aby sa na svadbe zúčastnili obe rodiny, a keby sa obrad konal mimo Londýna, bolo by to nepraktické nielen preto, lebo by bolo treba ubytovať množstvo hostí, ale aj preto, lebo členovia jeho rodiny si už vzali niekoľko dní voľna. Okrem toho spoločenská sezóna bude ešte vždy v plnom prúde a Horná snemovňa bude zasadať. A do leta naozaj nechceli čakať.
„U Svätého Juraja!“ zvolala teta Rose. „To je skvelé! Dúfam, že sme všetci pozvaní.“
„Tá svadba by sa nemohla konať, keby ste tam všetci neboli,“ vyhlásila Gwen. „Samozrejme, spolu s mojou rodinou.“
„Ale ja si nemám čo obliecť,“ veselo sa zasmiala Constance. „Ach, som taká šťastná, až mám pocit, že prasknem.“
„Len nie pri stole, prosím ťa, Con,“ poznamenal bratanec Claude.
Hugo bol unavený. Po druhom náruživom milovaní si pospal možno hodinku, ale všetku novú energiu využil na tretie kolo milovania, ktoré sa skončilo nebezpečne krátko pred pol šiestou, keď bol rozhodnutý opustiť maštaľ. Bola by to veľká hanba, keby ich tam našli jeho ľudia.
Keď sa vrátili do domu, Gwendoline si šla ľahnúť. Zato on nie. Bol vzrušený ako malý chlapec.
Teraz bol príjemne unavený. Telo mal uvoľnené, myseľ šťastnú - nedopustí, aby mu niekto pokazil náladu varovaním, že šťastie je chvíľkový stav a romanca ešte prchavejšia. Nie je do svojej snúbenice iba zaľúbený, on ju miluje! A nemá nijaké ilúzie o tom, že budú šťastní na večné veky. Vedel, že na šťastí treba tvrdo a usilovne pracovať, ako pracoval v mladosti, keď sa chystal vydať v otcových stopách, aj keď sa neskôr stal najlepším dôstojníkom v britskej armáde.
Nebál sa zlyhania.
Po raňajkách sa s ním Fiona chvíľu prechádzala vonku a držala ho pod pazuchu. Bolo chladné, zamračené predpoludnie.
„Je tu tak krásne, Hugo!“ zvolala. „Celý čas, čo sme tu, ti ľudia hovorili, čo by si podľa nich mal urobiť v parku, a aj sám si hovoril, že chystáš nejaké zmeny. Ale neurob ich veľa. Niekedy to stačí nechať na prírodu.“
Pozrel na ňu a prekvapilo ho, čo cíti k tejto žene, ktorú jeho otec tak ľúbil a počali spolu ich dcéru Constance. Mal ju úprimne rád.
„Nemienim robiť veľké zmeny,“ upokojil ju. „Nechcem tu mať nijaký výstavný park. Možno si spomínate, že pred časom sme boli s Constance na záhradnej slávnosti v Richmonde. Ten park bol taký veľkolepý, až to vyrážalo dych. Ale nevymenil by som svoj park za nič na svete.“
„Dobre.“ Chvíľu ticho kráčala vedľa neho. „Hugo, viem, čo som urobila. Viem, že ja som ťa dohnala k životu, na ktorý si nebol stavaný, hoci si sa tak vyznamenal. Keby si bol zomrel, ja by som...“
Položil jej dlaň na ruku.
„Fiona,“ odvetil, „nikto ma k ničomu nedohnal. Sám som sa tak rozhodol. Keby som to nebol urobil, teraz by som bol celkom iný človek. Možno lepší, možno horší. Nech je, ako chce, netúžim byť iný. Som rád, že som získal skúsenosti, ktoré ma priviedli tam, kde teraz som. Keby som nešiel do vojny, nebol by som stretol Gwendoline. A hlavne - nezomrel som.“
„Si veľmi veľkorysý,“ odvetila. „Hovoríš, že si mi odpustil. Ďakujem. Možno si časom aj sama odpustím. Tvoj otec bol dobrý človek. Viac ako dobrý. Zaslúžil si lepšiu ženu, než som mu bola ja.“
„On si vás sám vybral,“ podotkol. „Vybral si vás, lebo vás ľúbil.“
„Chcem sa ťa na niečo spýtať,“ nadhodila. „Dnes ráno som ťa vyhľadala, aby som sa spýtala...“ Naklonil k nej hlavu.
„Philip... teda, pán Germane,“ povedala, „sa ma spýtal, či ma smie v Londýne navštíviť. Chce mi ukázať botanickú záhradu v Kew a pagodu, ktorá tam stojí. Chce ma vziať aj do divadla, lebo tam som nebola celé roky - a ešte do Vauxhall Gardens, lebo tam som nebola nikdy. Nenahneváš sa, Hugo? Nebude to neúctivé voči tvojmu otcovi? Nebude sa ti to zdať nevkusné, keď je to brat tvojej nebohej matky?“
Hugo celý týždeň videl, že Fiona a Philip si prejavujú náklonnosť. Pozoroval ich s potešením. Philip sa oženil pred mnohými rokmi ako veľmi mladý, tesne pred Hugovým odchodom do vojny, ale jeho manželka ani nie o rok zomrela pri pôrode. Odvtedy bol sám. A Fiona, hoci ešte nedávno podliehala skľúčenosti a sebecky sa upínala na Constance, zrazu akoby rozkvitla a dozrela. Niesla na svojich pleciach ťarchu nešťastia a viny, ale očividne vynakladala veľké úsilie, aby svoj život vrátila do správnych koľají.
Ktovie, či by vzťah medzi ňou a Philipom - keby k tomu prišlo - priniesol obom trvalé šťastie. Aj keď na tú otázku Hugo nemôže odpovedať, môže im zaželať veľa šťastia.
Potľapkal ju po ruke. „Požiadajte ho, aby vás vzal do Vauxhallu, keď sa tam bude konať ohňostroj,“ radil jej. „Počul som, že vtedy je tam najkrajšie.“
Zhlboka si vzdychla. „Veľmi sa teším z tvojho zasnúbenia, Hugo. Keď lady Muirová prvý raz prišla k nám, aby vzala Constance na nákupy, bola som pripravená, že ju budem nenávidieť. Ale nedokázala som to. A tento týždeň som videla, že nie je ani trochu afektovaná, netvári sa blahosklonne, ona si skutočne vychutnávala našu spoločnosť. Dokonca aj maminu. A videla som, ako veľmi ťa ľúbi. Včera večer ste boli rozkošní, keď ste spolu tancovali waltz, hoci kríva. Vieš, tvoje oznámenie, že ste sa zasnúbili, v skutočnosti nikoho neprekvapilo.“
Zachechtal sa, keď si spomenul, ako sa na to duševne pripravoval.
Prvé kvapky dažďa ich zahnali dnu.
Krátko nato nazrel do biliardového salónika a chvíľu sledoval hru. Keď odchádzal, Ned Tucker vyšiel za ním.
„Máte chvíľku čas?“ spýtal sa. „Smiem na slovíčko?“
Hugo ho zaviedol do knižnice a v duchu si pripomínal, že bude musieť nejakej inštitúcii darovať tie hrozné haldy kníh. Bez nich budú tie police poloprázdne, ale lepšie než dívať sa na ne, vždy keď vojde do knižnice. Postupne ich nahradí knihami podľa vlastného a Gwendolininho výberu. Možno mu poradí, čím medzičasom zaplniť tie prázdne police.
„Nebolo správne,“ začal Tucker, „že som prijal vaše pozvanie do tohto domu. Urobili ste to iba preto, lebo som tam bol, keď ste pozývali rodinu slečny Emesovej a pani Rowlandsová poznamenala, že som im ako syn. Nemali ste na výber, len ma pozvať. Ale mal som s poďakovaním odmietnuť. Prijal som to pozvanie len preto, lebo som sem chcel prísť, veľmi sa mi tu páčilo a ďakujem vám.“
„Veľmi ma tešilo, že ste tu boli,“ Hugo nalial z karafy do dvoch pohárikov a ukázal na dve kreslá pod oknom.
Videl, že ešte vždy prší, hoci v skutočnosti len mrholilo, nebol to nijaký lejak. Cesty by zajtra nemali byť veľmi rozbahnené.
„Vaša sestra si veľmi užíva túto jar,“ Tucker hľadel do pohára a pomaly krúžil portským. „Minulý rok držala smútok za otcom a predtým to bolo ešte dievča.“
Hugo čakal.
„Stretávala sa skôr so svojimi sesternicami a s bratancami z otcovej strany a s ich priateľmi,“ pokračoval Tucker. „So seberovnými. Ale stretávala sa aj so smotánkou a chodila na prechádzky i kočom s mnohými urodzenými mužmi. Som si istý, že sú jej hodní, inak by ste vy alebo lady Muirová boli zastavili to stretávanie. Je ešte vždy primladá, aby sa rozhodovala sama. Niežeby to mnohých ľudí zastavilo. Ale je na svoj vek mimoriadne citlivá, alebo sa mi to aspoň zdá. A potom...“
Odpil si z pohára, pohyby mal trochu trhané.
„A potom ste tu vy?“ nadhodil Hugo.
„Som, aký som,“ vyhlásil Tucker. „Viem čítať, písať, počítať. Vlastním malý domec a obchod, vďaka ktorému mám stály príjem, hoci nikdy nebudem mať veľký majetok, no ľudia budú vždy kupovať železiarske potreby. Predpokladám, že budem ten obchod vlastniť celý život a po smrti ho nechám svojmu synovi, tak ako ho zanechal môj otec mne. Vzadu občas čosi vystružlikám z dreva či z kovu. Už som vyrobil zopár domčekov pre bábiky aj zopár psích búd a predal som ich za slušný peniaz. Nebránim sa postaviť aj čosi väčšie... možno kôlňu, hoci by som rád využil svoju predstavivosť.“
„A čo letný dom?“ nadhodil Hugo. „Záhradný pavilón?“
Tucker uvažoval. „To by bolo skvelé, hoci nepoznám nikoho, kto by niečo také potreboval.“
„Práve sa na takého muža dívate,“ odvetil Hugo.
Tucker naňho vyjavene pozrel a uškrnul sa. „Naozaj?“
„Naozaj,“ ubezpečil ho Hugo. „Niekedy sa o tom pozhovárame.“
„Dobre,“ Tucker znova upriamil pozornosť na svoj pohár.
„Nežiadam vás o jej ruku. Nič také. Dokonca nežiadam ani o dovolenie, aby som jej dvoril. Myslím, že ešte nie je pripravená na dvorenie. Len by som chcel...“ Odmlčal sa a zhlboka sa nadýchol. „Len by som chcel vedieť - keď mi bude priaznivo naklonená, hoci si bude vedomá, že môže dostať aj oveľa lepšiu ponuku, či už od niekoho seberovného, alebo predstaviteľa vyššej triedy, bolo by lepšie, aby som sa tváril, že o ňu nemám záujem, či dokonca, že mám nejakú inú?“
Toto bola ťažká otázka.
A možno ani nie.
„Ľúbite ju?“ spýtal sa Hugo.
Tucker sa mu zahľadel do očí. „Hrozne.“
„Tak potom sa spoľahnem na vás, že urobíte, čo je správne,“ vyhlásil Hugo. „A spoľahnem sa aj na Constance. Už teraz sa na ňu spolieham. Rozhodnúť sa musíte vy dvaja. A keď nastane ten čas, musí sa vyjadriť aj jej matka. Ale na vašom mieste by som nič nepredstieral. Najlepšie bude byť k nej úprimný a veriť, že sa rozhodne rozumne.“
„Ďakujem,“ odvetil Tucker, zdvihol pohár k ústam a vypil portské. „Ďakujem. A teraz povedzte, kde by ste chceli dať postaviť ten letný dom? A aký by mal byť veľký?“
Hugo pozrel na okno. Zdalo sa, že dážď na chvíľu ustal, hoci oblaky ešte vždy viseli nízko.
„Poďte so mnou,“ navrhol. „Ukážem vám to. Alebo bude lepšie, ak zájdem po Gwendoline a vezmeme ju so sebou. A možno by s nami mohla ísť aj Constance.“
Už sa nevedel dočkať, kedy uvidí Gwendoline a kedy bude mať zámienku, aby s ňou strávil nejakú chvíľku. Ako hostiteľ oslavy, hoci sa na nej zúčastnili iba členovia rodiny, si totiž považoval za povinnosť tráviť čas s každým okrem svojej snúbenice.
Život je niekedy dosť pochabý.
A niekedy je taký krásny, že sa mu o tom ani nesnívalo.

V DEŇ SVADBY PRŠALO. A poriadne.
Hugo nikdy neveril na znamenia, no predsa len si myslel, že pre všetkých zúčastnených by bolo lepšie, keby svietilo slnko, alebo aspoň bolo trochu lepšie počasie. Ale keď slnko napokon naozaj vyšlo vo chvíli, keď odchádzal z domu, a cesty aj chodníky začali rýchlo vysychať, pomyslel si, že možno predsa len trochu verí na znamenia.
Požiadal Flaviana, aby mu bol družbom, a len dúfal, že neurazí všetkých svojich bratancov. Ale Flavian mu bol rovnako blízky ako oni. A súhlasil, hoci predtým zdvihol obočie, sťažka si vzdychol a predniesol krátku reč.
„Hugo, kamarát môj,“ začal, „každý, kto sa na teba pozrie, musí dospieť k záveru, že ty musíš byť ten posledný muž pod slnkom, ktorý podľahne čomusi takému prchavému, ako je romantická láska. Ale každý z členov nášho klubu by vedel ľuďom už dávno povedať, že ak tomu niekto niekedy naozaj podľahne, budeš to ty. A to napriek tvojmu veľmi rozumnému vyjadreniu zo začiatku roka o tom, že si chceš nájsť vhodnú nevestu. Áno, áno, pravdaže, budem tvojím družbom. A stavím sa, že ty budeš zaľúbene hľadieť na svoju nevestu, aj keď bude mať osemdesiat rokov a ty o čosi viac. A ona na teba bude hľadieť rovnako zaľúbene. Takmer ste ma presvedčili, aby som znova veril v šťastné konce.“
„Stačilo povedať iba áno, Flavian,“ poznamenal Hugo netrpezlivo.
„Presne tak,“ súhlasil Flavian.
Samozrejme, na svadbu mali prísť všetci členovia Hugovej rodiny, ale aj George a Ralph.
Imogen Huga prekvapila a takisto prijala pozvanie. Prídem na pár dní do Londýna a budem bývať u Georgea, napísala v liste. Ben bol na severe Anglicka na návšteve u sestry. Vincent nebol doma a jeho rodina nevedela, kam odišiel. Ale vzal so sebou šatstvo a komorníka, ktorý sa vždy vedel postarať sa o jeho potreby. Nikto si oňho nerobil obavy - aspoň zatiaľ.
Pozvali aj celú Gwendolininu rodinu vrátane niekoľkých jej priateliek. Ale nemala to byť typická svadba smotánky. Kostol nebude plný len príslušníkov horných desaťtisíc.
Hoci zoznam hostí bol nevyhnutne dosť obsiahly, obaja chceli mať intímnu atmosféru, takže na svadbe mali byť len tí najbližší.
„Tuším by som radšej absolvoval druhú nebezpečnú bojovú akciu,“ poznamenal Hugo, keď prišiel do kostola a vítal ho tam dav zvedavcov, ktorý sa v priebehu ďalšej hodiny ešte rozrastie.
„Keby si sa bol naraňajkoval, ako som ti radil, starec,“ podotkol Flavian, „cítil by si sa oveľa lepšie.“
„To hovoríš z vlastnej skúsenosti?“ spýtal sa Hugo.
„Vôbec nie,“ odvetil Flavian. „Nikdy som sa ani len nepriblížil na dohľad oltára.“
Hugo zvraštil tvár. To bolo necitlivé.
„A za to budem vždy ďakovať Bohu,“ dodal Flavian. „Bolo by dosť skľučujúce, keby som po uzavretí manželstva zistil, že mi nevesta sľúbila, že bude pri mne stáť v dobrom i v zlom, ale v skutočnosti mala na mysli, že v dobrom to ešte vydrží, ale keď dôjde k zlému, bude utekať, až sa za ňou bude prášiť.“
Áno, pomyslel si Hugo, to by naozaj bolo skľučujúce. Ale vtedy si spomenul, že keď to Gwendoline sľúbila svojmu prvému manželovi, myslela to vážne. Stisol priateľovi rameno a spolu vošli do kostola.
„Len na mňa nechoď so sentimentálnymi rečami, prosím ťa,“ striasol sa Flavian. „Začínam rozmýšľať, či by som ja nedal prednosť nebezpečnej bojovej akcii pred tým, že budem družbom romantickej duši.“
Hugo sa zachechtal.
Keď o čosi neskôr, ale nie neskoro, prišla nevesta, už sa cítil uvoľnenejšie - a vzrušene. Túžil vkročiť do nového života a žiť šťastne na večné veky... Veru áno, hoci neveril, že je to možné, niekedy zabudol, že by mal byť skeptický. Ale hádam mu to ľudia v jeho svadobný deň odpustia.
Organista začal hrať, kňaz zaujal svoje miesto a Hugo sa nevedel rozhodnúť, či má meravo stáť obrátený k oltáru, alebo sa obzrieť a dívať sa na Gwen. Zabudol sa spýtať, čo má v tej situácii robiť.
A tak urobil kompromis. Obrátil sa a meravo sa díval, ako sa k nemu blíži, držiac pod pazuchu svojho brata. Oblečené mala sýtoružové šaty a vyzerala... Hm, niekedy jazyk celkom nestačí na vyjadrenie pocitov. Upieral na ňu pohľad a videl, že pod jemným závojom sa usmieva.
V duchu sa zamyslel nad svojím výzorom. Zuby mal pevne zaťaté, čiže sánku mal tvrdú, čelo zvraštené - takmer cítil vrásku medzi obočím. Ruky mal spojené za chrbtom... Bože dobrý, musí vyzerať ako na vojenskej prehliadke. Alebo na pohrebe. Prečo? Bojí sa usmiať?
Uvedomil si, že sa naozaj bojí. Nedokázal by sa udržať pokope, keby sa usmial. Ak má povedať pravdu, cítil by sa pekelne zraniteľne. A čo ho mohlo zraniť? Láska?
Už predsa skočil z kraja sveta a bezpečne pristál v náručí lásky.
Čoho sa ešte bojí?
Že napokon jeho nevesta nepríde?
Je predsa tu.
Že nepovie áno alebo čo má povedať? Povie.
Že ju nebude vedieť ľúbiť na večné veky?
Bude ju ľúbiť večne, ba aj dlhšie.
Spustil ruky po bokoch.
A usmial sa na prichádzajúcu nevestu.
Naozaj počul, že celé zhromaždenie vzdychlo?

Život je zvláštny, premýšľala Gwen. Keby vtedy začiatkom marca nebola čítala Vere matkin list a keby na ňu Vera nebola vybehla, keby sa nebola šla prejsť na skalnatú pláž a nezahľadela sa na more, možno by si ani neuvedomila, aká je osamelá. Možno by to ďalej v duchu popierala.
A keby sa nebola vybrala hore tým strmým svahom a nevyvrtla si členok, nebola by stretla Huga.
Nikdy neverila na osud, ešte vždy naň neverila. Keby bol život riadený osudom, ľudia by nemali slobodu voľby a výberu, a práve vďaka tej slobode sa učíme, čo sa treba naučiť. Ale zdalo sa jej, že niekedy predsa len človek vidí znamenie, ktoré akoby mu ukazovalo istý smer. A záleží len na človeku, či sa tým bude riadiť.
To, že sa jej stala tá nehoda a že Hugo bol práve nablízku, ako aj to, že sa jej to prihodilo krátko po tom, čo si uvedomila, aká je osamelá, určite nebola len zhoda okolností. Možno zhoda okolností vlastne ani neexistuje...
Šanca, že stretne Huga a bude ho poznať dosť dlho, aby prenikla pod jeho zamračenú vojenskú fasádu, až sa doňho nakoniec zaľúbi, nebola veľká. Ale stalo sa.
A teraz ho ľúbila tak veľmi, ako sa jej ani nesnívalo, že by mohla niekoho ľúbiť.
Celá jej rodina schválila svadbu, možno okrem Wilmy - tá sa výnimočne zdržala komentára. Všetci akoby chápali, že to, čo cíti k Hugovi, je výnimočné, a že ak je ochotná ľúbiť muža, ktorý sa k nej na prvý pohľad vôbec nehodí, a je ochotná vydať sa zaňho, zrejme sa k nej predsa len hodí. Samozrejme, všetci boli radi, že konečne vyliezla z kukly, v ktorej bola uzavretá od Vernonovej smrti, a že bola znova ochotná žiť naplno.
Jej matka sa rozplakala, Lauren takisto.
Lily ju vzala do mesta kúpiť svadobné šaty.
A teraz sa to stane. Konečne. Ten mesiac, čo museli čakať na prečítanie ohlášok, jej pripadal ako večnosť. Ale napokon sa čakanie skončilo a teraz je v Kostole svätého Juraja na Hanover Square. Vedela, že sa tam zišla celá jej i jeho rodina, no neobzrela sa, aby sa presvedčila, či je to naozaj tak. Pevne sa držala Nevillovho ramena a videla iba Huga.
Vyzeral takmer ako vtedy, keď ho stretla na svahu nad plážou, ibaže vtedy mal na sebe mohutný plášť a teraz elegantné svadobné oblečenie.
Zazeral na ňu. Usmiala sa.
A vtedy sa ako zázrakom usmial aj on, hoci vedel, že kostol je plný ľudí, ktorí ho pozorujú - a ten srdečný úsmev mu doslova prežiaril tvár, takže vyzeral nesmierne príťažlivo.
V kostole zašumelo, očividne si to všimli aj ostatní.
Postavila sa vedľa neho, organista prestal hrať a svadobný obrad sa začal.
Čas akoby sa spomalil. Počúvala každé slovo, každú odpoveď vrátane svojej, cítila chlad zlatej obrúčky, keď jej ju nastokol na prst, na chvíľu sa zastavil na hánke a potom kĺzal ďalej.
Potom sa zrazu svadobný obrad skončil a kňaz ich vyhlásil za manželov, ktorých nikdy nik nerozdelí. Hugo jej stisol ruku a usmial sa na ňu ako malý chlapec prekypujúci vzrušením, zdvihol jej závoj a vyložil ho na čepiec.
Uprene pozrela naňho.
Manžel. Jej manžel.
Potom sa obaja podpísali do cirkevnej matričnej knihy a kráčali von z kostola. Usmievali sa na obe strany, radostne hľadeli do očí príbuzným a známym. Držala ho pod pazuchu a on jej pevne zvieral ruku.
Pred bránou do kostola ich privítalo slnko a radostný jasot malého davu.
Hugo pozrel na ňu. „Tak ako, manželka moja?“
„Tak ako, manžel môj?“
„Znie to dobre?“ spýtal sa. „Alebo skôr skvele?“
„Mhm, podľa mňa skvele,“ odvetila.
„Aj podľa mňa, lady Trenthamová. Tak čo, rozbehneme sa ku koču, prv než sa ostatní vyhrnú z kostola?“
„Mám dojem, že na to je už neskoro.“
A skutočne - nekrytý koč, ktorý ich mal odviezť do domu Kilbournovcov na svadobnú hostinu, bol vyzdobený stuhami, mašličkami a starými topánkami, ba visel tam aj železný kotlík. A čakali tam na nich Kit, Joseph, Mark Emes a gróf Berwick s hrsťami ružových lupeňov a zasypali nimi Huga a Gwen, ktorí so smiechom bežali ku koču.
„Dúfam, že ten kotlík nikto nemieni použiť,“ poznamenal Hugo, keď dal kočišovi znamenie, aby sa pohol, a koč s hrmotom vyrazil cez námestie.
„Všetci nás budú počuť prichádzať na kilometre,“ zasmiala sa Gwen.
„Máme dve možnosti, láska,“ vyhlásil Hugo. „Môžeme si ľahnúť na dlážku v koči - aj táto možnosť by sa mi páčila. Druhá možnosť je statočne tomu čeliť a odpútať pozornosť ľudí od toho hrkotu.“
„Ako?“ spýtala sa so smiechom.
„Takto,“ obrátil sa k nej, chytil jej bradu do veľkej ruky, sklonil sa a pobozkal ju - s otvorenými ústami.
Ktosi radostne zajasal, ktosi iný zapískal tak prenikavo, že prehlušil aj rinčanie kotlíka.
Tú druhú možnosť, prosím, bola by povedala Gwen, keby mala voľné ústa.
Ale nemala.

Vrelo odporiicame tym, co majii radi historické romance  re-
gentskeho obdobia, tym, ¢o vyhladavaji vynimoéné Iibostné
pribehy, ale aj véetkym ostatnym, ¢o si jednoducho chei preéi-
tat skvelo napisant knihu.

Romance Reviews Today

Mimoriadne piitavy, dojimavy pribeh dvoch osudom skiisanych
Tudskych bytosti, ktoré v hibke duse tizia po liske... Slubny
zaciatok novej pozoruhodnej série!

Romantic Times

S Gwendoline Graysonovou, lady Muirovou, sa 7ivot nemaznal:
jej kritke manzelstvo, pocas ktorého pridla o nenarodené diefa,
bolo pomerne biirlivé a skoncilo sa manzelovou tragickou smi-
fou. Mladi vdova zje pokojnyim, utiahnutym Zivotom so svojou
rodinou a priatelmi, a7 kym jej nhoda neposle do cesty Huga
Emesa, lorda Trenthama, ktory v nej prebudi dlho potlicané

izby. Hugo spociatku vidi v krdsnej Gwen rozmazna-
i a povrchnii aristokratku. On sm pochddza z rodiny obchod-
nika a 8lachticky titul ziskal za vojnové hrdinstvo. Podabne ako
Gwen, aj on si zvykol na osamely Zivot, no jeho noveé postavenie
vyzaduje, aby si nasiel manzelku. A hoci nemal v dmysle dvorif
lady Muirovej ani nijakej inej predstavitelke londynskej smo-
tanky, postupne si uvedomuje, Ze este nikdy po Ziadnej Zene
netizl tak ako po Gwen....

Vo vydavatelstve Slovensky spisovatel vyslo

Prislub lasky ~ Nezabudnutelni ldska - Pravi ldska
Zizracnd laska ~ Dokonald ldska ~ Najpro sa vezmenme
Potom ta zvediem ~ Nakoniec pride liska

